
Edîtorê Antolojiya Wêjeya Nûjen ê Kurdî 
Seyfettin Araç 


Seyfettin Araç 
ANTOLOJIYA WÊJEYA KURDÎ 
KOVARA WÊJEYÎ YA BALKANÊ 


Min tenê got erê; dema ku Hêja Dusan Gojkov'a ji min re behsa 
projeya Antolojiya Kurdî kir ku ew ê ji berhemên sîh helbestvan û 
niviskaran pêk were. Bi vê armancö min qebûl kir ku em ê 
qntolojiyeke wisq qmade bikin ku ji yên berê xwesertir, serbixwetir 
û hesastir be ku ew ê neşibe yên berî xwe. Diviya bi awayeki ji 
awayan niviskarön hêje yên edebiyata kurdî ya nûjen ku îro hema 
bêje li seranserö cîhanê belav bûne di nava vê qntolojiyê de ciyê 
xwe bigirin. Loma jî ev antoloji diviya ji qntolojiyên cuda yön berî 
xwe him cuda ba û him jî rengînîtir ba. Birastî jî kêfq min ji vê 
xebatê re hat. Min ji ev pêşniyaz bi dost û hevalên xwe re parvekir 
ên ku baweriya min gelekî bi pênûsa wan heye. Jixwe dema min 
cara ewlî behsa vê projê ji Serkan Birûsk re kir ku yek ji wan 
pênûsên hêjq yên wöjeya kurdî ye û di heman demê de dostê min 
ê höja ye ku ez bi dostaniya wî serbilind im; ew kelacana di tona 
dengê wî de hê bêtir ez li vê projeyê sor kirim. Serpöhatiyeke cuda 
û nadide ye dema mirov digel ewqas höja û gedirbilindön wêjeya 
kurdî di nava yek projeyê de cîh bigire. Ez bi vê xebatê ew qasî êmin 
im ku ew ê ji bo lêkolînên li ser wêjeya kurdî piştî sedsql û hetq 
hezar sali jî dê bibe çavkaniyeke höja ya lêkolînan. 

Kurd ku belkî di nava hemû miletên dunyayê de qewmê herî bêşans, 
tenê, bêpişt û bêdost in; tevî van hemû aliyön nerênî ji, wan di 
mijarön edebiyat, muzîk, rism, peykel û gelek qliyên din ê hunerê 
de serkeftin bi destxistine loma jî, min xwest ez bi vê berhema 
wêjeyî van serkeftinan tacidar bikim ku li gora min edebiyat dayika 
hemû huneran e. Ez hêvî dikim ku ew ê qîmetê vê xebatö were 
girtin. Ji ber ku hertişt ji bo xweşikî û dewlemendiya zimanê kurdi 


ye. 


Nivîskar-Helbestvan-Dersdarê Zanîngehê 


Wêjeya kurdî ji wan hemû berhemên nivîskî û devkî pêktê yên ku 
bi zimanê kurdî hetane afirandin. Li ser wêjeya kurdî ya berî 
misilmantiyê heta niha jî ti belge û zanînên zanistî tune ne. Tevî ku 
heta niha gelek lêkolîn hatine kirin jî, ti şopeke diyar ber bi çav 
neketiye. Beşek mezin ji vegotinên kurdî di demên destpêkî de 
devkî bûne û heta îro jî ev edet berdewam e. Ber bi nîveka sedsala 
20. ve jî wêjeya nivîskî ya kurdî bi piranî ji cureyên helbestê pêk 
hatiye. Pêşketina pexşanê zêdetir di encama pêşketinên siyasî û 
civakî de bûye. Koçberiya kurdan a ber bi Rusya û Ewrupayê ve rê 
li pêşiya pexşana kurdî ya nûjen vekir. Bi taybetî hewldana kurdên 
Sovyetê ciyê şanaziyê ye. Ez ê dûre behsa wêjeya sorgonê bikim. 


Cureyên Wêjeya Kurdî 


Wek min li jor jî destnîşan kir, heta nîveka sedsala 20. jî, hema bêje 
wêjeya kurdî ji helbestê pêk dihat û mîna yên hemû gelên din ên li 
herêmê helbesta kurdî jî li ser wezna erebî pêk dihat û girêdayî vî 
awayê derbirînê dima. Berhemên wêjeyî ji ber şertên serdemê, 
feqîriya perwerdê û pêknehatina nûbûnê, bêtir ji aliyê derdorên 
dîndar û meleyan ve dihate nivîsandin. Lê piştî sala 1920ê ji bilî wê 
helbesta klasîk a ku em dizanin hinek cureyên din ên helbestê 
derketin holê. Di destpêka sala 1920an de, awayekî nû ya helbestê 
bi navê ”Klasîzim” peyda bû ku him forma helbesta klasîk diparast 
û him jî dest diavêt mijarên civakî û polîtikî. Piştî sala 1930an 
wezna erebî, Penc an jî bi navê xwe yê din Pênckî mixabin e ku heta 
wê demê jî di wêjeya devkî de dihate bikaranîn bi weznê heta 
guherandin. Di heman demê de wezna azad jî peyda bû. 

Çîrok di wêjeya kurdî de bi piranî ber bi 1920an de derkete holê vê 
yekê tesîreke şoreşane pêk anî. Di derbarê peydabûna korteçîrokê 
di wêjeya kurdî de du hîpotez henin. Li gorî ya yekê, veguhestina 
çîrokên gel bo kurteçîrokan e. Hîpoteza duyemîn jî, îşaretê bi wan 
cureyên nivîsînan dike yên ku di sedsala 19. de li Ewrupayê 


derketine holê. Ew korteçîrokên ewilî yên ku îşaret bi toreya 
wêjeya devkî nakin, exlebe xwedî taybetiyeke rexnegiriya rewşa 
civakî û polîtîk in. 

Cara ewilî li Iraqê Cemil Saib bi navê Le Xewma çîrokek belav kiriye. 
Mijara vê çîrokê li ser jiyana civakî ya di dema desthilatdariya Şêx 
Mahmud (1920) de ye. Ev çîrok 26.6. 1925ê di kovara Jiyanameyê 
de belav bûye. Çîroka duyemîn jî, sala 1926an ji aliyê A. Muhtar 
Caff ve hatiye nivîsandin û sala 1970 hatiye belav kirin. Caff, di vê 
çîroka xwe ya bi navê Meseleyî Wijdan de xerabûna di nava saziyên 
bajêr de rexne dike. Wekî din jî, piraniya çîrokên ku sala 1930an 
hatine nivîsandin mijarên xwe ji nava folklorê digirtin. Sedema 
devjêberdana wezna erebî û wan mijarên balkêş ên folklorîk û 
destavêtina wezna kurdî ew e ku tesîreke mezin a ramanên 
netewetiya kurdî derketibû pêş. 


Dîrok 


Helbestvanên pêşî yên têne zanîn Melayê Ehmedê Cizîrî, Elî Herîrî, 
Ehmedê Xanê, Feqiyê Teyran, Melayê Batê, Abdulsamed Batek in. 
Abdulsamed Babek di sedsala 10. û Eli Herîrî jî 11. de jiyane yên 
din di navbera sedsalên 15. û 17. de jiya ne û berhemên xwe bi 
yek ji çar zaraveyên kurdî kurmancî nivîsandine ku bigiştî yê herî 
berfireh jî ye. Di van serdeman de Mîrektiya Botan hebû ku 
navenda wê li Cîzîrê bû. Navenda Mîrektiya Babanê jî bajarê 
Silêmaniyeyê bû ku zaravayê soranî lê serdest e. Li vê herêmê 
kurmancî pêş neket û ji xwe îro zaravayê soranî li Herêma 
Kurdistanê fermî ye. Wekî din jî zaravayê Goranî jî heye. Goranî jî 
di serdema Mîrektiya Erdelanê pêşketiye ku li derdora Senendecê 
serdest bûye. Wêjeya bi Goranî bi demê re serdestiya xwe ji dest 
da. Ji ber nêzîkatiya wêjeya bi goranî ya farisiyê ew ji kurmancî 
zêdetir di bin tesîra wêjeya farisî de ma. 

Heger em careke din li wêjeya devkî vegerin, herî zêde destana 
Memê Alan, Zembîlforş û Siyamed Xecê bi awayê sitran û epikî 
derdikevin pêşberî me. Bi piranî ev berhemên bêhempa yên 


folklora kurdî ji aliyê Dengbêj û Çîrokbêjan ve wek destan, kilam û 
sitran heta îro hatine. 

Piştî hilweşîna Osmaniyan welatê kurdan careke din hate 
parvekirin. Kurdên ku di nava sînorên Îran, Turkî, Surî û Iraqê de 
man û bi vê pêşveçûnê ve girêdayî hewldanên pêşxistina wêjeyî 
cuda bûn. Cudahiyên zaravayî, alfabî, lênerînî û derbasbûnî 
mixabin nehiştin ango bûne astent li pêşiya pêşketina ziman û 
wêjeye hevbeş û hevgirtî ya kurdî. 

Ji ber hinek derfetên baş û destdêr ên pêşketinê li Kurdistana Başûr 
hebûn, wêjeya kurdî pêşket. Sala 1939ê bi navê Gelawêj 
rojanmeyek weşiya û mirov dikare bêje ku bingeha pexşana kurdî 
bi vê hewldanê re hate danîn. Navên sereke yên nivîskarên vê 
rojnameyê Aladdin Seccadî, Îbrahîm Ehmed û Şakir Fettah in. Îro li 
unîversîteyên herêma Kurdistanê perwerde bi kurdî ye. 
Perwerdeya ziman û wêjeya kurdî heye. Bêguman ev awayê 
perwerdeya klasîk ji aliyê hinek zanayên ku vî cure perwerdeyê 
naecibînin ve tê rexnekirin, ev hurgiliyek e. 

Navdarekî din ê hêja û xwedî kedeke bêhempa yê ziman û 
edebiyata kurdî Mele Mahmudê Bazîdî ye. Xelkê bajarê Bazîdê ye. 
Sala 1797ê hatiye dinyayê û nivîskarê pêşî ye ku kurteçîroka kurdî 
nivîsî ye. Mirov dikare bêje Bazîdî berê nivîskariya kurdî ji helbestê 
vegerand ser pexşanê. Bi vê hewldanê jî, bi nivîsên xwe yên 
ceribandinî û ansîklopedîk bû pêşengê pexşana kurdî. 

Piştî koçberiya kurdan a ber bi Sovyetê ve, wêjeya kurdî di nava 
çend salan de pêşketinek gelek bingehîn bi xwe ve dît. Rewşenbîr 
û nivîskarên kurd bi alîkariya Sovyetê sala 1930 li Êrîvanê 
Rojnameya Rêya Teze derxistin. Her wisa jî, xebatên nivîsandina 
berhemên pexşanî û helbestî jî, bi berfirehî berdewam kirin. Bi 
taybetî di warê pexşana kurdî de xebatên gelek bingehîn hatin kirin. 
Romana Erebê Şemo Şivanê Kurd yekemîn romana kurdî ye. Heciyê 
Cindî û Emînê Evdal navên sereke ne. Piştî sala 1960an jî navên wek 
Fêrîkê Ûsif, Emerîkê Serdar, Wezîrê Êşo, Sîma Semend, Tosinê Reşîd, 
Ehmedê Hepo û gelekên din hatin qada wêjeya kurdî. 


Li aliyekî din, di nava kurdan de jî, ji ber sedemên bindestî û 
nebûna perwerdeya bi kurdî gelek nivîskarên naskirî yên kurd bi 
zimanên cuda nivîsandine. Hinek ji van navên naskirî mirov dikare 
li vir wilo rêz bike: Muhîttîn Zengene, Mahmud Taymur û Selîm 
Berekat bi erebî, Nezîr Bulbul bi Almani, Ali Eşref Derwîşan û 
Mansur Yakutî bi Farisî, Ahmed Arif û Yaşar Kemal bi tirkî. 


Di navbera sedsalên 11. û 18. de 


Di Şerefnameya Şerefxanê Bedlîsî de ku çavkaniya herî berfireh a 
dîroka kurdan e, ti agahî li ser hunera helbesta kurdî tune. Lê 
Ehmedê Xanê ku di sedsala 17. de jiya ye, di berhemên xwe de 
behsa berhemên Elî Herîrî (1009-1080), Melle Ehmedê Cizîrî 
(1570-1640) û Feqiyê Teyran (1590 — 1660) dike. Melle Ehmed ku 
navê bajarê Cizîrê wek paşnav lê hatiye kirin, salên dirêj li Medresa 
Sor a li Cizîrê ders daye. Dîwana Cizîrî hê jî tê xwendin ku ji 100 
zêdetir helbest û çendek jî Rubaî têde hene. Dîwana Cizîrî ku 
yekane berhema wî ye ku xwe gihandiye îro, têde gelek imgeyên 
sofîtiyê û nimûneyên helbestên metafizîkî ango mijarên metafizî 
hene, ji ber vî aliyê wî berhemên wî bi yên helbestvanê navdar ê 
Îranê Hafiz re tê muqayesekirin. Li aliyekî din jî Cizîrî bi xwe jî 
gotiye; ”Dema ez hebim pêwistiya we bi Şîrazî tune”. 

Navekî din jî, ku Ehmedê Xanê hilda ye; Feqiyê Teyran e. Teyran di 
serdema Cizîrî de jiya ye û wan herdu helbestvanan hev naskirine. 
Diyarde û nîşanên ji folklora kurdî di berhemên Feqiyê Teyran de 
serdest in. Hinek ji berhemên wî yên hêja ev in: Qewlê Hespê Reş, 
Şêxê Senan û Qiseya Bersiyayî. Dimdima Feqî ya li ser şerê 
Dimdimê yê ku di navbera Kurdan û Safewiyan de pêk hatibû li gorî 
gelek kesan berhema pêşî ya li ser vî şerî ye ku heta îro wek 
berhemeke epîk tê xwendin. Ehmedê Xanê di pêşgotina berhema 
epîk û klasîk ya bi navê Mem û Zîn de ku wek berhema herî nirxdar 
a wêjeya kurdî tê pejirandin de navên Xanî, Herîrî, Cizîrî û Feqî 
nivîsîye. Her wisa Xanî di pêşketina edebiyata kurdî de xwedî 
roleke mezin e û li gorî meyla giştî ew yekemîn helbestvan e ku 


behsa Azadiya Kurdistanê kiriye. Wek tê zanîn berhema herî naskirî 
ya nivîskar Mem û Zîn e. Berhem li ser evîna Mem û Zînê hatiye 
avakirin. 

Wekî din jî, Ehl-î Heq ê ku zaravayê Goranî hilbijartiye, gelek 
berhemên hêja li edebiyata kurdî zêde kiriye. Bi taybetî ew 
Mîrekiyên Serbixwe yên Kurdan li Îranê gelek girîngî dane zaravayê 
Goranî loma jî, gelek berhemên edebî derketine û him jî gelek 
helbestvanan bi vî zaravayî nivîsandine. Wek mînak; mirov dikare 
navê Mele Perîşan bibêje ku di sedsala 14. de jiya ye û bi vî zaravayî 
berhemdar bûye. Vî zaravayî demeke dirêj tesîra xwe berdewam 
kiriye. Mola Abdurrahim Mevlevî (1806 - 1881) jî bi Goranî 
berhemên xwe nivîsandine. Lê piştî sedsala 18an gelek rêber û 
kesayetên desthilatdar li herêma Silamaniyê zaravayê Soranî dane 


pêş. 
Sedsalên 19 û 20. 


Di sedsalên 19 û 20an de edebiyata kurdî, bi taybetî wêjeya nivîskî 
digel zimanê kurdî, pêşketinên gelek mezin û berfireh bi xwe ve 
dîtin. Di vê pêşketinê de çapemeniya kurdî ya ku di sedsala 19ê de 
esasê wê hate dayin, dewrek gelek diyar heye. Rojnameya 
Kurdistanê ku yekemîn rojnameya kurdî ye sala 1898ê li Kahîreya 
Misrê derketiye. 

Piştî şerê cîhanî yê yekê, Kurdistan di nava welatên Îran, Turkiye, 
Surî û Iraqê de hate dabeşkirin. Ziman û wêjeya kurdî jî pêrgî 
pêşketinên cuda hatin. Civakên kurd ketin bin tesîra meylên 
welatên ew lê dijiyan û vê kirinê rengê xwe di wêjeya wan a kurdî 
de jî da xuya kirin. Wek mînak kurdan heta salên 1920an jî bi 
tîpnivîsên erebî dinivîsandin lê piştî van salan tesîra rojavayiyan li 
herêmê xurtir bû, loma jî beşekî kurdan destpêkirin alfabeya latînî 
bikar anîn. Mînaka herî diyar a vê hewldanê jî Kovara Hawar e, ku 
ji aliyê Celadet Alî Bedirxan ve sala 1932ê, bi latînî hate çapkirin. 
Heta sala 1943an 57 hejmarên kovara Hawarê derketin ku di 
heman demê de jî kovara yekemîn a bi kurdî ye. Herwiha 23 


hejmarên kovarê him bi tîpnivîsên latînî û him jî bi yên erebî 
derketin. 

Tiştekî din jî, ku em divê bi ser ve bikin ew e ku edebiyata kurdî li 
gorî polîtîkayên dewletên serdest ên li dijî hindikahiyan pêş diket 
an jî bi şûn ve dima. Mînak hinek caran zextên li ser zimanê kurdî 
kêm dibûn, pêre jî edebiyata kurdî di nava demeke pir kin de pêş 
diket. 

Di sedsala 20an de li Iraqê navên mîna yên Abdullah Silêman (1904 
- 1962) û Îbrahîm Ehmed li pêş bûn, heta ku Surî piştî şerê cîhanî 
yê duyemîn serxwebûna xwe bi dest xist jî, bi saya helwdanên her 
du birayan Mîr Celadet Alî Bedirxan û Mîr Kamuran edebiyata kurdî 
gavên pêşketinî yên hêja avêtin. Piştî vî şerî kurdan gelek mafên 
xwe winda kirin pêre jî edebiyata wan qels ma. 

Di vê navê de digel navên Bediraniyan divê mirov navên wek 
Cegerxwîn û Osman Sebrî jî ji bîra neke. Van her du gorbihuştan 
xebatên wêjeyî yên pexşanî û helbestî pêk anîne. Ev her du nivîskar 
jî bi nivîsên xwe di kovara hawarê de cîh girtine. 

Ji ber li Turkiyeyê qedexeya li ser zimanê kurdî demeke dirêj 
berdewam kir, ti xebat pê nehatin kirin. Lê piştî salên 1990 
qedexeya li ser ziman rabû lê tevî ku zimanê kurdî wek zimanê 
fermî nehate qebûlkirin jî, kovar û rojnamyên kurdî derketin û vê 
yekî rê li ber weşangerîya bi kurdî jî vekir. 

Li aliyekî din jî divê mirov behsa edebiyata li Ewrupayê bike. Bi 
taybetî hewldanên li Swêdê diyar in. Kurdan di serî de li Swêdê 
weşanxane avakirin. Gelek kovar, rojname û berhemên edebî 
weşandin. Di nava wan navên destpêkî de navên wek Mahmud 
Baksî, Mehmed Uzun û Hesenê Metê derdikevin pêş. 


Seyfettin Araç 


Seyfettin Araç 
ŞIYARBÛN 


Roja Yekem. 


Ez şiyar bûm. Di nava nivînê xwe de tenê serpişt razayî me. Wek ez 
ji ser hişê xwe çûbim, wilo radayî. Perde hatine vekirin, ode hê jî 
gewrikî ye, heta mirov dikare bêje tarî ye. Hestek seyr li min peyda 
dibe. Di dema zaroktiyê de gelek rojan ev hest bi min re peyda dibû. 
Wek ku ew ê îro ji rojên din gelek xweştir, gelek cudatir be. Mîna 
ku ew ê kevn neşibe min ez ê bi xwe wek ê nûçêbûyî şiyar bibim. 
Ez nabêjim min wisa plan kiribû yan jî min wisa xeyal kiribû, min 
nezanî. Li ser zimanê min tahmek tirş a ji şevê mayî, kortika devê 
min nexweş dike, bêhneke ku ziman û devê min vedigerîne qada 
şer. Ez bi vê bêhna nexweş şiyar bûm. Wek min ev bêhn ne bi bêvila 
xwe lê bi hişê xwe kiribe. Bêhna rojê. Ma mirov bêhna rojê dike? 
Bawer dikim ew ê metabolîzmeyeke min a wisa be, dibêjim, 
mixabin hîs dikim. Pêşî ez ji bêhnê rojê nas dikim. Halbihal e ez doh 
bi seriyekî rehet razabûm. Min ruhê xwe spartibû laşê xwe, laşê 
xwe jî mîna ku çûkek xwe dispêre ezman spartibû xewê. Min xwe 
spartibû şevê. Şev bêzirar e. Hewl didim bêhnê, bêhna rojê di hişê 
xwe de tarîf bikim. Bê ku ez qelpaxên çavên xwe vekim. 

Bêhna neasayiyê ye ev. Şiyarbûnek seyr. Sibehek bêreng. Seqet 
çêbûyî. Bêhna rojê di hişê min de van peyvan bibîr tîne. Ji roja min 
xwe dîtiye û heta niha navbera min û peyvan gelek baş e lê ez niha 
naxwazim hişê xwe bi peyvan girikî bikim, tenê dixwazim şiyar 
bibim. Ez li jûreya xwe ya razanê me ku radestî bêdengî û tarîtiyê 
bûye. Hê dengê min veneguheriye wan lerizînan ên ku dibin peyv. 
Di bêhna rojê de şanebûneke ku nikarim tarîf bikim heye. Di esasê 
xwe de sedemeke wan hemû neşabûnên min ên bêsebeb heye; 
her çendî li ber sîha mabe jî lê heye. Ez niha nizanibim jî lê eşya, 
ew tiştên ku ez dibînim ew ê ji min re bêjin. Ji xwe ew ê niha mal, 
odeyên malê, dîwarên wê, pencereyên ku mala xwe di dîwaran de 
çêkirine, perdeyên mêvanê pencereyan ê biqêrînî ji min re bêjin. 


Xuyek mal, ode, dîwarên min ê wisa heye, tu ê çi bikî, ev der mala 
min e. Jixwe ew ê bişibe min, ma ne? Min xwe di nava nivînan de 
kiriye pîj û kêfkêfa min e lê ew pêla hesta nexweşiyê ya ku 
terîfkirina wê zehmet e ji ser min ranabe. Hey tiştek nexweş heye 
lê ez hê jî pê nizanim. Ez ji bêhna rojê dizanim lê ez sedema wê 
nizanim. Hestên xwe dikişînim laşê xwe. Di bin min de kinc tune 
ne. Ez tenê aliyê çarşefê yê digihîje laşê min his dikim. Aliyê wê yê 
şemetongî di demên min ên tazî de bêtir xwe dide hîskirin. Ji roja 
roj ve ye ku ez ji çarşefên saten hez dikim. Heta ez dikarim bêjim 
ku li himberî çarşefa satenê zeafa min jî heye. Rengê wê yê gewr, 
soretarî, reşahiya tarî ya şevê... ez timî heyranî xwe kirime. Niha 
dema ez li ser difikirim êmin dibim ku hemû filmên min dîtine, 
pirtûkên min xwendine û di dema unîversîteyê de ew klîpên biyanî 
ên min li wan dinêrî, li ser vê hesta min xwedî bandor in. Laşê min 
ê di mehên zivistanê de di nava qumaşekî germ de pêçayî, 
xwedirêjkirina li ser rûlihêfên biriqandî, rewşên şemetongî yên 
çarşefan û di nava van çarşefan de rîtualên pevşabûnê... Mîna 
hingivandineke hunerî ya laşê min. Dûre dîsa tê. Ew. Hesta 
dilşanebûnê ya ez nikarim tarîf bikim. Tevî wê hûnandina çarşefê 
ya himbêzkar jî. Ez li ser çiyan difikirim? Çima dilê min bi lêz lê dide? 
Gelo li ofîsê tiştek nelirê qewimî? Çekek ku pereyên wê nehatibe 
dayin? Ez li ser senedan, li ser teqsîdên bankê difikirim. Na. Ev ne 
astengiyek e ku elaqeta wî bi kar re hebe. Tîma min a futbolê bi lez 
û bez ber bi serkeftinê ve diçe. Bêguman ev mafê me ye, ji ber ê 
herî baş dileyize em in. Min pula dawî ya ereba xwe jî da, muayena 
wêِ jî di wextê xwe de kiriye, dekorasiyona malê jî, pirsgirêka 
mobîliyan jî tune, seyê min jî baş e. Ha, Rex. Keça min a delal, 
dengê wê dernakeve, êdî mezin bûye heta têra xwe di nava salan 
de çûye. Niha li medbex xilmaş bûye. Cana min! Nexwe zû şiyar 
bûye. Ez li şûna rûyê wê ya li ser balîfê çêbûyî dinêrim. Êêê îca çi? 
Niha çi bi min tê? Ev çi pêla taswasiyê li dilê min rabûye, serê vê 
sibeha ha. Herî dawî dema ez zarok bûm hestek wisa bi min re ji 
ber lêdanê çêbûbû. Krampan bi zikê min digirtin. Gelo halê dayik û 
bavê min çawa ye? Ma tiştek bi wan hatiye, gelo baş in, ew ê baş 


bin, ma ne ez doh têra xwe bi wan re axivîm. Ê heger her tişt baş 
be nexwe ev çi bi min tê? Di nava xwe de ez dibêjim jiyana min 
xweş e. Bê ku dengê min veguhere peyvan. Jixwe îro dawiya sibatê 
ye divê em biryara xwe bidin bê ka em ê herin kû? Mîlano yan Parîs? 
Gerçî destgirtiya min digot em herin Hawanayê ji ber ku di nava 
wan bajarên kevnare de tenê Hawana ma ye. Bi min nerast e. Mal 
bêdeng e, wek ku ji herdeman bêtir bêdeng e. Ji deveran dengê 
bêvexwandinî yê bayê mehe çileyê paşîn tê odeyê lê ev ne dengekî 
wisa ye ku mirov aciz bike. Ev deng ew dengê ba ye ku carcaran li 
panjûra paçê dikeve. Wek xwe di pencereyê re bidize odeyê. Baran 
dibare, dibe ji ber vê be. Ez gelekî hez ji baran û bagerê dikim... Erê 
lê çima ez xwedî hîseke wilo me. Ji nav nivînan rabim yan ranebim 
lê ji bo ez ranebim wek ku li mahneyekê digerim. Bawer dikim ez 
bi ser mahna xwe ve bûm; niha dema ku ez ji jêr ber bi jor ve bi 
awayekî hûrgiliyane dinêrim ev mala me ya ku ji malên kevn ên 
Stembolê ye, hemû odeyên wê li aliyekî lê binbanê odeya razanê 
çawa bilind bûye. Lêkolanên ku li koşeyan hatine neqişandin, 
xebeta destan a li ser, heta bi stunan daketiye, ji bilî wî rengê gewr 
ê klasîk rengê hestî pir xweşik e. Min û destgirtiya xwe me ev 
avîzeya kevn bi hev re neqandibû. Bi rengîniya xwe ya salên 
heyştêyî pir kubar e. Bêderew me herduyan jî xwestibû em vî 
perçeyî bikirin. Her çendî me li cem antîkafiroş gelek li ber bazara 
xwe dabû jî, lê me berê li hev kiribû ku em ê êdî mala xwe tenê bi 
firaxên antîkî bixemilînin. Bi baweriya min ew avîze ya herî buha 
bû, lê mala wî ava be, piştî ku me biryara kirînê dabû, ew êdî 
xweber bûbû perçê herî buha ê li dukana antîkafiroş. Tevî ku li 
magazeyê zêdetirî 50 avîze hebûn lê avîzeyekê bi rengîniya xwe ya 
bêqusûr dilê me herduyan jî bijandibû xwe. Niha dema ez lê 
dinêrim dibêjim baş bû ku me kirî. Di nava wan kevirên krîstalî yên 
ku mîna elmasan dipiriqin de ew rengê seyr ê keskê zumrûdî ku bi 
ser binevşî ya aqîqê yê reng porteqalî ve diçû... Rengekî nostaljîk, 
seknek rnetroyî... ji bo em ji hevalên me yên bohem re bêjin; 
“meyze bikin em jî wek we ne` ew peyamek bêhempa bû. Belkî bi 
vî awayî ew ê jî dev ji wê paşgotiniya xwe berdin ya ku ez ji bajarekî 


biçûk hatime. Lê birastî jî avîze xweşik e. Lê çima li odeya razanê 
ye? Ma bersiva vê pirsê heye? Bêguman ev biryar a destgirtiya min 
bû ku em vê avîzeya nadîde li şûna salonê li odeya xwe ya razanê 
deynin. ”Mêr diaxivin jin biryarê didin”. Kê ev gotin gotibû. Belê 
destgirtiya min biryar da, ew ê li odeya me ya razanê be. Mahna 
wê ji, amade bü: ”Ji ber ku ez bêtir li malê dimînin”. Derew. Ji binî. 
Destûra ku ez li derve bimînim nade loma jî berî wê ez li mal im. Ji 
xwe van demên dawî peyvek bi navê cudahiya pozîf peyda kirine. 
Jixwe em firaxan û kincan bi hev re dişon, navmalê bi hev re rast 
dikin lê dema ku mesele dibe ka em ê çi bikirin, çi bavêjin, kê 
bibînin û herin kû betlanê wê demê li şûna ku em bi hev re biryarê 
bidin, cudahiya pozîtîf a jinan dikeve dewrê. Li dijî fikra peydakirina 
jineke ku alîkariya karê malê bi me re derket. Min got ka ji heftê 
carekê wê ev mala mezin çawa paqij bibe, wekî din jî min got em 
têra xwe wext li derve derbas nakin. Ez behsa çi dikim? Çi dixim 
ber lêpirsînê serê vê sibehê? Bi deqan e ku li avîze temaşe dikim û 
li ser rûdoşekê felsefê dikim. Ji eksê destgirtiya xwe ve ku wê 
nehiştibû ez ji deqeyekê zêdetir li wê berhema hunerî ya li 
muzexaneya Louvreyê binêrim, kêfa min gelekî tê ku têra xwe li 
tiştên ji wan hez dikim binêrim. Li wan guhdarî bikim, bêhna wan 
bikim. Ya rastî wê hinekî bêhna xwe fireh kiribû; ji bo tabloyên 
bêhemapa yên Mikalenjelo û Dalî. Mala wê ava ji bo ez hê bêtir 
derbasî nava hewaya wan a efsûnî bibim, wê du deqeyên zêde 
dabûn min. Ji ber ku diviya wê wexteke bêdawî derbas bikira li wan 
mixaze ku çente û parfûmên herî buha difirotin. Niha dema ez 
difikirim ew çi rojên balkêş bûn. Ew geriyana me ya kolan bi kolan, 
meşa me ya bêrawestan, hîsa me ya ku em li tiştekî digirin... Demek 
wisa bû. Wateya bajêr a peyva evîna Parîs bû, me wilo hîs kiribû. 
Hinek peyv nêr û mêyî ne, Parîs teqez peyvek uniseks bû. 

Erê ka destgirtiya min? Li erdê şûşeyên eraqê hene? Qey ez şaş 
dibînim, him jî li odeya razanê, heyret. Qet kêfa wê nayê ku firax li 
rastê bimînin. Ya rastî ne tebîetê me ye ku em di nava hefteyê de 
evqasî vexwun. Madê min li alarimê dide, bi ser êşê dest bi rojê 
dikim. Lê îro qet serê min naêşe. Seyr e. Şevekê ku em bi hevalên 


xwe re bûn, mêvanê hevalekî me, li ser meseleya vexwarina alkolê, 
ji aş û baş diaxivî û digot; “alkol dayika hemû xerabiyan e”, min jî bi 
qêrînî got; ” alkol qehpika hemû xerabiyan e, şerê alkolê nekin pê 
re hevşa bin”, destgirtiya min gelek ji gotinên min aciz bûbû. 
Xeberokiya min qet ne bidilê wê ye, lê ez jî zêde gotinên nexweş 
nabêjim. Tenê dema vedixwum... Dema ez gelek gelek kêfxweş 
dibim... Dema ez diçim maçan... Dema ez ji neçarî pevçûnê dikim, 
xeberan didim. Dema ez bi mirovên kawik re tême himberî hev û ji 
xwe dema mirov ên miqabilî xwe nezan dihesibînin. Dema ez ji yekî 
gelek aciz dibim û xemgîn dibim û li himberî derewan... Ez dijûnan 
didim. Dikare ez hinekî zêde didim. Lê dema destgirtiya min li cem 
be, ez hay ji xwe dikim. Hey ji gotinên xwe dikim. Carinan ez hay ji 
ramanên xwe jî dikim ji ber ku hestek wê ya gelek xurt a şeşemîn 
heye. Hê dema ez difikirim ew fêm dike bê ez çi difikirim, dilê wê 
dimîne û pir xemgîn dibe. Ma hê berî ku mirovek fikra xwe bibêje 
dikare were tewanbarkirin, birastî jî dikare tiştek wisa biqewime? 
Carinan ew hîs bi min re çêdibe ku ramanên min jî xwedî hebûnî 
ne mîna nesneyan in. Carinan ez difikirim ku ramanên min ji nava 
ser û qoqê min mîna keldûmanekê li hewa belav dibin û li wir 
vediguherin hevokan, wekî din ev seyrî ew ê çawa were şîrovekirin. 


Ez careke din destê xwe li ser çarşefa satenê digerînim. Xemla wê 
çiqas ciwan e. Nivîn pir xweşik e. Baranê dest pê kir. Tevî panjûrên 
girtî jî bêhna wê tê heta hundir. Dengê pitepita wê ji ser panhuran 
dibihîzim. Her ku deng bilintir dibin pitepit vediguherin rîtmîkeke 
lihevkirî. Ez çima derve nabînim? Sedema wê diyar e. Ka ji bo 
Xwedê ev tê çi wateyê ku tu him panjûran bigirî, dûvre pencereyê 
û bi ser hemûyan de jî perdeyan bikişînî, qey em di zindanê de? 
Kêfa min jî ji tarîtiyê re tê, lê dîtina ezmên a sibehan min kêfxweş 
dike. Lê wek min got ne xwestekên min lê yên destgirtiya min pere 
dikin. Carinan ez xwe wekî objeyekî jî dibînim. Heta ez xwe wek 
objeyekî jî nabînim. Carinan ez dibêjim qey ev lempeya bi pê jî ji 
min bêtir xwedî hebûnekê ye. Carinan hinek şop ên navber odeyî 
çêdibin. Derbasbûna min a qedexekirî ya hinek odeyan, hinek 


seatan. Demên ku ez divê herim medbexê, qaîdeyên ku ez divê 
dolaban tev bidim. Qaîdeyên sîfon, derxuna tuwaletê. Piştî 
lixwekirina peşkek avê şuştuna qabîna duşê. Qedexê, qaîde, qanûn, 
pêşniyaz... Nehêlana qedehên alkolê li odeya razanê jî yek ji van 
qaîdeyên me yê nenivîskî ye. Wek li ser nivînan xwarin nayê xwarin, 
li odeya razanê nabe telefizyon hebe. Divê ez êdî rabim. Êdî ez divê 
bêhna rojê biwate bikim. 


Baş e lê ez ê çawa ji nava van nivîna rabim ku mîna pişta çûkan 
xweş e, ez ê çawa çavên xwe ji ser vê avîzeya hunerî bidim alî. Hê 
ez bi ser xwe ve nehatime, kêliya demê ya jê hez dikim, ji xwe 
rûlihêf naxwaze xwe ji laşê min berde, yan jî nêta min tune ez 
rabim, mahne çiqas şêrîn in, çima mahne mirovan dilxweş dikin? 
Ma ez zarok im, ji bo Xwedê, ma ez divê herim dibistanê, gelo 
dersek li ser dilxweşiyê heye û ez ê jê bimînim, ma wê lêpirsîna 
navan pêkwere di vê jiyana xwedî deryaya xefletî û delaletiyê de, 
ranibim, hema ez ê ranebim jî. Mejiyê min dibêje ranebe yê ku laşê 
min birêve dibe, ruhê min ê ku digel mejiyê min nakok e dibêje 
ranebe, li vê ecêbê niha ez şaş mam, ev cara pêşî ye ku em hevfikir 
in. 


Ew ruh û mejiyê min ê ku li ser ti tiştekî li hev nedikirin, niha bi hev 
re piştgiriya heman ramanê dikin. Xweş e. Xwedêyo ma min ê ev 
kêlîk jî dîtiba? Xweska tu îro zû neçûbûya kar cana min, niha li cem 
min ba, da ku min jê rê dûredirêj behsa vê lihevkirina ruh û mejiyê 
xwe bikira - ya rastî ew ji dirêjkirina axaftinan hez nake lê dîsa jî. 
Wek du dewletên ku di bin banê Yekîtiya Milletan de vajoya xwe 
deynin binê peymaneke aştiyê, wisa giring e û demeke biqîmet e. 
Ev rewş dê bike ku dem hê xweştir derbas bibe niha dilê min lê 
rûnişt, yan jî mîna timî, ez ê careke din xwe bi xwe qanih bikim, ez 
nizanim. Li ser vê mijarê hinek şibandinên balixbûnî hene, min li 
ser medya civakî şorek wisa pîjiktêrakirnî xwendibû. Lê ne fikarên 
cuda, yê kêlîkî, bê henek jî ez dixwazim hemû xweşiya demî bijîm. 
Demên bi vî rengî ji deh salan carekê dernayên pêşberî min; 


bêşansî û bêqudoşiya min e ew herdu cêwiyên keşxe yên qure. 
Carinan dema ez berbayê aqlê xwe dikevim ruhê min girê xwe 
difiroşe min, hinek carên din ku ez bi ya ruhê xwe dikim aqilê min 
min riswa dike. Du mêrên ku digel xwe nakokin di nava yeklaşî de 
heps bûne lê divê biryarê werbigirim, yan na ew ê hevdu rehet 
nehêlin. Bi vî awayî teralî li hesabê herdu mirovan tê. Li ser dîwêr 
lekeyek heye, bi rengê xweliyê ye û biqasî şûna tiliyekê ye, ev çi ye, 
dîwar hê nû hatiye boyax kirin. Ev karê jinikê ye ya ku paqijiyê dike, 
ma pakkirina dîwaran bi serê te ketiye, çi jinek serhişk. Niha dema 
ez difikirim dema ew cara pêşî hatibû destgirtiya min ew ne 
ecibandibû lê wê bi sekna xwe ya bêdeng, fedîkoyî, şermînî tesîrek 
baş li ser min hiştibû. Min gotibû bila bimîne. Dawiya dawî ew ê 
heftê rojekê bihata û paqijî bikira lê ne emeliyat. Niha dema ku ez 
kêmasiyên wê dibinim êdî ez nema destgirtiya xwe tewambar 
dikim. Kêmanî ne ya wê ye lê ya min e ku min biryara ku ew bê vê 
malê zû dabû. Ev rewşeke wisa ye ku min nekariye ez têxim serê 
xwe û ji aqilê xwe re bêjim; hema aqilê min çi biryarê bide ruhê 
min bilezgînî erê dike. Ez ê kêngî bigihim wê asta ku ez ê karibim 
vê yekê rast bikim ez nizanim. Her ku ez bi nav salan de diçim porê 
min spî û kêm dibe, rûyê min diqermiçe; mixabin ez nikarim aqilekî 
ji demê bigirim... Gelek kesan ez xapandim lê dîsa jî ez mam wek 
xwe. Tu dibêjî qey bavê min bi min re diaxive, mala Xwedê ava ku 
ew dijî, loma jî nehewce ye ku ez di nava xwe de xeyaletekî wek wî 
çêbikim. Çi dema ku ez telefonê wî dikim guhê min dibe mîna 
dahola cejnê. Qey dayika min wek wî ye? Dayika min a delal, ez 
biqurbana wê axa tu pê lê dikî. Dayika min a di biçûkaniya min de 
ez ji bavo, ji malbatê û ji cîranan diparastim, ma kîjan dayik ne pîroz 
e, lê ya herî pîroz ew jin e ya ku ez mezin kirim û bi evînê stram. Ez 
nizanim bê kurekî çendî layiqî te me lê neyse. Ev dilzîziya serê vê 
sibehê jî çiye, êdî ez tam hişçûyî bûme. Li derve baranek bêhed, 
rojên herî dijwar ên zivistanê û ez di nîvê van rojan de şa me. 
Destgirtiya min heye, heval û hogirên min hene, karekî min ê baş 
heye, seyê min Rex heye, dîsa xewn û xeyalên min, hêviya min ji 
siberojan heye. Niha ev barana ku li panjûra min dide xeberan ji 


min re jî dide. Heger ez li çolbeyarekê dirêjkirî bûma, li erdenîgariya 
zaroktiya xwe, li bajarê Kirşehîrê yê bêserî û binî ya bicîh hiştî, min 
pişta xwe bida wan zeviyên zer û mîna wan çiçikên mişt şîr ewrên 
baran barkirî bereketa xwe bi ser min de bibarandana, li rûyê min 
bida, min rûyê xwe yê tirşbûyî, laşê xwe şilopilo bisparta demê, ez 
jî bûbûma tovek û bêdeng tevî axê bûbûma. Ma jixwe mirov 
nakeve binê axê, di binê axê de winda nabe, tevî kêzik û kurmikan 
nabe? Heta wê devera ku çavê min dibîne baran bibariya, û min 
siluetek Xwedê yê ku di nava her peşkek (dilopek) baranê de ye 
bidîta. Min karîba li binya ezmanê şîn biqêriya û biqota ez faniyekî 
ademîzad im ku bi axa zer re dibe yek, gelo dê wêdemê ew 
hêvîşkestina min a ewilî ez bibihîstima? Ew têkçûna min a ewlî ku 
min ew berdabû çolbeyarê, ew şaşiya min a ku êşa dev û zimanê 
min timî zindî dihêle. Bixwedirêjkirina di nava nivînê xwe yê mîna 
pişta çûkê de dayina derbasbûna xwe ya ber lêpirsînan çiqas tişek 
xerab e, çi hestek seyr e ev daxwaza min a hesabpirsîna min a ji 
xwe. Wekî din jî, ez şervanekî serdema navîn im ku herî zêde 
zorçûyî xwe me, ez dizanim. Dema baran li panjuran dikeve, ne ji 
xuyê Rex e ku nereye, yanî ew diaxive lê em dengê hewtêniyê 
dibihîzin, yên ku ruhê wan heye peyvan zelal dibihîzin, yên ku dilê 
wan heye lênerînan baş jihev derdixin, yên ku aqilê wan hene ji 
tevgeran dikevin rê xwe digihîn encaman lê yên ku di dilê wan de 
heskirin hebe ew her rewşeke hogirên xwe yên kedî baş fêm dikin 
û li gorî wê li şûna dudiliyan encamên zelal datînin holê. Ez bawer 
dikim Rex keça min e. Bê ku mirov bibe bav jiyana hesteke wisa ya 
têrtije çiqas xweş e. Ez derbasî vê meselê nebim. Ez û destgirtiya 
xwe di meseleya zarokan de wek hev nafikirin, mîna di meseleya 
zewacê de. Ew zarokan naxwaze. Binêre niha dema ez li ser vê 
fikirîm bêhna min teng bû, ez ê vê mijarê paşguh bikim; ji ber ku di 
serê vê sibeha bêhempa ya zivistanê de ku min bi zexelî 
destpêkiriye ez ê nikaribim vê mijarê tevî vê dema melankolî ya 
xweş bikim. Ez di vê mijarê de gelek hişzelal im. Gelo ez niha rabim, 
berî hertiştî ez van panjuran vekim, piştre jî hinekî pencereyê 
vekim mîna ku ez çavîkên ruhê xwe didim ber bayê ez hilma 


hundirê odeya xwe berdim. Şîrê Rex bidemê, li keviya pencereyê li 
wan mirovan temaşe bikim ên li ser rêya kar in. Him firtekê li 
kahweya xwe bidim, him jî li kilameke xweş ya Adeleyê guhdarî 
bikim. Heger Xweda jinek bûya ew ê teqez mîna Adeleyê bûya. 
Dibe ku Yezdan jinek be, nizanim. Heger Yezdan biketa şibyetê 
mirov û bixwesta van faniyên şerpeze yên wî ew afirandine 
bişopîne teqez wê ev laş ê Adeleyê bûya. Heger bixwesta laşekî 
mêran bineqîne ew ê yê Neşet Ertaş bûya. Xwedayo mirov çawa 
dikare ji van herdu dengên cuda hez bike. Ji xwe bawer nakim. Ez 
dimirim ev faniyê bihenek lê cewherî ber bi dengên nemir ve. 
Dema ez bimirim di tirba min de bila herdu bistirin. Di gora xwe de 
bênavber li Adele û Neşet guhdar bikim. Xwe rojekê di nava 
kolanên navberî yên Londonê de, rojeke din jî, xwe li navçeyeke 
Anadoliya Navên hîs bikim. Ez bêjim evîn heye, xwe radestê 
xewletiya bêdawî ya evînan bikim. Lê ma ne ez jixwe evîndar im, 
destgirtiya min heye, seyê min keça min Rex heye, Beşîktaş heye, 
dayika min heye. Jixwe evîn timî li cem min e, niha ez çima mîna 
ku ew tiştek kêm be fikirîm. Diyar jî bû, şiyarbûna min, êdî divê ez 
ji nava nivînan derkevim. Ez nizanim bê ez çi difikirim, bi deng 
diramim, ez bawer dikim ku ez bideng difikirim. xwe bi xwe 
diaxivim, ji aş û baş diaxivim û xuya ye ku ez ê jî tewşomewşo 
biaxivim. Nivîn germ e, ji dîwaran bêhna destgirtiya min tê, bêhna 
wê parfûma ku min ji bo ew wê nekirine gelek li ber xwe dabû 
ketiye dîwar, tiştan û li herdevera odê belav bûye. Xwedêyo ez 
dikarim digel vê bêhnê şadûmaniyê bikim. Ez çima sibehan wiha 
şiyar dibim, ji ber ku destgirtiya min niha ne li cem min e vê kêliyê, 
min çiqas bêriya wê kiriye. Ev daxwaz dê rojekê min bikuje. Dema 
jin bitemen dibin hê jî wilo şadûmanxwaz in, ez nizanim lê bawer 
dikim na, ne êmin im. Lê ew destgirtiya min dikare wilo be, li ser 
vê mijarê tiştekî nabêjim, hêvî dikim wilo be. Jineke şadûmanxwaz 
û pîr. Mîna jineke xwedî karekterek kartposteyî û tim li cem min. 
Xeyalkirin, fikirkirina li ser xeyala wê, xewna wê jî xweş e. Lê divê 
rabim êdî. Bêdengiyek ya mîna fîlmêm Hitchcock mal daye ber xwe, 
ez sedema wê fêm nakim. Ez divê rabim, hima niha. Ti tiştek tune 


be jî ez hinekî ruhê xwe radestî baranê bikim, dibe ku ez ê hinekî 
biqefilim lê teqez min kahweyek xweş û bihîstina klamek xweş li 
balkonê heq kiriye. Li kêla telefonê zerfek heye, ew a ku mîna 
nameyê ye çi ye? Gelo destgirtiya min ji min re notek hiştiye, ew 
tiştên wilo nake, wek herkesî mesajekê dişîne, yan jî heger berî min 
here di guhê min de daxwazên xwe mîna peyvên evînî bi pistepistî 
dibêje, ez jî ji bo qet ji bîra nekim, wan di mejiyê xwe de mîxkî 
dikutim. Çawa min xwe bi ser de tewand da ku rahijim wê, êşa pişta 
min a hesas xwe da der. Xwedêyo ev serê vê sibehê çi diqewime, 
lê beriya hertiştî ka ez rahijim vê peyamê; 


”Denîzê Dildar, 

Ez diçim... 

Ez naxwazim tu zqnibî, bê ez çima çûme û ez ê herim kû. Ew kêlî 
neman yê ku min bi te re derbas dikirin û ji bo wan şikra xwe dianin. 
Ez bi bêsebrî li benda wan her yek çirkeya me yên ku ez ê bê te 
derbas bikim ku ez hê bixurtî şikra xwe ji bo wan bînim. Wê roja 
min daxwaza te ya zewacê pejirand, min bawer dikir ku te ev yek ji 
bo şahiya me, ji bo evînq me, ji bo ku tu ji min hez dikî kiribû. Min 
şaş kir. Jin zû dixapin lê zû jî şiyar dibin, te ez fêrî vê kirim, ji bo vê 
spas. Tu bûyî sedemê şiyariya min ya herî mezin. Ez ê careke din 
wisa asan radest nebim wekî din jî tu bûyî tari jî. Di esqsê xwe de 
gelek gotinên ku divê bêne gotin hene, dayina vê biryarê ne asan 
bû, dawiya dawî ne bihemdbûn, lê rawestana bi rûmet a jineke 
têgeheştî biser ket. Li vir ji ber ku ez ji wî şerê di navbera hîs û 
rûmetq xwe de serkeftî bûm, ez bi xwe serbilind im. Çûyîn, dest ji 
te berdan, careke din neditina te dibe ku ew ê bibe ew biryara ku 
ez ê di seranseri jiyana xwe de ji poşmam nebim. Ez êdî ji vê êmin, 
destê min diricife lê ev ne ji ber vê biryara min a berda an 
neberdana te ye, ji ber vê ye ku ez rêzê digirim û ji bo kesekî wek te 
van hevokan dinivîsim. Min hemû ew gustîl û tiştên büha xistin 
qasê. Hêvî dikim ku tu ê jineke kawik bibînî van tiştên ku di bêhna 
min de geriyane diyari wê bikî. Jixwe te dîtiye ji, em her du jî dizanin. 
Ez dizanim tu di vê mijarê de zehmetkêş nebî. Heger ne kawiki jî be, 


tu dö bi wî dengê xwe yê qedîfe û bi wan gotinên xwe yö 
bawerpêqnînî, wê kqwikî bikî, har û dîn bikî berdî. Tu di vî qliyê xwe 
de pispor î. Belesebeb li min negere, bi xqtirê te. 

Maya” 


Seyfettin Araç sala 1982an li navçeya Şemrax a Mêrdînê ji dayik bûye. Pişti 
dibistana Lömayine (Şevê) ya Şemraxö, wi li Amedê dibistana navîn a Ali Emiri 
û ya lîseya Ziya Gokalp gedandin. Herwisa ji Araç beşa Sinema, Radiyo û TV li 
Universiteya Bahçe Şehir a Stembolê qedand. Wekî din jî, ew endamê 
Kongreya tima fotbolê Beşiktaş'6ö ye û di heman demê de, ew gravureki 
serkefti ye. Xwedi koleksiyöneke pirtükön çapa yekemin, nexşe (xerite) ü 
boyaxa neftî ji ye. 

Heta niha di gelek kovaran de nivis ü gotarön Araç belav büne. Herwiha ji, ew 
wek axöver beşdarî gelek konferans, seminer û panêlan bûye. Sala 2020an 
pirtûka wî ya yekemîn bi navê “Helbestên Bajör? (Kent Şiirleri), sala 2021ê ji 
romana wi ya bi navê “Tenêtiya Hêja’ (Sevgili Yalnızlık) derketin. Wek nivîskqrê 
pêşî yê cureyê romana “monologi” bi turkî, ew ji aliyö gelek rexnegirên wêjeyî 
ve wek nûnerê dawî yê serdema nûjeniyê hate binav kirin. Seyfettin ku 
romana wî ya dawi bi navê Axa Jibîrbûyî” (Unutulmuş Topraklar) li ber çapê 
ye niviskarö weşanxaneya Dogan Kitapö ye. 

Herwiha Araç endamö desteya çavdöriya Turkiye'yö ya ser bi PEN'a 
Navneteweyî ye. Ew niha di Universiteya Yeditepe'yö de wek karmendö 
fêrkariyê kar dike û ji bo gelek Komxebatön Rewşenbîrî tê vexwandin. 


Sîdar Jîr 
PISTEPIST 


Berêvarekê, li şaneşîna qatê heftan, dengê kevçiyên çayê ji 
piyaleyên ku bi çaya qaçax a ku bi hezar zehmetiyan dihat, mîna 
zengilê di stûyê berxikan de bêaheng lê didan. Sewt û olanî ji tu 
kesî nedihat. Şaneşîna ku her dem derê xwe ji tava serê sibehê re 
heta dawîn vedikir, pişta xwe dabû tavê. 

Piştî kêliyekê ku çayê û şekir bi hev şa bûbûn, êdî kevçî jî bêtaqet 
mabûn. Deng ji wan jî biliyabû. Êdî tenê pêjna çayê ya ku di nava 
lêvên şeydayî re xwe bera jêr dida dihat. Xeberdan û sohbet li 
hêlekê, heta ku Gulava xwediya malê li wê bêdengiyê hay nebûbû 
û pirsa pistepista li nava bajêr nekiribû, kesî li çavên hev jî 
nedinihêrî. Her yek ziq bûbû, mit li valahiya kolanê dinihêrîn... 
“Bêhenek, ev çi pistepist e li bajêr belav bûye?” 

Her kes ji nişka ve li wê zîvirîn, mîna ku hemû li bendê bûn ku yek 
dest pê bike qala wê pistepistê bike. Kesî bersiv neda, tenê li rûyê 
we yê ku li bêdengiya mêvanên xwe mat mabû nihêrîn. Gulavê dît 
ku kes ê lê venegerîne, xwe bi xwe got; 

“Off! Dev jê berdin! Hema em qet qal nekin çêtir e. Bila xwe bi xwe 
bitemire tew!..” 

Piştî vê gotinê Gulavê jî hilmekê bêdeng ma, lê belê nekir der: 
“Heger rast be, ay dayê! Welleh fikra wê bi xwe jî mirov ditirsîne. 
Heger virde were, weleh ez ê ji tirsan xwe ji qatê heftan bavêjim 
xwarê, hema ku dera min dişikê bila bişikê û ez dimirim jî bila ez 
bimirim...” 

Mîna ku hemû ji ber canê xwe aciz bin, ji bilî Gulavê peyv ji devê tu 
kesî dernediket. Tim di nav re piyaleyên bejinzirav dibirin nava her 
du lêvan û çaya qaçax bi qaçaxî vedixwarin. Bi her qurta çayê re 
sawekê jî digirt ser wan. Xwediya malê li sawa bi bêdengiyê re ew 
rapêçabû hay bûbû. Heta ku ji destê wê dihat, hewl dida ku wî 
kirasê tirsê ji wan bişeqitîne. Çi dihat ber devê wê bêyî hişê xwe ji 
wan re digot... Mazûvanê jî êdî li riyên ku bi awayekî wan bide 
peyivandin westiya bû. 


Merasîma vexwarina çaya wan a qaçax jî bi mestbûna lêvên mizokî 
bi dawî bûbû. Girava çaya di binê çaydank de mabû, mîna tariya ku 
hêdî bi ser kolanan de dihat ber bi rengê qetranî ve diguherî. 
Gulavê hemû lambeyên li malê vêxistibû û hey li vî aliyî û li wî aliyê 
malê virde wêde bêhemdê xwe digeriya. Carekê, piştî ku ew jî 
kêliyekê bi hevalên xwe re mit bûbû, ji nişka ve got, “ Ka ji kerema 
xwe, wan quflikên ku devê we mîna deriyên zindanên Osmaniyan 
girtinê bişkînin. Ev çi hal e!.. Hûn ê sond bixwin ku em li benda 
meytekî ne. Welleh yên li benda meytan bin jî ne mîna me nin. Qet 
nebe zêmarên wan nahêlin ew wisa mîna me mit bibin wîîî!...” Bi 
gotina wê re hevalên wê, mêvanên wê yên ku roja wan a dawîn bû 
li bajarê wî cûnik, bi hev re lê zîvirîn û mîna ku gotina wê erê bikin 
pê re mizmizîn. Gulavê têgihîştibû ku êdî ew jî ji wê laliya xwe aciz 
bûne û dixwazin heta ku ji wan were, wê şeva dawîn bi gotin û 
sohbeta herî xweş û şad biborînin. Bêyî ku yek gotinekê bike, 
Gulavê mîna ku nuqitîbe dilê wê got, “Heger hûn jî bixwazin, werin 
em derbasî aliyê hundir bibin. Em dikarin li wir bêhtir bi rehetî 
tevbigerin...” 

Heta ku hemû derbasî hundir bûn jî sewt û olanî ji yekê nedihat. Bi 
sermestiya serkeftina ku mêvanên wê gotinekê wê bêyî ku gotin ji 
devê wan derkeve jî bi erênî bersivandibûn, piştî ku hemû hatin 
hundir, mîna ku îcar nedixwest temirandina mitbûna wan xera bibe, 
berê xwe da Avsar a ku di dema xwendinê de gelek caran bûbû 
mêvana wê û gelek bîreweriyên wê û got, “Îcar wekî her car divê 
tu sere giliyekê vekî ku heta sibehê bêyî jankêşanê gilî li giliyê vebe 
û em kelê xwe bikin...” û gotina pêşîn, mîna pirtûkeke ku ariya 
giyanên lehengê wê ber bê neçûbe ji devê Avsarê derket, “Baş e.” 
Bêyî ku Gulavê gotinekê lê zêde bike, Avsarê gotin mîna libên 
tizbiyên şaşikgewran li pey hev rêz kir; “Mijar Gilî ji mijarê giliyê re 
dibêje de wêde, ji mijaran giliyan bêhtir... Mijar Gilî ne xem e, her 
tişt dikare bibe mijara îşev. Heger em hewcedarê çirûskekê bin, 
bawer im ku ew çirûsk jî tu yî ji bo destpêkê.” Bi gotina Avsarê re 
Gulavê hema tev li xeberdana wê bû: “Hûn jî qayil in ne wisa 
hevalno, hefsar îşev di destê Avsarê de ye.” Gulavê li benda bersiva 


^ 


wan nema û got, “Divê em vê şeva dawîn bikin şeveke şad” û bi 
tinazî berê xwe da Zîngulê û got, “ Her çi qas tu bêyî Memê xwe 
nikaribî dilşa be jî, mixabin ew ancax bi çend bîreweriyan bibê 
mêvanê vê şevê...” Zîngula ku heta wê kêliyê sewt jê nedihat di 
nava malê de bi Gulavê re kete reqepolkê heta ku Avînê jî ew kirasê 
ji qumaşê sawê ji xwe şeqitandibû û mîna ku biqîre gotibû, “Ê de 
baş e, ma qey mijara me dê îşev bibe reqepolka welê!..” 

Bi gotina Avînê re Gulav li Avînê vegeriyabû, “Qey te jî bêriya 
Memê xwe kiriyî, porkurê hîna hefteya borî te ew ji karê wî nekir 
û te berê wî neda vî bajarê xopan û tu li ser sînga wî nediçêriya, çi 
zû! Çi zû! Malneketê, ma hinekî şerm bike lê.” Hemû hewldana 
Gulavê ji bo qurifandina quflikên ku devê wan qufaltibû. Avsarê 
mîna ku têgihîştibe, berê xwe da Gulavê û bêyî ku xeber bide, bi 
awirekî ku bixwaze bêje, bes e em hatine ser hişê xwe, jixwe dilê 
me jî nîn e ku em êdî mit bibin. Gulavê ji paş de hişk bi milên 
Zîngulê girt û gepa wê ya çepê maç kir û li hemû rûniştin. Hemû li 
bende bûn ku Avsarê bi gotinekê be jî mijarekê bîne holê û wan ji 
wê serberdayîbûna wan a ji berêvarê de bû didomiya rizgar bike. 
Avsarê jî bêyî ku lê bifikire, rasterast qala wê pistepista li nava bajêr 
belav bûbû kir; “Bi rastî vê pistepista li nava bajêr bala min jî kişand, 
ez nizanim çi qas rast e çi qas ne rast e, lê belê li nava taxan tu 
devê kê vedikî serê qalê ew e, binê qalê ew e. Nizanim haya we 
kesî ji tiştekî nû heye yan na?...” 

Ji nişka ve hemû dîsa mit bûn. Wekî tirsa hemûyan ew bû ku mijar 
ê ew pistepista nava bajêr be. Gulavê di cî de got, “Ehh he! Me 
mijar spartê û me xenê kir lê. Gava min qal kir, min tenê dixwest 
ku ez we bidim axaftin lê. Ma ne wa ye tu bi xwe dibêjî pistepist, 
xwedêgiravî tu yeka rewşenbîr î Avsar, te jî bawer kir qey?!” Avsarê 
berdewam kir, “Dibe ku pistepist be, lê belê her tişt bi pistepistekê 
dest pê dike, carinan mûcîdên herî hêja jî îcadeke xwe ya herî hêja 
piştî pistepista bi xwe re dike. Û di dawiya dawîn de ev yek ne 
tiştekî ji rêzê ye. Dawiya dawîn çi qasî em tu kes li xwe mikur 
nehatin jî, sedema sawa li ser me jî ew bû. Lewma jî li gorî min hêja 
ye ku mirov ji bo vê li xwe bike sibeh...” 


Zîngul û Avînê bi baldarî li wan guhdarî dikir. Belê, mijara dîsa 
hatibû ser jinika bêyî ku tu kes wê bibîne û tirs û xof xistibû dilê 
hemû tax û malên bajêr. Zîngulê bi devlêkirina lêva jorîn û bi 
nihêrtina li tabloya Perwîn Xelîlî ya bi navê Keça Kurd re got, “Tiştê 
ku ez tênagihîjim ew e ku çima tenê bi şev derdikeve, li gorî ku xelk 
dibêjin, bi şev û li kuçeyên tarî tenê digere û kê bibîne, êrîşî wan 
dike, birîn dike lê belê nakuje.” 

Mijar hêdî hêdî mîna çipikeke ku li nava avê bikeve û xelekan hem 
li dora xwe zêde bike hem jî di her kêliyê de gêra xelekan çapfireh 
bibe, berfireh dibû. Gava yekê xeber dida, mîna ku hemû di mejiyê 
xwe de yek bi yek binivîsin ka haya wê ji kîjan gotinê tüne ye û paşê 
lê zêde dikir. Avînê di wê kêliyê de ku hîna xeberdana Zîngulê bi 
dawî nebûbû berdewam kir, “Ya rastîn, ez jî nizanim, ma dibe ku 
keçek wisa, li gorî gotinan hîna nûciwan, nîvtazî bi şev di nava 
kolanan de bi vî rengî tevbigere, qey tu kes nas nake. Em bêjin kesî 
ew nas nekir, ma xwediyê wê jî nabên; weleh malîno, cîrano em jî 
nizanin çi bi vê feqîrê hatiye, ma qey nikarin bibin dixtorekî jî. Qet 
nikaribin rê li ber wê rewşa wê bigirin jî, dikarin ji hinekan alîkariyê 
bixwazin, bi dehan komele, mal û rêxistinên jinan hene li vî bajarî. 
Qet nebe ew ê riyekê bi ber wê yan jî malbata wê bixin.” Avsara ku 
mijar anîbû holê, mîna ku bibêje erê rast e, serê xwe hejand û 
destê xwe di şilêra ku li ser sêpîka li kêleka xwe da û mîna ku 
bixwazê serê wê kulîlkê qiyame bike û bibêje bes e te ew qas êş 
kişand, ka binihêre wa ye ew ê ku te ji bo wî stûyê xwe xwar kiriyeî 
çi mîrat li pey xwe hiştiye... Pistepista ku li nava bajêr belav bûbû, 
cara yekemîn bû, li mala xwendekareke zankoyê ku di qata heftan 
de bû, bi wêrekî dihate nîqaşkirin û hêvî çi qas hindik bû jî ji bo 
keça ku bi şev ji xwe diçû dîsa jî kêfa Avsarê gelekî anîbû... Bi 
gotinên biêş ku dilê wê bi wan xweş dibû, xweşbûneke nîvtazî, li 
ciyê xwe yê ku li deriyê şaneşînê ku tenê şev êdî têre dihat hundir 
dinihêrî û got; “Ya xerab, sê çar roj berê, li Kuçeya Zirav ku çend 
kuçe bi jor de ye, li gorî gotinan, gava keçikê êrîşî xortekî kiriye, 
xortiekî kêr li pêsîra wê ya çepê xistiye û heta niha tu kes ji ber 
kêrkirina pêsîra xwe neçûye nexweşxaneyê. Min do li qeydên 


nexweşên çar rojên dawîn nihêrî. Tu nexweş bi wê boneyê 
nehatiye nexweşxaneyê. Bêguman ez li nexweşxaneyên din jî 
geriyam, tu tiştekî bi wî rengî neçûye ber destê wan jî. Nizanim, 
hêvîdar im ku xisarek negihîje wê.” 

Her kes bi bihîstina vê yekê re bêhtir giran bû, mîna ku wê êşê di 
pêsîrên xwe de hîs bikin, êdî her gotin bi wezin bikar dianîn. Gulava 
ku heta wê kêlî ku êdî şevê nêzîkî li dengê çivîkan kiribû qet xeber 
nedabû, tenê li her sê hevalên xwe guhdarî kiribû, lê belê çend 
caran çay çêkiribû û anîbû, dîsa bi daxwaza ku ji wan re çayeke din 
bider ser rabû ser xwe û bi rabûnê re, li piyan peyvên pêşîn ên der 
barê pistepista ku li mala wê bi qîrîn dihate vegotin ji devê wê 
derket; “Hûn dizanin, jin di her warî de bûnewerên herî xurt ên vê 
cîhanê ne. Di her warî de, di her kêliyê de berxwedaneke 
xwedawendî didin. Îcar gava ku ew berxwedana wan, yanî ew têk 
diçin ji têkçûyînên xwe jî çêjeke bêhempa derdixin. Jin di her warî 
de, her dem wisa ne. Ji vê jî mirov dikare bi hêsanî ji hev derxe; 
Gava jinek û mêrek yan jî em bibêjin keçek û xortek bi hev re di 
nava têkiliyeke germ de be, mêr bi piranî hestyariya xwe li ser 
têkiliyeke cinsî, ew jî xwezayî ye, ava dike. Lê belê jin li wê nafikire 
heta ku ji destan tê, berê têkiliyê bi hêlên din ên jiyanê ve dike, 
heta ku mêr ango xort bi ser dikeve, piştî ku jin têk diçe yanî, wê 
gavê jin ji wê têkçûyîna xwe çêjeke bêhempa werdigire, çêjeke ji 
berxwedana xwe xurtir... Wê gavê jî ew jin li ber çavên xelkê yan 
tol e yan jî dinyanedîtî ye...” û berê xwe da metbaxê. 

Gotinên Gulavê ku heta wê kêliyê qet sewt jê çênebûbû, mîna ku 
li deşteke bê stare gijlok li wan bide her yek li ciyê xwe bêkeys 
mabû. Heta ku Gulavê ji metbexê vegeriyabû, mîna berxikên ku 
nizanibin ew ê ji ber zîpikê bi ku de bazdin, her yek li peyvekê 
digeriyan ku bidin ber an jî bidin ser a Gulavê, lê tu kesî li tu 
newalên bîra xwe li tu gotineke bi wî rengî rast nehat. 

Gulava ku ji berêvarkî de dixwest ku jê re qala pistepista keçika 
şevê bike, êdî ji wê sohbetê aciz bûbû. Çi qasî xwestin ku ew mijar 
berdewam bibe û her yekê qala tiştekî ku qet qal nekiribûn kirin jî 
wê bi ya xwe kiribû û mijar guhertibû. 


A e ALA A 


Û li keçikan ziviribü û bêyî ku wan aciz bike, ji wan re gotibû, “Êêê 
karxezalno, bala min kişand gava min gala çêja ku ji têkçûyînê tê 
wergirtin kir ku hûn çawa kür û bi keser li Mem ên xwe difikirîn, 
ma ne wisa ye, ka hûn bêjin hela...” Avîn û Zingul sor bûn, masürân 
şermê li rûyê wan dane der. Her çi gas Gulavâ ji her sêyan re ji 
gotibü, ew her du bün mina du pisikan. Avsar& disa mina her dem 
gotinên Gulav& qebûl kiribû. Lê belê mina ku hevokeke der barê 
mijara borî di dilê wê de mabe û dixwest wekî dûvikekê bi ya 
Gulavê ve bike, got; “Gulav, tu dizane, bi rastî jî te gotina hungivîn 
a vê şevê gava din kir. Rast e, çêja ji têkçûyînê tê wergirtin ji bo 
jinekê çêjeke bêhempa ye, lê belê dixwazim vê bibêjim, carinan 
serkeftin jî piştî hinek têkçûyînan dest pê dike, yanî berxwedanên 
herî xurt jî wê kêliyê dest pê dike.” Gulavê bersiva wê nedabû. Êdî 
şev li dengê çivîkan asê bûbû. Tarî hêdî hêdî hildihat. Dor hatibû 
çivîkan, belkî jî ji ciyê ku wan nîvco hiştibûn dest pê kiribûn çivîkan. 
Mîna wan bi heraret û bênavber heta ku pozê tavê di şaneşînê re 
dabû der çivîkan jî ew mijar nîqaş kiribû... 

Serê sibehê, her kesî xwe tevjidandibû ku berê xwe bide mala xwe 
ya li bajarekî din bû û hezkiriyên wan çav li rê bûn. Gulavê mîna ku 
cara dawîn ji wan re mazûvaniyekê bike, berê xwe da metbexê ku 
ji wan re ava hinaran a ku diya wê ji welêt jê re şandibû bîne. Avsar 
jî li pey çû. Bêyî ku Gulavê bipeyive, Avsarê hişk bi destê wê girt û 
got; 

“Gulav, bila haya te ji te hebe, ku tu li wê keçikê hay bû, çavên xwe 
bigirî û li wî lawikê ku te carekê ji min re qal kiribû, Sermed bû ne 
wisa navê wî, li wî bifikire, ew keçik ê dest te nede, temam dilê?” 
Piştî vexwarina ava hinaran ku Gulavê bi dilxweşî îkramî wan kiribû, 
edî dema ku mêvanê wê ew û bajar tev li wê pitepistê bihişta û 
biçûna hatibû. Ji ber ku her yek diçûn hêlek bajêr ku alavên xwe 
yên ku ji rojek berê de xistibûn tev û hildin berê xwe bidin otogara 
bajêr, yek bi yek xatir ji Gulavê xwestibûn, Gulavê nedixwest wan 
hembêz bike, ji ber ku li gorî wê xatirxwestina bi hembêzkirin dihat 
wateya dibe ku êdî hevûdu nebînin jî, lewma jî Gulavê ji dil ew maç 
dikirin. 


Piştî wê merasîma tenêhiştina Gulavê her sê keçik di nava kuçeyên 
tijî pistepist bûbûn re bi pistepist boriyan. Heta serê kolana ku her 
dem meş û çalakî lê dihatin lidarxistin kirin pistepist. Li serê kolanê 
Zîngul û Avînê di cî de mit bûn li Avsarê nihêrîn. Û bi hev re ji Avsarê 
pirsîn, 

“Te got çiiii?!.” 

Avsarê bi pistepist got; 

“Piştî ku em derbasî hêwanê bûn û şûnde ku Gulavê cara pêşîn ji 
bo çayê çêke rabû berê xwe da metbexê, we dît ku ez jî li pê çûm.” 
“Êêêê?..” 

“Rasterast neçû metbexê, çû odeya xwe, rahişt pirtûkekê, li pirtûkê 
nihêrî li derve nihêrî, çav li serî mezin bû û bi pêsîra xwe ya çepê 
girt. Paşê hêdîka derxist li pêsîra xwe nihêrî, birîna kêrê lê bû, ku 
tenê bi ava oksîjenê hatibû şuştin...” 

Çirûsk di çavên Avîn û Zîngulê de nemabû... 

Hesenê Metê 
KEÇ Û BAV 


Hertişt ji wê rojê ve xuyabû. Sibeha wê rojê ez û xanima xwe, em li 
eywana malê rûniştibûn. Keça min pirtûk, defter û ew hemû tiştên 
xwe ên pêwîst di çenteyê xwe de bi cîh kir, li ber neynikê xwe çêkir, 
weke hertim li eywana malê xatir ji min û dêya xwe xwest ku êdî ji 
malê derkeve. Bi pişirîn, bi serbilindî min li pey wê mêze kir... 
anuha nayê bîra min bê di wê gavê de çi hat bîra min û min jî gotê: 
- Darya... xwe ji xortan dûr bixe, keça min. Bi wan re negerî, zû 
vegerî malê ha!... 

Daryayê awurek di min veda... rasterast mîna xezalekê bû wê rojê. 
Ji xwe min jî ji bo van awuran û ji bo evê xezaliya wê ev tişt gote 
wê. Û ev cara pêşîn bû ku min ewqas bi tatûl, ewqas bi serbilindî û 
ewqas vekirî bi keça xwe re gotinên bi vî rengî bi lêv dikir. Lê dema 
ku min dît keça min ji bilî mêzekirin û pişirînê tiştekî nabêje, min 
herdu destên xwe jî mîna du heskên darîn ber bi hêla wê ve dirêj 
kir û min bi nîvhenekî li pey wê gotê: 

- Binere, ez ê bi van destên xwe te bikujim hal... 

Piştî ku ew derket û çû, ez vegeriyam ser dêya wê û min gotê: 

- Ketiye çendê xwe? 

Dêya wê got: 

- Darya dibêje: “Ez şanzdehsalî me.” Li gor kaxiza hukumatê ye. Ez 
bawer dikim me hinekî piçûktir lêxistibû. Xwedê dizane anuha di 
hîjdehê xwe de ye. 

- Ev salên weha salên rengdîniya xortan e. Di van salan de xwîna 
wan germ û çavên wan tiştekî nabînin. Zû ji rê derdikevin... bi 
helbestekî jî dikanin bixapin. Divê meriv hay ji wan hebe, divê ser 
û siya meriv li ser wan be. Gerçî Daryaya min bi aqil e, lê dîsa jî xort 
in, bi gotinên hevdu dixapin. 

Bi qasî min, dêya wê jî bi wê bawer bû, got: 

- Daryaya min bi rê û rastiya xwe dizane, ji nuha ve dibêje: “Ez ê 
bibim doktor.” Di nava hevalên xwe de bi giranî û kubariya xwe tê 


nasîn. Dibêjin bi tiliyan wê nîşanî hevdu didin. Bi xêr û xweşî ev 
xwendina xwe jî xelas bikira, de qey ew ê qismetek jê re derketa. 
Serê min di ber min de û ketim geliyên kûr: li serçav, li bejin, li 
kubarî û li gelek aliyên keça xwe hizirîm... ez çûm salên xortaniya 
xwe, min bi çavekî xortaniyê li keça xwe mêze kir û min bi dengekî 
nizim ji dêya wê re got: 

- Qismetek... keçeke mîna Daryaya min, sed û yek qismet li pey wê 
digerin. Ji xwe tirsa min jî ev e ku ji anuha ve bi zewacan bixape, 
hiş û aqilê xwe bide ser pêlên xort û xortaniyê. 


x k k 


Êvara wê rojê li ser şîvê min bi çavekî lêkolînerane li keça xwe mêze 
kir: dev û lêvên kubar, çav û pozê lihevhatî, hinarikên sor û dagirtî, 
çavên bi şînekî avgonî û porekî sor î li ser du guliyan xwe berdane 
ser pêsîrên tiştîrî... ji aliyekî ve pê serbilind bûm ku ez bavê keçeke 
welê me, ji aliyekî ve jî ji evê xweşikiya wê tirsiyam... ez tirsiyam ku 
ji ber vê xweşikiya wê tiştên naxoş were serê wê û van hîsên seyr 
hişt ku ez bibêjimê: 

- Keça min, tu dizanî ku êdî... ez dizanim tu mezin û tu bi aqil î, 
pêwîstiya gotinan nake, lê dîsa jî divê ez ji keça xwe re bibêjim... 
bibêjim ku ez jî hinekî rihet bibim: dema ku ez jî weke te xort bûm, 
min dixwest, dêya te pê dizane... 

Dêya wê a ku pê dizanîbû, serê xwe kir ber xwe, gotin li min birî û 
got: 

- Ji nuha ve xerifî ye. 

Bêyî ku li xerifîna xwe bihizirim, min gotinên xwe ên nîvçe domand 
û gotê: 

- Ku tu... ku dilê te û zewacekê hebe... 

Vê carê jî keça min gotin li min birî, bi ken kefa destê xwe ber bi 
min bilind kir û got: 

- Na, bavo... heta ku rewşa me ev rewş be, ez naxwazim bizewucim 
û tiştekî wusa jî ne li ser guhê min e, te got erê! 


Bêyî ku bibêjim erê, bêyî ku li ser rewş û gotinên wê bihizirim, min 
yekser gotê: 

- Rewşa çi, keça min? Şikir ji Xwedê re rewşa me baş û xweş e, 
xezala min. Lê ez dibêjim heta ku tu xwendina xwe xelas bikî... 
Wê dîsa gotin li min birî û got: 

- Na... ez bahsa rewşa mala me nakim, bavo. Ez bahsa rewşa 
welatê me dikim û dibêjim, rewşa welatê me ne baş e. 

Ez veniciqîm, ez tirsiyam û min bi tatûl gotê: 

- Rewşa welatê me... keça min, anuha tu diçî dibistanê û divê tu 
bixwînî. Ev çî ye ketiye serê te, tu ji kuderê van tiştan dixwînî? 

- Ev di kitêban de tuneye, bavo, li dibistanê di kitêban de bahsa 
rewşa welatê me nakin, got û yek bi yek ew hemû gotinên xwe ji 
min re vekir... gotinên ku ji hevalên xwe bihîstibûn, gotinên ku di 
nava hevalên wan de bûbûn mode. Dûre bahs kir ku polîs hatine 
dibistanê, hinek hevalên wê birine qereqolê, dest havêtine dawên 
wan û ew piçûk xistine. 

Bi van gotinên wê re tirs û tatûleke welê li sûretê min diyar bû ku 
Xwedê dizane wê bi xwe jî ev yek dît. Lê min dîsa bi lava, dîsa bi 
bergerîn û hinekî jî bi henek gotê: 

— Keça min... destê me vala ye, destê wan dirêj e, divê meriv xwe 
ji tiştên welê bisitirîne. Nebe, nebe... tu dinitiyeke welê bikî ha!... 
Kerê wele ez ê bi van destên xwe te bikujim! 

Bi van gotinên xwe re min dîsa ev destên xwe ên mîna carût ber bi 
keça xwe dirêj kir. 


x k k 


Şeva ewê roja ku Darya wenda bû, weke her dê û bavekî em li ser 
tiştên din nefikirîn: me negot daye pey yekî, me negot xortekî ew 
revandiye. Rasterast ew tişt niqutî dilê me. Niqutî dilê me ku wê 
daye ser rêya çiyan. Welê jî bû, dabû ser rêya çiyan. Lê me 
newêrîbû kes bi xwe bihesanda. Ne me dixwest hukumat bi çûyîna 
wê û çiyan bihese, ne jî me dixwest şervan bi evê narihetiya me 


bizanin. Me ev çûyîna keça xwe ji herkesî û hertiştî veşart, me di 
xwe de kir agirê sergînan û em di xwe de pê şewutîn. 


* k k 


Dema ku xortên şervan ji çiyan dadiketin gund, min xwe nêzîkî wan 
dikir. A rastî min tûrê wan bi nan û av dikir ku ez bi vî awayî saloxên 
Daryayê ji wan werbigirim, xwe nêzîk bikim û wê bibînim. Bi vê êşê, 
bi vê kulê sal û demsalek li xwe çerx bû, li me çerx bû û buhurî. Ez 
çi rûyê xwe reş bikim... min gelekî bêriya keça xwe kir. Ne tenê bêrî, 
ji jiyana wê jî ketim tirseke mezin û min dikir ku ez bifetisim. Ji bo 
ku nefetisim, min mal û jin li pey xwe hişt. Bi xortan re min jî da ser 
rêya çiyayên bilind û hilkişiyam jora wan. Di dawiya dawîn de min 
jî xwe di nava xortan de dît û ez jî bûm yekî mîna wan. 

Anuha êdî we jî fam kiriye ku min ev hemû tişt ji ber keça xwe kir... 
tenê ji bo wê. Lê dûre piştî demekê di nava şervanan de ez jî weke 
wan fikirîm, weke wan jiyam û êdî min jî weke wan şer dikir. Lê hîn 
jî çênedibû ku ez keça xwe bibînin, wusa digotin. Wan digotin di 
evî şerê mezin de, beriya hertiştî divê em hîsên xwe ên malbatî 
bikujin, digotin divê em berê bav û biratî, keç û bavtiya xwe bikujin. 


* k k 


Dema ku rêdarên şer êdî rê da me... bi gotina hevalan, dema ku 
min hîsên xwe ên malbatî kuşt û ez rastî keça xwe hatim, min dît 
ku keça min ji berê xweşiktir, ji berê bi aqiltir û ji berê kûvîtir bûye. 
Êdî bi hîsên bavekî li min mêze nedikir û weke gelek xortan wê jî ji 
min re digot: heval. Di nava hevalan de ez jî êdî hînî jiyana wan 
bûm, ez fêrî marîfeta wan bûm, ez hînî zimanê wan bûm, li gel 
gelek zehmetiyan ez hîn bûm ku ez jî ji keça xwe re bibêjim: heval. 
Weke hevalekî di nava wan de ez diketim şer, ji çiyayekî em 
dibeziyan çiyayekî din, ji newalekê em dadigeriyan newaleke din û 
me şer dikir. Di van şeran de, ji herkesî bêtir belbî jî tenê ez 
ditirsiyam. Lê tirsa min ne ji mirina min bû... dema ku zarokên 


meriv di xeteran de bi meriv re bin, meriv bêtir ditirse, tirsa meriv 
ne ji bo xwe, lê ji bo zarokan e. Li xwe mikûr têm... û min jî bi vê 
tirsê xwe ji kevirekî davêt pişt kevirekî, min xwe fêr dikir ka ez çawa 
bikim ku rojekê keça min berî min nekeve û nemire. Min nedixwest 
ez bi çavên xwe bibînim ku ew berî min were kuştin. 

Di van rojên şer de, ez bi xortan re birçî mam, ez tî mam, ez 
westiyam, ez di bêsûyên berfê de asê mam, di şevereşên şevên tarî 
de, bi çiyayên bilind ve hilperikîm... bi jîriya wan pezkoviyên payîzî 
ez jî bi zinaran ve hilkişiyam, li wan çiyayên bilind û bilind min jî dît 
bê çawa ewrên reş û sipî xwe digêhînin hev û di nava çavên me de 
birûskan vedidin. 


* k k 


Keça min ji ber jîriya xwe bûbû qumandarê yekîneyekê. Lê ji ber 
rêdarên şer û çiyan hîn jî çênedibû ku ez di yekîneya qumandariya 
we de cîh bigirim, hevalan wusa digotin. Lê di şerekî dawîn de em 
hemû şervanên li navçe, em bûn yek. Rojek ji rojên jiyaneke 
hertimî, xeber hat ku leşkerên hukumatê çiya dane ber xwe, li wan 
çiyan bûne girnûg û dor li me girtine, meriv nikane serê xwe rake 
û ji cîhê xwe bilive. 

Bi serê êvarê re em li dar û zinaran belav bûn, me reng li xwe 
guherand û em bûn weke keviran. Leşkeran em nedidîtin. Em li 
bendî fermanekê bûn ka em ê kengî deng ji xwe û çiyan bilind bikin. 
Qumandara yekîneya me, keça min Darya... na, heval Darya li pêş 
min li pişt kevirekî di kemînê de bû, ji bilî min û Xwedê, kesekî ew 
nedidît. Û ji bilî leşkerên li dora me, du helîkopter jî li wan çiyan 
bûbûn mîna mêşên gû û ji me dûr nediketin. Ro li ber ava û ez li 
pişt keça xwe bûm. Min li wê dinerî, min li van çiyan dinerî, min li 
rewşê dinerî û ez dihizirîm: min dizanîbû êdî xelasî nîne. Loma... 
Xwedê dizane tenê ewî zinarê ku ez li pişt, hay jê bû ku min çi hêsir 
li wir ji çavên xwe hanîn xwarê. 

Dema ku keça min hêz da xwe ku rabe, têgêhîştim ku ferman 
gêhîşte xortan ku dest pê bikin. Bi rabûnê re, devê tivinga xwe ber 


bi jêr, ber bi leşkeran dirêj kir, xelekên tûlika wê ya sor li ba ket û 
tavilê niqutî dilê min ku ev ê bibe cara dawîn, niqutî dilê min ku ez 
ê êdî wê weke berê nebînim. 

Û welê bû. 

Bi dengê giregirekê re ber bi paş ve pengizî, milê wê î rastê li ba ket 
û xwîna wê heta ba min pijiqî. Kizinek bi dilê min ket lê deng bi min 
neket, ez neqêrîyam, ez negirîyam. Min xwe bi erdê re ber bi wê 
ve kişand û heta nêzîkî wê çûm. Heta ku ez çûm gelek xwîn jê çûbû, 
milê wê î rastê jê qertilî bû û min dît bê çiqas giran birîndar e. Lê 
hîn jî li ser hişê xwe bû. Dema ku min xwest ez bi parçeyekî şûtika 
xwe birîna wê bipêçim, wê tiştekî ji berpirsîyariya min girantir ji 
min xwest. Ez dudilî bûm, kelogirî bûm... min di lêvên xwe de gez 
kirin ku dengê girî ji min neyê der, min nexwest ew vê yekê li min 
bibîne. Lê Xwedê dizane wê dîsa jî ferq kir, loma bi dijwarî berê xwe 
da min û bi dijwarî got: 

— Heval... êşa laşê min... gelekî giran bûye. Ji bo ku ez nekevim 
destê dijmin, dixwazim tu berpirsîyariya xwe bi cîh bînî... Eviya ez 
weke qumandarekê ji te dixwazim. 

Min bala xwe dayê ku xelasî nîne. Her ku wext li me diçe, leşker 
nêzîktir dibin û helîkopter jî bêtir daketine. Bêyî daxwaza xwe, li 
gor şertên me û şer... min bi daxwaza qumandara xwe kir, min bi 
daxwaza hevala xwe kir, min bi gotina keça xwe kir. Min xwest ku 
di demeke gelek kurt de xelas bibe, min berê lûleya tivinga xwe ber 
bi wê dirêj kir, min çavên xwe girt û di wê gavê de ew gotinên min 
ên li malê hatin bîra min. Lê evê cara sisêyan min jê re ew gotin bi 
lêv nekirin, min negotê: Ez ê bi van destên xwe te bikujim. 

Lê min kuşt. 

Parçeyê qutikê wê ji ber guleyan xwe dabû alî û pêsîra wê ya çepê 
sor xuya dikir, sorekî ji sorê kefa destê Mesîh jî pîroztir... bi paçê 
qutikê wê min ew der nixumand. Min xwe da pişt zinêr, min taxarof 
li ber xwe bi cîh kir, min şirîta guleyan bi lêvan xist û bû giregira 
çiyan. Heta heyverona nîvê wê şevê jî wan çiyan deng vedida. 
Nizanim... hîn jî nizanim ka di wê şevê de li wan çiyan çi tofan rabû, 
çi xezeb barî û çend kes ketin. 


Li ser vê bûyerê kesekî tiştek negot, ji bilî van gotinên min, kesekî 
tiştek li ser wê şevê negot. 


Hesenê Metê di sala 1957an de hatiye dunyayê. Ji Erxeniya Diyarbekirê ye. Bi 
salan li Diyarbekir, Nisêbîn û Mersînê maye. Lîse li Tarsus-Mersinö xwendiye. 
Pişti ku ji zindana Tarsusö derdikeve û hukmê eskerî tê û di dawiya sala 1980î 
de ji bakurê Kurdisatanê derdikeve. Bi qasî sê salan weke pêşmerge li Rojhilat 
û Başür dimîne. Di sala 1983an de ji Rojava jî derdikeve û heta nuhq jî li Swêdê 
dimîne. 

Li Swêdê li dibistana bilind Kungliga Tekniska Högskolan(KTH) beşa grafik& 
dixwîne û weke grqfisyen dest bi kar dike. 

Ji kitêbên wî hinek ji bo sorqnî, zazaki, farisi, swêdî, îngilîzî, erebî û tirkî hatine 
wergerqndin. Ji berhemên wî Epîlog bûye şano û li şanogehön Diyarbekir û 
Stenbolê weke piyes hatiye rqxistin. Wî bi xwe jî ji Pûşkîn, Çexov, Dostoyevskî, 
Göran Tunström û Pâr Lagerkvist bo kurdî werger kirine. Kurteçîrok û novelên 
wî di antolojiyön kurdî, tirkî, swêdî, erebî û almani de cîh girtine. Ji berhemên 
wî çendek ev in: Labirenta cinan, Epîlog, Gotinên gunehkar, Li dêrê, Pêsîrên 
dayê. 


M. Alî Kut 
MIRINA VÎLLE 


Wê rojê Ville, yan bi navê xwe ê rasteqîn William Sture Almqvist, li 
cihê karê xwe, bi temamî çil salên xebatê li dû xwe hiştibûn. Ev çil 
sal bûn ku li heman cihî kar dikir, cihê karê wî, banqeya Swêd ya 
nasîyonal bû. Temenê wî gihiştibû şêşstûpêncan û divabû karkenar 
(ango teqawîd) bibûya. Di heqîqetê de mirovekî li ser xwe bû û deh 
salên din jî, bê westan dê bikaribûya ev kara bimeşanda û qanûnê 
jî rê didayê ku di karê xwe de berdewam be. Lê, her carê ê midîrê 
banqê, bihata cem û bigota »Heyf e ku tu di vî temenê xwe yê 
bihurî de hêj dixebitî, digel ku evqas xortên me mîna tiralan betal 
digerin. Piştî ku te ewqas salên xebatê li pey xwe hiştine, heqê te 
ye ku nuha li welatekî germ li peravekê li bin sîya darekê te xwe 
dirêj bikira û kêfa jîyanê derxista!» Vîlle ê hinekî bişik li midîrê xwe 
binerîya û fikra ku ê rojekê dev ji karê berde zû zûka ji hiş û mejîyê 
xwe diqewirand .»hihh digot û dibişirî. Xortên nuha weke hêka 
dilmê ne. Qîma xwe bi tu karan naynin, her li dû tolazî û zigurdîya 
ne. Çavên wan lê ye, ku hema wusa ji nişka ve zengîn bibin, bêyî ku 
ked û zehmetîyekê bibînin.» Lê ên dema wî, nexasim jî ew, hêj di 
panzdeh salîya xwe de dest bi kar kiribû û heta nuha rojekê jî bêkar 
nema bû. Paşê jî şikirîya xwe bi Xweda dihanî ku ew mecbûrî tu 
kesî û deyndarîyê nekiribû. 

Lê fikra ku ê rojekê ev karê wî bi dawî bibe qe ne kiribû. Her heftî, 
ji roja duşemê ta roja înê li gel mişterîyên banqayê ê rûnişta geh 
pere û faîzên wan ê bihejmerta geh jî pêşniyarên ku perên xwe li 
ku razînin ê bida wan. Bêguman her carê mişterîyên wî 

memnûn û dilşad ji cem radibûn da ku rojeke zûtirîn dîsan li vî 
karmendê qut î girover û ê zîrek vegerin, da qezencên xwe zêdetir 
bikin. Dêm û livên mişterîyên xwe ên jê razî qe ji bîr ne dikirin. Evîya 
jî bextewarîyeke mezin didayê. Carnan di xewnên xwe de jî ev 
mişterî didîtin, di destên teva de diyarî hebûn û di xewnan de ew 
ziyaret dikirin. Lewra li banqeyê dîyarî qedexe bûn, an dê wekî 
bertîlê bihatana qebûl kirin ku ev jî tawan bû. Lê Vîlle di xewnên 


xwe de jî ev dîyarî qebûl ne dikirin û ji mişterîyên xwe re digot 
»banqe mehanîyê dide min û evîya besî min e!» 

Di çil salên karmendîya xwe de, mişterîyekî ku jê ne razî be, ne 
dihat bîra wî. Ji mişterîyên xwe re her tim ev digot û lê zêde dikir 
»Ez bextê xwe xera nekim! Tenê rojekê yek bi lep û pîyan rabû min, 
diranekî min jî şikenand (devê xwe ji hev vedikir, ji mişterîyan re bi 
tilîka xwe nîşan dida ku kîjan diran bû) lê paşê derket holê ku ew 
ne mişterîyê min bû, (bi serê xwe alîyê çepê yê korîdora banqê 
nîşan dida) yê Lîsayê bû.» Ew jî karmendeke banqê î jin bû, Vîlle 
xuyê wê qe ne dieciband. Lewra, tenê ji ber vê yekê bû ku li karê 
xwe ne miqate bû. 

Dema ku rastî jî derketibû holê, banqeyê bi perê xwe diranê Vîlle 
çêkiribû û Lîsa demekê ji kar dûr xistibûn ji bo ku li mişterîyên xwe 
baş miqate ne bûbû. Lê, Lîsa ya çirpikî û doxînsist zû karê xwe bi 
midîrê banqê re edilandibû, heftîyekê şûnde dîsan li karê xwe 
vegerîyabû. Di jîyana karmendîya xwe de tenê ev bûyera naxoş 
dihat bîra Vîlle û wî jî ev serpêhatiya xwe her car, ji mişterîyan re 
kad dikir ew dikenandin. 

Midîrên banqê yên berê, ji ber zîrektî û karê wî yê bi rêkûpêk 
gellekî pesnê Vîlle dabûn û her gav ew teqdîr kiribûn. Di van çil 
salên xebata xwe de, Vîlle du caran nîşana karmendê herî zîrek 
wergirtibû. Ji bo vêya li banqê merasim jî li dar ketibûn, bi rastî jî 
evîya ne tiştekî piçûk û hindik bû. Piştî van merasiman jî di banqeyê 
de, odeyek taybetî jê re veqetandibûn ku cîranê wî midîrê banqê 
bi xwe bû. Di demeke ku karîyera wî bilind bûbû salên karkenarîyê 
jî pê ve gihiştibûn û ew tenê dihiştin. Ya xirab ku pê hisîyabû jî ev 
bû, tenê mayîn... 

Vê êvarê, Vîlle gihiştibû dawîya rê. Ew êdî karkenar dibû, bixwesta 
û nexwesta jî ev êdî wusan bû. Tiştekî ne di destê wî de bû. Di 
heqîqetê de kesên ku karkenar dibûn şa bûn, gellek projeyên ku di 
jîyana xwe ya aktîf de nikanîbûn pêk bînin, piştî ku karkenar dibûn 
dixistin rê, li nevîyên xwe dinerîn, siyaset dikirin, dibûn nivîskar, li 
dunyayê digerîyan û kêf dikirin. Lê, ji bo Vîlle ev hemî tiştin xerîb 
bûn. Vîlleyê me, hemû hêza xwe li kar xerç kiribû. Hêrsa kar û 


karîyerê rê nedabû ku bizewice û familyekê damezrîne. Piştî 
temenekî pêncî salî ku çend hewldan kiribûn jî, bi ser neketibû û 
fam 

kiribû ku êdî dereng maye, loma jî dev ji vê projeyê berdabû. Wekî 
din jî, lawê bi tenê yê bav û dêyekê bû. Ger çend merivên wî ji dûr 
ve hebûn jî, Vîlle qe li gel yekî têkilî dananîbûn û ji wê hêlê de tenê 
mabû. 

Wê êvarê li banqê du şahî hebûn. Yek, xwarina Noelê û ya din jî 
pîrozkirina karkenarîya Vîlle bû. Her sal banqê, du roj berya Noêlê 
xwarin dida karmendên xwe, ya îsal jî rastî karkenarîya Vîlle hatibû. 
Beşa şahîya vê şevê, ango pîrozkirina karkenarîya Vîlle zû bi dawî 
bûbû. Vîlleyê ku kêfa wî ji şahîyên tiroviro re ne dihat, xwestibû 
berya deqeyekê ji cihê şahîyê bidûr bikeve. Mîna ku yek dilê wî 
biguvêşe, nerehetîyek jî di canê xwe de hîs kiribû. Lewma jî, ji bo 
çûna malê, telefon kiribû, texsîyek xwestibû. 

Hinekî şûnde, texsîyek tevî şofêrê xwe î ku bi eslê xwe sînî bû, 
hatibû li ber derîyê hewşa banqeyê rawestiyabû. Ajovanê sînî ji 
texsîya xwe peya bûbû, şipya qapûtê xwe li xwe pêçabû, kumê xwe 
î urisî dabû serê xwe, fena nobedarekî seraya Buckinghamê di 
rewşa nikcotê de li hêvîya Vîlle sekinîbû. 

Teqnekî şûnde, du reşkik ber bi texsîyê ve hatibûn, yek personala 
banqê Lîsa û yê din Vîlle bû. Hemû dîyarîyên personalan di du kîsan 
de bi cih kiribûn. Yê şofêr bi lez bergirtîya wan kir, kisê dest Lîsayê 
girt û derî vekir. Lê Lîsa li yê şofêr nerî û got »Na! Ez nayêm, ez wekî 
wî ne bextewar im!» Paşê jî li Vîlle nerî û kenîya, ber bi wî ve çû ew 
himêz kir »Vîlleyê min î bextewar, nuha tu çi bixwazî dikanî bikî» 
got û li şûna xatirxwestinê ew maç kir û paşê bi tîqetîq ber bi derîyê 
hewşa banqê alîyê hundurû ve bezîbû, çû bû. Bala yê şofêr li ser 
Vîlle bû. Vîlle bi tu şêweyî xwe ne livandibû, heta dema ku Lîsayê 
ew himêz kiribû jî xwe ne livandibû, mîna qurmê darekê bê liv 
rawestîyabû. Dema li ber şewqa hundirê texsîyê çavên yê şofêr bi 
yên Vîlle î vingîvala, ne ji ê zindîyan, ketibûn yê şofêr qutifîbû. 
Çavên Vîlle mîna du xarên reşikî di kortikên xwe de noqî bûbûn, yê 


şofêr rewşa Vîlle ne ecibandibû, lê dîsan jî dengê xwe ne kiribû û li 
paş dîreksîyon li hêvîya fermana wî rawestiyabû. 

Hinekî şûnde, deng ji Vîlle hatibû. Pêşin wekî xirîniyekê, lê dûvre 
dengê wî zelal bûbû: »Gelo hûn dikarin, bi texsîyê tûrekê li dora 
avahîyê bigerin?»Yê şofêr »Haî! Haî! got û pêl gazê kir. Avahîya 
banqê yeke mezin î girover bû, derdora wê jî bi rêyeke weko 
çemberekê ku li gellek garajên banqê vediqetîya, pêçayî bû. Vîlle 
bi dengekî nizm axaftina xwe domand »Aha tu vê avahîya mezin î 
şeşqat dibînî? Bi tevahî sedûheftêûçar ode ne, çil salên min li vê 
avahîyê derbas bûn, di heqîqetê de ev hamû jîyana min e. Ez hemû 
quncikên vê avahîyê dinasim, lê çi fêde! Tev ji dest min girtin!..» di 
virde kelogirî bû, nema dikarîbû biaxivîya. Şofêrê bi eslê xwe sînî 
xwest li ber dilê wî bigere, hinekî wî haş bike, lê nizanîbû ê jê re çi 
bibêje, loma jî bêdeng ma û piştî du fitlan ku li dora avahîya 
benqeyê gerîyabû ew anîbû ber mala wî danîbû. Ji xwe navnîşana 
Vîlle, li ser ekrana komputera texsîyê nivisîbû, Taby, heremek derî 
Stockholmê, cihwarekî zengînan dihat hesêb. Rêyeke bîst deqeyan 
saetek ajotibû, ê şofêr zû zûka derîyê texsîyê ji Vîlle re vekiribû, ew 
peya kiribû û heta ber derîyê vîla wî pê re çûbû û bêyî ku li benda 
tu bexşîşan raweste, xatir jê xwestibû, ji wir bi dûr ketibû. 

Vîlle bêdil derîyê vîla xwe ya loş vekiribû, kîsikên dîyarîyên xwe 
avêtibûn eywanê, bi heman babetî kincên ser xwe jî avêtibûn û bi 
zor xwe gihandibû metbexê. Li ser sandalîyekê kumişû ser maseya 
xwarinê, her çeplekî wî bi alîyekê ve, li ser maseyê dirêj bûbûn. 
Kesekî ku nizanîba ê bigota ev mirov serxoş e û di binê cerekî 
Absolut vodkaya swêdî de bang daye. Lê di heqîqetê de Vîlle qe ji 
vodkayê hez ne dikir, tenê li gel xwarinê car car qedehek dudo 
şeraba sor vedixwar. Vexwarina wî ya vê êvarê jî her du pîyaleyên 
şeraba sor bûn. Ev bêhalîya wî tenê ji ber karkenarîya wî ya ji kar û 
taswasa dilê wî ya jî ber tenêtîyê bû. Mîna ku yek dilê wî biguvêşe 
nerehetîyek di sînga xwe de hîs kir. 

Di taritîya hundurû de teqnekî bêdeng mabû û di derbarê 
pîrozkirina şeva xwe ya karkenarîyê de fikirîbû. Bi taybetî jî Lîsa ya 
doxînsist ji hişê wî ne diçû, bê çawa wekî hudhud li ber midîrê 


banqeyê diçû û dihat û jê daxwaza odeya Vîlle dikir. Ev yeka, bê yî 
ku ji Vîlle şerm û fedî jî bike, li ba digot. »Vîlle ji xwe diçe, karkenar 
dibe!... Ez dê bibim cîranê te, ma qey tu naxwazî?» Paşê jî ê bi 
bişirîn li Vîlle binerîya, bi tinaz û qerfok jê bipirsîya »Ma we go çi 
Vîlle? Gelo hûn vê fikra min çawa dibînin?» Ev gotinên Lîsayê di 
guhên Vîlle de olan didan, mîna ku hinek şûjinan di laşê wî de rakin, 
wusa tevzînek pê diketin. Xwe bi xwe »Heqê min e û misteheqê 
min maye! Ma çima wê rojê min baz neda ser te! Nuha tu ê wusan 
bikî, çavên xwe berde cihê min, axx...» got. Di vir de, çêl 
bîrewerîyeke xwe û Lîsayê dikir. Rojekê, Vîlle dereng kar qedandibû 
û çûbû odeya personalan da qapûtê xwe bigre, aha li wir laqî Lîsayê 
bûbû. Lîsa jî, nuh ji serşokê derdiket, destmalek li xwe pêçabû, 
porê xwe zûwa dikir. Dema çavên wê bi Vîlle ketibûn ber bi wî ve 
çend gav avêtibûn, bi destekî sivik destmala ku li xwe pêçabû ji ser 
xwe şemitandibû û ji Vîlle pirsîbû »Gelo we tiştek diva?» Piştre jî 
di xwe dernexistibü, hiştibû ku Ville li laşê we î şilfîtazî, li memik û 
ewkê wê temaşe bike. Lê, Vîlleyê dilpak ev yeka tenê bi qezeyekê 
şibandibû, tu maneyeke din nedabû vê bûyerê. Bi lez destmal ji 
erdê hildabû û li laşê Lîsayê gerandibû. Nuha jî heyfa xwe lê tanî ku 
ew fersend bi kar ne anîbû û tiştek bi Lîsa fêlbaz û doxînsist ne 
vêxist, dolabek vekir hin kaxiz jê derxistin û dîsan hat li cihê xwe 
rûnişt. Destê xwe li bişkoka radyoya ber xwe xist vekir, programeke 
Noelê hebû, gavê Jussî Bjorling strana Xewnek, ji Edward Grieg 
distira. Ev stran li xweşa wî çû, gellek caran bihîstibû, gotinên wê 
jiber kiribûn. E. Grieg tenê musîka wê danîbû, lê helbest ya şairekî 
Elman (Friedrich von Bodestedt) bû. Di ber stranê re wî jî dest pê 
kir, di ber xwe de, hêdî hêdî nihirand 

»Carekê min di xewna xwe de keçikek xweşik dît 

çak û çeleng 


û ev civanê li nav darên ciwan 


Li wir roja min bû xewnek 


û xewna min bû rasteqîn» 

Ji nav kaxizan yek girt û ber bi şewqa lempeyê ve kir, zêdetir li ser 
reqemên jêrîn hur dibû. Lewra ku ev reqem hesabê wî yê banqê, ê 
menqûl, sermiyanê wî bû, qe nebe beşek ji sermîyanê wî bû. 
Milyonek sed û pêncî û çar hezar kronên swêdî bûn. Ji xeyn van 
pereyan xeyrî - menqûlên wî jî, vîla wî û havîngeheke wî hebû. 
Hemû maldarîya wî ji van pêk dihat, di hemî jîyana xwe de, bi keda 
xwe ev maldarî kiribû. Di eslê xwe de evîya ne sermiyanekî hindik 
bû, ji bo yekî şêst û pênc salî kapîtaleke baş bû û bi serê xwe dakira 
jî ê têra wî bikira. Mîna gellek karkenarên swêdî dikanîbû li 
welatekî germ, salê şeş mehan bimaya û li peravan, li pêsîr û qûnên 
tazî temaşe bikira. Lê, weko terka nav ranên Lîsayê, ev tiştên wusan 
qe bala wî ne dikêşandin û piştî vî temenî jî ê tu xweşîyek jê negirta. 
Altarnatîvekî din, ew bû ku li dunyayê seyahet bikira û biçûwa 
welatê Sînbad, ê hezar û yek şevan belkî lempeyeke efsûnî an 
xalîçeyeke ku difirîya bi dest bixista, lewra, di zaroktîya xwe de bi 
baldarî û işqek mezin li van çîrokan guhdarî kiribû. Gellek 
lempeyên wusan firikandibûn da cînê wan derkeve û hemî 
daxwazîyên wî pêk bîne, li xalîçeyan jî gellek dar weşandibûn, lê 
hemû badilhewa çûbûn. Ji fanosên swêdî tu cin derneketibûn û 
merşên IKEA (navê mexazeyeke swêdî ye)jî ne firîyabûn. Di xeyalên 
xwe de, gava xwe li sûkek Bexdayê didît, ji nişka ve yekî bi şaşik û 
rihdirêj ber bi wî ve dihat di dest de jî tiştek mîna şemamokên 
Kurdistanê hebû... herhal bê yî ku ê sofî bombeya xwe biteqîne 
Vîlle xwe ji vê xeyalê bi lez azad kiribû. 

Kaxiza dest xwe avêt, hezar nalet li şensê xwe anî ku ew gihandibû 
temenê 

karkenarîyê û ji wan mişterîyên ku jê razî û devliken veqetandibû. 
Ma gelo li darê dunyayê tiştekî din dikanî cihê wan bigirta û 
bextewariyek bidayê? Bêguman bersiva vê »na!» bü. Ville, li 
beramber vê qedera xwe ya naçar, axîneke kûr kêşand û kumişî ser 
sandalî û maseya metbexê. Dîsan qolincan pê girtibû, dilê wî 
hatibû guvaştin. 


Di wê navbênê de çavên wî, bi kûpê titikî î girtî û tijî av, ku tê de 
peykerê Sankte Per hebû, ket. Diyarîyek ji heyameke bihurî bû. Bi 
destê xwe î çepê ew girt û hejand. Berfek bi ser, Sankte Per ê bi 
kurkê sor û rîha xwe ya spî, de barîya. Telîsek jî, ku temsîliya 
leyîstokên zarokan dikir li piştê bû. Hat bîra Vîlle ku îsal dara Noelê 
venegirtiye. Dareke naylonî, weke kajakê piçûk, kirîbû û ev çend sal 
bûn di wexta Noelê de vedigirt, dixemiland. Evîya jî zêdetir ji bo 
xatir û bîrewerîyên salên zaroktîya xwe dikir. Nuha jî awirên wî li 
ser kupikê titîkî û berfa ku bi ser Sankte Per de dibarîya asê bûbûn. 
Peykerê Sankte Per di hişê wî de pacek ji bîrewerîyên dema 
zaroktîyê vekiribû. Hat bîra wî ku di jîyana wî de demek wusan jî 
hebû; bi dê û bav, pîr û kal, met û xal bû. Vê bîrewerîyê xweşîyek 
bêhempa li canê wî belav kir û zû bi zû nexwest vê berde, kete nav 
bîrewerîyên xwe li dû çû, ta demên pêşin ên zaroktîya xwe. 
Ew dem baş ne dihatin bîra wî, temenê wî qey li dor sê-çar salan 
bû. Mala wan li gundekî jora swêdê, li herêma Dalarnayê bû. Çaxê 
Noelê bû, wê demê familyak mezin bûn, Noel ê li mala kalik û pîra 
xwe pîroz bikirana. Hemû nevî, pis û pismam, dot û dotmam ji serê 
sibê de, li wir civîya bûn. Li dor dara Noelê, dareke kajan, xelekek 
çêkiribûn teva bi destê hev girtibûn û bi yek dengî stranên Noelê 
digotin. Vîlle ê fedîyokî hinekî li paş mabû, lê dema pîra wî Hîlda 
ew di rêzê de nedîtibû, li xwe fitilîbû û bang kiribûyê »Vîlleyê min! 
ka zû were destê pîra xwe bigre!» Bi dû ku Vîlle jî diket destê wan, 
çember temam dibû; şahîya Noelê dest pê dikir. Li dor dara xemilî 
dizîvirîn, dans dikirin û stran digotin: 

Rãven raskar över isen, 

rãven raskar över isen. 

Far vi lov, ja far vi lov 

att sjunga flickornas visa? 

Sã hâr gör flickorna var de gar, 

och var de sitter och var de star. 

Sã far vi lov, ja far vi lov 

att sjunga flickornas visa? 

(Rovî di ser qeşê re dilezîne, 


rovî di ser qeşê re dilezîne. 

Ma em dikarin, erê ma em dikarin 

strana keçikan bistirên? 

Keçik wusan dikin bê diçin kûderê, 

û bê li kûderê rûdinin û li kûderê radiwestin. 

Ma em dikarin, erê ma em dikarin 

strana keçikan bistirên?) 
Bi dû ku têra xwe li dor dara Noelê distiran û dans dikirin, diyarîyên 
xwe werdigirtin û dawîn jî li ser sifreya Noelê kom dibûn firavîna 
Noelê dixwarin. Ev kûpê tîtikî jî hêj dîyarîyeke wê demê bû. 
Carekê din, bi hêztir kûpikê di dest xwe de hejand, berfeke pûk bi 
ser Sankte Per de barîya û vêya bîrewerîyeke din ji wê heyama 
bihurî di hişê wî de vêxist: 
Çav li xew bû, dêya wî ew li nav nivînên wî dirêj kiribû, maç kiribû 
û jê re »şev baş berxê min!» gotibû û derîyê odê li ser girtibû. 
Hema, hinekî şûnde xirpişekê ku ji hêla pacê hatibû bala wî 
kêşandibû, xew lê herimandibû. Vîlle ji nav ciyan rabûbû û çûbû 
ber pacê li derva temaşe kiribû; çi bibîne: Sankte Per, telîsek li piştê 
di ber paca oda wî ya razanê re dibuhurî. Bi kelecan bang li dayika 
kiribû û ev bîrewerîya ji wexteke winda jî wusan... 
Derengî şevê bû, şev ber bi dawîyê ve hatibû, lê li Swêdê şevên 
kanûnan tarî û dirêj in. Ji berbangê re hêj gellek divabû. Dunya 
çiksayî û sar bû, di ezman de stêrka sibê bi hemû şewqa xwe 
diçurisî. Li hundurê vîla Vîlle tenê lempeya metbexê vêxistîbû, 
radyoyê stranên Noelê digotin. Vîlle carekê din xwestibû kûpikê 
tîtikî bihejîne lê pê re derneketibû, kûpik ji dest pengizîbû, li erdê 
ketibû ava tê de belawela bûbû. Herweha bîrewerîyên hişên wî jî 
belawela bûn. Êşekê ji yên berê dijwartir bi sînga wî girtibû, 
keserek kêşandibû û bi serê xwe kumişîbû ser maseya metbexê, 
her çeplekî wî bi alîyekî masê de kêşiyabû, çavên Vîlle î vekirî li 
peykerê Sankte Per digerîyan, lê êdî ne zindî bûn. 

Mihemed Şarman 
AXAFTINA NOBELÊ 


“Kurê min, gava ku te Nobel stand, hinekî an qetekî, 
ji cinaran re bişîne, bila sedaga serê te be.” 
Bavpîrq min Ferîde. 


“Ku ez di nav sê salen de, xelata Nobelê nestînim divê ez di xwenim.” 
Ji xwe re wiha got û çû li ber qompîtirê rûnişt. 

Gelê temeşavanên hêja... (Gelo ev peyv zêde nehatiye bikaranîn? 
Ez tiştekî din nebêjim. An na? Ne xeme lo! Ma wan bêbavan çend 
caran Roj tv me Kurdan temaşe kirine...) Nivîskarên ezîz, komiteya 
nobela hêja...( Dîsa hêja!) 

Qaso, bi navê xwe yê nû û xwerû Kurdî, Jan Jîndar ev çar sal bû çi 
biketa ber qelama wî dinivisî û ji kovarên cûr bi cûr re dişand. Bi 
coşeke mezin li benda bersivekî dima. Xewên şeva lê heram, guh 
lê direj dibû. Çavên wî bi qompîtirê re dizeliqî. Roj derbas nedibûn. 
Wisa dilteng û tengezar dibû. Cixara xwe û xwelîdanka xwe hildida, 
xwe li ser nivînên qirêjên erdê dirêj dikir û dikete nav xeyalên bê 
ser, bê binî. 

Nivîsa wî ya dawî hatibû weşandin, di ser de hinek nivisên din jî jê 
xwestibûn... Piştre pêşniyar û pesnên ku jê re dihatin... De îcar çi 
peşniyarên maqûl. Nivisên wî tev dihatin weşandin. Kitêbên wî li 
ser kitêban çap dibûn. Hejmara heyran û xwendevanên wî, roj bi 
roj zêdetir dibûn. Tev li hemberî wî diketin rêzê. Mîna keçên li ser 
kaniya gund ku rojeke sar a zivistanê li ser dora xwe şer dikirin, ew 
jî bi vî awayî diketin qirka hev ji bo çend peyvan bi Jan Jîndar re 
bipeyivin an imzeyekî jê bigirin... Keçikên delal û zana. Zerîn çav şîn, 
por sor, laş şidiyayî, kêçikên ku memikên wan weke serê du 
gilyazan di bin badiyê zer, şin, reş de serê xwe bilind kiribûn. 
Xeyalên wî weke kihêlekî radibû ser piyan. Qaso di nav vê 
pêşbaziya xeyalan de dida çargaviyan. Ji welêt bê wîze, bê pasaport 
derdiket, diçû Ewrûpa. Di qonaxên mezin, mîhrîcanên qerebalix 
de, bi galegalên rewşenî, bi gengaşiyên dijwarî, li nav dûxana 


pîpoyan, ji nav sorahiya piyaleyên şeraban re derbas dibû. Li ser 
destê keç û xortên ku ji metroyan diherikîn, li nav pirtûkxaneyên 
qedirbilind û mezin digeriya. Ji aliyê wergêrên jêhatî ve dihate 
wergerandin. Heya ku di dawiya dawiyê de digihîşte komîta Nobelê. 
Ew wek endam didan nîşandan ji bo xelata Nobelê. 

Jixwe, ji welatekî dûr, bêkes û bindest, hatibû. Di zarokatiya xwe de 
tu xwendineke baş nekirîbû. Di dewsa pirtûk, lênûsk û pênûsê de; 
ker, mar, golik û bizin li dora xwe dîtîbûn. Li dibistanên şevanî, di 
nav doşekên böhnmiz, bînketî, bi xwarinên qirêj, xirabûyî bi zora 
dê û bavê xwe, bi saya miaşê bapîra xwe xwendibû. 

Îcar zilmeke mezin, bêhempa û xeddar li wî û gelî wî hatibû kirin. 
Bi zimanekî qedexe çîrokên êşbaz, dilsoz mijarên ecêb bi şêwazeke 
nûjen nivîsandibûn. Gelên biyanî nexwazim yê ewrûpa hem 
erdnigariyan wan meraq dikirin hem urf û edetên wanî egzotik 
xwendevan dikere nav û coş meraqê. Bi saya kitêbên wî bêmesref, 
bêpasaport, bê xwendina dîrok, erdnigarî û ilme sosyolojiye li ser 
gelen bindest û paşvemayî malumetên bêhampa li dest xwe 
dixisitin. Her xwendevanê biyanî gava ku kitêba wî bida dest xwe 
mîna li ser behre surf bike bi saya çirokên derdiketin safariyeke 
egzotik. İcar ma wê Nobelê nedana wî, ê bidanan kê? Qaso dîsa 
li pişta hespê xeyalê xwe siwar dibû, dida çargaviyan. Tu war, wext 
û dem jê re nedima, diçû. Bi hespê xwe re dadikete nava bajarê 
Parîsê li hemberî balûleya Eyfelê radiwestiya. Mirovên li wir bi 
çavên matmayî dor lê digirtin. Xort, kal, zarok jin û mêr lê 
dinihêrtin -lê Elewatiya Qaso di vir de jî xeyalgazma wî sabote 
dikir-. Gava ku kera di xeyalên wî de (hesp diguhûri û bi lez dibû 
kereke reş, wek kera mala H. Zahir. Ev kî ye?) çavên xwe yên mezin 
û reşbelek dikuta çipên spiyên delal ên ku di bin etekê kurtik re 
diçilwilin. Kerê kîrê xwe yê reş rep dikir, dikire ziqîn.Li navande 
bajarekî zor şarastianiyê hemî kesî bi sosret li kera bin wî û halê 
kêrê yê ku ereketebûyî dinerin. Piştî van dîmen û xeyalan sosret ji 
xwe re digot: 

“Bi şeref ez elawat im.” Dev ji xeyalan berdida. 


Nivisên wî, yên ku ev çar sal bûn, bê navber dişand kovaran... 
Nivîsên wî ku heya nûha di tu kovarê de jî dernediket... Dîsa jî ji 
şerman kovar bi nîzamî distand û dianî mal, Di nav barên rûpelan 
de navê xwe digeriya. Navê xwe yê ku bi salan ji laşê wî qetiyayî. 
Bêcîh, bêwar li ezmanan, li kuçe û kolanên sêwî ji xwe re rûpelek 
an jî rawestgeheke bi dilê xwe nedîtiyî, digeriya. Gava ku navê xwe 
nedîdît, şalê xwe berjêr dikir, kîrê xwe derdixist û di ser hinek 
kovaran de dimîst. Hinek caran jî hima raste rast di ser hinekan de 
masturbasyon dikir. Piştre ji xwe re digot, “Law! Ma ez ê çawa 
bibim nivîskar? Hê kîrê min di dest min da azad nebûye. Ez di bin 
giraniya wî de xilo xaro dimeşim. Gelo nivîskarên din jî tiştên wiha 
dikirin?” 

“Bi şeref ez beradayî me.” 

Lê îro roj roja Qaso bû. Na, na. Roj roja Jan Jîndar bû. Nivîsa wî di 
kovarekê de hatibû weşandin. Bela edîtorê kovarê -divê meriv li 
ber çavên wan di diya wan ne- tu bersiv, tu agahî nedabû Qaso. Ew 
î jî, jixwe hêvî ji weşandina çirokê birîbû. Qedera xwe dişiband ya 
M. Edinê. Lê M.Edin jî nedieciband. Yekî ku bi nivîsê bixwaze 
beşdarê nifşeke din an burjuvaziyê bibe ew jî li ber dilê wî erjeng 
bû. Gelek caran ji xwe re digot: 

“Bi şeref ez jî erjeng im” 

Li bayiyekî qeztefiroş kovarekê dabû destê xwe, li ser piyan li nav 
guhê rûpelan ketibû. Bi hêviyeke weke bişkulekî biçûk be jî, li navê 
xwe yê geroke geriyabû. Ji bo weşandinê hêviya wî qet nemabû. 
Gava çavên wî li rupela 49'an ketibû, nav û nivîsa xwe dîtibûn. Belê 
navê wî yê ku bi salane ji helûna xwe firar kiribû, li pey bext û 
helûneke nivîsê geriyabû, niha li hemberî wî gera xwe qedandî, li 
ser rûpelên paqij rawestiyabû. Kêlîyek wiha bêlebat li navê xwe 
nihêrîbû. Piştre bi ser hemdê xwe ve hatibû. Devê wî ji kêfan 
gihiştibû guhê wi. Şabûn û coşa wî li nav hev ketibûn. Ji nişka ve 
kovar dirêjî qeztefiroş kiribû, peyre jî jê pirs kiribû: “tu vê kovarê 
qet dixwînî?” Zilam zêdeya pere lê direjkiribü û piştre 
bersivandibû:”ez tu kovarê naxwînim, bi tenê difroşim” di dilê xwe 
de ji zilam re dabû çêran lê ne xem bû. Xwendevanên vê kovarê 


pirr bûn. Ji wir heya malê di rê de belkî li deh hev hevalên xwe 
geriyabû, bi telefonê mizgînî dabû wan. Piştre carekê di rê de, 
carekê jî li malê li ser qenepa xwe yê genî çîroka xwe xwendibû. 
Pişti vê nivîsa wî, çend nivîsên wî yên din jî li ser hev hatin 
weşandin. 

Ji nav nivînan rabû û çû ser qompîtirê û got: “Ji bo tu tiştî ne zû ye. 
Divê ez ji niha ve axaftina xwe ya Nobelê amade bikim. Ji bo tu 
tiştî ne zû ye. Na ne zû ye.” Piştî çiroka wî ya yekemîn êdî rojeva wî 
tev bibû xelata Nobelê. Ji xwe re berhemên nivîskarên Nobelî 
standibûn. Dixwend û dinivîsî. Ji malê dernediket, nediçû cem 
heval û hogirên xwe. Bi eşqeke mezin, bi hewldaneke bênavber 
dixebitî. Ji bilî nivîs û xwendinê her tişt li ber çavên wî berradayî, 
demên pûç û vala dixûya. Êdî nikaribû kêliyekî jî dema xwe 
berredayî derbas bikira. Li ser piyan bilez nan dixwar, avek di ser 
de da dikir û direviya ser maseya xwe. Her roj heman xeyalî didît. 
Ger ew î, wê xelata birûmet bigirta, di welatê wî û nav gelê wî de 
xelata yekemîn ya Nobelê wê bibûya para wî. Ne tenê xelata 
yekemîn, heya niha li welatê wî ji nivîseke baş, ji nivîskarekî jêhatî 
ku bikaribûya ji xwe re di nav wêjeya cihanê de cîh bigirta 
dernektetibû. Ew endamê wêjeyeke qels, xîzan, durî asta wêjeya 
cîhanê bû.Bi vî awayî teqez dê rewşa welatê xwe yî dagirker jî 
biguharta. 

Divê ev axaftin, axaftineke gelek dilsoz û rastgo be. Ne bi leyistik 
ne jî bi derewan. Hima raste rast ji jîyana min be. Gava ku min 
Nobel stand ez ê bêjim ev nivîs hê di wî çaxî de hatiye nivîsandin. 
Piştre ê, li ser têkoşîn û xebata min a mezin çavên wan ê vebe, û ev 
serpêhatiya min ê bibê mînak û model ji nivîskarên cihanê yên 
paşvemayî re. Hima ez raste rast ji zarokatiya xwe dest pê bikim. 
Piştî van nav xebardanan li ser kursî rûnişt, pişta xwe rast kir, li 
rûpela vekirî ya sipî nihêrt û compîtir ber bi xwe ve kişkişand. 
Destpêk ne bi dilê wî bû, lê ne xem bû. Di pey re dikaribû 
biguheranda 

“Belê gava ku ez biçûk bûm, diçûm ber golikan. Cînarekî me, golikê 
xwe bi zora bavê min tevlî yên me dikir (ez di kerrika guhî wî de 


bimîzim.) bela heyfa wî li kurê wî dihat vê yekê ez pirr aciz dikirim. 
Rojekê, min golikan berda nav zeviya wan. Ew jî sibê heya evarê li 
dinihêri. Her tim nobet digirt. Gava birek pez, hinek golik, van 
deynin derekê, rêwiyekî reben jî nêzî zeviyê bibûya, dikir barebar. 
Bagerekî wisa li xwe radikir ku ziravê herkesî diqetand... 

Hevoka xwe xal kir û nivîsa xwe ji serî de du cara xwend. 

Gelo heya niha çend nivîskêr di axaftina xwe de qala golikan kiriye? 
Ez neçim mînakên axaftinên Nobelê. Ji hevalên xwe Çeto 
nestînim ... An roj heye ez ê bixwînim... bila ev jî cudahiya min bê.... 
Ji xwe edebîyata baş li ser cûdahî û orjinalîteyê nayê avakirin... Ev 
gotin a kî bû? Ez bawerim ya Çeto bû ,dibe ya min be jî” 

Piştî vê gengaşiya di dilê xwe de rawestiya, pişta xwe rast kir, 
nivîsê ji serî heya dawî sê caran xwend û dîsa domand. 

“Zelamê xwedî zeviyê gava ku wî ez dîtîm kire hewar... Min golikan 
dîsa ji nav zeviyê wî dernexist. Ji hêrsa xwe ser ban avitibû û di 
bêhnekê de gihiştîbû cem min. Heya ew hat min golik bi lez û bez 
kom kir û ji nav zeviya wî derxist. Ku gihişte ba min şeqamek li nav 
pelegoşka min da û got:” Ger tu nikaribî miqateyê golikan bibî, tu 
yê nikaribî miqateyê jina xwe jî bibî.” Tu yê bêjî qey jina min golik 
bû... 

“Bi şeref, tu, tu carî nabî zilam!” 

Ev gotina wî pirr li zora min çûbû. Le îro xwezî ne mirî bûya min ê 
ev peykeroka Nobelê di quna wi re kiribûya. Gelo peyker didin an 
na? Ez ê bi van çêrran xwe rezîl bikim hey wax. Wiha dibe? Qun, 
golik... Divê ez vê gotinê hinekî nerm bikim. Na lo ji xwe ez mirovekî 
anarşîst im. Bila ez di vê cîhanê de bibim fenomên... Heya niha 
çend nivîskêr di axaftina nobelê de çêrr kirine... Niha, Çeto vê yekê 
jî dizane. Belkî kiribin jî. Divê ez mînakên axaftinê ji hevalan 
bixwazim... 

Sitûyê Qaso qerimî. Birçi bibû. Rabû derbasî mitbaxê bû. Li firaqên 
neşûştî nihêrî, bêhneke genî difûrûya ji her derê. Qetek nan di 
poşetekê reş de bi destderî ve darda kirîbû. Nan derxist û poşet 
avête erda qirêj. Deriyê dolabê vekir hinek zeytûn xiste destê xwe 


û bilez xwar. Çavên xwe li ser piyaleyên paqiş gerandin. Lê firaq tev 
de qirêj üzühüm bûn, devê xwe xiste mislix& û av vexwar. 

Destê xwe yê birûn şûşt. Dîsa firek av vexwar û derbasî odeyê bû. 
Li nav odê mîna mehkûmekî çû û hat, li pirtûk û maseya xwe nihêrî. 
Destê xwe li ber singa xwe girêda. Fikirî: Axaftineke wiha dibe 
gelo... Piştre henekên xwe bi min nekin ha... Na lo hima çi ji dilê 
min tê ez ê wê binivîsim... Bila bizanibin min di çi zor û zehmetî de 
ev xelat wergirtiye... “Yên ku çavên xwe nekûtin ezmanan, wê her 
tim di nav lingan de biminin” —ji xwe ev gotin jî ya min e- Na. Ne 
zû ye... Divê ez xwe motivê bikim û binivîsim... Çi yê me ji wan kurê 
keran kêmtir e. Çû û li ser kursiyê xwe rûnişt, bê navber çi hate 
serê zimanî wî çi di dilê wî de derbasbû nivisî. 

“Apêkî min hebû tu carî nediaxifî. Navê wî Celal bû. Lê ji celaliyê 
pirr dûr bû. Rojekê pirtûk di destê min de dît. Got: “Heya ku tu bi 
vê pirtûkê re wextê xwe winda bikî, ji xwe re karekî bike. Heyfa wan 
çavên te hey.” Belê tu kesî li dora min ev ji karan karek 
nedihesiband. Herkesî hewldan û xwendinên min eletewş û 
berredayî didîtin. Pêkenok li ser min derdixistin. Yên ku digotin:” 
mirov bi nivîsê tu guyî bi dest naxe.” Ez kîrê tevan yê xwe jî di ser 
de top kim bikim qula diya wan... Na lo... Ewqas jî nabê. Piştre ev 
hevok paqij kir. 

“Erê bavê min digot : “Tu bi qurbana zarokên xelkê bibî.” Gelo a 
niha zarokên vê cîhanê tev de bi qurbana min bike jî qey ez ê wî 
bibexşinim. Na. Qet ev yek nabe” 

“Ez îro di hizûra we mevanên payebilind de dibêjim ku ev nêzîkî 
sedsale zimanê me qedexe kirine, pirtûkên me şewitandine. Ku ez 
Balûlaya Eyfelê di qûna diya wan re, rakim jî, ma dilê min rihet 
dibe. Na rihet nabe. Min bibexşînin ez pirr tijî me. Lewre tiştên 
ecêb bi me kirine. Navên me tev de ne yên me ne. An yê tirkan an 
yê erabane. Em nikarin bi zimanê xwe, navan li zarokên xwe bikin. 
Divê ev qedexebûn, ev paşverûtî ji holê rabe...” Gelo heya wî çaxi 
jî ev qedexeyên hanê berdewambin? Min pirr dirêj kir... Min ev 
xelata hanê bi saya serê çirokbêj, sitranbêjên me û bi saya çîrok û 
miaşê bapira xwe hilda. Bavpira min îro nemirî bûya min ê dê ev 


xelata xwe diyarê wê bikira. Lê mixabin tiraktorekî lê da ew qeqet 
kir piştre di nav cihan de ma bi salan roj bi roj heliya dawiya da bû 
lepek hestû û mir. Gava min ev xelat bida wê yê -çi rewşeke 
absürde- ez bawer im ew ê jî maçî bikira û têxista bin sindoqa xwe. 
Belki jî, ji qimeta wê fem nekira û bifrota qereçiyan, bi beramberî 
çengek şekirê tirş. Pîra min pirr ji şekirê tirş hez dikir û têr jî nexwar, 
mir û çû. 

Bawerim piştî vê hevokê ew ê hinek hevalên dilsoz, ji min re bi 
çewalan şekirê tirş bişînin... Xem nake. Hûn dikarin bişînin. 
Nekenin! Ez di nav civatekê wiha de mezin bûme. Çengek şekirê 
tirş, ji vê peykeroka we pirr biqîmettir e li ba bavpîra min. 

Digel silav û hurmet. 

Bimire koletî, bijî azadî 


Jan Jîndar 

Omer Dilsoz 
MÎRO Û SIMORE 


Sêva bi sihêr 


Mîro, wê rojê bi kelecan hate malê. Di nav derî de dayika xwe 
hembêz kir. Paşê bi bayê bezê çentika xwe danî û baz da destşokê, 
dest û serçavên xwe şûştin, çente û cilên xwe yên dibistanê ji xwe 
kirin û bi bezebez xwe avête mutbexê. 

Wekî her carê serê pêşîn çavek avêt dolabê, ji bo kurmê xwe 
bişkêne çend tiştên berdest mîna malhazirîyekê go “luq” û avête 
devê xwe. 

Mîna ava bin xîzê bi dizîka çavek li jûra xwişka xwe gerand, 
pêlîstokên wê piçekî tev dan, bi awirên tûj ên xwişka xwe ve kenekî 
muzir anî ser dêmê xwe yê sorgulî û paşê bi lez çû jûra din. 

Paşê bi bayê bezê çû kete nav lîstokên xwe, rahiştê, selika 
pêlîstikan hilgirt û bi heman lezê kir “gujj” û ro kirin ser berikê; pê 
re erebana herî pir jê hez dikir, ji nav de bijart, hilda destê xwe û 
qasekî pê lîst. 

Mîro, pêlîstikên xwe, li gorî dûzanekê rêz dikirin. Te hew dî hema 
bêje di her qul û qewara malê de; geh li ser dezgehê mutbexê, geh 
ser komîdona ber nivînan, geh li ser perwazên paceyê, ser vîtrîna 
televîzyonê, an jî li qulbendeke destşokê, serşokê, heta di kulîna 
kelûpelên pahtinê de, di nav kîsên şampuan û meqerûnê de, li bin 
rûniştokan, li goşeyên dîwan û paldankan, heta carina jî di nav 
dolaba sarkirinê û dolabên dîtir de, heta cihê pêlavan jî, li her kujî 
û qewarê miheqeq şopek pêlîstokên Mîro, parçeyek ji wan dikir 
“nîq” û li ber çavên te diket. Bi kurtebirî hema bêje xanî ji Mîro re 
yarîgeheke mezin bû, te digot qey mêrgeke mezin a çêrê ye û 
pêlîstokên wî kerî û col û celebê pezê wî ye û ew jî, wek şivanê wan, 
keriyê xwe lê pawan dikirin. 

Pişt re Mîro, qasekî bi dayika xwe re yarî kirin, bi kelecan behsa 
dibistana xwe kir; hevalên xwe yên wir, bi taybetî Delal û yên dîtir, 
qasekî bi Dîjoka xwişka xwe re dan ber hev; geh bi hev re lîstin geh 


jî hevdu qehirandin, tîqetîqa wan mîna mijekî şekirok pêl bi pêl 
weşîya û danizilî her qul û qulbenda malê; li rûyê dîwaran gerîya, 
li ser kêran û nîran veperî, çû gihîşt bin siwaxê, xwe gihand ser 
rengê zenûn ê boyaxa taqan, binbanî, kujîyan, pê re pê re li hemû 
kelûpelên navmalê, boriyên avê, qabloyên ceyranê, boriyên gazê, 
petekan, dolabên mutbex û kulînê, di refikên kîler û malvînkê 
gerîya, bi makîneya cilşûştinê re kire hirmehirm, bi makîneya 
firaqşûştinê re her qulbenda malê bi kenîna xwe şûşt û veşûşt û pê 
re jarav kir. 

Mîro, ligel wê qutîka bi rengê zerdalîya zerê ronî ya ji dibistanê bi 
xwe re anî, bi bihîstina zenga derî re, baz da ber derî. Bavê wî 
hatibû. 

Di wê qutîka plastîk de berikê sêvê hebû. Mamosteya Mîro, ev 
dendika sêvê dabûyê da ku li baxçeyê malê biçîne. Mamoste jê re 
gotibû, erdê rêş bikin, bi çandinê cîhan avedan dibe. 

Ew roj hatibû û Mîro û bavê xwe, bi kelecan daketibûn nav baxçeyê 
malê û ji bo çandina berikê sêvê cihekî xweşik dîtibûn. 

Bi çîlikekê bavê wî qasî tilîkekê kortalek li rûyê erdê kola, Mîro 
hêdîka dervankê qutîka zereronî vekir û berikê hûrik ê sêvê hilgirt 
û xiste wê kortikê. Paşê qasî nîv çeng ax avête ser û tijî kulmekê av 
pê de reşand. 

Îja roj gihîştin hefteyan, hefte bûn meh, meh bûn sal û sêva Mîro 
bişkift, mezin bû û barek sêv pê ve hatin. 

Rojekê ji rojan, dema Mîro diçû serdana sêva xwe bike, dilê wî 
kutekute, dara wî ya sêvê mezin bûye, tayên wê tijî sêv pê ve 
hatine. Hema destê xwe da sêvekê, sêv ji bistika wê çirpand, sêva 
sor a têr av hilgirte nav kefa destê xwe, paşê li huçkê milê xwe hisû 
û kir “kirt” û da ber gezan. 

Aha çi bûbe wê gavê bû! Ligel gezkirina sêvê ji xeybê, deng hatin 
ber guhê Mîro. Wî, ev dengên ha heta niha qet û qet nebihîstibûn; 
dengên seyr û heta bêje balkêş bûn. 

Serê pêşîn Mîro hinekî heyirî, di ber xwe de got, qey ez di bin 
bandora televîzyonê de mame, ku wî gelek caran di televîzyonê de 


li leyîz û dîmenên ecêb ên fîlmên karton temaşe dikir. Kêfa Mîro bi 
fîlmên weha dihat. 
Qasek dî ev galegala li ber guhên Mîro diket zelal bû. Êdî her diçû 
wî bêhtir ji wan dengedengan fam dikir. Bêhnek dî guhê xwe dayê 
ku ev deng ji hev du re dibêjin: 
-Tehuuuu! Bi Xwedê xwar? 
-Çi xwar, çi? Kê xwar, kê! Ka kê, çi xwar? 
-Pepû! Ma tu nabînî, wî mirovî ji wê sêva bi sihêr xwar. 
-Wîî! Ê? Niha dê çi bibe? 
-Hela dêhna xwe bidinê. Ma tu nabînî mîna gêjan e, xuya ye dengê 
me diçê, ne yeqîn im lê ez dibêm qey wa axaftina me têdigihêje. 
-Na lê! Çawa? Ma dibe ku mirov bi zimanê me têbigihêjin? 
-Heta niha çend kesan fam kiriye. Mîna Silêman Pêxember, Feqîyê 
Teyran û Testla.. Ji milyaran sêvan sêvek.. Ji sedan salan salek; ji 
milyonan rojan rojek.. carekê ji caran. Tenê sêvek.. bi sedan salan 
carekê, bi darekê ve şîn dibe. Îja Xwedê tenê dizane, ka ew sêv, bi 
kîjan darê ve, kengî, li kê derê şîn dibe û dibe risqê kê! Reng e bextê 
vî kurikî spî bûye vê carê! Ew niha me fam dike. 
Dengê din qasekê xwe mit kir, paşê got: 
-Ew tu çi dibêjî? Peh! Vêca niha evê bê pûrt, evê dupê axaftina me 
têdigihêje? 
-Erê, erê. Eyn wisa! Ew mirovê ha niha vê axaftina me hemûyê 
têdigihêje, hem jî ne tenê ya me, ew niha hemû dengên hawirdorê 
dibihîze û wek qurtek avê li wan serwext jî dibe. 
-Wil Min pepûkê! 
Mîro, bala xwe da aliyê dengî: Erê erê, du çivîkên belek, li ser dara 
sêvê hem sêv dinikirandin hem jî wisa bi kelekel ji xwe re diaxivîn 
û behsa wî dikir. Ji kêfa û ew qasî jî ji kelecanê rûyê Mîro ronahî 
veda. Kenekî şîrîn li ser hinarûkên wî rûnişt. 
Wê demê galegalek ji wê de li ber guhê Mîro ket. Dengekî nerm û 
piçekî zirav digot: 

Simore sivkê darê 

Ji vê darê çû wê darê 

Sibê heta êvarê 


Hin nekir hindî xwarê 

Simore sivkê min e 

Simore bavkê min e 

Simore dilkê min e 

Simore çavkê min e 
Û pê re simorekî dûvgembol, çavreş, gewreboz, hindî bêjî şîrîn, 
hindî bêjî delal kir “fît” û xwe çeng kire ser milên Mîro. 
Mîro, tu dibêjî qey di xewneke bihûştî de bû. 
Paşê Simoreyê biçûçik serê xwe hêdîka anî ber guhê Mîro û got: 
-Roj baş Mîro! 
Mîro û Simore Hev Dinasin 
Ew çend roj bûn, Simore û Mîro hev du didît. Simore, bi dizîka 
dihate odeya Mîro û heta derengîya şevê bi hev re suhbet dikir. 
Mîro, jiyana mirovan jê re digot, wî jî ji Mîro re behsa jiyana ajelan 
dikir. Simore, gava dîtibû ku mirov di xaniyên mîna qutîkan de dijîn, 
amûr û haletên wan ên seyr hene, xwarinên wan gelekî tamdar in 
û ya ji hemûyan giringtir ku mirov karin hukim li agirî bikin, gelekî 
sosretgirtî mabû û heyirîbû. 
Kêfa Simore gelekî bi wan şiklên li ser rûmala qutîka risman (wî bo 
televîzyonê wisa digot) xuya dikin, dilivin, deng ji wan diçe û mîna 
ku jiyanek xistibinê tevdigerin, çi nemabû şêt û dîn bibe, hey digot: 
Ev sêhreke gelekî mezin e! 
Mîro, qasî ku ji mamosteya xwe bihîstî, jê re behsa enerjiyê û 
bidestxistina wê dikir lê ev tişt ji bo Simore tiştên gelekî seyr û 
deraqlane bûn û dikir nedikir ev gotin li bin mejiyê wî nedigerîyan 
Mîro digotê, mejiyê te hişk e? 
Simore jî lê vedigerand û bi kenîn digotê, “Belkî jî mejiyê we 
dupêyan -ji bo mirovan weha digot- gelekî aloz e” û paşê bi kenekî 
hêl digotê: Hûn lawirên ecêb in! 
Gelek caran jî Mîro û Simore, li şaneşîna mala Mîroyî, ligel 
kewkebokan, ligel çûçikan, ligel qijik û kulîyan dîwan xweş dikir; 
her kê wê rojê çi dîtibe, ji hev re digotin û Mîro jî, beramberî 
gotinên wan, ji dolaba sarkirinê hewdikên nanî, danê hûrik, 


pirtikên biskêwîtan û kulîçe û nanik ji wan re dianîn û hemû 
hevalên ajel ên Mîro, gelekî kêfa xwe bi xwarinên mirovan dianîn. 
Gelek caran çûçikan der barê rûdanan de agahî digihandin Mîro û 
gava kesek nêzî wan deran bûbûya hê zûka agahiya wî pê çêdibû. 
Gelek caran Mîro gava derdikete derve li ser herdu milên wî tijî teyr 
û tilûr dibûn, kevok li ser serî direqisîn û simore jî her çend xwe di 
bin sakoyê wî yê şîn de, di paxila wî de vedişart jî hin caran dûvê wî 
yê gembol ji nişka ve derdiket. Xelkê carina digot: Wîî! Te çi 
maskoteke can heye! Mîro dikenî û digot: Erê, ew dostê min e! 
Hin caran jî gava Mîro dikete odeya xwe û bi leyîztokên xwe dilîst, 
Simore jî hevaltîya wî dikir û dema wan wisa xweş û têrtijî derbas 
dibû, wan nedizanî kengî dibe şev, kengî dibe roj. 

Mîro, rojekê ji Simore dipirse: 

-Ew kî bû wê rojê, li bin dara sêvê strana Simore Sivkê Darê digot? 
-Ew dayika min bû. 

-Wa! Ka ji bo min behsa malbata xwe bike. 

Simore qasekê fikirî, paşê dûvê xwe yê gembol rep kir, got: 

-Fikrek min heye. 

-Çi ye? 

-Ma çima tu bi xwe bi çavên xwe wan nabînî? 

-Çawa yanî? 

-Ma tu naxwazî dayik û bavê min, xwişk û birayên min nas bikî? 
-Belê. 

-Êê, nexwe tu çima rawestiyayî. Destê xwe bide destê min. Çavên 
xwe bigire tu dê bê cihana me. Bejn û qama te dê bibe wek ya me 
û ez te bikim mêvanê xwe, te got çi? 

Mîro qet nekir dudilî, hema demildest destê xwe xistin nav çeçkên 
hûrik ên Simoreyê dûvxelek. 

Simore sivkê darê... 

Êdî pencereyeke nû li jiyana Mîro vebûbû û wî bi Simoreyî re 
dostaniyeke gelek xweş danîbû. 

Niha Mîro difikirî ka ew ê çawa vê rewşa xwe ji mirovan re bibêje. 
Paşê bi vê hizra xwe kenî û gote xwe, “ma mirov mecbûr e îlem her 


tiştî bi “her kesî” bide zanîn, bila ev jî sira min û Simoreyê dost be, 
qebûl kirin û qebûlnekirina hinekan rastiya mirovî naguherîne.” 
Vê hizrê dilê Mîro bi per û bask xist. 


Omer Dilsoz di havîna 1978ê de li hânikahiya zozanên Gûzereşê çavên xwe li 

Silêman Demir 
LI PARKA BAJÊR 


Havîn û evîn 

Rojeke xweş di ser bajarê Obero re diçirisî. Her ji bîstikekê, carê 
çend perçe ewrên biçûk û tenik dihatin diketin ber roya ku germ û 
ronahiyeke xweş dida bajêr, lê nikarîbûn germî û xweşiya royê kêm 
bikirana û ya jî tirsek di wê derbarê de bixistina dilê nişteciyên bajêr. 
Ew heft-heşt roj bûn ku ezman wilo bi piranî sayî û aram bû, hewa 
germ bû û royê bajar bi wî awayî geş û xweş dikir. Royê bi wî awayî, 
ne germ û xweşî tenê didan nişteciyên bajêr; lê zêr jî bi ser bajêr 
de dibarandin. Lewra wan rojan, şêniyên bajêr ên xwedî çav û gav 
hemû li derve bûn; restorant, qahwe û pergeh tije dibûn. Li ber 
çeman, li ser repinên park û hewş û nav malan cîh tune bûn. Wek 
ku cejna germê û royê bû û tevan bi hev re, bi peymaneke hevbeş 
ew cejn pîroz dikirin. Keç û xort û jin û mêr tazî li ser peşgîran, ya 
rûniştî û ya jî veketî bûn, xwe bi germa royê dikizirandin. Hinan jê 
di ber germkirinê re xwe li hev digerandin û hevdu ji dil maç dikirin. 
Rojeke ji wan rojan bû. Robîn bi dengê zarokên li hewşa rêza 
xaniyan û çûkên ku li ser daran bi hev diketin û bi vî alî û wî alî de 
difiriyan ji xewê şiyar bû. Gava Eva çûbû kar, ji bo ku hewa hênik 
hundir dagire û Robîn bikaribe xeweke xweş bike, deriyê balkonê 
jê re hinekî vekiribû û çûbû. Robîn bi vekirina çavên xwe re, bêhn 
û hênikbûna derve, di ber bêhna Eva ya ku di nav nivînan de mabû 
re his kir. Gava xew baştir ji ser çavên wî çû, wî bêhna wê ya xweş 
eşkeretir ji nav nivînan his kir. Bi xwestin û hezkirin berê xwe da 
hêla bêhna wê, aliyê wê yê nav nivînan. Pêşî cîhê wê bi destê xwe 
tev da, bi dû re xwe kişand cîhê wê, xwe di nav bêhna wê de 
gevizand û lihêf himbêz kir. Wî çaxî his kir ku laşê wê yê wek 
qeymêx nerm, şahîk û bêhnxweş, bi awayekî candar di ber wî de 
ye. Xwe bi wê xwestin û hisê li wê pêça û ew mist da. Destên wî li 
ser laşê wê yê nazdar hêdî hêdî digeriyan û hemû deverên bedew 
bi dorê peyde dikirin. Wan kirin, raman, dîmen û bêhnên xweş, ew 


sist û nerm kirin, bi dû re jî germ û xweşixwaz kirin, ew di zexeliya 
nav nivînan de dan destê hev û birin nav xweşiyan. 

Robîn demeke baş weha di nav wan xweşiyan de ma. Piştî wê 
demê, êdî rabû, pêşî çû qahwe da ser, bi dû re çû ket serşokê û xwe 
şuşt û xwe zinde kir. Gava derket, rast çû ber sarincê, wek ku li mala 
xwe be, bi merdî û hêsanî li sarincê geriya, nan, penêr û nîvişk 
derxistin, ji xwe re du sandevîç çê kirin, rahişt wan û qahwa xwe û 
çû ser balkonê. 

Royê xweş dabû balkonê û kursî û mêzeya wir. Pêlên bayekî tenik 
xwe li serê daran dixist û diçû. Bêhna dar û gulan difûriya. Dengê 
çûkan ji rêzexaniyên pênc tebaqe, li hev vedigeriya. Baxçê ku bi gul 
û daran dixemilî û ji wan xaniyên ku li hemberî hev bûn re hewş bû, 
tije zarok û dê û bav bû. Zarokên lawik bi duçerxan li dora hewşê 
bi dû hev diketin û keçikan jî hevdu li navê, li cihê lîstika zarokan 
hêlan dikirin. Dê û bav jî, hin li ser peşgîran rûniştibûn, qahwa nava 
sibê û nîvro vedixwarin, hinên din jî xwe tazî kiribûn û li ser 
peşgîrên xwe veketibûn, xwe bi germa royê dikizirandin. 

Bi dîtina wê rewşa xelkê û wan dîmenan re ket bîra Robîn ku bihar, 
havîn, payîzan û gelek caran zivistanan jî, gotineke reşbîn di devê 
Swêdiyan de heye: dibêjin, rojên gava mirov li kar e, hewa xweş e 
û ro bi merdî diçirise, lê şemî û yekşeman û gava dibe çaxê 
vehêsana salê ya havînê, ya baran dibare û ya jî dinya ewr e û sar 
e. Lê Robîn wê rojê, ne ew yeka wan a reşbîn didît, wî nerastiya wê 
gotinê didît. 

Robîn li xelkê û lebta baxçe dinerî û di ber germa royê re xweşî ji 
nan û qahwa xwe didît. Gava yek ji du sandevîçên xwe xwaribû, 
telefonê lê xist. Robîn qahwa xwe bi xwe re bir û çû bi telefonê ve. 
Wî xweş zanîbû ku Eva ye û bi wê lebt, bawerî û dilgeşiyê bersiv da. 
Piştî silavê û lihevpirsînê, Eva jê pirsî bê ma ew xweş razabû ya na. 
Wî jî got ku ew xweş razabû û êdî taştê dixwar û bêriya wê dikir. 
Eva jî got xwezî ew li ba wî bûya û bi dû re jê re got ku ew ê hinekî 
dereng ji kar derkeve, got ku gelek nexweş hene, ew tenê ye û ew 
ê nikaribe di wextê ku texmîn dikir de bê malê. Lê got wî ku ew ê 


bi gumana mezin û texmîna herî baş derengê piştî nîvro bikaribe 
bê malê. 

Wê demê Robîn got ku ew ê serekî here malê, ew ê here mala xwe 
hinekî bide ser hev û hema li gotina xwe zêde kir û got ku êvarê, 
piştî ku ew ji kar bê û bêhna xwe veke, ew dixwaze wê bibe 
restorantê û xwarinê. Eva kêfxweşiya xwe ji wê pêşniyara wî re 
diyar kir û pesend kir; wilo li hev kirin. 

Robîn telefon danî, çû dîsa qahwe ji xwe re dagirt û vegeriya cîhê 
xwe. Sandevîça xwe ya din jî li wir xwar. Di ber xwarinê re him nerî 
û him jî dest pê kir û hinekî ramiya. Wî û Eva berî sê mehan hevdu 
nas kiribûn. Şeva çûyî, cara duyem bû ku li mala wê, li ba wê radiza. 
Herdu baş fêrî hev bûbûn, lê dîsa jî hîna gelek tiştên hev ên ku 
nizanîbûn hebûn. Robîn bawer dikir ku wê ew yek jî, wek ku ji 
piraniya kesan re dibû, hêdî hêdî ji bo wan jî serrast bibûya û biçûya 
serî. 

Robîn bi wê baweriyê rabû û berê xwe da hêla mala xwe. Pêşî rêya 
xwe bi markêta li devê rê xist. Ji bo kirîna penêrên ber meyê, ên bi 
hevnikê kesidandî çû wir, lê kîsê xwe ji tiştên ku wî bawer dikir ji 
sarinca wî kêm in dagirt û çû malê. Hema dest pê kir û mala xwe bi 
pûte pak û rast kir. Gulên xwe birin serşokê û şuştin. Rûyê nivînan 
guhertin û rast kirin. Robîn hêvî û bawer dikir ku ew û Eva, êvarê 
piştî xwarinê, wê bi hev re bihatina mala wî. Wî dê wilo pêşniyarî 
wê bikira. Ne cara pêşî bû ku wê Eva bihata mala wî, lê wî disa jî 
dixwest malê bi taybetî pak, rast û xweş bike. Çû gulên ku ziwa 
bûbûn anîn û ew danîn ber ronahiya pacê û rêz kirin. Hîna dilopên 
avê li ser hin gul û pelên wan hebûn, lê diçirisîn û geşbûnê di wan 
re xuya dikir. Peykerê Afrodîthe jî di nav wan de danî û ew bi wî 
awayî tekûz û spehîtir kirin. Piştî wê, îcarê bi bawerî û xwestina 
hatina Eva, bi awirekê li malê tevî nerî û kontrol kir. Mal eciband. 
Piştî wê çû serê xwe şuşt û xwe kur kir, xwe ziwa û şeh kir û bi dû 
re çû gulpek whîsky ji xwe re dagirt û çû da kincên xwe li xwe bike. 
Robîn di lixwekirinê de rehet û sade bû, qet nediheyirî. Wî ji 
xweşikbûna biroqanî hez nedikir, lê hewl dida ku tiştên wî bi hev 


bikevin. Wê rojê jî di wê rehetiyê de bû. Qutikekî cûn bi ser şalekî 
gewr de li xwe kir. 

Hîna hinek whîsky di qedeha di destê wî de mabû. Dilgeş çû li ber 
televizyonê rûnişt û xwest binere bê çi û çi li dinyayê bûbûn. 
Nûçeyên serekî hîna ên di derbarê hewldana terorîstî ya 
biserneketî ya li Glasgow û London bûn. 

Robîn rabû çû ser balkonê. Dît ku îcarê sîha êvareke hênik dadiket 
ser bajêr. Bêhn û dengên tevgera êvarê ji derve dihatin. Êvareke 
xweş bû, hesab dikir ku wê Eva dilgeş bikira, êvar ji bo wê yekê 
xweş û amade bû. Li saeta xwe nerî, çû ber telefonê û jê re lê xist. 
Wî û Eva bi ken û gotinên xweş li hev û halê hev pirsîn. Eva jê re 
got ku ew vehêsaye û êdî li bendî wî ye. Wî jî got ku ew amade ye, 
dikare hema derkeve rê û bê. 

Li nava bajêr, li pêşberî koşka kevn, li ser pira kevirî ya mezin civan 
dan hev. Jixwe mala Eva nêzîkî wir bû. Robîn hema whîskya xwe ya 
mayî vexwar û derket. Dor deh deqîqan rêya duçerxan li ber wî 
hebû. 

Robîn duçerx hinekî xurt ajot. Li serê kuça ba polîsxanê, berê xwe 
da ser rêya destê rastê ya vala û ajot. Piştî du sê deqîqan, Eva li ser 
pirê dît. Bi dîtina Robîn re, beşişîneke 

dilgeş ket ser dev û lêvên wê û devê wê bû wek sorgulekê. Robîn 
bersiv da wê û ew jî wek wê ji dil beşişî. Gava Robîn bi wê beşişînê 
nêzîkî wê bû û duçerx ji bo rawestînê hêdî kir, Eva bi wê beşişîn û 
spehîbûnê, hema gavekê didoyan pêrgî wî ve çû û xwe bi nazenînî 
hejand û himêza xwe ji wî re vekir. Xwedê dizanê Eva wî çaxî wek 
guleke biharê, gava ku li ber bayekî tenik dilîze xuya kir. Porê xwe 
yê zer ê şirtînî wek dismaleke zêrîn bi ser xwe de berdabû. Du stêrik 
ji spehîbûna ezmanê evînê daketibûn, jê re bûbûn du çav û diçirisîn; 
Eva, wek keçeke stêrikan xuya dikir. Bi bêrîkirin û dilbijîn hevdu 
himbêz û maç kirin û li halê hev pirsîn. Bi dû re, Robîn got "de 
fermo canê, de îcarê em herin" û bi destan hêla ku dê biçûnayê 
şanî wê kir. 

Li ser pêşniyara Robîn, herduyan dan kêleka hev û di rêya ber 
peykerê Thesseus re derketin ser pira kevirî ya hêla jêr û xwe di wir 


re berdan parka binya koşka bajêr a ku peykerê Yûnaniyekî din, 
ango Kentaurê ku ji navikê berjêr de hesp e, lê hebû. Jixwe piştî 
çend gavên din, êdî ew parka ku bi piranî ji darên bîhan ên mezin 
pêk dihat û bi hewdên gulên havînê dixemilî, xelas dibû. Li dawiya 
wê, hema piştî rêya ku bi pirekê derbasî aliyê din ê çem û hêla 
nexweşxana mezin dibû, restoranteke xweş a dorvekirî li ber 
qeraxa çem a başûr hebû. Xaniyekî ji kelpîçên sor ê bi tenê bû. 
Jixwe wir berê muzeya huner bû, lê berî çend salekî, ji ber 
bihabûna kirêya wir, cîhê wê muzeyê hatibû guhertin û ew der 
bûbû restoranteke bajêr a navdar. Êvarên havînan ser dika wê 
gelekî xweş bû. Çemê ku herdu qeraxên wî bi kevirên reş ên şehkirî 
ên mezin hatibû lêkirin, li wir, aram û bêdeng diherikî, bêhn û 
hilmeke xweş dida derdorê û ber xwarinên restoranta navdar. Li 
wir xwarin û vexwarinên xweş dihatin çîkirin û pêşniyarkirin. 

Aliyê din ê çem, ango beramberî restorantê, du-sê rêz malên 
nişteciyên bajêr ên kevn û dewlemend hebûn û piştî wan jî 
nexweşxana bajêr a mezin hebû. Ew malên ber çem ên delal, 
malên bajêr ên herî spehî û biha bûn. Bi hezkirin û mîmariya 
sedsala çûyî hatibûn avakirin û hiştin. Gelekî spehî bûn. Hin ji wan 
bi birc û rewake bûn, hin bi tac û stêrik û hewale bûn, lê hemû bi 
dik û baxçe bûn. Baxçeyên bi dar û ber û gulan, dihatin heta ser 
dîwarê çem û dikeniyan. Hema wek ku ew mal û ew baxçe, ji bo 
spehîbûnê li wir hatibûn avakirin û xemilandin. Lê li aliyê din, dor 
dused metroyan piştî restorantê jî, li hêla roava, parka bajêr a 
mezin û spehî hebû. Ew park, berî çend salan, bi gul û dar û berên 
xwe yên pir û spehî, bi cîhên pîknîk û lîstikên zarokan, bi dikên 
konser û şanoyan, havînekê bûbû parka Swêd a herî spehî. Bi 
hezaran gul û darên bihagiran lê hebûn. Nişteciyên bajêr hemû, 
her babet mirov û ên di hemû temenan de bihar û havînan li wir 
dilgeş dibûn. 

Keştiyek li ber qeraxa hêla restorantê di nav çem de hebû. Robîn li 
ber deriyê restorantê, ew keştî şanî Eva kir û got ku ew keştî carê 
rêwiyan dadixe jêra bajêr ser gola wek deryayekê mezin, du sê 
saetan digerîne. Rêwî di nava wan du-sê saetan de bi dilê xwe 


karîdesan dixwin û bîra û meyê vedixin û vedigerin. Her wilo Robîn 
pêşniyar kir ku rojekê ew derkevin gereke wilo. Eva pêşniyara wî 
eciband û pesend kir û got ku divê ew illehî rojekê wilo bikin. 

Li restorantê, tavilê garson mêzeyeke biçûk a betal ji Robîn û Eva 
re peyde kir. Piştî pirsê û şêwrê, ji nav xwarinan, şîşikên fitîla pişta 
ga yên biraştî bi wê êvarê xistin û ji xwe re xwestin. Her wilo 
meyeke sor a Îtalî jî pê re xwestin. Heta gava li bendî xwarinê bûn, 
di ber vexwarina meyê re, Robîn hinek agahdarî di derbarê park û 
koşka bajêr de dan Evaya ku nû hatibû Obero. Hinekî di derbarê 
tevaya bajêr de jî peyivin û bi dû re gotin birin ser herêma ku Eva 
jê hatibû. Lê gava gotin çû ser welatê Robîn, xwarina wan giha ber 
wan û bêhnên aromî yên xweş jê fûriyan. Êdî gotin guhertin ser 
xwarinê û hêdî hêdî xwarina xwe xwarin, meya xwe vexwarin û êdî 
di derbarê hev de peyivîn. Bi ken û dilbijîn li hev nerîn û xwarin. 
Eva, carekê gepeke xweş kir devê Robîn. Wî jî bi dû re carekê wilo 
kir û qedehên meyê li hev xistin. 

Piştî demekê û qedandina xwarinê, garson ber wan pak kir û du 
kasên ava sar ji wan re dan ber meya wan a ku mabû û dîsa ew 
tenê hiştin. Robîn qedeha xwe ji Eva re hilda û got “ji bo xweşiya 
vê êvarê û hevdunaskirina me..." Eva xwe bi nazdarî piçekî da ser 
hev û ew gotinên Robîn ji wî re dubare kirin û qedeha xwe hêdîka 
li ya wî xist. 

Eva, hema piştî ku hinek ji meyê vexwar û kasa xwe danî, destên 
xwe danîn ser destên Robîn û bi beşişîn got, “ez îşev bi te re, li ser 
vê şîvê gelekî dilgeş im. Gotin û sohbet bi te re xweş in. Her wilo tu 
hêviya di dilê mirov de xurtir û qewîntir dikî û her wilo mirov zû tê 
digihije ku tu xortekî xwende yî. Ez karim bi hêsanî bibêjim ku ez bi 
siûd im ku ez li yekî wek te rast hatime û min tu nas kiriye. Ez ewle 
me ku ez ê di derbarê te de hêvîşkestî nebim û ez ê bikaribim û 
bixwazim dilgeşiya ku bi te re dibînim, dom bikim". 

Wan gotinan Robîn dilgeş û germ kirin. Agirê xortaniyê û hêviyên 
mirovî, di laşê wî de xurt geriyan û ew hejandin. Piştî ku di ber 
beşişînê re çend saniyan li Eva nerî, tê derxist ku ew nema dizane 
bê wê çi, çawa bike û bibêje. Serê xwe berda ber xwe û li kel û lerza 


dilê xwe ya ku ji ber gotinên Eva dest pê kiribû guhdar kir. Lê xwe 
zû da ser hev û di ber beşişînê re hinekî ramiya û xwest gotinên 
herî xweş ji wê re bibêje, lê gotin ji yên wê xweştir nehatin bîra wî. 
Serê xwe hilda û li wê nerî. Herî pêşî lêvên wê yên ku bi hezkirinê 
dibeşişîn dîtin. Sorbûn û spehîbûna wan Robîn germtir kirin. Gava 
awira xwe hinekî hilda, îcarê du çavên ku bi hêza evînê û alkolê xav 
bûbûn û xumam girtibûn dîtin. Bi baweriya wî, wek Venusê, wek 
stêrika spehî, gava rojên serê payîzê di nava ezmên de diçirisî bûn. 
Robîn bi hezkirin li wan nerî, piştî hinek nerîn, îcarê sipasî wê kir, 
ew gotinên wê yên ji dil, ji wê re dubare kirin û bi dû re ji wê re bi 
esehî eşkere kir ku ew mirovekî rast e, xwediyê gotina xwe ye û 
dilê wî dizane û dikare gelekî xweş hez bike. Her wilo got ku ew jî 
bi naskirina wê gelekî dilgeş e û bi wê bawer e. 

Wê demê dengê muzîka dansê ji hundir bilind bû. Herduyan li hev 
nerîn û ji awirên hev tê gihiştin ku dixwazin dansê bikin. Hema bi 
lez gazî garsonê xwe kirin û perên xwarina xwe dan. Piştî wê, bi ken, 
bi ser û çavan hevdu vexwendin dansê. Lê piştî nîvsaeteke dansê, 
Eva jê xwest ku ew wê bibe malê. 

Gava derketin, berê wan ji ber xwe ve ket rêya mala Eva. Mala wê 
nêzîk bû, xwestina wan, çûna wir bû, çûna zû bû. Li malê, Eva pêşî 
çû qahwe danî ser û ji bo şuştineke sivik, ket serşokê. Robîn jî hema 
piştî wê, wek wê kir. Heta gava derket, Eva kara danîna qahwê û 
konyakê dikir. Herdu li tenişta hev rûniştin. Pêşî ji konyakê tahm 
kirin, bi dû re qahwe û hinek konyaka din vexwarin. Robîn xwe 
nêzîktirê wê kir, wê jî serê xwe danî ser milê wî û lêvên xwe nêzîkî 
yên wî kirin. Robîn destê xwe li newqa wê pêça û ew maç kir. Destê 
Eva çû ser sênga wî û ew firkand. Wî çaxî Robîn devê xwe kir ê wê 
û nema berda. Êdî bi kelecan dest pê kirin û hevdu xurt maç kirin 
û firkandin. Piştî wê, qutik û fanêre ji hev kirin. Êdî nefes bi deng 
digirtin û berdidan. Îcarê Robîn hêdîka bi destê wê girt û ew rakir, 
da wê bibe ser nivînan. Li ber nivînan, di ber maçkirinan re, şal jî ji 
hev kirin û ketin nav nivînan. Ji nîv saetê bêtir di ser hev re qulipîn, 
gevizîn û hevdu di nav xwêdanê de hiştin, bêhn li hev çikandin, 


qarîn û barîn bi hev xistin û piştî ku bi kela xweşiyê sist bûn, ji ser 
hev daketin. 

Xwe îcarê li ser piştê di ber hev re dirêj kirin. Hinekî bêdeng û 
bêpirs li hev nerîn. Piştî bîstikekê, bi texmînê piştî dema cixarakê, 
Robîn destê xwe hêdîka danî ser devera ku Venus ji bo evînê diyarî 
mirovan kiribû û li wir, li kaniya evîna abadîn, a nemir, a di nav 
tûmikê rihana zêrîn de geriya. Zû peyde kir û his kir ku hîna şil, hîna 
germ û nerm bû. Robîn wir hêdî hêdî firkand û xweşî da Eva. Gava 
wî ew yek kir, Eva dest pê kir û keliya, kaniya wê bû birîn û xuriya, 
li rima ku heman Venusê gelekî jê hez dikir, rima ku xweşiyê û 
jiyanê dide jîndaran geriya, rima evînê peyde kir û wê jî wek wî kir, 
ew girt destê xwe, firkand, ji bo kewandina xura evînê rast û tûj kir, 
hilkişiya ser û bi dû re daket bin û dom kirin. Wê demê, 

bi wê hêza xwestin û hezkirina evînê, Robîn bû Gilgameş û Eva jî 
bû Tehîptîlla. Bi wî awayî, heta gava saet bû yekê şevê, gihiştin ku 
careke din jî wek a berê bikin. Piştî wê, Eva rabû çû du sandevîç û 
şîr anîn û bi hev re xwarin. Piştî wê, çûn dev û diranên xwe şuştin 
û dîsa ketin nav nivînan. Pêşî milên xwe kirin bin ser û stûyê hev, 
bi wî awayî hinekî peyivin, razîbûna xwe ya ji hev, eşkere kirin, 
xweşiya ku wê êvarê bi hev re dîtibûn û hîna didîtin ji hev re 
pesinandin, herduyan bi dorê ji hev re gotin ku ew roj, roja jiyana 
wan a herî xweş e û dîsa hevdu maç kirin. Maçkirin dîsa ji hevdu 
zêde bûn û berî ku razên careke din jî xwe li hev gerandin, hevdu ji 
dev û lêvan maç kirin, hevdu gevizandin û kelandin, germ kirin û bi 
dû re Eva hilkişiya ser Robîn û heta ku dîsa qarîn û barîn bi hev 
nexistin, ji ser wî daneket. 

Wê rojê wilo ji hev têr û peya bûn. Êdî xwe ji bo razanê li hev pêçan 
û hevdu maç kirin. 

Sibehê, dilgeş ji xewê şiyar bûn. Berî ku ji nav nivînan derkevin, pêşî 
careke din xwe li hev gerandin, bi dorê hilkişiyan ser hev û wek ku 
êvarê kiribûn, hevdu dîsa bi xweşiyê germ û sist kirin û piştî wê, êdî 
xwe li ser piştê rast kirin û piştî demekê, heta gava xwe ji westanê 
asa kirin, ji nû ve rabûn bi hev re ketin serşokê. 

Şêxo Fîlîk 
TU HEMZA YÎ 


...pîra rehmetî digo jî me guh nedidayî, wê jî ne bi çavê serê xwe 
dîtiye ne nasdikir, rokê pev re ranebûne û rûneniştine hema digo 
“bi gotina gotinciya be..." ewk nedikir... disa jî wisa... bi dil û can pê 
bigirta, dayê jî ewqas bi devê xwe nedigerand; 

pîrê ma em ê bi devê xelkê nên bixwin? 

de qenê nego... wê ji ku zanibûya rebena xwedê?.. wê kefa destê 
xwe bêhn kira çi kira, çar, şeş, heşt, deh... ji van kasikê şorbê dudu 
xuya nakin, du taxim timam bûn, mift û belaş, belkî ketibin paş der 
merina, nexwe hay jê nîn e cazûyê!.. heke na, niha ji kêngî ve serê 
me kiribûya devê xwe, ku destê min vala bû ez ê lê bigerim, hê ku 
pê nehesiye cazû, cazû ye lê çi ye!.. de bila ew jî weke xwesûya 
bûya û me jî navê wê xweşik hilda, ne tenê ji rindiyê re, ji xirabiyê 
re jî bila weke xwesûyê xelkê bûya dîsa... erê me dizanî danûyê bûk 
û xwesûyê di beroşekê de nakelin lê şeytaneke mîna vê jî hê 
nehatiye ser rûyê dinê, ew ne sûcê wê ye ku, sûcê serjinikê me ye 
jî, rokê bigota 'cazüye te xêr e, derdê çi ye” li min wiha dikir?.. êvar 
ku hat careke din jê re bêjim lê... na, na... ne êvar, bi şev, nav cihiya 
de, berî ku were ez ê serê xwe jî bişom, tu bise dêlikê tu bise, ez 
zanim vê carê çawa wî nerm bikim, tişt nabe ku, ma wê tiştek ji min 
kêm bibe?.. vê carê jî dilê xwe pê raneke ha!.. hema wekî ku tu 
tiliyeke wî bimijî ma, ferq çi ye, tu yê bibînî cazûyê tu yê bibînî, heke 
min nekir mar û bera te cazûyê neda... ez ê bêjim hal û mesela min 
û vê dêlikê ev in, heke dîsa go “diya min e ma, ez bikûjim?..” ez jî 
nikarim bêjim eva tu eva diya te nexwe!.. û lêxim herim, bes e, 
kuliya zimanê min nexwariye, ez ê bêjim “ka min rokê gazina 
xwezûrê xwe kiriyer.” bi qurbana xwezûr be, nagêhije axa ku 
xwezûr pê lê dike jî, û ez ê bêjim ewk jî... “er& diya te ye lê ez?.. 
nexwe ez neyara te me?.’ lê wekî cara din dîsa serê xwe wiha bike 
û bêje “çi dike ku?..' jixwe bila serê xwe wiha neke û nebêje “çi dike 
ku” bila min bikûje, şeytanok jî ne hindik hoste ye ha, çawa ji heq 
tê ku rê li tişta bike!.. a niha radibe heft mêra şerjê dike, xwe jê 


dişo û dide aliyekî, wisa hoste, wisa pêz... pêzan û heyfa xwe jî bi 
dostanî ji meriv hiltîne dêlika bêxwed... 

deng, veciniqîn, dengê wê, ji oda din, 

Firaxa dişom, firaxa... 

dilîzim cazûyê dilîzim, qey tu nizanî ku ez çi dikim, ha ji te re ha, ser 
mesela a niha... ba wê ku ez ji xwe re li vir rûniştime, ne ku nizane 
firaxa dişom ha, ma qey reqreqa firaxa û çireçira avê nake?.. ji bitirî, 
serê çend deqeya carekê nebêje “tu çi dikî” wê biteqe, ne qayil e ne 
qayil... ne qayil e ku ez li ber çava winda bibim, derdê dêlikê bes ev 
e, ba cazûyê ku min bêyî haya wê xanî bi şîr û şekir tije kiriye û bêyî 
wê têm dixwim, lê ku tu jê bipirsî?.. lê ku tu devê cazûyê vekî; 
wîîîî... keçê vî zemanî xêr jî li xelkê nayên, mi go tu li ber wê sermê 
çi dikî, were ji xwe re li ber sobeyê rûne 

erê, erê... derdê şeytanê ez im û li ber serma min ke ve!.. tew dilo 
tew!.. xema dêlikê ne gefilina min e, ma qey ez nizanim çend mü... 
derdê wê ez zanim çi... 

ka ew sîniya ku dayê avêtibû ser cihêz?.. wey mast tê de bû ne!.. 
ewk... ser mesela rêlêkirinê ha, heke dîsa nebêje ‘çi dike ku?” û 
ranebe cazûyê jî nepirse, qîma xwe bi min nayîne ku, ez li ber çavan 
reş û hêşin bibim dîsa ji min bawer nake, cazûyê jî dîsa vir de ba de, 
wê de ba de û rê lê bike, ma tiştê ku tu cara nekiriye?.. dîsa ya 
nerind, ya ku tevdaniyê dike wê ez bim, şeytan dibê dev jê berde û 
here... bila herin çi xweliyê li serê xwe dikin bila bikin, ne ji zaroka 
bûya, min ji wî û cazûyê re dizanî lê... zaroka dest û pêyê mi 
girênedana, nadin nadin, zarokên min bidana... bidin jî bi sê 
kulfetan... dayê guh nadî ku; 

were keçam, ma kesek ji nêza miriye? 

dîsa jî... ji ku zanim... wê pê ber xwe keve, wisa ji nişka ve jî, wê 
yekser ewk bibe, çend sal in ba dayê ku em wek “Elîko û Fatikê” li 
hev dikin û em bêyî hev ava sar jî venaxwin, xwedêêê! ro çiqas dirêj 
bûne?.. ji şîva re jî nema ha, tirşika nîvro mayî, û savarek, jixwe dew 
jî heye, û tirşî, bes e, ji cazûyê re ev jî pir e, jixwe devê cazûyê jî yê 
dew û savarê ye, heta îro qet nebe carekê min ji dayê re qala kirên 
cazûyê bikira, wê hay jê hebûya de qenê siberokê ez çûm wê 


ewqas pê çetin nehata, ma cazûyê hişt?.. dîsa şeytaniyê dinê kir, 
hezar derew jî da ser û hemû xist stûyê min neçarê, bêtar bi serê 
te şeytanê de werin, te dî ez hê bûka çend roja bûm ku... yadêêê 
mêvan çiqas zehf dihatin!?.. yek radibû yek rûdinişt, heta nîvê 
şevê... ka ez serê kîjan sibê berî wan ji xew ranebûm, rabûm çi bû, 
ne ku pê zanî, ne ku ber tiştekî girt, li ku rûnişt avêt min, li ku rûnişt 
ziman dirêjî min... ji bêxewiyê jî êdî serê mi dike biteqe, piştî taştê 
em bi cazûyê ve tenê diman, min digo ez ê nîvsaetekê rakevim bila 
kurmê xewê li xwe bişikê de qenê piçkekî serê mi sivik bibe ku 
karibim firax û folê xwe û kar û barê malê yê mayî bikim, lê te dî 
dêlika dêlik li min çi dikir, tu şeytaniyê ku nedikir nedima, bes seba 
ku ez ranekevim, bavooo, bê ka tê çawa bimirî cazûyê, tê çawa 
bimirî, jixwe pê derxistibû ku ez ê kirên wê teva ji rehmetiya pîrê 
re bêjim, pîrê ew ê ji kûçika reziltir bikira lowma wexta ku ez herim 
zeyiyê berî me teva hat di pêşiya texsiyê de xwe pehn kir, bi xwedê 
jinikê jêhatî bû, ji heq xwe dihat der, te dî çawa bi hosteyî rûreşiya 
xwe veşart û çawa bi dostanî heyfa xwe ji min hilanî?.. heta dayê jî 
bawerî pê anîbû, kînor bi wê devê te yî bişanik de were, cazûya 
cazû, dêlegur, şeytan, pîrebookk, dev, devê bêdiran î dorqerçimî, 
vedibe û tê girtin, nermik nermik, lêv, du lêv, hêdî hêdî, şanik, mîna 
nîska, li ser ya jor, galegal, xunava nîsanê ya esirkî, hûrik hûrik, 
xwêdan, rû, bêhn, ken... 

ji xewê ve li bavê çûye, giran? top biteqe nabihîse top!.. îca çend 
rojên pêşî xwe hînî xewa biro kiribû, dixwar û li ser radiket, dixwar 
û li ser radiket, min kir ku çend cara jê re bêjim li ser xwarinê 
raketin ne baş e jî... wê xwe pê bêşanda, min go de tişt nabe, bila 
çend deqeya rakeve, ez ê paşê banê kim, çi deqe çi saet... te digo 
qey xewa mirinê ye, keçê rabe, xwîşkê rabe; belkî mi bi deh denga 
banê dikir qet ne xema wê bû, heta ku mi ji xew radikir bê seriyê 
reşo te çi didî?.. roja din ez çûm ku dîsa raketiye, ez nêzîkî bûm... 
çavên xwe yên beloq mîna diza vedikirin û li ser mêvanên ku 
hatîbûn xêrhatinê digerandin, di ber xwe de jî digo “ewr e an sayî 
ye” cazüya cazû, yanê bê ka merivine Eşa heştî salî ku xwe bi 
gotinên wê bêşînin hene an na, tû li teee!.. te dî çawa ji kêfa çav lê 


biriqîn û go “sayî ye sayî” gava ku dît tu kes ji mala Eşa Memê 
nehatiye şevbihûrkê; 

ez nêzîkî bûm û mi ji nişka ve go “keçê rabe dibên Eş revandine 
işev... çer ku min negot Eş û rev... min nedî çawa mîna kûçikê ku 
pê li bizotê dike hilfirikî ser xwe 

şeytaneke wiha bû ev dêlik ha, wiha dizanî heyfa xwe bi dostanî ji 
meriv hilîne, kûçik ne tu bî; dayê, ewqa nas û dost... radibe, ji min 
re dibêje kûçik, dost he ye dijmin he... dost!.. tu li ku yî dostî li ku 
ye neçarê!.. heke dost bûna, heke merivine ewqas pak bûna, şûna 
ku bikin tîqetîq û ewqas bikenin, wê bigotana “erê dêlîka bêxwedî, 
xwedêgiravî bûka te ye, kûçik çi ye?..' kenê wan cazû çiqas li gotinê 
sor dikir!.. digo “îca...” û disekinî, denge tîqetîqê xilas bibûya wê hê 
bêtir bida nav lê ken xilas nedibû ku... êdî kenê xwe yî nîvcomayî, 
di devê xwe de, ji gotina bê re digêhand hev, lêvên xwe yên jêrîn 
hişka gez dikirin ku kenê xwe zeft bikin 

îca... çend roja min bi vî hawî ji xew rakir xanima xwe, heta serê du- 
sê roja jî li mala me qantir dizan, an min yek dikûşt an jî germa 
havînê ez diçûm ber pencerê û min digo “kevir li me kevin, berf 
dibare”... axir tiştekî nebûyî, tiştekî nelirê ku bûka xwe ya xewar pê 
ji xew rakim, heta çend roja jî min bi van derew merewa kêf kir lê 
ji min re nema kêfa min, êdî dizanî ku bes ji bo wê ji xew rakim ez 
wisa dibêjim, lowma gava ku min banê dikir diqehirî, îca min çi 
kir?.. ez bi devekî din çûmê, rokê dîsa ro li ber ava ye, tu nemaye 
ku lawik ji şixûl were, mêvan bi ser me de hatine, xanimxatûna me 
hê di xew de ye, têra xwe destgiran e jî... ez şaş bûm çi bikim û bi 
ku de herim, min lê nêrî wê wiha nebe, ez dîsa çûm ser cihî... 
dengê cazûyê ku ji ber kenê xwe yî nedikarî zeft bike ziravik mîna 
dêlîka ku kevir li binê guh dikeve derdiket; 

mi go “xalo, ho xalo, diya mi got ka nîvkîlo ji bêvila xwe...” 

kenê dayê jî hêngî tevlî kenê civatê bûbû, nizam bawerî pê anî 
lowma?.. an hema wisa bû kenê dayê?.. zikê hinekan dikir biqelîşe, 
hêsir ji çavên teva hat, cazû çiqas pê ser xwe ve diçû; “çi bikim 
ranedibû” na na, ji min re ya bi xêr ew e ku ez dev ji her tiştî berdim 
û herim, li ber xwe keve, nekeve, wekî din rê nîn e li pêşiya min, 


hew karim jê re heft û heştê kevim, nemir ku em jê xilas bibin, heta 
ku miriye jî em ê wiha li ber pozê hev bin, yê xelkê dimirin ev 
namire jî, namire ku... cazû dimirin tu caran?.. mirin, jê filitîn, şîva 
bêşer, êvara bê xirecir, serşûştina bê teşqele, ewk, di xewê de, kêra 
kalana, bide ser dil, tê rake, tê de ba de û derxe, tê rake û derxe, 
dîsa û xilas, xwîn, wê bizanin, wekî din?.. rêyeke din, fetisandin, bi 
balifê; 

xwedê rehma xwe lê ke” wê bêjin “têra xwe kir û têra xwe xwar... 
nizanin, na na, derman, yê mişka, wê bizanin? “bi xwe xwariye” ez 
ê bêjim, “xwe kûştiye” wê bêjin, û xilas, xilasî, qerisîna serê tiliya, 
odeya sobeya dadayî tê de, germik, cazû, dev jê berde, ez ê herim 
oda din, rûyê wê nebînim çêtir e, bêdengî, tarî, germiya binê 
betaniyê çêtir e ji ya sobeyê, oxxx!... xilmaşîn, xew, raketin, ji bîr 
kirin, hemû, kerrî, korî, lalîtî, nebihîstin, nedîtin, filitîn, mirin, mîna 
ku... 

tep, tep, tep... deng, teptepa yekê, belkî jî mêr e, ji ku tê?.. li 
derve?.. cazû, cazû ye lê wê kî be wekî din 

Keçê rabe xwedê zane Hemza... 

Raneketime lêêê... tu jî bes bêje... 

deng, diçe, deriyê derve, yê hewşê jî pey re, çû, bêdengî, tarî, 
germî dîsa, aramî, xweş, dengin tên, zêdetir, nêziktir dibe her ku 
diçe, pev diçin?.. şer?.. kî ne gelo?.. pencere, ber pencera din, 
derve, şênî, jin in, mêr jî hene di nav de, kal û pîr... bêhtir jî zarok 
in, darbestek, li ser milan, qêrîn, hêrs, sond, girî, tilîlî, resim, hê ter 
û ciwan e jî, rûesmer, dibişire yê di resim de, na, dikene, hema 
hema, rûken, nas e wekî ku... ew... ew e?.. şewat, şewata cara berê 
dîsa, şewata nava çavan, cîniglêxistin û ew serêş, “Hemza...” di 
tehma xewna xeweke şêrîn de... 

deh sal berî niha, pazdeh saliya jineke xwediyê du zika, ro li ber ava, 
berêvar, wekî niha, berêvar mizgînxêrka te bûn, berêvar e û tu teyî, 
te tînin li ser desta, dest, darbest, hatina te bi destê bû hêngî, li 
berêvara, gava ku ro diçû ava, navê te Hemza bû lowma?... 

tu dernediketî derve, heta ku ro neçûye ava, para te yî çayê wê tim 
li ser sobeyê hazir bûya, soba êzinga mîna navê xwe dizanî wexta 


hatina te, qedeh û kevçiyên çayê ji bêtara derve bêhay dikirin 
cingînî ji kêfa, çav li riya te bû tim mîsînê dilkeçik ê li devê deriyê 
hewşa me, navê te Hemza bû û tu dihatî heta ku çay biximxime, te 
dest û rûyê xwe yî bitenî bi ava mîsînê fediyok dişûşt, li derîxistina 
te jî ne wekî edetê bû; teq-teq-teq-teqe-teq-teq... navê te bi te re 
bû; Hemza. 

siya te li ser tepsika çayê, tepsîka bafûnî ya li erdê, û heneka te ya 
her car; “Hemzayê bafüni... çav, reş, tijî dibûn gava ku tu dikeniyî, 
hê jî dikenî, a niha jî, pêşiya sobê bes ji te re vedibû heta dawiyê, 
êzinga revîrevî xwe davêtin hemêza agirê gur, bêyî dudilî, sorbûna 
berûyên li ser sobeyê rêzkirî û şewqa agirê sobeyê ku xwe davêt 
ser eniya te dilkoçerê ji şeva aciz, ji qirêjî û bêdengiyê, qirêjî û 
bêdengiya ku bêyî destûr hatî û bi dilê xwe di sikakên me de digerî, 
ku şîretên rehmetiya pîra rûzilam heta sibê bajota, te yê heta sibê 
çavê xwe bera erdê dana, tim û tim çaya xwe tev bida; lê şevê tavilê 
xwe ji reşikiya çavê te dida alî, navê te bi te re bû; Hemza. 

me çima tiştek ji xeberdana te fêm nedikir?.. te çiqas xweş xeber 
dida, te behsa çi dikir ewqas ji me re?.. ma ne Hemza bû navê te?.. 
ma ne derengmayîn ne edeta te bû?.. seba ew berêvara payizî ku 
tu dereng mayî, ne mîsînê ku teniya destê te tê gerî ma, ne deriyê 
textîn ê ku te lê dixist, ne jî çaydank û soba êzinga... ro bi ro şikestin 
qedeh û kevçiyên çayê, ew berêvara ku êdî tu hew hatî, bavê min 
î ku her car ji hatina te aciz dibûyî jî nema debar dikir, ji ber 
pencerekê diçû ber ya din ji qehir û meraqa, şewqa zenûn û lerzok 
a şevên bêceyran, Hemza... tu yî?.. 

Gulgeş Deryaspî 
XEZAL 


Perwerde û iteatkarî. Çiqas deng û fonetîka wan ji hev dûrbuya jî 
peywira wan yek bû. kîjan perwerde ji bo zanistê hatibû dayîn? Qet 
tu perwerdehiyek bê berjewendî an bê ego xwe neafirandibû. 
Dewletên mezin perwerdeyên dibistanê biqey ku zarokên welatê 
wan ji welatê wan, ji çanda wan, ji hûnera wan, ji dîrok û jiyana 
wan hez bikin didan. 

Dewlet jî bi vî aweyê dibû dewlet. Xwe wisa dikariya biparasta. Ger 
ku zarokên welêd ji jiyana wan hez nekirana dê wî demê çawa bûya? 
Destpêka perwerde û dawiya perwerdeyê kengaz nebû nedibûya 
yek. Zarokên ku bi perwerdehiya welatê mezin dibûn, milê wan 
piyên wan dihat zincîrkirin. Ji jiyana mezin, ji jiyana rastî dûr diketin. 
Ji biçûkbûniya xwe, ji çi hezbikiran, guhdariya çi bikiran, ji çi 
heznekiran, baweriya xwe bi kîjan xwedayê bianîtan tev li pirtûkan 
nîvîsandîbû diyar bû. Pêşeroja zaroka ku di zikê diya xwe de peyda 
diba. 

Bi hezaran bi mêlyonan zarok di rengekî de di meciyekê de mezin 
dibûn. Bi hezaran salan bû wiha nebû ji xwe? Dema padîşah û 
qiralan de jî wisa nebû? Ger ku wisa nebû wî demê çima Îsa 
pêxember kuştin? Wî xistine çarmixê? Mansurê Xelacê? Sokrates? 
Gelek ji van navan hene. Lê pirbûniya wan nayê vî wateyê ku her 
roj her sal yek ji wan hatiyê dine û yek ji wan çûye ser dilovaniyê. 
Perwerdeya civakê, perwerdeya dewletê û perwerdeya malbatê. 
Yanê ê dê û bavê. Kîjan ji kîjanê bandor hildabû gelo? 

Dewlet ji malbatê an malbat ji dewletê? Dîroka wî kur bû lê dîsa jî 
yê ku dewletê diafirine ji malbatê derdikeve. Û kesa ku 
perwedehiya malbatê dîtibe, piştre bibe dewlet dê wî demê çi bike? 
Tu guhdariya min nakî? 

Bi dengê Zelalê yê zingil ve bi xwe ve hat. 

Na tu biaxife ez guhdarim. Bi rasti jî guhdar bû. Hem dikariya 
guhdar bikira, û him jî dikariya bifikiriya. Keçika ku perçeyek eşya 


dabû destê xwe, niha jî pê dileyîst. Kurikê biçûk ê ku nû hîşyar bûbû 
singê diya xwe de bi mirusk runiştibû. 

Perwerde ji bo kesên ku ji qontrolê hez dikirin xweş bû. Hêza wan 
bigîhîşta kî dikariyan wan qontrol bikiran. Jina xwe, keça xwe, kurê 
xwe, cinarê xwe û heya mêrê xwe jî. Nexweşaniyek pir kêsfilebû. 
Bi hemî însan re hebû ev nexweşanî. 

Ji xwe pirsgireka Zelal jî ew nebû? Qontrola mêrê wê ketibû destê 
jinekê din. 

Germahiya Galawêjê helmeşoran ji erdê radikir. Dengê zarokên ku 
li derve dileyîstin bi paceya vekirîve heya nava odeya wan dihat. 
Saet bûbû pêncê êvarê. Bi saetanbû ku bê sekin Zelal axifîbû. 
Derdê wê neqediyabû. Digot û digot. Pêwistbû biçûya. Hîn karên 
wê hebûn. Jibona karekê serî li şaredariyê dabû. Ji bo mala 
şewirmendiyê, şaredarî dabûzanîn ku pêwistiya wan bi 
civaknasekê heye. Wê jî serî lê dabû eman bersiva wê nehatibû. 
Carek du car li saeta xwe nêhêrî. Çawa dê destûr bixwesta 
nedizaniya. Gotina Zelal qet xilas nedibû. Jibo tiştek girîngê 
mêrkûjî gazî wê kiribû lê tene fesadî kiribû. Wek fesadiya mêrê xwe, 
dişên xwe, xwesû xezûrê xwe ji xwe re qala kesan kiribû. 

Ger ku navberek biçûk bixista nav axaftina xwe dê Xezal bê sekin 
destûr bixwesta. 

Dema kesek hafa yekîde bê sekin axaftina xwe domand, dê çawa 
kesa ku guhdar dikir rabûya biçûya? 

Pirsgirekên Zelal jî, derd û êşên Zelal jî tenê kesanetiya Zelalbû. 
Tiştekî ku ji Zelal re bigota tinebû. Çi bigota bila bigota dê Zelal qet 
qebûl nekira. A yekem Zelal çima li wî malê de disekiniya nedihat 
zanîn. Biçûya cevayî bikira ji wî malê dê xweştirbûya. Lê nediçû û 
gilîgazinc jî dikir. Kumaşê mêrê wê ev bû û wê jî qebûl nedikir. 
Madem qebûl nedikir wî demê bila bikariya biguheranda. 
Nedikariya biguheranda bila li cem wî de nesekiniya. A rast jiyanek 
wiha xweşê wê jî diçû. Ger ku mêrê wê li pê qebikan nebûya, dişên 
wê goştê serê wê nexwaran, her roj mêrê conega dev û pozê wê 
neşêkananda dê Zelal çi bikira di jiyanê de? Dê berekî çawa bida 
rêya jiyana xwe? Bi kurtasî xwedê ji mêrê wê û ji dişên wê razî be. 


Ger ku ew nebûyan dê Zelal biketa kûl û xemek kûr. Û dê nekariya 
ji wî kûrahiyê derketa. Ew meciyê mezin ger ku pê re hebe Zelal bi 
van derd û kûlan bibe însanek mezin. Wek alimên mezin. lê dilê wê, 
meciyê wê li hemberê vê jiyana mezin nisqalek dimaniya. Ew û 
mêrê xwe gorê hev hatibûne dinê. Çiqas mêrê wê lipê jinên qebik 
biziviriya jî, derê Zelal her tim vekirîbû. Dê roj biçûya dem biboriya, 
mêrê wê yê qebik dê li pê jinên din biwestiya. Piştê kalbûniyê ku 
êdî tu jin li ruyê wî yê çermiqandî nenêriya, wî demê dê runişta 
cem Zelal qala jinan bikira. Dê Zelal jî bikeniya. Jiyana wan dê wisa 
dawî lê bihata. Ji bona wê çi dihat kirin bila bihata dê Zelal gorê vê 
qedera ku biqey wê hatibû nivîsandin dê bijiya. Tu kes nedikariya li 
ber dawiya jiyana wê bisekiniya. Zelal hay ji xwe û ji jiyana ku qebûl 
kiribû tinebû lê heya dawiya jiyana xwe wek filmek ku dihat zanîn 
qebûl kiribû. Yê din berê vê çemê tu kes nedikariya biziviranda. 

Ji mala wê derketibû çûbû. Qet guhdariya wê nekiribû. Dengê wê 
çi digot dil û cergê wê çawa dişewîtî qet qîmet nedabû hê. 

Di ciwaniya xwe de herî zêde ku wê fem kiribû ew bû, kesa ku 
dikariya derketa hemberê diya wê ya cazû destûr jê bixwesta dîsa 
ew bû. Biqey wê hendik direwan nekiribû. Em diçin wane dixebitin 
digot ji diya wê re û diçûn malên hevalan an jî li sukê digeriyan. Kûr 
bû hevaltiya wan. Tu kes tu tişt nedikarî biketa navberê wan. Lê 
dem û jiyan wan zûde ji hev veqetandibûn. Lê dîsa çi dibû biba 
pêwist bû kesek wek wê civaknas jinek neçar femkiribuya, derdê 
wê bizanibûya. Lê ew jî nezanîbû. Qîmet nedabû çermê wê, rihê 
wê. Kesekî wê nemabû li ser ruyê dinê. Ciwaniya xwe fedayê wî 
mêrikê qîmet nezan kiribû. Ew mêrikê ku di ciwaniya xwe de wek 
xwedayek mezin, hêzdar û li ser jiyana wê de bibandorbû niha li 
paşika jinên qîmet nezande bû. Belkî jî wî cihê xwe yê rastîn dîtibû. 
Diya wê... Diya wê ya ku di ciwaniya wê de gelek dil fireh, mecî 
fireh bû. Bi tu aweyê daxwazên wê paşve nedizivirand, her tim 
pere dixist berika wê. Wisa dikir ku di nav hevalên xwe de ya herî 
serbilind ew bû, ya herê jixwebiewle dîsa ewbû. Diya wê dîsa wek 
mêrikê sermêş guherîbû. Heya ji destê diya wê dihat wê dida 
hûşkirin. Dengê wê diqerand, nedihişt ku dev ji zarokên xwe mala 


xwe berde. Dema dev ji hevserê xwe berdaya, di baweriya jiyana 
wan de pêwistbû ku zarok li cem bavê bimaniyan. Çima rêzikek 
wisa hebû nedizanî. Ya herî qirêjtir çima diya wê gorê vê rêzikê 
berê qîza xwe dida jiyanê ew jî kifş nebû. Bixwasta belkî jî dikariya 
li hemberê hemî jiyanê bisekiniya. Bila bimirya çi dibû? Çi dibû ku 
li hember vê çewtiya ji hemî dayîkên vî welatê re zilm dibarand 
bisekiniya û canê xwe feda bikira? 

Lê hêsantir ew nebû. Hêsantir ew bû ku di rêya avê ve biçuya. 
Ne ji avê re rêyek nû peyda bikiriba. Ne biqey xwe û ne jî biqey qîz 
xwe çêtir ew bû ku dengê xwe biqeranda. Helbet mafdar bû lêê 
Ger ku qîza wê dev ji mala xwe, zarokên xwe berdaya wê dem 
derî cînar çi bigotina? 

Çiqas jî rastî bihata zanîn jî dê xîşa qesî nekira û dê kesî gunehê xwe 
pê nehanîta, herkes ji xwe re çîrokek li ser wan biafiranda. 

Karê derî cînaran çibû? 

Qet... qet tu karekê wan tinebû ji wan re çîrokên nû lazim bû. Ji bo 
ku jiyana xwe bi çîrokên nû bizivirînin wiha jiyanan dikariyan 
bitefendina. Belkî jî diya wê jî wisa bû, ew jî wisabû? 

Teqez wisabûn. Jiyana wan ji mijuliyên derîcînaran wêdetir nediçû. 
Xweş bû, xweşa wan diçû wisa ku jiyana kesan ditefiya û 
senaryoyên nû dihat afirandin û wan jî çiqilan pê ve datanît û li ser 
çîrokên nû roja xwe diborandin. 

Çi jiyanek qirêj bûye! Qet hay jê nebûne ku dema ew bê perwa û 
bê zanîna rastiyê diaxifiyan mala kesan çawa dihat mîratkirin. Wek 
niha ku mala wê mîrat bûbû lê nedikari xwe tev bidaya. Ji ber ku 
tiştê ku dê bijiya qirêjtir, lê tiştê ku bihata axaftin di nav civakê de 
ji rastiyê dûr û qirêjtir. 

Bi her alîve lewîtîbû jiyana wan. Destê xwe diavête ku derê jiyanê 
ve rizandîbû. 

Zarokên wê... zarokên ku di civatek wiha de û malbatek wiha de 
mezin dibûn? Dê çawa li bavê xwe yê bê exlaq, bê rûmet neçin? Dê 
çawa nemîne diya xwe yê ku li hember jiyana lawaz, neçar dijiya? 
Dê ji zarokên wiha li ser rêça dê û bavê xwe çi ji wan derkeve? Belkî 
jî beredayî anîbûn dinê wan zarokên bê guneh? 

Dest bi dibistanê kiribin jî, bi perwerdeyên mezin, bûbuyana 
xwediyê pîşeyen qenc jî; zarokên ku di vî ciwaka qirêj de mezin 
dibûn, bi kesanetiya xwe yê qels civakê qirêj bikirana. 

Xezal xwendibû bûbû civaknas û hatibû. Wek ku di perwerdehiyê 
de tenê pozbilindbûniyê hîn bûbû li ser hevalên xweyên ku demek 
dirêj bi wan re derbas kiribûn fors dikir. 

Wek ku qet nejiyabî, wek ku qet heya niha nasnekiribî li ser lingên 
xwe bû. Wek ku nû hatibe dinyayê paşeroja wê tinebû tevdigeriya. 
Min fem nekiribû, got! Zelala ku di agirê xwedê de bû fem nekiribû! 
Guhdarî nekiribû ku fem bikiribuya. Belkî guhdarî bikira dê fem 
bikira. 

Li dinyayê kesa ku wê fem bikira tenê ew bû. Lê ew jî lê nêhêrîbû 
bi serê pozê xweyê bilind û çûbû. Biçûk dîtibû jiyana wê ya ku ne 
halbû. Qet li dilê wê, meciyê wê mêze nekiribû, ka çi difikirê çawa 
dinêrê...? 

wateya jiyanê winda bibû. 

Wisa dizaniya ku tenê dem guherîbû. Lê pê hîşyar bûbû ku dem li 
cihê xwe bû qet nelebitîbû. Her tişt, herkes guherîbû heya pisîka li 
ber derî jî guheribû pîr bûbû lê dem neguherîbû. 

Dîsa tav sibehê zû di dema xwe de derdiket bi şewqa xwe yê geş, 
û dîsa bi meluliyek sar diqulîbiya. 

Dîsa danê sibehan saet heft, heşt, neh, deh, yanzdeh û dozdeh bû. 
Dîsa di buhara rengîn de gul vedikirin û bi taybetî di meha gulanê 
de. 

Havînê de dîsa tav germtir, çûk bicoştir bûna... 

Payîz dîsa sarbû. 

Zivistan dîsa dibarand berfa xwe yê sar. 

Bahê sar, bahê nerm, bahê hişk dîsa di dema xwe de diliviyan. 
Stêrk dîsa tenê êvaran û bişev derdiketin. 

Mêşin dîsa di heman demê de dihatin dotin, mirîşk dîsa hêk dikirin, 
dîk dîsa tenê bank dikirin. 

Sêva li ber derê wan dîsa tenê di payîzê de digihîşt. Ax dîsa havînê 
germtir zivistanê sartirbû. 


Lê ne diya wê jinika kevin bü, ne Xezal keçika evdalok a berîbû û ne 
jî evîndara wê evîna kevinbû. Hertişt guherîbû lê dema xayîn wek 
xwe bû. 

Lê bi xwe ji her tiştê zêdetir guherîbû. Dema zarok bû li ber pîsera 
diya xwe bû jiyan lê cuda xwiya dikir. Piştê ku bi serê xwe derkete 
kuçeyan jiyan cudatirîn bû. Piştê ku dibistanan qedand jiyan herî 
cuda bûbû lê qet hay ji xwe nemabû ku yê ku diguherê jiyan nîne 
bi xwe ye. Ger ku jiyan bûya, dê zarokên wê jî wek wê dest bi jiyanê 
nekiribûyana. Belkî jî jiyan hoçikeke em jî li dora wê dizivirn? 

Wî demê qîmeta jiyanê tinebû. Ger ku bandora jiyanê li ser me 
tinebe û bandora me li ser jiyanê hebe wî demê em hatine 
xapandin. Wateyek jiyanê tine di rastiya xwe de. yê ku jiyanê bi 
wate dike emin û em jî xwe dixwapînin. 

Ev jiyana ku li dora jiyanê dizivire û wisa dizane ku jiyan li dora me 
dizivire me diguherîne, dê heya ku biçe? 

Dê heya kengê em wiha xwe bixwapînin û navek li bênavbûniyê 
bikin û tinebûniyê bikine bi wate? Bi xwendina jî zarokên bê dilşa 
yên ku mezin dibin; dilê wan tijî kûl û keser, dê zexil bikin ji vî jiyana 
ku em tê de xwe dixapînin. 

Xezal pişt lê kiribû çûbû. Qet guhdariya wê nekiribû. Qîmetek wek 
qirşê nedabû axaftinên wê jî. 

Halbûkî gelek tiştên grîng hebû ku pê re parve bikiribûya. Lê 
pirsgirekên wê bala hevala wê ya kevne nekêşabû. Biçûk dîtibû û 
qet nepirsî bû ku pirsgireka gring çiye? Bi zarokan re leyîstibû, 
guhên xwe qût kiribû ji dengê wê re û nîşkeve rabibû karên min 
hene gotibû û deriyê şîn li pêy xwe girtibû çûbû. Niha mêrê wê yê 
beraz ger ku vê sahneyê bidîtîbûya dê çiqas kêfxweş bûbûya. 
Çima kêfxweş nebûya? Piştgira herî bi hêz xwe ji pişta wê dabû alî. 
Zarokên wê yên delal, melûl û zelal li ser kîlima kevin de runiştibûn 
qerandî. 

Belkî jî derdê diya xwe dizaniyan û ji ber wî diqeriyan, bê deng 
disekiniyan. Belkî jî nedixwastin derd li diya xwe zêde bikin. 

Her sê mabûne tenê li dinê. Kesekê/î wan fem bikira, tenêtiya wan, 
birçibûyina wan, melûliya wan fem bikira nemabû. Bizin û berxikên 


xwe ve mabûne ber devê gurê de. kesekê/î ku wan bifilitîne jî 
nemabû. Ne bavê wan hebû ne diya wan. Tenê xwedê mabû li ser 
serê wan. 

Xebera reş zû belav dibû. 

Nêçîrvan jî dema bihîstibû ji ser sifreya ku qet xwarin jê nexwaribû, 
rabibû çûbû ba Xezal. Diya wî li pê wî bezîbû “bisekine ka xwarina 
xwe buxwe piştre here” gotibû lê bê fayde. 

Hatibû li ber serê wê sekinîbû. Xweşê diya wê jî nehatibû ku zavayê 
wan ê hêj mehra wan nehatibû çêkirin li mala wan ber serê qîza 
wan bû lê çi bikira rewşa Xezal baş nebû û bê dilê xwe wê jî gaziyê 
Nêçîrvan kiribû. 

Ew nedixwest kesî bibîne. Derê odeya xwe girtibû paşve kilît kiribû 
û tekiliya xwe ji dinyayê birîbû. Gazî Nêçîrvan kiribûn, anîbûn wî. 
Gotibûn belkû ew wê aş bike. Xeyîdîbû ji jiyanê qîza wan ê serwext. 
Çend roj bûn ku qe nexwaribû venexwaribû. Tenê xwe sucdar 
kiribû. Lê texmînek wiha nekiribû. Nezanîbû ku tiştek wiha biîbret 
bê serê wan. Herî dawî ew liwirbû û ger ku bixwesta dikariya berê 
jiyana wan biguheranda. 

Nêçîrvan bi zorê deriyê ode ya wê vekiribû û ketibû hendirû. Piştê 
buyerek wiha singê herî ku pêwistiya wê pê hebû yê Nêçîrvan bû 
belkî jî? 

Adar roja ku bihîstibû telefonê vekiribû jê re lê bersiva telefonê 
nedabû. Heya diya wê telefonê jê re vekiribû jî, dîsa newrîbû 
telefonê ji Xezal re vebike û bîçe mala wan. 

Ji tirsa paşve zivirandinê nekarîbû gavek biavêje. Çend rojan bû ku 
qulatek li ser singê wî bû nediçû xwarê. 

Buyera ku bibû bandorê li hemî bajarê kiribû lê zêdetir li Xezal û wî 
kiribû. Di xemginiyek mezin de bûn. Xeynê vê buyerê hevalekê wan 
ê kevin hatibû girtin û nameyek ji Xezal re şandibû, xwestibû ku 
Xezalbibe sesuvanê wê. Lê nameyê nedabûnê hê. Diya wê 
nexwestibû ku zêdetir qîza wê xemgîn bibe. Ji bo ku buyer bê 
jibîrkirin diya wê ji Nêçîrvan re jî gotibû ku dawetê zu bikin bila 
Xezal vê buyerê xwe jibîr bike. Ekenebî ev buyer dê bandorek 
mezin li jiyana wê bikiribûya heya heyî. 


Xwe dirêjê ser doşeka xwe kiribû, Nêçîrvan li ber serê wê temaşa 
we dikir. Ji giriyê çevên wê tijî xwin bibûn. Pora wê gevel bûbû, 
devê wê ji birçiyan bêhna cendekan jê dihat. Ji ser doşeka ku xwe 
bê qontrol avêtibû serî, serê xwe bilind kir li Nêçîrvan nêhêrî, kele 
girî bû “di ruyê min de” got û bi dengek ku ji her aliyê taxê ve dihat 
bihîstin kirê qêr û bi dilekî şewat girî. 

Nêçîrvan tu tekiliyek danenîbû. Çima di ruyê wê de be kû? Bi destê 
xwe yên germ pora wê rast kir, bi milê wê ve girt li ser doşeka ku 
bi rojan bû qet nehatibû rastkirin de wê rast kir. Bêhna devê wê pir 
nexweşbû. 

Di demek kin de diya wê ya bê hêvî û xemgîn di tepsîyek de jê re 
xwarin û vexwarin anîbû lê Xezal qet lê nenêhêrîbû. Serê xwe 
ranekiribû li xwarinê nenêrîbû. Halbukî ji birçiyan nedikarî milê 
xwe rakira. Serê wê gej dibû, çevên wê tarî dibû. Lê nedixwast 
bixwe. Dixwest bimire. Eynî wek Zelala ku xwe û zarokên xwe bê 
çevgirtin di derpekede kuştibû û miribûn. Him jî roja ku ew ji mala 
wan derketibû. Roja ku Zelal derdê xwe jê re gotibû û ew jî guhdarî 
nekiribû. Roja ku meciyê Zelal tijî, dilê wê bi kul û êş, ku dixwest 
parve bike. Dixwest bi parvekirinê vala bike. Lê nebû kesa herî dawî 
ew bû ku guhdarî bikira lê ew jî guhdarî nekiribû. Qet tu qîmetek 
nedabû hevala xwe yê ku di rojên herî teng de piştgiriya wê kiribû. 
Pêwist bûbû wê dabû pişta xwe jî. Rojên bê pere de nexwaribû 
venexwaribû pereyên xwe dabû hê. Xewên xwe her tim jê re 
gotibû. Evînên xwe derdên xwe û Zelal jî bi can û dil guhdari kiribû. 
Wek melhemek nerm hertim mêldarî kiribû û herdem wê ji 
tengasiyan filitandibû. Dem guherîbû... Zelal ketibû tengasiyê û 
tengasiyên bê dawî. Tengasiyên mêrkuj, tengasiyên malxirap. Lê 
ew çi kiribû? Wek nisqalek qîmet nedabû derdû kulên hevala xwe, 
dosta xwe. Piştlêkiribû. Wê serbirû hiştibû. Li ser jiyana wê ya ku 
wê ji nexastibû têkeve hê de pozbilindî kiribû belki jî. Belki jî wê û 
zarokên wê an jî jiyana wê ya ne li rê biçûk dî bû. Pirsgirekên wê 
biçûk dîtibû. 

Ger bixwestibûya diba ku çaserbikiribuya jî. Gelek tişt dihat kirin lê 
çûbû. Dem bi tu aweyê paşve nayê û nay guherandin. 


Diya wê û Nêçîrvan bi zorê kevçiya fasuleyê dixistin devê wê yê 
bêhn qirêj lê ew nedixwest. Tenê tişta ku heq dikir mirin bû. Tenê 
mirinê layîqê xwe didît. Lê diya wê jî tenê xayekê wê hebû ew jî 
tendirustiya jiyan a qîza wê. Zêde nekarî li ber xwe bide. Devê xwe 
paşve direvand, serê xwe dizivirand lê diya wê û Nêçîrvan 
sondxwarîbûn dê xwarinê pê bidana xwarin. Lê ew jî bibîryar bû ku 
nexwe. Bi hêrsek destê xwe li binê tepsiya dimaniya zîvê da û 
avête hewan. Hebên fasuleyan pêşî li hewan zivirin û piştre li ser 
kîlima odeyê belewelabûn. Nêçîrvan û diya wê serê xwe girtibûn 
veşartibûn ku tepsî li serê wan nekeve neşkîne. Şuşa avê li duwarê 
ketibû parçaparçe bibû. Nanê germ ê ku nu Rojo ji furunê anîbû li 
ber derê odeyê ketibû ser kilimê. Demek dirêj wek ku kes li odeyê 
nebe qeriyabû herkes. Tu dengek ji kesî neçûbû. Herkes matmayî li 
tepsî û fasulye, nan û şuşa avê temaşe kiribû. Odeya ku ji zûve 
nehatibû pakijkirin û gelepoçbû zêdetir lewitîbû. Wî bêdengiya 
mirinê derê ku Rojo vekiribû tîşkiribû. Bizdiyabû Rojo. Bê wate li 
nav odeyê dinêriya. Diya wan a ku zimanê wê çûbû qirika wê bi 
hatina Rojo ve bi xwe ve hatibû. Qet heq nekiribû tevgerek wiha. 
Çend rojan bû ku di xemginiya qiza xwe ve ew jî perîşan bûbû. Ji 
bo ku qîza wê nedixwar venedixwar bi qirika wê ve jî kevçiyek 
xwarin neçûbû xwarê. Rojo dema fasuleyên heb spî li ser kîlima 
gulsor de dît pêşî şaş bû lê di femkirinê de jî direng nemabû. Qet 
nesekinîbû û li pişt çûyîna xwe deriyê bi zexim girtibû. Qenc jî 
kiribû. Di demek wiha tenik diya wan a neçar dê kela dilê xwe bi 
serê kî ve derxista? 

Bê şik Rojo ya herî hêsanbû. Gorê wan derdê Rojo, xemên Rojo, 
pirsgirekên Rojo tinebûn. Ji ber wî hêsantirbû ku bar li pişta wê 
bikirina. Bê xem û kûl bû lê şeytanok bû jî. Rewşê fem kiribû û qet 
nesekinîbû revîbû. Diya wan a neçar li Xezal zivirîbû. Lê Xezal zûde 
balgîva xwe yê kulîlkên reng qimrî hembêz kiribû tekiliya xwe ji 
dinyayê birîbû. Lê aqilê wê jî yê xwişka wê Rojo jî têra hemî tiştan 
nedikir gorê diya wan. Hem dê ewqas bêperwabibana û him jî pişta 
xwe bidana hertiştê. Barê wan jî bimaniya ji diya wana reben re. Bi 


dengek hêdî, hişk û bibiryar lez rabê vê geveçolê paqij bike” got 
diya wê. 

Qet di xema wê de nebû. Ji xwe dixwest ku bimire, bila mirina wê 
ji destê diya wê buya. Dengê diya wê ya bi hêrs qet tê de lebatek 
pêknehanît. 

Nêçîrvan bê deng li ser komîdînê runiştandî temaşa wan dikir 
bizdiyayî. 

Diya wê dengê xwe bilindtir kir. Ez ji te re dibêjim rabe bi lez vê 
odeya ku te lewitand paqij bikeeeee.. xwe wisa li mirinê daneyne. 
Bêhna min teng neke ez diya te me, zarokê te nînimmmmm. Bi 
hêrsa dilê xwe yê şewat domand. 

Ev hûn çawanin? Me dengê mezinên xwe dibîhîst, me mîz dikir bin 
xwe. Hûn çima wiha bêselîqet, mitirbî, xebernesekirîne? 

mitirb jî însanin ane... 

haaa çend rojin ku tu ji vî odeya biçûk derneketî, te xwe li şînê 
xistiye, tu naxwî û venaxwî, ji jiyanê veqetiyayî em jî bi tere ketinê 
çi halê di xema te de nîne. Tu nabihîsî, nabînî, niaxifî lê çi keremete 
ku me got mirtip guhê te şuxûlî, meciyê te zivirî. 

Em ewqas bi qîmetin li bat e? Hiiim tu çima me naxî cihê însanan? 
Ez hêvî rica dikim ka here ji ser û guhê min ez naxazim kesî bibinîm, 
bibîhîsîm. 

Dê baş e ez biçim ji bo te gazî kuro Îso bikim. Ewê mirtip hebû tu 
dinasî. Yê ku ji sibê heya êvarê ji xwe re xumar dilêze jina wê jî 
cevayî dike. Belkî ew hêşe te bîne serê te. 

Çi girêdane ev? Wek ku mirtip tev wek kurê Îso bin û wek ku 
miletên dervayê miritban jî ji silsileta pêxemberanbin diaxifî. Ka li 
dinê tenê yek carek ji nav heqiyê biaxife. 

Kîîîî? Ez? Ez ji nav heqê biaxifim? Li dinê ez heqî xebernedim dê kî 
xeber bide? Min kengê direw kirine? Min kengê şîretên direwan li 
we kirine? Ka dema tu jî axifî bi îman be henek temam. 

Ger çiqas ji biriyan hener di Xezal de tinebe jî dîsa dixwest bersiva 
diya xwe bide. Serê xwe ji ser belgiva bi gulgulîn rakir, pora xwe yê 
ku bi rojan bû şenekiribû bi destê xwe ji nav çevên xwe derxist 
çevnêrînek li Nêçîrvan nêhêrî û berê xwe da diya xwe. Bi rastî jî ez 


bê halim û naxwazim biaxifim ha. Tu diya min î pêwiste tu min fem 
bikî lê ji sibehê ve te ez nexweş kirim. 

Dengê wê yê nerm hewaya odeyê jî nermtir kiribû lê peyva dawî 
ku diya xwe sucdar kiribû, wek ku çovikê bixwe kuwara mêşan diya 
xwe xistibû wek pizota agirê. 

Diya wê jî ger çiqas agir û pizot be jî ew jî li gorê atmosfera Xezal bi 
dengekî nerm dest pê kiribû. Erê law erê, tu yê xwe bibêje. Tenê 
yê xwe bibîhîse. Di vî malê de diya min heye bavê min heye nebêje. 
Li hember tewên te yên ha em dikevinê çi halê qet nefikire temam. 
Ji xwe re jibo jinek ku di tu wextê de nebû însan û dawiya dawîde 
jî zarokên xwe bi destê xwe kuşt bu qatilê ewladê xwe, tu xwe 
xemgîn bike û tu bişewite me jî bişewîtîne. 

Bi çevên fireh guhdariya diya xwe dikir. Qet niyeta wê tinebû ku 
diya xwe bibersivîne. Çîmkî diba ku heya heyî dilê diya xwe 
bişkanda û qet aş nekira jî. 

Diya wê didomand. Ew xwe kuştiye, zarokên xwe kuştiye, tu xwe 
sucdar dikî. Ker jî, maker jî wiha nakin. Ji te re çi? Te çikir ku tu xwe 
sucdar dikî? Qe tu bavê wê yî, diya wê yî? Na. 

Bi xwe diaxifî û bi xwe dibersivand diya wê. 

Êê pa çima tu dibêjî ez lê xwdî derneketim. Ji xwe re biaqil be 
lawww. Di vî zemanê de herkes ji xwe re misilman e. 

Di hemî zemanan de jî kesên ku tenê xwediyê nefsa xwe ne û tenê 
dibêjin ez û ez wiha wek te difikirin, got Xezala ku nekarîbû xwe 
bigirta. Diyarbu ku dê diya wê qet nesekiniya û bi salan çi di nava 
xwe de kom kiribûn dê îro vala bikira. Demek baş bijartibû lê bi 
aliyê Xezalve jî qet baş nebû. 

Helîm Yûsiv 
GUHÊ JÊKIRÎ 


Kêlîka ku ket derî, devê diya wî bi gazekê ji hev vebû: 

-Lawo kanî guhê te Remo... Rebeno?! 

Bi dengê diya wî re, destê wî dirêjî cênîka wî bû. Tiliyên wî li şûna 
guhê wî yê çepê vala çûn û hatin. Remo veciniqî. Çavên wî çûn nava 
serê wî. Diya wî bi herdu piyên wî girt. Bi çavên mişt pirs li dewsa 
guhê windayî nerî. Serê wî zîvirand. Guhê rastê di cih de bû, lê 
hinekî sor bûbû. Gotinên diya wî mîna dilopên tirsê bi ser de hatin 
xwar: 

- Qey naêşe lawo, kê wilo kir ji te Remo? 

- Na, naêşe sibe ezê herim cem bijîşk. 

Lê (sibe) nehat û... nehat. 

Raket, rabû dît ku hîn şev e. Demjimêr digeriya. Bû heft. Bû deh. 
Şev neçû. Rojek din çû, lê roniyê neda ser reşahiyê. Ji nişkê ve bû 
qerebalix. Xelk derketin nava gund û li çareyekê geriyan, ku ji vê 
rewşê derkevin. Bû xirecira gundiyan: 

- Ka em çi bikin?! 

Hinek beziyan mizgeftê û dest bi nimêj û gaziyan kirin. Hinekan rojî 
girtin, şekir û berx kirin “sedqe.” Sibehê dîsa ro nehat der. Teneke 
derxistin. Wekî berê dema ku heyv veşartî.dima, bi dar û bêran 
kirin teqereq. Vê carê ne heyv, ne sitêr, ne jî ronahî, tiştek nedihat 
xuyakirin. Herdem,ji bo ji reşahiyê rizgar bibin, xort in dişandin 
bajarên dûr. Wan jî ev bersiv bi xwe re dianîn: 

- Ev karê Xwedê ye... ev ne karê me ye!.. 

Bi vî awayî gund bûbû kulmek tenî. 

Dizî pirr bû, kuştin zêde bû, kertfiroşên şensê (yanesîb) bûn 
bisedan.Boyaxçî, etar, dendikfiroş, namûsfiroş, cûzekar, qumarçî, 
qaçaxçî, bazirganên bêbext, sikakên gund tijî gemar bûn. 

- Gund ji her tiştê paqij,paqij bû. 

Roj bi roj, xelkê ronahî ji bîr kirin û bûn hevalê şevê. Reşî bû konê 
tevan. Karê xwe, wek berê, berdewam kirin. Lê Remo nikarîbû ev 
rewş bipejiranda, ji ber vê yekê, ji xwe re bi melûlî digot: 


- Ne dûr e ez guhê xwe yê din jî li ser kim. 

Tevî ku ji diya xwe sedema jêkirina guhê xwe veşart, lê dîsa jî gelek 
mirovan pê zanîbû. 

Rojekê ji rojên Xwedê, berê xwe da bajêr. Li postê siwar bû. Remo 
dît ku poste incex pêncî salî bigihêje bajêr. Pîrekek di postê de za. 
Du sê jin avis bûn. Dawetin lidarxistin û zewicîn. Dîsa poste negihişt. 
Hinek mirin. Ew bi rê de veşartin û poste negihişt. Remo bû pîzot. 
Aramiya wî fûriya, şewitî, hat ku dev li xwe bike, ne poste, ne 
tirimpêl, ne kemyon, ne ker, tiştek nehat. Teker teqiyan, guhertin. 
Bû xirecira wî û ajovanê postê. Xwe rakişandin hev. Rêwiyan ew ji 
hev kirin. Kulmoza leşkeran der bû. Serokê wan zirt lê kirin: 

- Ezê guhê te yê din jî jêkim, eger tu careke din zimanê xwe dirêj 
bikî. 

Remo bawer nedikir ku ev rawestandin ji postê bi xwe ye. Bi xwe 
nikarîbû. Dengê wî, her kêlîkê, bilind dibû: 

-Bi Xwedê ev sûcê ajovanê xewar e. 

Xwest ku ajovan “dergisyon” bide destê wî. Lê ji tirsa leşkeran 
newêrîbû.Pitepita wî ji guhê ajovan nediket. Rêwiyên siwarê postê 
li ber dilê wî didan û digotin: 

- Remo, em tev de wek te ne. Ma qey tu ji me çêtirî? 

Yekî qelew ji dawiya postê xwe rakişand Remo. Bi rûyekî tirş gotê: 

- Ma qey tu ji xatûnê yî û em ji cêriyê ne lawo? De bihêle poste 
bimeşe. Te serê me gêj kir, heyran. Xwedê ji te razî be, em dixwazin 
rakevin. 

Pistepist xurt bû. Remo kêfxweş bû. Çend mirovên din ketin rêza 
wî. Zarokan dest bi girî kirin, bêhtir kêfa wî hat. Çare ew e, ku ew 
bibe ajovan. Lê dema ku nêzîkayî li ajovan kir, tiliya 

wî çû ser bişkokeke sor û dewisand. Poste mişt leşkerên har bû. Bi 
qepera Remo girtin. Tu kesî negot çima. Bû birebira leşkeran: 

- Kî mêr e, wê wekî Remo serê xwe rake?! 

Serî tev bi hev re tewiyan.Kêrekê guhê Remo xist ber lingê 
wan.Xwîn bi qirikê ve herikî, gewdê wî jî hate xwar.Li erdê bû wek 
kelax. Leşkerekî guhê jêkirî bilind kir û bi sistî got: 

- Vî guhî ji bîr nekin ha! Ceza wî ev e, yê ku dilê ajovanê me bihêle. 


Remoyê bêhiş bi xwe re vegerandin û xelkê dest bi xewê kirin. Ji 
xewê radibûn, xewa wan dihat.Berdestkê ajovan jî av dida yê şiyar. 
Tu kesî nizanîbû ku ew av tijî dermanê xewê ye. Tev de xewixîn.Gêj 
bûn.Gelek caran ajovan radiket û poste wilo diherikî.Kesekî 
newêrîbû bigota, “na” yan “çima?”Ajovan, dema didît ku her yek li 
ser guhê xwe yan pozê xwe ditirse, di bin simbêlan re dikeniya.Wê 
şeva giran nema xwe ji ser gund dida alî. Reşî bû kirasekî ji hesin û 
xwe li laşê gund pêça. Remo li gund bû Remoyê “biguhekî.” Gundî, 
her yek bi xwe daketibû. Çi dibû, çi dihat serê wan, digotin: 

- Ev qedera me ye. 

Koçên biyaniyan li hawîrdorên gund bûn xelek.Hikumetê erdê 
gundiyan giş li wan parvekir. Tev de kirin xwedî qad û malên 
çemento. Çandinî, terektor, tirimpêl, demançe û çek dan wan. 
Gundî, ji ber tirsa leşker û biyaniyan, ketin hev. Hinekan mala xwe 
ji wan re vekirin û di nav hev de gotin: 

- Qedera me ye. 

Lê biyanî bi birina erdan tenê qayîl nebûn.Bistan talan dikirin.Ava 
çem, gemar dikirin û çavên xwe berdan bênderên gund.Cênîkên 
Remo lêxistin. Di xwe de keliya: 

- Heta vir û bes! Sibe wê bên jinên me jî ji me bistînin. 

Ket nav gundiyan û zengilê biveyiyê (xeterê) lêxist.Hinekan cilikên 
bênamûsiyê avêtin ser çavên xwe û mîna çirçirkan xwe di qulikên 
xwe de, veşartin.Lê ji serpêhatiya postê zanîbû, ku pişta wî li 
dîwarekî ji kayê ye. Ev gundiyên pepûk tu carî fêr nebûne ku serê 
xwe li ber zora biyaniyên ku dewlet ji wan re bûbû bav,hildin: 

- Emê bi zorê bênderan bajon. Mafê me ye! 

Dewleta me ya sosyalîst ev daye me. Şeva ku biyaniyan terektorên 
xwe amadekirin ji bo ajotina erdê bênderan,gundiyan rahiştin dar 
û kêrên xwe, tev de yekdest derketin pêşiya wan û qêrîna Remo 
bilind bû: 

- Em vê zorê qebûl nakin. Yan em kuştî, yan em nahêlin hûn 
bênderên me bajon. 

Deng tevlî hev bûn: 


-Ji Xwedê bitirsin lawo.Ma qey çavê we têr nabe?Xwedê mala we 
xera bike. Xwîna we rijiyaye çavên we bavo. 

Biyaniyan jî bi zimanê xwe vedigerandin: 

- Cihê hûn jê hatine vegerinê. Divê hûn malên xwe barkin ,ne em!.. 
Xuyabû peyv nemafêde dikin. Bi dar û kêran ketin nav hev.Wê şevê 
mêr û xortên gund tev de mêvanê zindanê bûn.Şeva din, bênder 
tev de ajotibûn. Di bin siya demançên leşkeran de, biyaniyan 
genimê xwe çandin. Gundî tev de lingkul, devbixwîn, serpelixî 
vegeriyan mal. Bû kûre kûra diya wî û desmalek da dest ji bo şûna 
herdu guhên jêkirî veşêre. Bi dengekî xav jê re got: 

- Qey qedera me ye ku em heta mirinê kole bimînin. 

Remo ma bêguh.Goştê wî dem bi dem dadiwerivî, canê wî zuha 
dibû û çavên wî sist dibûn.Li neynikê dinêrî, ji xwe ditirsiya. Her 
dihat ku bipeyive zimanê wî dibû textikek kevin. Kerteke sar ji 
bêrîka xwe derxist. Bi çavin tijî mirin lê nerî û xwend... (Biyaniyên 
parêzgeha...) nifûsa wî di nav her deh tiliyên wî de, qeto qeto bû.Di 
pencerê re qetên nifûsê li bahozê siwar hatin.Bûn cîq û firiyan, 
heta winda bûn.Remo tengirîbû. Gava derket devê derî, dengê diya 
wî hatê: 

- Vê şevê tê herî ku lawo?! 

- Ezê herim nav gund yadê. 

Gundî bi qelemaçan dilîzin. Malek bê qelemaç tuneye. Remo gavek 
avêt. Li gewdê xwe nerî, destê wî jê ket. Vegeriya rahişt destê xwe 
û meşiya. Hemrîn, qîza Cemşîd, yara wî ya zemanekî,hat bîra wî. 
Wê demê du guhên wî hebûn. Lê gava ku navê wî bû “Remoyê 
biguhekî” Hemrînê hat guhertin, ji wî ditirsiya jê dûr diket. Çawa 
berê dema wî didît kulîlk li rû diketin, niha wilqasî madtirş û rûzuha 
dibe, dema wî dibîne. Lingê Remo hilweşiya, ket, li dû ma, zîvirî. Di 
ber xwe de got: 

- Wek diya min dibêje; ev jî qedera min e!.. 

Pisîkeke sipî xist çewalekî û berê xwe da gir. Mezelê gund. Li cem 
gora bavê xwe, goncalek kola. Rahişt pisîka sipî. Herdu destê xwe 
li qirika pisîkê pêçan û bêhn lê çikand. Ew fetisand, zîqînî ji pisîkê 
hat û termê wê li ber sola wî ket. Di guhê pisîkê de, bi nermî got: 


- Tu Hemrînê yî,..na? Navê te Hemrîn e... 

...û keniya. 

Laşê pisîkê di goncalê de dirêj kir û di bin axê de, veşart. Komek 
kevir danî jora axê. Li qelavîska rûnişt û serê xwe danî ser herdu 
çogên xwe. Dest bi girî kir. Çav lê sor bûn. Xwest vegere mal. Bi rê 
de serê wî jê ket û gindirî nav heriyê. Matmayî ma: 

- Havîn û herri!.. 

Devê wî, bi du lêvên pûç, peyivî: 

- Tu çi serê xwe dêşînî. Ro nema tê. Nema tê. Herdu çav ji cih 
derketin û hêsir barandin: 

-Ji bo Xwedê tê razê. Te xew li me kiriye hisret. 

Pozê wî yê ketî kir xinexin: 

Enî qul bû, şikest. Mejiyê wî li nav herriya rê rijiya û got: 

- Li min bibûre Remo. Ez bûm sedema êşên te. Lê, vê jî bizanibe; 
dilê te jî, di qurmiçandina temenê te de, hevkarê min bû. 

Dilê wî, mîna gogeke sor, di herriyê de çikiya: 

-Ez berê kuştî me!.. Kuştî jî nikaim ti kesîbikujin. 

Dil, mejî, çav, dev, poz û ling tev de, di reşiyê de bûn. Ketin nav hev, 
bûn laşek, bûn mirovekî perîşan û jar, navê wî Remo ye.Remo 
vegeriya mal.Derî vekir, şev dereng bû.Mala wî du ode bû, yek ya 
diya wî, yek jî ya wî bû.Bêriya diya xwe kiribû.Dema diya xwe raketî 
didît, perî û firişte dihatin bîra wî. 

Destê xwe peland.Derî li diya xwe vekir, qîjîniya kûçikckî birîndar jê 
hat. 

Termê diya wî ya werîs li qirika wê gerandî, li valahiya odê dihejiya 
û pisîkeke sipî, mezin û qelew û birçî li hêviya ketina laşê diya wî 
bû. Saw kete nav xwîna wî. Tevzînokan goştê wî cût. Reviya, derî bi 
hêz girt û xwest têkeve oda xwe. Bi zirzî derî vekir.Çavên wî ketin 
du çavên beloq û fireh.Laşê wî jî, wek ê diya wî, di dilê reşiyê de, 
daleqandî dihejiya.Li zimanê xwe yê kişiyayî ziq dinerî û mîna 
dîwarekî derizîhat xwarê. 


Sen Türk müsün? 


Ji roja ku hatibû Elmanyayê xwe li Berlînê girtibû. Kêfa wî ji bajarên 
mezin re dihat. Tiştekî tenê jiyana wî hemû serobinoyî hev kiribû, 
ew jî pirsek bû. Vê pirsê ew ji çermê wî derdixist. Ji ber şansê wî yê 
xerab li Berlînê bi ku ve diçû, li vê pirsê rast dihat: 

- Sen Türk müsün?* (Gelo Tu Tirkî?) 

Roj di ser re derbas nedibû bêyî ku li vê pirsê biterpile. Bi rastî jî wê 
Kurdek li seranserê Elmanyayê tunebe ku ev pirs, li deverekê ji 
deveran, jê nebûbe. Îcar Kurdekî bakurî be dikare bi tirkî bersivê 
bide, lê kurdekî rojavayî, başûrî yan rojhilatî be, dê yekser bêje na. 
Hingî ev pirs ji Auslãnder beg bûbû, êdî mesele gihiştibû pozê wî. 
Gava ku ji hevalên xwe re qal dikir, dîtina wan ew bû ku, biyaniyan, 
Tirk jî di nav wan de, xwe li Berlînê girtine, ji ber ku paytext e. Ango 
wê rewş li bajarên din ne weha be. Bi bihîstina vê dîtinê re biryara 
çûna ji Berlînê dabû. Telefonî hevalekî xwe li Kölnê kir: 

- Kesî rojekê ev pirsa sen Türk müsün ji te kiriye li wan deran lo? 

- Na, welleh. 

- Naxwe çavê xwe ji bo min li xaniyekî bigerîn. Ez ê mala xwe bînim 
Kölnê. 

Piştî sê mehan, Auslãnder beg li Kölnê bi cih bû. Bû cîranê hevalê 
xwe. Mala wî di qata sisêyan de bû. Roja yekem, li ser derecê, pêrgî 
cîranê xwe yê qata duduyan bû. Cîranê wî yekser, bi kêf, jê pirsî: 

- Sen Türk müsün? 

Auslãnder beg, bêyî ku bersiva wî bide, berê xwe da mala hevalê 
xwe. Soz da ku rojekê berî ya din ji Kölnê bar bike: 

- Ji min re gotin; ku hemû xwe li bajarên mezin digirin. Min şaşitî 
kir û ez hatim Kölnê. Ez êdî diçim bajarekî biçûçik. 

- Tu yê bi ku ve herî? 

- bajarê Herne. 

- Ji ber ku biçûçike û xaniyekî yazdeh qat lê heye. Êdî divê cin bi ser 
min venebin. 


Sê meh neçûn Auslânder beg li Herne bi cih bû. Di xaniyê yazdeh 
qatî de, di qata yazdehan de bi cih bû. Heta jê hat, ber bi jor ve çû. 
Ji xwe re digot: 

- Ne mumkine ez li vê bilindayiya hanê li pirseke weha rast bêm. 
Xwe li ser cihê xwe dirêj kiribû, gava ku dengê zengilê derî hat: 

- Ji sedî sed ev hinek li jêr li derî dixînin. Dibe ku hinek bi şaşitî li 
zengilê li ber navê min dixînin. 

Gava ku dengê zengil qut nebû, nas kir ku hinek li jêr bi rastî 
dixwazin pê re baxivin. Rahişt bihîstoka ber derî. Nexwest yekser 
derî veke. Bi elmanî pirsî: 

- Tu kî yî? 

Dengekî qalind pirsa wî bi pirsekê vegerand: 

- Sen Türk müsün? 

Hindik mabû Auslãnder beg qateke din here jor û xwe ji qata 
duwazdehan bavêje. Lê tiştekî wiha nekir. Wê kêlîkê nas kir ku 
hetanî bi navê wî jî dişibe yê Tirkan: 

- Erê, hemû Misilman in û navên wan nêzikî hev in. 

Ev ê Tirk jî, dibe ev nav dîtibe û li zengil dabe. Dibe ku li xaniyekî 
digere yan derdekî wî hebe. Her hal, Auslânder beg biryareke 
bêveger da: 

- Divê ez ne Elmanyayê, belê hemû Ewrupayê terk bikim. Ez ê biçim 
welatekî Îskandînavyayê. 

Mehek di wê navê re derbas bûbû, gava ku karûbarê koçkirina xwe 
qedandibû. Roj hatibû ku êdî berê xwe bide balafirgehê. Di balafira 
ku diçû Stokholmê de ketibû nav xewn û xeyalan. Jiyana xwe ya bê 
acizî pilan dikir. Qet bi demê nehisiya. Hema dît ku balafirê xwe 
berda erdê. Wî wekî hemû rêwiyan berê xwe da cihê ku çentên 
rêwiyan têne wir. Li benda çentê xwe bû, gava ku kesekî ji paş ve 
destê xwe li milê wî xist: 

- Hemşerim, sen Türk müsün? 

Weha xuya bû mêrik dixwaze nas bike ku ew li cihê rast sekinîne. 
Lê nizanîbû ku êdî Auslãnder beg, ji ber vê pirsa wî, wê li Swêdê jî 
nemîne. Nû çentê xwe hilgirt, ji dêvla ku derkeve derveyî 


^ 


balafirgehê, berê xwe da cihê bilêtan û li balafira ku diçe 


Austuralyayê pirsî. Piştî çend saetan Auslãnder beg di balafireke 
austuralî de bû. Sond dixwar ku vê carê li balafirgehê li wê pirsê 
rast bê, dê tiştê ku kesî nekiriye, ew ê bike. Riya Austuralyayê gelekî 
dûr bû. Heta gihişt wir şev û rojên wî tevlihev bûbûn. Nema zanîbû 
ne roje ne şeve. Diviyabû yekser biçe otêlekê hetanî ku ber xwe 
bibîne û telefonî nasên xwe bike. Gava ku tev li çentê xwe ji 
balafirgehê derket û pêrgî wê pirsê nehat, bêhna wî hate ber wî û 
bi kêfxweşî berê xwe da cihê teksiyan. Bi ingilîzî ji ajovanê teksiyê 
xwest ku wî bibe otêleke biçûk. Li kursiyê paş ajovan siwar hat û 
careke din di pilanên xwe de fikirî. Nexwest ku li cem ajovan rûnê, 
da ku rehet bifikire. Nû teksî meşiya, ajovan lê zîvirî û bi rûyekî 
beşişî pirsî: 

- Sen Türk müsün? 

Bêyî ku deng jê derkeve, her du çavên wî li hev qulipîn, ricfeke 
biçûk bi lêvên wî girt û dilê wî rawestiya. Rawestandina dil dawî li 
jiyana Auslânder beg ani. Ajovanê teksiyê, ji dêvla otêlê, berê xwe 
da nexweşxanê. Laşê Auslânder beg di cihê bûzê de ma, hetanî ku 
kaxetên wî sererastkirin. Di riya dost û hevalên wî re, cenazeyê wî 
şandin gundê wî li Kurdistanê. Li gund, malbat û xelkên wî bi ser de 
giriyan. Hinekan digot ku divê mirov li ber nekeve, ji ber ku li 
Ewrupayê têra xwe jiyan dît. Weha bi sedan xelkê dan pey cenazê 
wî. Ew veşartin û vegeriyan malên xwe. Dibêjin; gava ku xelk ji ser 
goran vedigerin malên xwe, yê mirî jî dixwaze vegere, lê serê wî li 
hedan dikeve. Nû nas dike ku mirî ye û xemgîn dibe, lê Auslãnder 
beg gava naskir ku yê mirî ew bi xwe ye kêfa wî hat. Di gorê de 
keserek kûr kişand û got: 

- Ofyaaan. Ez nû rehet bûm. Jixwe mirin dermanê min bû. Sed carî 
şukur ya rebbî ku te ez xelas kirim û te ev rehetî da min. 

Ew rast bû, lê ji ber ku Auslãnder beg misilmanekî bawermend bû, 
diviyabû biçe ber destê Xwedayê xwe û hesab bide. Du firîşteyan 
hatin ew birin. 

Roja mehşerê bû, qîr û qiyamet bû. 

Ji hemû milet û qewm û neteweyan hebûn. Dinya û axret li nav hev 
ketibûn. Deriyê bihuştê li aliyekî û deriyê dojehê li aliyê din. Firîşte 


jî, li gor gunehên wan û li gorî fermanên Xwedê teala, hinek dibirin 
vir û hinek dibirin wir. Auslãnder beg li wê navê li benda dora xwe 
bû. Bi sedan xelk diçûn û dihatin. Tenê yekî li wanderan rê 
windakiribû, yekser xwe li Auslãnder beg girt û bi kelecanî û mereq 
jê pirsî: 

- Sen Türk müsün? 

Auslânder beg nema zanîbû çi bike. Mirin bû,wê jî fêde nekir. Beri 
bersiva wî mirovê windayî bide, firîşteyan ew birin û avêtin bihuştê. 
Li Auslãnder beg jî vegeriyan û berê wî jî dane bihuştê. Auslãnder 
beg tika kir ku wî nebin cem wî zilamê xwediyê pirsê, lê firîşteyan 
nikarîbûn fermana Xwedê teala red kiribana. Firîşte hemû şaş 
mabûn, ji ber ku ew cara yekem bû dibînin, ku mirovek naxwaze 
here bihuştê. Auslãnder beg her bi ser wan ve radibû. Hetanî ew 
gihandin devê deriyê bihuştê jî hewar hewara wî bû: 

- Min bibin dojehê ji bo Xwedê, min bibin dojehê. 


Tîskên Kerê Sipî 


Ma we hêçketina deve dîtiye? 

Kerê min ji wî devê ku belkî we dîtibe hartir bûbû. Hûnê ji min 
bawer bikin, ez zanim; tev ku bijîşkê pîç ji min bawer nekir, çend 
peyvên wî hîn tên bîra min: 

- Min dîtiye kûçik wisa dike... gur jî... lê ker? Ev ne mumkin e! 
Hetanî bi leshkerên qereqolê ji min bawer nekirin. Gelo ezê wê 
xwîna mina ku rijiya jibîr bikim? Kesek bilez bi min ve nehat. Lê, 
hûn bi Xwedê kin, eger we deveyekî hêçketî dîtiye hûnê ji min re 
bêjin. Ew kerê min ê spî, ku ji berî du salan de min ew kirrî bû, çerm 
û hestî bû. Di destpêkê de, min ew bi ceh û kayê xwedî dikir. Hetanî 
ku vê dawiyê min cehê xurrû didayê. Pişt re, ez ji we re bi çi sûnd 
bixum, ku ew bûbû weke yekî ji mala min. Hetanî ku carekê Selamo 
-destê we maç dike- peyvên cîranan ji min re guheztibûn: 

- Ûsivê Dêhno... Kerê xwe ji zarokên xwe bêhtir delalî dike. 

Ez, bi gazinan, roja xwe pê re derbas dikim. Bi du guhên miç li min 
guhdarî dike. Tenê gava ku pê re dipeyivim, guhê xwe mich dike. 
Yan jî ku zire zira kera mê dibihîze. Min wilo bawer kiribû ku ew êdî 
mîna hevalekî, mîna dostekî ye, lê hûn dibînin bê çi anî serê min. 
Xweska we dîtibûya bê çawa deve hêç dikeve. Sibhan ji Xwedê re, 
zivistana ku min ew kirrîbû, zikîzuha bû. Jixwe hûn dizanin, ku ker 
di zivistanê de erzan in û di havînê de, di dema bistanan de, buha 
ne. Ya xerab ew bû, ku di wê zivistanê de, peşkek tenê ji baranê 
nehat. Ya sitar!.. Digel ku takî reş di porê min de nemaye jî, min tu 
zivistan wekî vê zivistanê zu- 

ha nedît. Dibe ku tê bîra we, dema me bihîst ku mûyek ji mûyên 
sînga şêx di nav pelên Quranê de hatiye dîtin û ev jî yek ji nîşanên 
qiyametê ye. Ji ber vê, me cilên xwe berevajî li xwe kirin û me berê 
xwe da mezel û goristana li kêleka bajêr. Me nimêj kir û me destên 
xwe ber bi ezmanan ve bilind kirin. Hetanî ku Xwedê perda xwe 
avêt ser me û baran bariya. Lê, peyva ku hêrseke xurt xistibû nava 
min ev bû: 

- Vî kerê te, ev zuhabûn bi ser me de anî. 


Hûn bawer dikin, yekî din ku li hember vî mirovê ku ew gotin gotibû, 
pişta wî girt û got: 

- Eger Palo li vir bûya wê mafê kerê bidayê. 

Ev Paloyê han, wekî ku hinek ji we dizanin, gwîzan ji firaxên bavê 
xwe ên kurkirinê didizî. Ji lingan ker û pisîk girêdidan û dest bi 
jêkirina terî, kîr û guhên wan dikir. Palo cîranê me bû. Carekê diya 
wî sendoqek mezin mişt terî û guhên ker û pisîkan li qorzîkeke 
hewşê dîtibû. Palo dev ji dibistanê berdabû. Van kirinên wî dinya 
tev de ji bîra wî biribû. Bi chûna palo ya leshkeriyê re, bêhna min 
fireh bûbû. Leşkeriyê kerê min ji destên Palo rizgar kir. Ji ber vê, ez 
li kerê xwe zêde miqate bûm, hetanî ku vê dawiyê ez ji hinek 
kirinên wî tirsiyam. Yek caran tîsk didan. Min yekser sedem naskir. 
Yên ziktêr tenê tîskan didin. Serpêhatiyên min yên taybet ez 
ajotibûm ber dergehê vê rastiyê. Kerê min nema guh dida gotinên 
min û guhên wî nema miç dibûn. Cara dawî, min talik û zebeş ji 
bistan didan hev, min dixwest ku wan di xurcikê xînim, min dît ku, 
bi du çavên beloq, berê xwe dide min. Dev li zenda min kir. Min got 
qey henekan dike. Ez hatim ku bikim hewar. Tu tişt li hawîrdora me 
tunebû. Cih vala bû. Leşkerên tirkan ji hêla bakur de li ser sînor bûn. 
Ker diranên xwe bêhtir bi ser hev de anîn. Xwedê wekîl be, mîna 
talikekî, dihatim ku bibim du felqe. Ez pê re xeyidîm. Min, bi destê 
xwe yê din, çend kulm lêxistin. Tiliya min a mezin a destê rastê 
hatibû cûtin. Bi hemû hêza xwe min dikir carwar. Tilî dicûtin. Min 
xwîna xwe ya ku ji devê wî dinuqutî didît. Ez, li ber wî, hatim xwarê. 
Herdu simên xwe yên pêşîn danîn ser sînga min. Ker bûbû deveyekî 
hêçketî. Gelo we deveyê hêçketî nedîtine? Xweska we dîtibûya. Ji 
ber ku ez ji ser hişê xwe çûbûm, min dît ku ji min dûr dikeve û ber 
bi aliyê rastê ve diche. Li ser riya gundê Hazdê, min dît ku kesek bi 
pêş de û bi alî min ve tê. Min nikarîbû li ser piyan rawestim. Mêrik 
ez li ser matorê xwe kirim û nifir li leşkerên tirk barandin, ji min re 
got: 

- Kûçikên sînor gulle berdane te... ne? 


Nayê bîra min, bê ka min çi jê re gotibû, lê bi rastî mêrekî mêrxas 
bû. Min xwe nedît, ku ez di nav destên "bijîşkê cil spî" de me. Wî jî 
ez derman nedikirim: 

- Tu qaçaxçî yî... ne? 

Yê polîs jî serê xwe dihejand. Dixwest min derewîn derxîne: 

- Ker... û vî tiştî tev de bike? 

Heta niha bi min re didin û distînin. Ji bo xwîna mina ku dirijiya 
rawestînin, ji min dihat xwestin ku derewan bikim. Lê min derew 
nekirin. Erê, ker wisa kiriye. Ker, ker. Ey serdema ker. 

Hûn dizanin bê kê, di wê kêlîkê de, derî li me girt? 

Kerê min ê sipî bixwe bû û xwîna min a zuhabûyî li ser dev û lingên 
wî bû. Yekî ji wan digot: 

- Ev nîşanên qiyametê ne. 

Hêdî hêdî, ker nêzîkî min bû. Ji nişka ve, herdu çavên wî beloq man 
û mişt av bûn. Teyê bigota qey dixwaze tiştekî, ku min nizanîbû çi 
ye, bibêje. Lê, nepeyivî. 

Bi hêrs zirriya, zîvirî û bi bazdan berê xwe da qereqolê... 


Helîm Yûsiv Li Amûdê (rojavayê Kurdistan&ö) - Sûriyê jidayikbü ye. Fakulta 
mafnasiy&, hiqûq, li zanîngeha Helebê qedandiye. Ji sala 2000 î ve li 
Elmanyayê dijî. Xelata romana kurdî di sala 2015 an de wergirt. Xelat ji hâla 
weşanxana Endêşe ve li Silêmaniyê — Kurdistana iragö hate dayîn. Pirtûkên wi 
evin: 

Roman: Sobarto 1999 — Tirsa bö diran 2006 — Gava ku masi ti dibin 2008 — 99 
morîkên belavbûyî 2011 — Wehşê di hundirê min de 2018 — Firina bi baskên 
şikestî 2019. 

Çîrok: Mêrê avis 1991 — Jinên qatên bilind 1995 — Miri ranazin 1996 — Memê 
bö Zin 2003 — Auslander beg 2011 — Mêrê ku li teriya xwe digere 2021 Lêkolîn 
Romana kurdi — kurmancî û zazaki- Ji 1930 heta 2010 — Lêkolîn 2011 

Gotar 

Agirê ku bi mala me ketiye — gotar û nivîs — 2023 

Hevpeyvin 

Ez lawê duhezar û şeşsed sal ji tozê me — 40 hevpeyvîn - 2023 

Şano 

Komara dînan — 6 lîstikên shano — 2022 

Şanogeriyön wi ku hatine lîztin : 

Komara dînan (Şermola) 1998: Ev şano ji çiroka komara dînan ji pirtûka Miri 
ranazin hatiye girtin. Li Stenbolê ji hâla “Teyatra jiyana nû” ve hate lîstin. Li 
gelek bajarön Kurdistanê, Turkiyê û Ewrupayê hate pêşkêşkirin. Şano di gelek 
televizyonên kurdan de derket û wekî DVD hate belavkirin. 

Bidarvekirina pozekî - Monodrama 2001: Ev şano ji çîrokeke bi heman navi ji 
pirtûka “Jinên qatên bilind” hatiye girtin. Yekem car di mihrecana şanoya kurdî 
de, li Berlînê sala 2001, hat pêşkêşkirin. 

Sol û serî - komedya civakî 2007: Ev şano ji çîrokeke bi heman navi ji pirtâka 
“ Memê bê Zîn” hatiye girtin. Ji hêla koma Avesta ya şanogeriyê ve li Amedê 
sala 2007 an hate pêşkêşkirin. 

Mezintirîn rawestgeha tirênan ya cîhanê 2018: Ev şano ji hêla koma 
şanogeriyö ya bajarö Wuppertal “Wupperspuren” ve sala 2018, bi zimanê 
elmani, hat pöşköşkirin. 

Werger 

Bi lihevkirina bi Gothe institut-Istanbul re, sê pirtûkên zarokan ji elmanî bo 
kurdî wergerandin. Her sê pirtûk ji nav weşanön illetişim li Turkiyê derketin: 
Xiltê biçûk - Werder Holzwarth 2011 

Werdek, mirin û kulîka nîsanê - Wolf Elbruch 2011 

Hemû werdekên wi — Christian Duda 2012 

Rojname ü Kovar 


Edîtoriya kovara „Dîwar“ ya çandî, wêjeyî kir ku bi kurdî li Elmanyayê di sala 
2013 de derket. Herwehq di birêveberiya gelek kovarên kurdî û erebî de cih 
girt, ji wan „Pêl“, „Orkêş“ û „Ewraq“. Bi salan di rojnameyên kurdî re 
qunciknivîsî kir, ji wan „Rûdaw“ ku li Hewlêrê derdiket, „Azadiya welat“ ku li 
Amedê dediket û ji „Kurdistanî nûy“ re ku li Silêmaniyê derdiket. Herweha hîn 
di „diyornamê“ de ku di internetê de weşanan xwe dike, berdewam dike. 
Televizyon 

Di televizyonên kurdî yön satelit de, ku li Ewrupayê weşana xwe dikirin, yên 
mina MezopotamyaTV, MedyaTV, RojTV, ji sala 2000 î heta 2011 bernameyeke 
wêjeyî bi navê „Gava sêyemîn“ ji bo danasîn û nirxandina berhemên wöjeya 
kurdi amade û pêşkêşkir. Ji sala 2011 an heta 2020 heman bername bi navê 
„Deriyê din“ berdewamkir. 

Lêkolînên li ser berhemên wî: 

Pirtûk bi zimanê erebî: 

Tecrubeyên nû di çîroka sûrî de, cihana Helîm Yûsiv ya Expressionist. Rexnegir 
Muhamad Muhyedîn Mîno. Ji nav weşanên Mulhim, Hums- Sûriyê 2004 
Jinanigariya cihekî talankiri, lêkolîneke şîroveyî, rexneyî li ser romana Sobarto. 
Rexnegir Mesûd Hasan, Dimeşq - Sûriyê 2006 

Ravekirina sembolan di romanên Helîm Yûsiv de - Rêber Hebûn , çapa 
Ewrupayê-Elmanya 2021. 

Bi zimanê kurdî: 

Sûretê piştê - barê mêtingeriyê di anatemiya edebi ya Helîm Yûsiv de- , Lêkolîn, 
Ferzan Şêr e. 2021 ji nav weşanên Peywend derket. 

Lêkolîn bi zimanê erebî: 

Vebêjî ya destpêkirinê di çiroka kurdi ya nûjen de, bikaranina bi metirsî ya 
xeyqlkirinê, ya lêkolîner Ibrahim Mehmûd 2010. 

Dosye kovara Wyê ku li Amedê derdiket. Hejmar 7, sal 2005. Hejmareke 
berbiçav ji niviskarön kurd li ser berhemên Helîm Yûsiv nivisandin. Dosye bi vê 
manşötö belav bü:“Helim Yûsiv, niviskarö ku gonaxan dişewitîne“, 
Wergerandina zimanan 

Heta niha pirtûkên wî ji bili kurdi bi erebî, tirkî, farisi, elmanî û ingilizi derketine 


H. Kovan Baqî 
..WEXT 


Beri binivîsînim dêya gotinên xwe me, pişti dinivîsînim gotin dibin 
bavê min. Gotinên nivîsî tim birîndar in. Birîndarî bav e. Bav 
mêtîngerekî bi hêrs e- 

Daqûl dibim û di ser milê Bêwexto re van gotinên wî ji monîtorê 
dixwînim. 

Çirkînî ji klavyeyê tê, ez vediciniqim û li dewsa gotinên jêçûyî hew 
dizekî qutifî dimîne. 

Bêwexto bêmecal ketîye di binê bîra fikirînê de. Dinya di qirrika wî 
de tî bûye, radihêle fîncanê, xirrînî li ser masê belav dibe, devê xwe 
dixe fîncanê, zuwabûna di fîncanê de gişkî vedixwe - dinya tîtir 
dibe di qirrika wî de. 

Gotinên şil, dinyayeke zuwa diafirînin. 

Li bendê me mîza Bêwexto were. 

Niha ne gotin tên, ne mîza min. 

Ditirsim “heta mîza te were, kurmê ge'hwe& min bixwe. 

Kurmê gotinan jî min dixwe. 

Zuwabûn li çola Sahrayê bi cî bûye, çola Sahrayê jî di qirrika min 
de- 

Kitêba di refika jor a kitêbxanê de bûye nivînê Clarice. Gotinên 
Bêwexto di rûpelê spî de sîestayê dikin û Clarice di bêdengîya 
“ezmanî de lê temaşe dike. 

Qerekterê min navê min ji min dizî û ez bûm kesekî ne Ez. 
Bêwexto! 

Ha! 

Va'y tu hin tu yi. 

Na. Yê got, “Ha!” Semasi ye, ne ez. 

Ka semasi? 

Hşşş, li semasi temaşe dikim! 

Hmmm. Em ji lê temaşe dikin. 

Çirrkiniya klavyeyê dawî li axaftina min û Böwexto ani û gotinan 
dest bi axaftinê kirin: 


Di okyanosa nava Bêwexto de masî wendayî û semasî maye birçî. 
Bêwexto b'ser xwe de daqûl dibe, xwe noqî nava xwe dike, diçe li 
perrê okyanosa di nava xwe'd disekine û li tofana ji dîtinê wê de 
temaşe dike. Ev midaxilîya wî”y ji derve, 'ecacoka birçîbûnê hartir 
dike, birçîbûn di nava xwe de digobile; wî û semasî tevî okyanosê 
dadiqurtîne. Tiştek naqewime û her tişt wekî berê dimîne. 

Bi kerbîn hilmekê ji cixara qaçax dikişîne û bi dûxanê wêneyê 
têkçûna mêrekî derzemanî li “ezmên dixêzîne. Pişta xwe dide 
okyanosê û ji nava xwe dertê. Karê wi'y nîvcomayî tê bîrê û bi lez 
berî dide malê. Dinyaya lipiştdîwaranmayî bi hezar reng û rîpan 
gazinan dike jê: “Vegere! Heke tu li min venegerî, ji hesreta te dara 
“kullê wê di nava min de şîn bê!” 

Bi çipiskekê dengê dinyayê di guhê xwe de dibilîne. 

Amerîkaya Latîn di binê fîncana min de perçe perçe bûye. Bêhna 
girrika ge'hwe jê tê. Tillîkên min samba dikin li ser dika klavyeyê: 
Rêwîtîya herî dirêj e ya diçe nava wî. 

Rêwîtîya herî kin e ya ji nava wî diçe nava odeya wî. 

Diçim ber “eynika dolabê; ez û dîwar û eşyayên li odê gişk di eynikê 
de hiltên. Dûxana cixarê, ez û eşyayên min kevin kirîye û kevinbûna 
me di derzên “eynikê de şikestî ye. 

Bêwexto derîyê serê xwe bi ser tiştên şikestî de digire, diçe li ser 
palgehê rûdinê, lingên palgehê bi lingên wî re diçin bin masê û cî ji 
min re namîne. 

Dibêjimê, “Gava tu radibî ser xwe tu dibî kesekî bêkar, lê gava tu li 
ser palgehê rûdinê û bi ser masê de daqûl dibî tu karê dinyayê gişkî 
dikî.” 

Bersiva min bi nivîsê dide: “Karê betalan naqede.” 

Derzîyekê ji derzîdankê dikişînim û ber bi bilindahîyê ve 
hildikişînim; çavê min û çavê dinyayê di qulla wê re li hev dinêrin. 
Derzîya xwendevanekî di qulla derzîya min re derbas dibe, serê 
derzîya wî di çavê min ra dibe, koka wê jî di çavê dinyayê re. 
Metna xwurt a edebî, çirrav e. 

Xwendavanê afirîner jî, gamêş. 

Xwe nelivîne, tîmseh wê te bixwun! 


Bêwexto çirkînîyê ji klavyeyê tîne, (.)ekê li dawîya gotina min 
datîne û min dibilîne. 

Ji ser palgehê radibe û dimeşe, maseya nivîsê sê gavan li pişt wî 
dimîne û qenepe bedena wi'y tiral li ser xwe radimedîne. Li nava 
çavên wî dinêrim; dîwarekî spî rahiştîye televîzyonê - nêvîyê dîwêr 
xwe di pişt televîzyonê de veşartîye. Çavê tillîka wî 'y eşedê tune ye, 
lê dîsa jî rêya xwe şaş nake, pö'l bişkokeke qumandayê dike û di 
televîzyonê de perdeya reş ji ser dinyayê radibe. Dinya, ji bo tiralîya 
wî ji bira wî bibe wî j'xwe”r dike temaşevan. 

Bêwextoyê temaşevan, ji hemû şerrên dinyayê derketîye, pirr 
betilîye, xwe serpiştkî dirêj kirîye û li dinyaya şên temaşe dike. 
Dibêjim, “Bêwexto, dilê min û te diçe qe'hweyê.” 

“Niha mîza min nayê, nikarim rabim û dilê min hîn ji seferê 
nehatîye!” 

Radihêlim destê wî, dibim cem şûşeya avê û dibêjimê, 

“Vexwe mîza te wê bê. Li gor gotina çîrokbêjên bê rû, gava mîza 
mere tê, dilê mere jî ji seferê vedigere û tê.” 

“Gula di pacê de tî ye, ne ez.” 

Dibêjim, “Cama pacê şikestîye. Ez avê bidim gulê jî, çûkên tî avê 
vedixwun û gul tî dimîne.” 

“Tu jî du tas av bide gulê û du tas av jî dîne derve. Lewra çûk tî bin 
gul “hişk dibin, gul “hişk bin çûk dimirin. Ma çûk nebin, kî wê ji 
dinyayê re bistrê û bi muzîka xwe serê dinyê bike teşîya pîrê?” 
Nikarim serî bi Bêwexto re derxim, xwe li ser qenepê dirêj dikim, 
radihêlim qumandaya televizyonê, pê'l bişkokê dikim, ez û dinya 
disekinin û dinyaya di televizyonê de dest bi zîvirandinê dike. 
Partî li dar e, sînorên nava lêvan û çavan û destan û derpîkan 
rabûne. Her kes serxweş e û kesek nizane serxweşî tiştekî çawa ye. 
Taweyeke axînî li ser sinîkeke sifir e û ji destekî dirêjî destekî dibe. 
Keldûman di ber qapaxa tawê re difûre, bêhna goşt jî pê re. Destê 
min diçe ser zikê min: Di televizyonê de taweyeke tijî goşt û li vê 
odê zikekî vala. 

Te go, “Bêhna goşt ji televizyonê tê odê” 


Na, nizanim bêhna goşt ji ku tê, lê aniha dinizile hundirê zikê min 
û zikê min bûye dîktator - dengê borozanê xebera şerrekî xeddar 
dide xewaran. Heke xewar şîyar bibin, benderu'hân şîyar gişk wê 
mirar bibin. 

Generalekî bê leşker ji hemû şerrên dinyayê bi saxî filitîye û ala wî”y 
bê dîreg çirrîyaye. Qene a ji te re zendê min bike dîreg ji ala xwe” y 
çirrîyayî re! 

Hişşş, bêhna şerr ji gotinan tê! Aleke bê dîreg ji serê welatekî tune 
re zêde ye. 

Bêwexto destên xwe li serê xwe anîn hev, dinya di nava destên wî 
de “eciqî. Çavên wî”y qerrimî hatin girtin û hemû dîktatorî di çavên 
wî de xeniqîn. 

Ji bo karibim hevokeke baş binivîsînim, tim û dayîm qewadîya 
gotinan û kiteyan û tîpan dikim. 

Çima tu qet qewadîya welêt nakî? 

Wextê min tune. 

Min çavên xwe vekir, dinya di ber paca min re derbas dibû: Gravên 
Karayîp, Daristanên Sapmî, Deşta Dêrikê û ez... li bin Dara Zîyaretê, 
porrê keçekê rûyê min î xwêdayî baweşîn dike. 

Kitêb li ser maseya min raza ye, Faulkner jî li ser kitêbê ketîye 
xeweke sermedî. Gazî dikimê, Amerîka bi dengê min re şîyar dibe, 
lê Faulkner şîyar nabe. Pif dikim rûyê wî, toz difirre; ez dikuxim, 
gotinên di kitêbê de dikuxin, dinya di paceya oda min de dikuxe, lê 
ew di bin navekî mirî de hîn jî di xew de ye. 

Nav gorra wî ye. “Helbûkî bi sedan dinya di nava wî de zindî bûn. 
Navekî ew kuşt, lê zeman nikare dinyayên wî bikuje. 

Mîza min û hevok bi hev re hatin, yek ji serî yek jî ji zik zorê li min 
dikin. Heke hevokê li çîrokê zêde nekim û berê herim bimîzim, 
hevok ê bixeyide here û nema tê. 

Nexwe xwe bişidîne, mîzê di xwe de ragire û binivîsîne, Bêwexto! 
Bêwexto xwe guvaşt volkanên dinyayê gişk di nava wî de tengijîn. 
Tillîkên wî klavye mist dan, klavye bû kana memikên şa. Bi “herfan 
sûretê gotinê xêzand, gotin derket derveyî zemên, zemên rêya xwe 
şaş kir, bi xeletî ket hundirê gotinê û di hundirê gotinê de herikî. 


“Herf, mîna dê û bavên me'y meymûn li hev civîyan, bûn gotin. 
Gotinê bi çavên “hemû pêşîyên meymûnan û însanan li nava çavên 
min nêrî, ez bûm dinyayeke li dora xwe dizîvire û gotinê “eyn wek 
dinyayê tiştek ji min re negot. Dinya di gotinê de sekinî û ez li 
derveyî gotinê dizîvirîm. Serê min gêj bû, min gotin jêbir û li dewsa 
gotina jêbirî min “daristan” nivîsî. Tivingek li daristanê teqîya, min 
destên xwe dan ser guhên xwe, dengê li derve bilîya û di hundirê 
serê min de heywanekî dest bi “orrînê kir. 

Min hilmek ji cixarê kişand, tillîkên Bêwexto, klavye û kompîtur di 
nava dûmanê de reqisîn. Rûpelê wordê bû feza, gotin jî bûn 
gerstêrk. 

Dûman hilkişîya, Bêwexto (.) a dawî danî, vekişîya û ev hevoka 
neqedîyayî li fezaya wordê ma: “Dengê birîndar-” 

Na na, ez ê nikaribim çîrokeke baş binivîsînim, çîroka di serê min 
de ji serê min û serê dinyayê mezintir e. Serê Bêwexto jî wek serê 
min biçûk û bêhavil e. Ew li bendê ye ez çîrokeke baş binivîsînim û 
ew berî her kesî bixwîne. Qinyeta min ketîye cî ez ê nikaribim 
çîrokekê binivîsînim go xwedî yekûnek be. Dîsa jî nivîsandin dev ji 
min bernade. Gava dinivîsînim, dibim texlîdê xwe. Gava dev ji 
nivîsandinê berdidim, texlîdê min dibe ez. 

Berdeeeee, binê te “erd e! 

Sîya bavê min û ewkên din got terp û ket nava hevokên çîroka min, 
çîroka min bû metîngeha cinawiran. 

Dilê min diçe qe'hweyê, qey hîn mîza te nayê? 

Bêwexto deng nekir. Ewil destûr da “herfan, “herf li pey hev rêz bûn, 
bûyîn bû heyîn. Bi hêrs pê’l bişkokeke klavyeyê kir, heyîn nema. 
Na, mîza min nayê. 

Berê xwe didim pacê, pace bûye çavê dinyayê, lê hîn jî mîza 
Bêwexto nayê û tebatî nayê min ji ber nebûna qe'hwê. Hemû 
tillîkên dinyayê diniqirçînin noqê bo rabe ji ser palgehê, lê qet tixêrî 
nayê vî Tiralê Bexdayê. 

Hşşş, sîya bavê min gotinên min dicû. 

Qey li welatê mirîyan xela heye, loma sîya bavê te evqas birçî ye. 


Bavê min ne çîroknivîs bû û qelemek wî tunebû, lê belê misêwa 
çîrokên tirsê li lênivîska nava zarokatîya min dinivîsî. 

Nexwe ew bavê çîrok û romanên te ye. 

Hşşş, bila sîya bavê min nebihîze! 

Çi nebihîze? 

Roja min dest bi dizîya çîrokên wî kir, xelkê ez kirim nivîskar. 

Dinya ket hundirê sola min, cî ji nigên min re nema. Min “ezman 
j'xwe'r kir sol, ci ji rebbê 'alemö'r nema. Yanê ez pêxwasê ewil im, 
rebbê “alemê jî bêcî û bêwarê ewil. 

Min nedît û nabînim. 

Çavê zimên tune be, gotin kwîr dibin. Gotinên kwîr nikarin her du 
mexdûran bibînin. 

Niha di pacê de li derve dinêrim û tiştekî nabînim. 

Pacê çavê xwe girtîye, loma tarî bûye çavekî vekirî. 

Deng jî bi tûmerî bilîyaye. 

Belê, zimanê xanîyan tune, loma deng razaye. 

Te go xanî? 

Belê belê, hew xanîyên bêziman di tarîyê de şîyar in, însan jî di 
xanîyan de xewar. 

Bêwexto tillîka xwe di binê fîncanê de gerand, min tillîka wî xist 
devê xwe, bêhna Amerîkaya Latîn jê dihat. Çavên gotinan vebûn, 
dîtinê ez û xwedê jêbirin û mexdûrî nema. 


H. Kovan Baqî di sala 1972'an de li Heramya/Dörika Çîyayê Mazi/Mördin ji 
dawa dêya xwe ket. Dibistana seretayî li Heramya/Dörikö xwend û dev ji 
xwendina dibistanê berda. Niha li Îzmîrê dijî. Zewiciye. Bavê du lawan e. Ligel 
çîrok û romannüsiyö, ceribinan ji dinivîsîne. 

Di sala 2022'an de bi sazümankariya (Wöjegeh Amed / Weşanxaneya Lis) 
beşdarî bernameya Belongings'6 bü, wek vexwendiyeki çü Swêdê. Rojniviskön 
wi ji tevî rojniviskön niviskarön Kurd û Sami wê di demeke nêz de bi Kurdî, 
Samiki û Îngilîzî were çapkirin ji aliy& Weşanxaneya Lîsê ve. 

Kitöbön wi: 

Çîroka Çîrokan / Çîrok /2004 /Weşanön Bajar/Stenbol 

Böexlag / Çirok/2012/Weşanön Na/İzmir 

Prematür / Roman /2014/Weşanön Na/İzmir (Tirki) 

Heteroglossia / Roman/2014/Weşanön Ronahi/Diyarbekir — Çapa yekem. 
Heteroglossia / Roman/2017/Weşanön Na/İzmir — Çapa duyem 

Aporia / Roman/2015/Weşanön Na/İzmir 

Diff&rance / Roman /2016 / Weşanên Na/İzmir 

Aporia / Roman / 2016 / Weşanön Na / İzmir (Tirkî) 

Si”bera Zeyno / Roman / 2017 / Weşanân J&J /Diyarbekir 

Ölmeyi Beceremeyen Hiç / Roman / 2018 / Weşqnên J&J /Diyarbekir (Tirkî) 
Kim / Roman / 2019 / Weşqnên J&J /Diyarbekir 

Ki / Roman /2019 / Weşqnên J&J /Diyarbekir 

Orok / Roman /2020/Weşanön Lis/Diyarbekir 


Yildiz Çakar 
EV RÊ NAÇE BIHUŞTÊ 


Ji bo jinên Rojê ên windq 
Beşa pêncem 


“Şemsîxan zû ke!” 

Ji paceya biçûk a serşokê me xwe çawa avêt derve nizanim. Şev e, 
pir tarîye. Min qet di jîyana xwe de şeveke bêstêrk wiha bi xof 
nedîbû. Em di kîjan quncika dojehê de bûn û em diçûn ku qet min 
nedizanî. Samîrayê bi hişkî destê min kir nava destê xwe û di ber 
guhê min de got; 

“Tenê şansekî me heye, an mirin e an jî.. 
“Samîra! Emê xelas bibin, dizanî emê xelas bibin!” 

Di vê şevreşîyê de çavên wê wek du çirayan diçirûsî.Bi qasî 
bêhnekê min li rûyê wê nihêrt û bi qasî ku wê destê min kiribû nava 
destê xwe û jidandibû, min jî ew qas jidand û me dest bi meşê kir. 
Ax pir sar bû. Heta niha ev bû cara sisêyan e min sarbûna axê wiha 
heta pişika xwe hîskiribû. Pir bêdeng em dimeşîyan. Lê ew qas tarî 
bû ku bi kîjan alîyê ve em diçûn êdî me nedizanî.Wekî em di nava 
goristanekê de bin û bo mirîyan şîyar nekin me dengê nefesa xwe 
jî hêsîr giritibû.Çi qas diçû dîmen ji dûrî ve bi xumam xuya dikir. 
Bandora taritîyê her diçû diket. Çavê min hêdî hêdî hînî taritîyê 
dibû. Girên li ber me, çirayên ji me pir dûr bi qasî serê derzîyê ji me 
ve xuya dikir. Ev çirûska bi qasî serê derzîyê meşa me guhertibû êdî 
me dest bi bazdanê kiribû. Her me dixwest em bi lez bikin, lingên 
me li hev digerîyan û em ser hev diketin erdê. Qet ne xem bû ketina 
me, me destê hev digirt û me qet li dû xwe nedinihêrt û me baz 
dida. Ax xwedêyo! Em baz didin kuderê?Her lingê min li axê diket, 
germahîyekê di lingê min de xwe berdida û piştre şewatek pê diket. 
Lê qet niha ne xema canê min e ku ez li dû vê şewatê kevim. Na! 
Qet nikarim bi qasî kêlîyekê jî bisekinim. Lê ku Huzeyfe bigihîje me? 
Na, na wê negihîje me. 

“Samîra, qet te dengek bihîst he, Samîra!” 


I7ُ 


“Nizanim, wekî deng tê ji dûrî ve Şemsîxan, zû ke.” 

Na, guhê me şaş dibihîse, deng tune ye, na qet deng tune ye. Êdî 
nefesê bi a me nedikir. Qefesa sîngê êdî ew qas dadiket jêr û bi lez 
bilind dibû ku dev û lêv û qirika min tev de ziwa bûbû. Toza di bin 
lingên min de radibû bi yekcarî xwe bera dev û pozê min dabû. 
Devê min tijî ax bûbû. Dizanim, ax her min ber bixwe ve dikişand 
lê çima em qebûl nedikirin min qet fam nedikir. Xwezî niha zikê axê 
biqelişîyaya û bi yek carê biketama. Dapîra min digo, “Ax çi qas sar 
be jî hêlîneke germ e.” Zanim, niha biketama binê axê minê hemû 
êşên xwe li wir daweşanda ji kirasê xwe. Wê yeko yeko ji ruhê min 
biketana. Û minê xewekeşîrîn û dû dirêj bikira. Lê niha destê 
Samîra di nava destê min de ye û em hîn baz didin di çola tarî de. 
Samîra bi xavika serê xwe dev û pozê xwe baş girê dabû. Ji her du 
çavên wê pê ve tu tiştek xuya nedikir. Di valahîyekê de em 
dimeşîyan. Çi qas em diçûn çirûska bi qasî serê derzîyê jî ew qas ji 
me dûr diçû. Bi carê ve Samîrayê milê min girt û ber bi xwe ve kaş 
kir û ez avêtim erdê. 

“Şemsîxan qet deng neke, li pişt me ne.” 

Min serê xwe bi hişkî danî ser axê. Rûyê xwe êalîyê çepê çi qas ji 
min hat min li axê jidand. Çi qas min rûyê xwe tan dida, ax ew qas 
hişk dibû. Min kir û nekir dilê axê venebû.Çi qas em wiha man 
nizanim. Tirsa ku di nava me de mezin bûbû bûbû wekî kujerekê û 
sîya wê giranîya xwe dabû ser serê me. Ji bilî tirsê tu tiştek di hişê 
min de tunebû. Tu tiştek nedihat bîra min. Samîra destê min ew 
qas jidandibû ku êdî min destê xwe jî hîs nedikir.Wekî meyteke 
hişkbûyî di bin nepenîya şevê de em wiha mabûn. Ne rêyeke me 
hebû em pê de biçûna û ne jî derîyekî me hebû me xwe biavêta 
pişt. Li ser rûyê axa sar xweydanek sar ji enîya min dilop dikirin. Bi 
carê germahîya di bin çarşefa reş de hêdî hêdî ez germ kirim. Ax 
Marjan! Min çawa tu ji bîr kiriyî? Tevgera Marjan di kîsika di bin 
çarşefê de serê min hêdî hêdî ji erdê rakir.Wekî xwîneke germ xwe 
bera nava canê min bide, taqetek hate min. Bi carê min serê xwe ji 
erdê rakir. Tu deng û reng li dora me tunebû. Min destê xwe avêt 
Samîrayê û min ew ji erdê rakir. 


“Samîra kes tune ye, rabe!” 

Samîra dîsa wekî berê destê min kir nava destê xwe û me berê xwe 
da nezanîyê. Her bi meşa me re rengê asîman diguherî. Her cara 
ku em disekînîn û me li dora xwe mêze dikir, her der wekî hev 
bû.Wekî em ketibin nava qutîkekê û em bizivirîyana kijan alî heman 
enîşk derdiket hember me. Girên mezin, girên biçûk, dirikên di axê 
de, kevirên ku bêhna xwinê jê dihat, otomobilên ku tenê skeletê 
wan mabû, ferên solên deverû ketî û dewsa lingên mirinê racemê 
me ketibûn. Na, tu tiştek racemê me neketibû, em ketibûn welatê 
mirîyan û em li derîyê jîyanê digerîyan. Wê şeva ku ez û Samîrayê, 
li pişt derîyê mitbexê, di qelîştoka derî de, me rûyê qederê dî, me 
fam kiribû derîyê jîyanê winda ye û em li zemanekî tarî asê mane. 
Jixwe piştî wê şevê derîyê dilê Samîrayê li min vebûbû. Piştî 
Huzeyfe bi reşahîyan re derketibû çûbû, ez û Samîra tenê mabûn. 
Wê şevê Samîra heta sibê li kêleka min rûniştibû û bi qasî çîroka 
xwe girîyê xwe barandibû. Sî û neh roj bû di vê odeya bêşibake de 
bûm. Û digel êşa xwe, bi êşa jineke ku zimanê me ji hev cuda lê 
qedera me yek bû, agir bi dilê min ketibû. Malbata wê ji ber 
feqirîya xwe ew firotibûn Huzeyfe û Samîra bûbû jina wî. Dema 
Samîra qala firotina xwe dikir, îskeîsk pê diket û digot; 

“Şemsîxan, dema ez ketim hundir min dî dayika min boxçikek 
amade kiriye. Huzeyfe li quncikekê li ser mindera mêvanan rûniştî 
bû. Kêfa wî li cih bû. Min ewil tu tiştek fam nekir. Dêya min û bavê 
min pir bi kêfxweşî ez pêşwazî kirim. Ez li ba Huzeyfe dam 
rûniştandin. Dêya min sênîyeke giloverik di destan de hat û danî 
ber min. Goştê sor û birinca Îranê û seleteya bi peqla danî ber me. 
Ez şaş mabûm. Ev wexteke parçeyek nan di mala me de tunebû. 
Huzeyfe dikenîya û digot; “Bixwe min bo te anîye.” Şemsîxan, 
malbata min ez firotim, tu ji min fam dikî Şemsîxan?” 

Min jê fam dikir. Lê min ji vê qedera ku em bêhemd ketibûnê de 
qet fam nedikir. Li ser rûyê dinyayê dinyayek ji reşahîyan ava bûbû 
min qet nedizanî. Her cara ku dayika min çîrokek bigota, bi min 
xerabî û hût her di nava çîrokan de bû. Niha baştir fam dikim ku 
her çîrok ji rastîyeke jîyanê afirîbû. Gelo wê ev qedera me jî di nava 


rûpelên dîrokê de, li ser sênîyeke xwarinê û di devê dêyekê de wê 
bibûya çîrokek û wê dawîya wê bi xêr bi dawî bibûya. Wê zarokek 
bi çavên meraq wê guhdarîya dayika xwe bikiraya û wê her carî 
çoka dayika xwe biniquncadaya û gelo wê bigota “de ka dayê 
dawîya wê çawa bû?”Ez û Samîra di orta şevê de li vê çolê winda 
bûbûn. Me berê xwe dida kîjan alî rêyek me ber bi malê ve bibira 
tunebû.Wekî li ser sênîyeke giloverik em li dora xwe bizivirin em 
dizivirîn. Êdî taqet di lingê min de nemabû. Bi her likumandînê re 
êdî çarpêkan diçûm. Geh radibûm ser lingan geh diketim kortikên 
çolê. Lingên min nedizanî wê çawa bike. 

“Samîra aha way ronahîyek xuya dike.Samîra!” 

Samîra sekînî û wekî ku bêje min ka ronahî li ku ye, li dora xwe zivirî. 
Deng jê derneket. 

“Samîra, va ye, ronahî, aha va ye!” 

Min destê xwe ê çepê rakir û min alîyê ronahîyê nîşan da. 

Samîra dîsa bêdeng li dora xwe nihêrt. Wekî ku ketibe binê bîreke 
tarî ûli dora xwe bizivire, carek zivirî alîyê çepê, carek zivirî alîyê 
rastê. Çavê xwe li çola tarî gerand. Min destê xwe avêt milê wê û 
min dîsa berê wê da ronahîyê. Bi carê ve deng bi Samîra ket. Wekî 
ku ji xewekegiran şîyar bûbû; 

“Em ber bi wir ve biçin?” 

“Nizanim, Samîra?” 

“Belkî ew cih jî cihê reşahîyan be.” 

Ma ne ew leheng bû dema dayika min behsa çîroka Hût û Gûno 
dikir. Dema Gûno û keçikên gund diçûn qirşikan û rêya xwe winda 
dikirin û tarî diket ser wan. Piştre di nava daristanekê de berê xwe 
didan ronahîyekê û heta ku hay jê çêdibin ku wê şevê çûbûn bûbûn 
mêvanê hût. Gelo dibe ku îşev em ji hûtek direvîyan û em biçûna 
dîsa li derîyê hûtekî xistina. Xeteke zirav di navbera me û mirinê de 
kin dibû. Lê tu şansekî me ê din êdî tunebû. Me hinekî din bilez 
berê xwe da wê ronahîya ku ji dûrî ve sîs dikir. Her ku em ji ser girê 
mezin dadiketin ronahî hêdî hêdî winda dibû. Marjan dîsa xwe li 
ser hev top kiribû. Germahîya wê bi carê winda bûbû. Hîn ku 
meraqa min zêde dibû ku Samîra ji ser gir şeqitî û heta xwar bi 


bêhemdê xwe ket. Tirsa min bi carê dîsa mezin bû. Hinekî din min 
bi lez kir û min xwe gihande wê. 

“Samîra qet destê min bernede, dibe?” 

Samîra bi dengekî girî; 

“Şemsîxan emê qet destê hev bernedin, çi jîyan çi jî mirin.” 

Me destê hev girt û me meşa xwe domand. Ronahîya ku ji ser gir 
baş xuya dikir êdî winda bûbû. Lê me alîyê xwe qet neguhert. Di 
taritîyê de dîtîna ronahîyekê pir hêsan bû lê di çolê de dîtina rêyek 
ne bi qasî wê. Dengên ku heta niha min nebihîstîbû dibihist, 
wêneyên ku di emrê xwe de min qet nedîbû dîdît. Ji her dengekî, 
xofek diket dilê min ji her wêneyekî tarî ku wekî sîyekê ber çavê 
min diket dest û lingên min dicirifîn. Ev meş, ev tarîtî dişibîya lihêfa 
min a keskê tarî a şîfon. Her zivistan dema dayika min a Xasê ew ji 
xanîyê malê dianî û diavêt ser doşega min, şewqa ronahîyê hezar 
û yek şikl li ser çêdikir. Her şiklek wateyeke xwe a xweşik hebû. Hin 
cih baxçeyekî gulan bû. Hin cih hêlîna kewan bû. Ev dinyaya xweşik 
hemû li ser lihêfa min bû. Carinan robareke biçûk bû, lê ava wê 
zêde bû. Carinan dar û ber, çîya û deşt, newal û zozan bû. Hemû li 
ser vê lihêfa min a kesk diherikîn. Ew qas bi coş diherîkîn ku ne 
xewnên min ne xeyalên min nedigihîşt wan. Heta ku çiraya odê 
vemirîya. Dema di bin lihêfê de min çavekî xwe vekira û tarî hemû 
hêza xwe li ser wê parve bikira, lihêfa min dibû cihê dupişk û 
kêvjalan, mişk û marmarokan, kurm û kêzikan. Giranîya tarîtîyê ew 
qas bi hêz bû ku ji hêlekê ve dupişk ji hêlekê ve kurm û kêzikan berê 
xwe didane min. Lê ew qas giran giran dimeşîyan ku min rabûna 
lingên wan hîs dikir lê min heta daketina lingê wan, şevbi ser rojê 
ve diquliband. Niha di vê çola tarî de her dengek dibû dengê lingê 
reşahîyekî, her sira bayê dibû xofek xwe li ruhê min dixist. Dinya 
lihêfeke reş girtibû û avêtibû ser rûyê xwe. Ne em dibûn baxçeyekî 
gul, ne jî hêlîneke hur. Şiklên me her carê diguherî li vir, li vê çolê. 
Lê çima şev naqelibe û çima roj taca xwe hilnagire. 

Hîn em dimeşîyan ku min dît em bi carê ve hatine ber gundekî. Tarî 
bi carê şikest, berbangê ji sora xwe sor, ji zera xwe zer, xwe 
bexşand... 


Lampeyek zer bi dîrekeke darîn li hewşa xanîyekî pêketî bû. Ji ber 
ku berbang bû tîna ronahîya wê baş nedihat famkirin. Lê di nava 
tarîtîya şevê de ji ew qas dûrî ve rêyek li ber me xistibû. Ji ber ku 
em di wê tarîtîya şevê de winda bûbûn. Me nedizanî ka emê bi 
kijan alî ve biçin. Samîrayê li hewşê nihêrt. Bi serê tûtûkan 
dimeşîya. Ez hîn li ba dîreka lampeyê bûm. Samîrayê li derdorê 
nihêrt û bi lez ber bimin ve hat û devê xwe kir guhê min; 
“Şemsîxan, zarokên wan hene, malbatin.” 

“Te çawa fam kir, zarokên wan hene?” 

“Cilê zarokan şûştine û avêtine ser qirşikan.” 

Me li çavê hev nihêrt. Bêyî ku em peyvek ji hev re bêjin me biryar 
xwe da. Me bi destê hev girt û me berê xwe da derîyê xanî ê di 
hewşa mezin de. Samîrayê bi hişkî li derî xist. Carek, du car û di 
heman kêlîyê de, mêrekî di şibakeyê de devê tifingê da alîyê me, 
mêrikekî din derîyê ku li me vekir çeka xwe da tîtîka enîya min. Tirs, 
nezanî, bêçaretî hemû ketibûn nava hev û zimanê min li hev hatibû 
kilîtkirin. Samîrayê bi dengekî lerzok hema dest bi axaftinê kir; 
“Bo xwedê me nekujin, em bêzerarin! Bo xwedê derîyê xwe li me 
vekin. Bo xwedê!” 

Ji devê Samîrayê tenê navê xwedê derbas dibû. Lê mêrikê di 
şibakeyê de bi qasî serê misqalek jî çavê xwe ji me neda alî. Mêrikê 
derî li me vekiribû, bi dengekî giran; 

“Hûn kî nin? Çi karê we heye di vê saetê de li ber derîyê mala min?” 
Samîra; 

“\Wê me bikujin. Li dû me nin.” 

Hîn mêrik wê pirsên xwe zêde bikira, du jin û sê zarok li pişt derî 
xuya kirin. Çavên min û ên jinikê li hev qelîbîn. Di heman kêlîyê de 
jinikeke extîyar jî xuya kir. Destê xwe avêt derî, hinekî din derî vekir. 
Û destê xwe avêt çeka mêrik û got; 

“Ka xwe bide alî, bila derbas bin hundir. Mêvanên xwedê ne!” 
Mêrik bêyî ku îtirazek bike xwe da alî, çeka xwe ber jêr kir. Her du 
jinên ciwan destê xwe dirêjî me kir û em dawetî hundir kirin. Wekî 
xewnekê ku di nava kêlikekê de zeman têde diguherî. Hîn gavek 
berê em li ser girekî gindirîbûn. Hîn gavek berê du mêrikan berê 


çeka xwe dabû enîya me. Hêdîka em ji derî ketin hundir. Li eywanê 
çar doşegên erdê raxistîbû. Çarpênc zarok, serê wan her yek li 
hêlekê, hîn di xewde bûn. Ji eywanê em derbasî odeyeke mezintir 
bûn. Li wir jî sê doşeg li erdê bûn. Ji lihêfên ser dihat famkirin ji 
wan kesên derî li me vekiribû ev der bû cihê wan. Jinika pîr hat û li 
ser doşega ber şibakeyê hêdîka rûnişt. Tizbîya xwe ji bin balifa 
berserî derxist. Her du jinên ciwan ji me re mînder û balîf û lihêf 
anîn. Keçikeke derdora du sê salî memikeke derewçîn di dev de, 
çavê xwe miz dida û pir bi lez memika xwe dimijand. Car li rûyê min 
car li rûyê Samîrayê dinihêrt. Wekî şaş mabe, reşikê çavê wê geh 
diçû alîyê çepê geh diçû alîyê rastê. Ji jinikên ciwan a ku bejna wê 
ji a din kintir, berê xwe da derî. Piştre vegerîya hat destê keçika 
biçûk girt û ew bixwe re kaş kir û bir. Ez û Samîra bêdeng in, tenê 
em temaşe dikin. Wê çi biqewime qet em nizanin. Jinika pîr li çavê 
jinika ciwan nihêrt û got semawera çayê pêxe. Jinika ciwan bi lez, 
berê xwe da semawera ku li quncik bû. Qabloya wê ji bin xalîçeyê 
derxist û serê fîşê kir prîzê. Bedengîyeke xerîb di odeyê de hebû. 
Tenê dengê jineke pîr wekî kêrekî xwe li nava bêdengîyê dixist û bi 
min dida hîskirin ku ev kelîya ku em têdene ne xewn e. Piştre berê 
xwe da me û bi wan çavên xwe ên westîyayî de wekî ku ji cihekî pir 
dûr li me temaşe bike wiha li me nihêrt. Hinek çavê xwe pispisand 
û libên tizbîya xwe yeko yeko kişand. 

“Hûn birçîne?” 

Min û Samîrayê bêhemdî xwe me li hev nihêrt. Heta niha me qet 
hîs nekir ku ka em birçîne an em tîne. Dema mirov diket zorê ne 
xwarin ne av, ne mal tu tiştek nedihat bîra mirov. Qet nizanim ka 
ez birçîme an na? Lê Marjan? Belkî Marjan birçî bûbe, ev çend saet 
in qet deng jê nedihat. Di kisika bin çarşefê de xwe kiribû wekî 
parçeyekî text, hişk bûbû. Carinan dema dayika min Xasê sobeya 
êzingan pêxista Marjan hêdîka dihat û xwe diqurnisandli ber 
germahîya sobeyê. Û wer di xewre diçû. Carinan jî xwe dikir wekî 
meyt. Qet deng jê nedihat. Dayê Xasê her dem digot, ev ne pisîke, 
ev ruhekî efsûne. Niha jî qet nîşaneyeke jîyanê xuya nedikir di nava 
kîsika di bin çengê min de. Hîn li Marjan difikirîyam ku, jina ku 


gavek berê destê zarokê girtibû û bixwe re kaş kiribû biribû alîyê 
din bi sênîyeke giloverik ket odeyê. Du nanên tenûrê, parçeyekî 
penêre spî, hinek sebze û du tasên avê li ser, anî û da ber me. 
Samîrayê li jinika ciwan nihêrt. Berî ku peyvek ji devê wê derkeve 
jinika pîr tizbîya xwe a dirêj hemû top kir, kir nava kulma xwe û bi 
dengekî nizm; 

“Ka parîyekî nan bixwin!” 

Hestek xerîb bi min re çêbû. Qet dilê min nediçû xwarinê. Lê çavê 
jinika pîr ew qas bi rehm li neynika çavê min dinihêrt ku ev rehm 
wekî destekî germ dilê minê ji zûdeye ji serma diqefilî, germ kir. 
Hêdîka min xwe dirêjî sênîyê kir û min rahişt tasa av. Min qurtek jê 
vexwar. Piştre min hêdîka tas danî ber xwe. Ava di tasê de wekî 
asîmanekî tazî û vala xuya kir. Têde ne ewr, ne stêrk, ne heyv û ne 
jî roj tunebû. Ew qas vala bû ku, wekî hemû jîyanê kiribin nava 
çarçoveyeke ku di hundirê wê de tu tiştek tunebe. Ode pir bêdeng 
bû. Her du jinên ciwan jî hatin û pişta xwe dan dîwarê hember. 
Jinika pîr jî dîsa serê xwe bera ber xwe da û dest bi kişandina 
tizibîya xwe kir. Tenê dengê tizbîya ku bi navê xwedê dihat kişandin 
di odeyê de berz dibû û bêdengîya me hinekî din ko dikir.Wekî 
jinika pîr min jî serê xwe bera ber xwe da. Ava tasê bi carê guherîbû. 
Taseke qetran li ber min bû. Ji reşan reş asîmanekî xuya dikir. Na! 
Hîn gavek berê erê asîmanekî vê tasê hebû lê tu tiştek hundirê wê 
de tunebû heta rengekî wê jî. Ji ku nizilîbû ev qetran û çawa hemû 
asîmanê vê tasa giloverik dagirtibû, nizanim. Qefesa sînga min her 
çû biçûk bû. Her çû dilê min heciqand. Her çû şewatek bi dilê min 
ket. Dilê min dest avêt qefesê, dixwest hemû parsûyên xwar 
bişikîne û xwe jê azad ke. Çi qas ber xwe da, ew qas xwîn û av jê 
herikîn, çi qas xwe li qefesê xist ew qas ava rêş pê ket. Qetrana di 
tasê de her çû zêde bû, her çû di ser re çû. Ewil dora sênîya 
giloverik girt. Li dora wê gerîya, gerîya. Wekî çerxekê. Sênî qet ji 
dewsa xwe nelivîya. Bi qasî serê derzîyê ne got ax û wax. Ji wir rêya 
xwe li doşega jinika pîr xist. Jinika pîr lê mêze kir. Her çi qas lê meze 
kir ew qas kêfa wê hat. Tizbîya xwe pirtir kişand. Qetran li dora 
doşega wê gerîya. Ji wir çû li ber lingê her du jinên ku pişta xwe 


dabûn dîwar û ziq bûbûn li me dinihêrtin. Hêdî hêdî xwest wan jî 
dorpeç bike. Çi kir û nekir nekarî xelek çêkira. Hêdî hêdî xwe bi 
şûnve kişand her du lingê jinika ciwan kirin nava xelekê, gerîya 
gerîya û her çû xeleka xwe biçûk kir. Çavê jinan mezin bû. Tu 
wateyekê di rû de xwe neda der. Lê lingên wan her çû biçûk bû. 
Qetran êdî ne xelekek bû.Wekî laflafokekê xwe li jinan gerand 
gerand. Ewil lingên wan jê çû. Piştre malzaroka wan, hêdî hêdî nava 
wan, dest û milê wan, qefesa sînga wan û li wir sekînî. Çima? 
Qetran li çi aliqîbû? 

“Ka we çima parîyeke nan nexwar?” 

Bi dengê jinika pîr bi carê ez veciniqîm. Hîn serê min di ber min de 
çavê min di ava di tasê de bû. Û min dît, asîmanekî tasê tunebû. 
Malzarokeke wê hebû. Hundirê wê tijî av bû. 

Wekî rûyê Samîrayê dengê wê jî westîyabû. Di ber xwe de çend car 
kir pilepil. Jinika pîr bi meraq li me nihêrt. 

“Ka rabin piçek rakevin, bêhna xwe bidin. Êdî sibe ye.” 

Pêwistîya min bi xewekê heye ku qet naxwazim şîyar bibim. Ax 
xewa li odeya me a mezin a li ber şibakeyê. Her berbang min dengê 
lingên dêya xwe dibihîst. Dema lingên wê li axa ser xanî diket, 
xweşikbûnekê jî xwe li hundirê malê dixist. Dema ji şibakeyê min 
berê xwe dida deştê, ruhê min wekî ku xwe biavêje nava deryayekê 
wiha xwe diavêt ber tirêjên rojê. Ronahîya wê ruhê min dikir nava 
lepên xwe û ez di taxên nepen de digerandim. Ev çi bexşandineke 
ewreng bû, wekî min çavê dinyayê jî temaşeya zayînê dikir.Wekî 
ruhê min ruhê dinyayê jî pê xweşik dibû, pê zêde dibû. Niha tenê 
dixwazim dîsa vegerim wir, li ber wê şibakeyê û bi heta hetayê 
bikevim xewa aramîyê. Ax dayê Xasê! Her sibe bihata çav li min 
keta, digot; “Tu dîsa hatiyî li vir razayî.” Ser vê xewa min kî bihata 
mala me digot, “Xewa vê odeya me xweş e.”Min û Samîrayê,me 
her duyan li ser doşegekek mezin, li kêlekahev, xwe dirêj kir. Her 
du jinên ciwan cihê me li odeya jinika extîyar li ber şibakeyê li 
hember şibakeyeke din danîbû.Min û Samîrayê, me nekaribû ji hev 
bi qasî bihostek jî dûr bisekinîyana. Ev çi hest bû nizanim. 
Bawerîyeke çawa bû wê jî nizanim. Me her duyan pişta xwe da hev 


û bi wê şiklî me lihêf avêt ser xwe. Dema her du jinik ji odeyê 
derketin, jinika pîr jî berê xwe da wan û ji odeyê derket çû. Bi carê 
min lihêf ser xwe rakir û min Marjan ji kîsik derxist. Tasa avê, a ku 
hîn li kêleka sênîyê min da ber. Marjan zimanê xwe li avê xist. Ew 
qas li ser hev zimanê xwe li avê dixist ku dîyar bû ji tîna dikir bimira. 
Min parçeyekî nan jê kir û bi zûzûka me xwe avêt bin lihêfê. Samîra 
ketibû xew. Hîn kêlîkek berê em ketibûn nava cîyan. Devê wê ji hev 
çûbû, çavên wê piçek vekirî mabûn. Mirov digot qey nivmirî ye, 
perdeya çav bi temamî hîn nehatiye girtin. Min pişta xwe dayê û 
min Marjan kir hembêza xwe û min parçeyên nan ên biçûk kir devê 
wê. Her parçeyekî nan min dikir devê Marjan, çavên xwe digirtin û 
piştî nan dadiqultand çavên xwe vedikir û li çavê min dinihêrt. Dîsa 
wekî wê şeva barana ku bêhemd barîya bû û ez û Marjan me xwe 
avêtibû bin cilika nan. Wê şevê wiha em di xewre çûbûn. Dîsa em 
di bin lihêfekê de ne, lê baran tunebû, cilika nanê me ê malê ew jî. 
Ez û Samîra di paldanka dawîn de me destê hev girtibû û me berê 
xwe dabû rê. Otomobil, wekî derguşek dişemitî ji rê. Ev şemitîna 
tekeran ji min re qet ne xerîb bû. Çima hestên tijî ewrên reş li ser 
dilê min girtibûn, qet nizanim. Samîra carinan li çavê min dinihêrt 
û di ber guhê min digot; 

“Şemsîxan em filîtîn!” 

Dayê Xasê digot heta te kêlîya dawî nedî, bawerî bi çavê xwe, bi 
guhê xwe, bi dest û lingên xwe neyne. Carinan tiştên xuya dikin ne 
rast in. Dîmenê ne tenê çav, dikaribû aqil û dil jî bixapanda. Loma 
jî min nedikarî wekî Samîrayê bibişirîyama. Berî ku em birê kevin, 
min berê xwe da jinika extîyar. Min xwest ez wê ramûsim, xwe 
vekişand û nehişt. Tizbîya xwe hinekî din kişand û tarîtîya çavê xwe 
kir navbera min û xwe. Her sê jinên ciwan ku li ber derî sekinîbûn 
ne wekî sekna do a berbangê bûn. Hemû xetên rûyê wan guherîbû. 
Di awirên wan de dimeneke din xuya dibû.Wekî ku bibêjin, “Em ne 
kesên ji ên do mabin. Em ên îro ne û îro jî ne do ye.” Gurizî bi canê 
min girtîbû. Ji zilamên wan yek berê me dabû otomobilê. Bo ku em 
ji derve neyên naskirin, jinika ciwan du çarşefên reşê tari ji me re 
anîbû. Berê ku em bikevin otomobîlê min û Samîrayê me çarşefa 


reş lixwe kir. Hîn Marjana min di kîsika min a ku dayika min bi 
destan çêkiribû de bû û di bin fîstanê min de xwe li ser hev top 
kiribû. Serê sibê bo wê min parçeyekî nan kiribû nava kîsikê. Hêdî 
hêdî rewşa wê baş dibû, germahîya canê wê zêde dibû. Carinan 
tevgerên wê ez didam fikirandin. Dema hemû jin û zarokên malê 
derketin ber derî û wekî temaşeyê cinazeyeke bikin, li me 
nihêrtibûn. Canê Marjan ew qas germ bûbû ku kesî nezanîya dê 
bigota kulmeke agir di bin çengê min de ye. Germahîya canê wê 
derbasî nava xwîna min dibû. Dema min lingê xwe avêt otomobîlê, 
Marjan xwe li ser hev bir û anî, pêçîyê xwe li kîsikê xist. Dixwest 
tiştek bibêje min. Pir bêaram bû. Xwedîyê malê otomobîla ber derî 
nîşanê me dabû û gotibû; 

“Derbasî vê tirimbêlê bin, emê we deynin cihekî bi ewlehî.” 
Samîra bi hişkîbi destê min girtibû. Rêyeke din li ber me tunebû. Di 
nava bêçaretîyê de me berê xwe da otomobîlê. Ez û Samîra derbasî 
paldanka dawîn bûbûn. Jinên li ber derî, zarok û pîrejin wekî ku 
darbestek di ber wan re derbas bibe wiha bi çavê şîngerî li me 
nihêrtibûn. Xwedîyê malê bêyî ku yek peyveke din bi me re bike, 
berê xwe dabû rê û otomobîl diajot. Carinan destê xwe diavêt 
enîya xwe û xweydana xwe paqij dikir û carinan di ber xwe de navê 
xwedê bilêv dikir. Neynika otomobilê çavê mêrik qet nîşanî min 
neda. Di neynikê de du kortik xuya dikirin.Wekî du mezelên li 
kêleka hev ku darekê sîya xwe dabê, wiha tarî xuya bû. 

“Samîra, ev rêya ku em do şev têde hatibûn, ev ne ew rê ye?” 
“Na! Şemsîxan, ev ne ew rê ye.” 

“Samîra ka binêre, do me wê tankera teqîyayî dîtibû, aha ew girê 
ku xerabeyek li ser e ew jî.” 

Samîra bi carê ji kêfa xwe ketibû û bi çavên bi tirs li dora xwe nihêrt. 
Her derê cama otomîlê herî bû. Ji nihêrtina wê min fam dikir ku 
dixwest ez mafdar dernekevim. Car li alîyê min nihêrt car li alîyê 
xwe. Destê min pirtir jidand di nava tilîyên xwe de. Serê xwe hinekî 
din nêzî min kir. 

“Şemsîxan tu rast dibêjî. Ev me dîsa dibe mala mirinê.” 

“Samira dengê xwe neke, negrî.” 


“Şemsîxan, ew ê me bikujin, ax xwişka min em bi ser neketin.” 

Û bi dengê bilind kire girî û hewar. Ajovan fam kir. Ji famkirina wî 
me jî fam kir. Lê dest û lingê me hatibû girêdan, tu rêyeke ku em 
pê de biçûna tunebû. Ka me yê çawa bikira?Ew qas me her tişt 
dabû ber çavê xwe û bi wê tirsê me derîyek di orta çolê de dîtibû. 
Lê ew derî wekî dayika min gotî, “Her derî ne ji xêrê re vedibû, 
carinan xerabî bi rûpoş bû.” Min û Samîra, bi rûpoşîya xerabîyê, me 
xerabî nas nekiribû û dîsa di çolê de em her dişemitîn. Her der bi 
axa hûr hatîbû avdan. Perdeyeke zer ser girên biçûk girtibû. Di bin 
van ewrên gewrikî de çivîkek jî tunebû. Dîsa em ketibûn destê 
qedera ku bi destê mirovan hatibû nivîsandin. Wekî ku dengê dilê 
min çûbe wê, hema Samîrayê destê min berda û berê xwe da 
ajovanê otomobilê: 

“Bo xwedê me nede wan. Ka me çi guneh kiriye. Wê me bikujin, bo 
xwedê!” 

Mêrik qet deng nekir. Xwe li hev şaş kir. Ji devla lezê bide otomobîlê 
bi hereketên eletewş motora otomobîlê sekinî. Careke din mifteya 
otomobile li hev ba da, lingê xwe dida ser hesinê jêr, lê otomobil 
nexebitî. Samîrayê, li pişt wî, hinek din, hem girîyê xwe zêde kir 
hem hewara xwe. Mêrik ji xweydanê bûbû av. Xerabîyekê ew kiribû 
nava destê xwe û qirik lê jidandibû. Nedikarî li çavê me binêre. 
Carek du caran, motora otomobilê şixulî. Tenê carek li pişt xwe 
zivîrî û got; 

“Hiş be! Hiiiş be!” 


Yildiz Çakar, helbestkar, şanonüs û romannûs e. 

Kamran Simo Hedilî 
QOLİNCÊN NÛJİYANÊ 
(Gulhez û Berxikê Yadê) 


Peyv werimî 


“Min nedin destên eskeran...” 

Bi nalînê re bê vîna min, ev gotin ji nav lêvên min derketin. Mehdê 
min li hev ket, serê min gêj bû û bêhna min çikiya. 

Xişexişa piyên li derdoran digeriyan dihatin guhên min. Lê her cih 
tarî bû û mîna li şeveke reş li daristaneke tarî bim, tiştek nedihate 
dîtin. Pêjna piyan hêdî hêdî nêzîkî dibûn. Min xwest çavên xwe 
vekim û pêjinên nêzîkî dibûn bibînim, lê ji min nehat tiştekî jî bikim. 
Pêşî pêjin bi xişexiş hatine, piştre bû gumeguma dengan di mêjiyê 
min de. Mîna heft daholvan bi hev re gopalên xwe li daholên xwe 
bidin, dengan olan dan. 

Bi çirîskeke bijan ya ji birîna min jenî re, min çavên xwe vekirin. Ji 
nav xewnereşkeke giran hişyar bûm. Her derên bedena min 
diêşiyan. Bi bêhnefişkê min awirên xwe yên bêhêvî li nav wan 
gerandin. Xortê, heta wir ez hilgirtibûm li pêşiya min sekinîbû. 
Çavên me hatin pêşberî hev, mijgulên wî jî şilbûn, lê tênegihiştim, 
çima mijgulên wî şil in. Ji ber girî, an ji ber tiştekî din şil bûbûn? 
“Min nedine destên eskeran...” 

Ev peyv çima dihate ser zimanê min û ji ber çi bû tê nedigihiştim? 
Mîna bi du destan gewriya min were guvaştin, min hew karî tiştekî 
bibêjim. Ji berdêla peyvan hêsir herikîn. Ji dema hatim girtin ve, nû 
bi îskeîsk giriyam. Dilê min bi rewşa ez di nav de şewitî. Ew pênc 
mêrên biçek bûn û ez jineke birîndar li ber wan li erdê dirêjkirî bûm. 
Li wê kêliyê min hîs kir, bincilên min şil bûne. Tê negihiştim ji xwîna 
birînê ye, an ji destava biçûk e? Tirsiyam wextê ji ser hişê xwe 
çûyîm, destava biçûk hatibe û pê nehesiyabim. Hîsên tirs û şermê 
di mejiyê min de li hev qulipîn. Şerma bi xwe de mîztinê li tirsa 
teslîmkirin û destdirêjiyê zêde bû. 


Çiqasî wext derbas bû, bêhtir hatime ser hişê xwe. Heta nekirime 
wî xaniyî, di nav xeyal, bêhişî û şoqê de bûm. Bi girtina derî re bi 
rastiya dîliyê û bêçaretiya xwe baştir hesiyam. Lêvên min weke 
çîtikên di nav avê de bêsekin lerizîn. Min nekarî ne lêvên xwe û ne 
jî hêsirên xwe bisekinînim. 

Êş û qolincên kêleka min ya çepê, gotinên mezinê wan ya li ser 
kaniyê anîn bîra min. 

“Bila bi windakirina xwînê nemire, divê em wê sax teslîm bikin.” 
Min hemû hêza xwe komî ser hev kir û xwest ji wan re bêjim. 
“Heke min tiştekî xirab kiribe, hûn ceza bikin. Ma çima hûn ê bidin 
eskeran? Çima hûn ê bihêlin destdirêjî û &şkenceyan li min bikin? 
Ne hûn jî xwe kurd dibînin û dibêjin em kurd in.” 

Lê çawa min li mezinê wan meyzand, ala li ser berîka saqoyê wî yê 
eskerî hate ber çavên min. Min qirêja herî qirêj, li nav simbêlên wî 
yên gijomijo dît. Çavên wî bi ya hev nedikirin û mîna hev 
tevnedigeriyan. Simbêlên wî yên mîna stiriyên jûjiyan, ala bi pêsîra 
wî ve û çavên wî yên ne weke hev li derdoran dinêriyan, tirseke 
heta wê kêliyê min qet hîs nekirî xiste dilê min. 

Ji tirsa destdirêjiyê hemû bedena min lerizî, tevzînok li nav laşê min 
geriyan. Ji ber bêhnçikandinê, min nekarî tiştekî bêjim. 

Hîseke gelekî bixof, melûl û kûzî hate hişê min. Wê hîsê bi tirs got, 
“ev cinê rengmirov, dê xirabiyên hê nebûyîn bi te bike. An jî dê te 
bide destê eskeran û ew ê wan xirabiyan bi te bikin.” 

Hizirên destdirêjiyê û tiştên din welê kirin, tirsa mirinê bi min dane 
jibîrkirin. Min biryar da ji wan re bêjim, “min bikujin.” Lê hilm di 
singa min de asê ma. 

Ji bona wan ez xistibûme wê rewşa kembax, awirên min bi 
kîndariyeke kûr li nav wan geriyan. Min bi nefretê li wan meyzand, 
lê ew jî ne şad bûn. Li ser rûyên wan, min ti dilxweşî û şanazî nedît. 
Hemû mîna li dora laşekî mirî bin, bêdeng sekinîbûn. Nedixwestin 
li min binêrin. Ji bona awirên me newine pêşberî hev, hemiyan serê 
xwe çemandibû û li ber piyên xwe dinêrîn. Bi dîtina xemgîniya wan 
min biryar da, dilê wan bi halê xwe bişewitînim û berî ew tiştekî 
xirab bikin, an bidine leşkeran, xwe bi wan bidim kuştin. 


- Jiii we reee tiştekîîî bêjim? 

Mezinê wan bi rûtirşî û bi dengekî xeyîdî pirsî; 

- Tê çi ji me re bêjî? 

- Min ti deman bawer nedikirrr, ez ê ji hevalbend û xulamokên 
dewletên dagirker lavan bikim... 

Bêhnçikînê nehişt axaftina xwe bidomînim. Piştî min destê xwe du 
caran li singa xwe da karî axaftina xwe berdewam bikim. 

- Lê ez vêga ji we lavan dikim, hûn min bikujin... 

Xururê destûr nedan zêdetir lavan ji xulamokên neyarên xwe bikim. 
Min ji ber bêçaretiya saxketina destên neyar, tîbûn û êşa birîna xwe 
ji bîr kir. Rondikan bi ya min nekirin û hêdî hêdî herikîn. Her çar 
xortan berê xwe zîvirandin û pişta xwe dane min. Tenê mezinê wan 
yê çavên wî bi ya hev nedikirin li min nêrî û got. 

- Na na, em wê nakin, te nakujin. Heke niyeta me ya kuştina te 
heba, li cihê me te nîvmirî dîtî, me yê te kuştibana. 

Piştî van gotinan hizirîm bi xururşikandinê belkî yek ji wan berê 
çeka xwe ber bi min ve bike û min ji vî halê rezîl rizgar bike. 

- Ez jî dizanim, hûn ji qumandarên tirkan newêrin tiştekî bikin. Bi 
we re şeref û siyanet nehiştine. Hûn hemû weke xwe bênamûs 
kirine. Kî dizane, belkî tên li malên we bi keç û jinên we re... 

Peyv di gewriya min de werimîn û min nekarî dawiya hevokê bînim. 
Bi van gotinên giran jî, kesî ji wan bersiv neda û bêdeng cixareyên 
xwe kişandin. Tenê mezinê wan bi hêrs li nav malê çû û hat. Tiştin 
di ber xwe de digotin, lê nedihate nezanî çi dibêje. 


Cihê maçên qaçax 


Wîçewîçe çûkan, govenda bextewariya perperîkan û bêhna 
kulîlkên cur bi cur bi hev re bêhn û ahengeke bêhempa afirandibûn. 
Wê rewşê nava mirov ditixtixand. Bandora germiya biharê ya li ser 
jiyanê, bandora xwe li bedena min jî dikir. Lê ji serê sibehê ve di 
giyanê min de teswaseke xemgîn ya nediyar serî hildabû û nedihişt 
aram bisekinim. Ti sedeman xuya nedikir ji bona wê hîsa nexweş. 
Piyên min li nav teswasê, bêyî sedemê wê zanibim, birime ba 
hevalên rêveberiyê. 

- Kerem bike heval Nûjîn, tu dixwazî tiştekî bêjî? 

Pirsa heval Delîl kir, ji hatina xwe ya wir şerm bikim. 

- Nizanim çawa bêjim. Îro teswaseke xemgîn, ya sedema wê ez jî 
nizanim, ketiye hişê min û dikim nakim, nikarin ji xwe dûr bikim. 

- Hûn îro diçin, belkî ji ber wê be. Me zivistanek dirêj bi hev re 
derbas kir û em îro ji hev cuda dibin. Em hemû her cara ji hevalan 
cuda dibin, wan hîsên xemgîn di nava xwe de hîs dikin. Ji ber 
hevaltiya me, ne hevaltiyeke jirêzê ye. Li her xatirxwestinê, em 
dizanin belkî êdî carake din hev nebînin. Ev hîs, ne hîseke hêsan e... 
Min dizanî, em ê bi êvarê re xatiran ji hevalên li wir dimînin 
bixwazin û herin herêmên xwe. Lê ji bona diçûme herêma Xerzan, 
dilxweş bûm. Berxikê Yadê jî li wir bû û min ew herêm xweş nas 
dikir. Delîl bi rûyekî cidî li min nêrî û axivî. 

- Hevala Nûjîn, bi rê de çi dibe bila bibe, divê hûn dijmin bi xwe 
nehesînin û nekevine nav ti şeran. Tu dizanî gelek fermanname û 
dokumentên nû yên partiyê bi we re ne. Divê hûn xwe bi selametî 
bigihînin cihên xwe. Li gelek cihan dewletê çek dane gundiyan di 
bin navê parazvanên gundan de. Niyeta wan heye weke hemû 
serhildanên berê, dîsa kurdan bi hev bidin kuştin. Heta ji we werê 
xwe nîşanî gundiyên hûn wan nasnakin, nedin. Heke hemû komên 
me bi selametî bigihine herêmên xwe, qedera gel û şoreşa me wê 
ber bi serkeftinê ve were guhertin... 

Ez li gel wan heta xwarina nîvro mam. Piştre rabûm û hatim gel 
koma em ê bi hev re herin. Çawa rojê tîrêjên xwe berdan ser erdê 


weke bazên pêşî baskên xwe bi ser lîs de xwar dikin û nû li ser 
didênin. Berî roj here ava me jî xatir ji hevalan xwest û em meşiyan. 
Bi meşa ji Girê Şêxan yê raserî gundê Memîran re min xwe hinekî 
siviktir hîs kir. Belkî jî min dixwest xwe welê hîs bikim. Ji çiyayên 
Memîran me berê xwe da herêma Perwarê. Ji wir em ê di ser geliyê 
Şêrwanê re derbasî herêma çiyayên Xerzan bûbana. 

Em her sê keç dê bi hevalekî kur re çûbane herêma Mutkê, Sason 
û çiyayê Mereto. Her sê kur ê li herêma çiyayê Qember, Sîser, 
Mêrgelo li geliyê Şêxcûma û geliyê Bêlîsê mabana. 

Roja min zanî ez ê herime herêma Xerzanê, gelekî dilxweş bûm, ji 
ber dîsa diçûme kozik û çeperên berî heftê salî Rindêxana keça 
Mihemedê Elî yê Uns ya bi bav û birayên xwe re li wan deran şerê 
kujeran kiribû. Min jî dê li wan çiyan li dijî neyarê hebûna me şer 
kiribana. Ez berê jî li wan deran mabûm, min ew herêm û mirovên 
li wir nas dikirin. 

Tiştê din î ez bi dilxweşî ber bi wir ve dibirim, Berxikê Yadê bû. Ew 
jî li wê herêmê bû, em ê dîsa di çavên hev de bikeniyana. Me yê li 
serpêhatiyên hev guhdarî kiribana. Mîna gelek caran, em ê bi 
hinan keniyabana û bi hinan jî giriyabana. Me yê bi hev re çay 
vexwaribana, li pêşberî hev rûniştibana û çavên me yê hev maç 
kiribana. 

Lê çi bikim? Feleka xayîn, dawiya temenê Rindêxanê kir nesîbê min 
jî. Ez vêga ne weke şêrejineke kurdan, xwe weke pezkoviyeke 
birîndar di destên nêçîrvanan de hîs dikim. Di vê rewşa xirab de, 
serjêkirin jî bi destên min nakeve... 

Êvara me dayî rê, heyvê bi ronahiya xwe hemû dol, kendal, gir, zinar, 
daristan û newala çemê Botan ji xwe re kirî coya herikê ronî dikir. 
Şevê ji bilî çîreçîra dengê sîsirkan hemû dengên din bêdeng kiribûn. 
Ji ber şevê jî nedikarî sîsirkan bêdeng bike, me ji sîsirkan re digot; 
“mûzikjenên maşên me yên şevên biharê.” 

Bi xişexişa pîlavên me yên mekap re serê her bîstekê dengê 
kundekî jî ji dûr dihate bihîstin. Dengê kund, tirs dixiste dilê min. 
Hevalên ji gundan digotin, “wextê jin nifiran li hev dikin ji hev re 


dibêjin, “kundê kor li ser banê mala bavê te bixwîne.' Dengê 
kundan nîşana tiştên xerab û bêoxiriyê ye.” 

Ew çend roj bûn baran nedibarî, heriyê pêlavên me giran nedikir. 
Lê xunava li ser giyê, serê bîstekê bi şemitandina hevalekê, an 
hevalekî em ji nav hizirên me yên bêdeng derdixistin. Stêrkên 
asîmanê şîn tijî kirî bi me re dikeniyan. Ronahiya heyvê û stêrikan 
xweşikayiya şevê dikemilandin. 

Ji nişka ve rûyê Berxikê Yadê yê biken di nav heyvê de hate ber 
çavên min. Di devê wî yê biken de diranên wî yên hûrik û spî 
diçûrisîn. Piştre heyv li ber çavên min bû Berxikê Yadê. Min bejna 
wî ya li hev hatî, zirav û bilind li ser heyvê dît. Devê wî yê biçûk, 
lêvên wî yên tijî û bêvila wî ya di nav her du hinarkên rûyên wî de 
xweşik bi cih bûyî hatin ber çavên min. Porê wî yên weke pêlên avê 
dibûn xelek, birhên wî yên qalind ên mîna bi destên wênesazan 
xweşik hatine xêz kirin, çavên wî yên zer ên rengvekiriyên mahsum, 
ên her bi hezkirin li min dinêrîn, di rûyê heyvê de jî bi ken li min 
dinêrî. Berxikê Yadê kir, ez jî bi hêmînî bikenim. Mîna dê bi dengê 
çûkên sibehê re silavê ji min re bişîne, bi şadî û dilxweşî dimeşiyam. 
Xeyalên min çûne serdema ez hê beşdarî nav refên şoreşê 
nebûyîm. Ez û Berxikê Yadê li nav parka taxa Sîtayê ya bajarê 
Batmanê bi hev re digeriyan. Serê bîstekê Berxikê Yadê li derdora 
xwe dinêrî. Dema ti kes tunebû bi lez maçek didanî ser rûyê min. Ji 
şerma hin me bibînin, min ew tahf dida û ji xwe dûr dikir. Wî jî mîna 
bikevê xwe dihejand, dihejand û dihat dîsa bi milên min digirt. Li 
we kêliya bi dilxweşî li nîvê komê dimeşiyam, xeyalên min çûbûn 
nav parka cihên maçên me yên qaçaxên bitirs. 

Carinan me heyv li paş xwe dihişt û pêlî siya xwe ya li pêş me diçû 
dikir. Ronahiya heyvê ya rengzîvîn, li ser çenteyên hevalên li pêş 
dimeşîn diçûrisî. Carinan me heyv dida milê xwe yê çepê û siya me 
li milê rastê mîna siyên dêwên çîrokan dirêj dibûn. Em di nav siyên 
xwe yên sê caran ji bejna me dirêjtir bûyîn û ronahiya heyvê ya 
zelûl bi gavên giran hêdî hêdî nêzîkî berbanga sibehê bûn. 


Ronahiya sibehê, bi dengê çûkan bi leyîstikên sivoriyên li ser daran 
hunerên xwe nîşanî hev dikirin re, silav li me kir. Heybeta çiyayê 
Herekolê dûr ket, dengê çemê Botanê nêzîkî bû. 

Em bi tîrêjên rojê yên ji paş çiyan dirêjî asîman dibûn re gihiştin 
herêma Garisan. Li nêzîkî çemê Botan, di nav kavilên gundekî 
xirabe de bi cih bûn. Dewletê gundî bi bihaneya alîkariya gerîlayan 
dikin, berî bi salekê ji gund derxistibûn. Piştî derxistina gundiyan, 
xirbeyên gundê bêxwedî mayî veşart. Heta êvarê li wî gundî man. 
Bi siya êvarê re, em dîsa ketine rê. Li nêzîkî navçeya Perwarê, em 
derbasî herêma Şêrwanê bûn. Me çi qasî lez da lingên xwe jî, em 
negihiştin cihê me dixwest. Me dixwest xwe bigihînine çiyayê 
nêzîkî gundê Madenê, lê berî em bigihin dinya ronî bû. Em neçar 
man xwe di doleke biçûk de veşêrin. Şivanê gund jî pezê xwe ji nav 
gund derxistibû û pezê wî ber bi cihê me ve hat. Seyê şivan çend 
caran hate nêzîkî me û kire ewte ewt. Se em dîtin, lê me nezanî 
şivan em dîtine an na. Me nexwest cihê xwe bi rojê biguherînin û 
kes ji me agahdar bibe. Ji ber wê em di wî geliyê teng de man. Li 
gundên nêzîkî gelî, me kes nas nedikir. Me nedixwest kes me bibînê 
û ti şer derkeve. Ji ber bi me re plansaziya salê û perspektîfên 
partiyê hebûn. Em her heft heval jî bi erkên cuda hatibûn 
erkdarkirin. Diviyabû em hemû bi saxî û selametî gihiştibana cihên 
xwe. Min ji hevalan re got: “Heta dijmin me nebîne û şer 
dernekeve, em ê li vir, li xwe bikin êvar. Heke şer derbikeve û tiştek 
bi min bibe, divê pêşî tiştên di berîkên min de werin rizgarkirin. Ji 
şer pirtir, divê em li rêya rizgarkirin û parastina xwe û dokomantên 
bi min re ne, binêrin. Heke em neçarî şer bibin jî ji bona dijmin 
nêzîkî me nebe, em ê guleyan bi ser wan de berdin.” Piştî vê 
hişyariyê me nav û demhijmêrên nobedaran nivîsandin. 
Demhijmêr ji duyan heta sêyan dora min û hevala Mizgîn bû. Li du 
û nîvan, ji geliyê bin me re dengê hin mêran hate bihîstin. Me çi 
qasî li derdorên xwe nêrî jî, me kes nedît. Bi dengê bilind dipeyivîn. 
Me zanî cerdevanên xulamokên neyaran in. Pir wext derbas nebû 
bi tirkiyeke gelekî xirab gazî me kirin. “Terorîst teslîm olecek,” 


terorîst teslîm dibe. Banga teslîmbûnê dikirin. Li pey gazîkirina 
teslîmbûnê, dengê çekên wan hat. Di navbera me û wan de 
deviyeke mezin hebû. Me çi kir jî kesî xuya nekir. Ji bona gelekî 
nêzîkî hevalan nebin, min berê keleşkofa xwe bi aliyê wan de kir û 
gule bi ser wî aliyî ve berdan. Hevalên din jî ji bona ji wê dola teng 
derkevin bi jor ve hilkişiyan. Piştî me çend gule berdan, çend 
xulekan bêdeng man. Lê piştre dîsa gule berdan. Min jî li ber kevirê 
cihê nobetê bi ser wan de dîsa çend gule berdan. Di wê kêliyê de 
bi ser dev û rûyê xwe ve ketim erdê. Guleyek li tenişta min ya çepê 
ket û bêhna min çikand. Dengê Mizgîn çend caran hate, “heval 
Nûjîn, heval Nûjîn!” gazî dikir. Lê min nekarî bersivê bidim. Hêdî 
hêdî dengê wê mîna çizînekê dihate bihîstin. 

Piştre ew çizeçiz bû borebora dengê hutên çîrokên zarokatiya me. 
Ziravê me ji wan hutan diqetiyan. Li dawî bi dilxelandineke gelekî 
nexweş, êdî dengê tiştekî nehat bihîstin. 

Kêliya min çavên xwe vekirin, ez li ser pişta mêrekî bûm û bilez xwe 
berjêr ve berdida. Li nav baxçeyekî li ber kaniyekê sekinîn. Pênc 
mêr bûn, wan av vexwar, ser çavên xwe şûştin. Yekî metereyê xwe 
tijî av kir, pêşî av li rûyê min kir. Piştre xwest avê bide min, lê mezinê 
wan bi ser de qêriya. 

- Tu çi dikî? Avê nede wê. Bila tî bimîne. Ma tu nabînî birîndar e? 
Heke ew avê vexwe, av tevlî xwîna wê dibe û di cih de dimire. Ava 
birîndar vedixwin, tevlî xwîna wan dibe û ji jahrê zûtir wan dikuje. 
Zû şûtika wê li ser birîna wê baş girêde! Heta em wê teslîm bikin, 
bila ne bi windakirina xwînê û ne bi vexwarina avê nemire. 

Şûtika ji xwînê şil bûyî vekirin û ji nû ve hişk li ser birînê pêçan. Her 
cara şûtik li ser pişta min dipêçiyan, mîna kêrekê di birîna kêleka 
min re bikin diêşiya. Sere min gêj dibû dinya mîna perwanê dizîvirî 
û ava reş bi çavên min de dihat. Ji bona ji ber wan janên dijwar 
neqêrim, min xwe bi xurtî digirt. Xwêdana êşê hemû bedena min 
şil kir. Lê min nexwest li gel wan ji ber êşa birîna xwe biqêrim û xwe 
lewaz nîşan bidim. Ji tîna, ziman bi şikefta devê min ve dizeliqî. Wê 
kêliyê tişta herî zêde min dixwest av bû. Lê min av ji wan nexwest. 


Karên xwe yên li ser kaniyê bi dawî anîn û wî xortî dîsa danîm ser 
pişta xwe. Bi rê de min çend caran kulm li nav milên wî dan. Lingê 
xwe yê rastê li zikê wî da. Lingê min î çepê tevizîbû, pûç bûbû. 
Carekê min xwest wî bidim erdê, lê yekî bihêz bû nediket. Carekê 
jî milê wî gez kir ji ber sakoyê qalind li xwe kirî û qayîşa rextê wî 
diranên min ew neêşandin. Tenê hîs kir wî gez dikim. Çend caran 
min hewil da devê xwe bigihînim guhên wî û guhên wî gez bikim. 
Lê her cara min piçekî xwe bilind dikir êşa birînê nedihişt, devê xwe 
bigihim guhên wî. Çi carê min dixwest tiştek bi wî bikim, wî bi 
dengekî hêminî bêhna dilovaniyê jê dihat dipirsî. 

- Bîrîna te gelekî diêşe? Rê hindik ma. 

Min dixwest wî biêşînim, wi jî dixwest min hêmin bike. Carekê ji ji 
lerza bedena wî, ez hizirîm digirî. Bi wî halî em gihan xaniyekî di 
nav baxçeyekî mezin de. Li derdoran, ti xaniyên din xuya nedikir. Ji 
salên berê ve min dizanî, li nevçeya Şîrwanê gelek gundiyan li nav 
baxçeyên xwe xanî ava kirin. Xaniyê ez birime, yek ji wan xaniyên li 
nav baxçeyên li derveyî gund bû. 


Navê me beleya serê me ye 


Roja ji dayîk bûme û nav li min kirine, dê û bavê min li vê felekatê 
nehizirî ne. Tiştekî welê nehatibû bîra min jî. Lê piştî mezin bûm 
min zanî, li welatê felaket û bobelatan çêbûme. 

Bavê min, gelek caran axaftina di navbera wî û karmendê dewletê 
de derbas bûyî welê vedigot. 

- Min xwest navê Kurdistanê li te bikim. Lê karmendê dewletê got. 
“Ew nav qedexe ye, navekî din li keçikê bike. Tu yê çima serê xwe ji 
ber navekî bixî belayê. Hem jî dema keçik mezin bibe serê wê jî dê 
ji ber vî navî bikeve belayê. Ez jî wekî te kurd im, lê navên zarokên 
min bi tirkî ne.” 

Bavê min di dilê xwe de dibêje, “tu ne wekî min kurd î. Tu wekî xwe 
kurdetirk î. Tu nezanekî xwêlîser î. Ji berdêla ez ê weke te bim, bila 
ez nebim çêtir e.” Û jê re dibêje. “Heger tu kurd î, naxwe navê 
dibêjim binivisîne.” 

Ew jî bersiva bavê min bi rastiya me ya tahl dide û dibêje. “Ji bona 
navê tu dixwazî, ez nikarim karê xwe winda bikim û zarokên xwe 
birçî bihêlim. Tu jî mîna yên ji berdêla Kurdistan, Gulîstan dinivîsin, 
navê keçikê Gulîstan binivîse.” 

Bavê min hinekî bixeyd jê re dibêje. “Na navê wê Gulistan 
nanivîsim û nabime şirîkê sextekaran.” 

Karmend nasê bavê min e, nexwe dikarî ji ber wan gotinan wî bide 
girtin. Tenê dibêje, “tu bi dilê xwe yî. Tu çawa dixwazî wisa bike. Lê 
ez navên di qanûnê de qedexe bin, nanivîsim. Ev dewlet malbata 
min xwedî dike. Ji bona navekî, nikarim ji karê xwe qut bibim. Li 
cihê nan û xwê lê bixwim, xiyanetê li wî cihî nakim.” 

Bavê min jê dipirse. “Ev çi qanûn e? Çawa mirov nikaribe, navê 
bixwaze li zaroka xwe bike? Ma navê em bixwazin li zarokên xwe 
bikin, xiyanet e?” 

Karmend jî dibêje. “Erê li gorî min xiyanet e. Qanûn dibêje, ew nav 
qedexe ne, tu nikarî binivîsî. Ez jî nanivîsim.” 


Bavê min li wir wê rojê dibêje. “Madem ew nav li gorî we xiyanet 
e, ez ê navê wê bikim Gulhez. Piştî mezin bû, ez ê jê re bêjim, min 
dixwest navê te bikim Kurdistan lê nenivîsandin...” 

Her cara bavê min ew bîranîna xwe digot, awirên wî bi melûlî li dûr 
dinêrîn. Min heta vê kêliya bûme girtiyê destên van rûreşên kurdan 
jî, ji gula dilê bavê xwe hez kir. 

Ez nizanim, çawa em û ev xulamokên dijminan ji yek xwînê ne û 
şirîkên yek welatî ne? Ji zimanê me pê ve çi yê me û wan î hevbeş 
heye? Ew jî dibêjin em Kurd in lê bi serbilindî di rêza xulamtiyê de 
radiwestin. Em ji bona vî welatî azad bikin xwe didin kuştin, 
birîndar dibin, kurm dikevin birînên me. Ew jî ji bona ev welat rizgar 
nebe her tiştî dikin. Ez bawer dikim, ev ne birayên me ne. Ev kesên 
mîna kûçikên ziman qedexekirî li ber deriyê neyar rûniştin, ev 
kesên bicezbe ya xwefirotinê daketin, ev tirsonekên bi qasî mişkan 
xapînok, ev şûrkêşên dagîrkeran ên rûşûştî, ev kesên çavşikestî û 
her binketî... Na û sed carî na! Ev ne ji me ne. Bi navê hemû tiştên 
pîroz, ev zindiyên mirî bi kurdî biaxivin jî, ne birayên me ne. 

- Binêrin kî ji we avê bide wê, ez ê wî bi destên xwe bikujim. Li gorî 
wê, bila haya we ji wê hebe. Ew avê ji we bixwaze jî, bigirî jî, çi dike 
bila bike, heta em birîna wê derman nekin avê nedinê. Ji we re 
careke din dibêjim, ew avê vexwe wê bimire. Divê di nav destên 
me de nemire û em wê bi saxî teslîm bikin. 

Axaftina mezinê wan tişta herî xirab anî bîra min. “Heke li ber tiştên 
esker û polîs bi min bikin, xwe ranegirim ez ê çawa bikim?” 

Axxx hezkirina Berxikê Yadê ya paqij, dê bi dawî were. Ji nav 
keçikên bajarekî ez neqandim û ez jî vêga di vê rewşa kambax de 
me. Xweda! Gelo ev ji ber gunehê Bedirxanê ji dayîka xwe pirtir ji 
min hez dikir, ev bela hate serê min? An ji gunehê Berxikê Yadê ev 
bobeleta xirab hate serê min? Ji bona wê gule ne li dil an li mêjî 
neket? Ji hemû cihên bedenê hat li tenişta min ket? 

Ez vêga pirtir dizanim, bê çiqasî ji Berxikê Yadê, ji hogêcê dilê xwe 
hez dikim. Heke bi rastî li xwe mikur werim, ji xwe pirtir ji wî hez 
dikim. Ji wî pirtir jî ji wî hez dikim. Ji ber ji wî hez dikim, dixwazim 


berî teslîmî eskeran bikin, ev xulamokên wan, ev nezanên ne 
azadiya mafê xwe û ne koletiya bi rastî dizanin, min bikujin. 
Çûkekî li ber pencereya xaniyê ez lê girtî danî bû û bi nikilê xwe 
pirtikên xwe paqij dikirin. Min xwazî bi wê çûka azad anî û dîsa 
axaftina xwe ya ji xwe re berdewam kir. 

“Xwezî zimanê vê çûka li ber pencerê hebana û biçûbana ji Berxikê 
Yadê re gotibana, Gulhezê di kêliya herî zahmet de jî tu bibîr anî. 
Gotibana ji baskên min bêhna yara te û ji çavên min hêsirên wê 
tên.” 

Tê gihiştim xortên neçarên xulamtiyê ji rewşa ez di nav de ne 
dilxweş bûn. Nediwêrîn li çavên min binêrin, bêdeng li dora hev 
diçûn û dihatin. 

Min bi dengekî nalînî ji mezinê wan î dirûvê cinan dida re bêyî dilê 
xwe got. 

- Mamooo, mamooo. 

Gotina min jê re mamo gotî, bi qasî êşa birînê dilê min êşand. Lê 
ew peyv hêviyeke di kêliya bêhêvîtiyê de bû. 

-ٌ Ez ji we gelek tiştan naxwazim. Tiştê dixwazim ne zehmet e, 
guleyekê berdine serê min û min ji vî halî rizgar bikin. 

- Ez ne mamê we me, mamo nebêje! Navê min Mistafe bû, we 
çavekî min kor kir, bûm Mistoyê kor. 

Bi gotina “ne mamo we me” re ji ber hêrsê gêj bûm. Rûyê Berxikê 
Yadê yê ji hêsiran şil û çavên wî yên melûl hatin ber çavên min. Ji 
min re got. “Were Gulhez, ez ê bê te çi bikim? Min bêyî xwe nehêle. 
Were, zû were, ez ji te hez dikim...” Lêvên wî lerizîn û her got. 
“Were zû were...” 

Cîhan Roj 
7 AV 7 AGIR 7 DERÎ 


DERÎ: 1 
JÎNA Û SÎYAR 


Roja ku Jînayê gotinekê ji nav jîyana xwe dibêjere û dibêje, gelo wê 
Sîyar bihelê ez jê hez bikim, wê rojê û wê şevê, hay jê çêdibe bê 
ew li çi digere! 


Saet heyştê sibê, ji malê derdikeve. Gavên wê bi lez in. Ji pencera 
daîreyekê, dengek bi ser wê dikeve: 

“Bêhna bayê baranê tê!” 

Jîna venagere li alî deng nanihêre, bi rê da, bêhnek kûr a ji bayê 
baranê dide xwe. Gavên wê leztirin. Bêhnek, didu... Li ser hev 
bêhnê dide xwe. Nikare xwe ji halê bêhnteng bike, rewşa nedîyar 
a memikên wê dibin sebebê bêhalî, neçarî, metirsiyê.,. Şeva çûyî 
wexta ew û diya xwe derheq êşa memikan de axivîne, dê jê re 
gotîye, tu dibêjî qey li vê dunyayê tenê memikên te hene, meriv 
qala memikan bike, tu dikevî halek wisa qey tu ew mirî yî ji mezelan 
derketî, hatî! 

Ji diya xwe re gotî ye: 

-Tu henekên xwe dikî nazika nazenîn, memikên mîna memikên min 
ketine kilamên dengbêjiyê, tenê ez bi tehma wan nizanim qey 
rojek yek bibe nesîbê min û ew ê terîfa tehma wan lêxe! 

Dê, bi bişirîn, jê re gotiye: 

-Me her tişt safî kir, dew û doza memikan ji me kêm e! De here, tu 
û memikên xwe, ew çî ye, çi jî bi çalim û bi fexir diaxive! 

Rewşa diya xwe a wê kêliyê bi bîr tîne, hewl dide xwe ji bêhêvîtî û 
bêhntengiyê bike, nikare, ti wextê bîr nebirîye wê rojekê memikên 
wê bibin sebeb ew bibe nexweşa ser rêyan. Heya ji nexweşxanê 
derdikeve bi bedeneke tengijî, wechek renglêçûyî, bi tewrên 


qerepere ye... Li nexweşxanê her bi heytîn e, bi bîra xwe tîne, xwe 
bi xwe diaxive: 

“ Nehêle! Doktor çi bêjin, rewş çi be ez ê nehêlim tiştek were serê 
memikên min, heya roja kesek karibe ji min re bêje, “ez ê bihêlim, 
tuyê ji min hez bikî!” 

Kontrola şeşmehane diqede. Rewşa memkên wê neguherîye. Bo 
kontrolê dîsa şeş meh mihlet danê Ji nexweşxana fakulteyê 
derdikeve, zû zû dimeşe, naxwaze tu pirs, metirsîyên li nexweşxanê 
bimîne di hişê wê de! Mîna bi bedena xwe re biaxive, dibêje: 

-Ma cîyê te nexweşxane ye! 

Baran dibare, rengê axê û rengê memkên xwe dişibîne hev! 
Naxwaze li dolmîşê siwar be. Siwanê vedike, sîwan, bi awayê vekirî, 
dimîne di destê wê de, hinek dimeşe, sîwanê digire, barana hûr 
dibe sebeb bejn û bal lê sivik bibe, bi lez, dest dide ser memikek 
xwe, bêhnek kûr dikişîne, wekî pê re biaxive, dibêje: 

“Te dît, doktor got, rewş baş e, dermanê xwe bixwe, piştî şeş 
mehan dîsa were. Heke kesek bibe dildayîyê min û ew, bi hezkirin, 
bi we şa be, belkî mîna dergûşekî bi we bimête îcabê derman jî 
neke. Kî dizane! ” Hinek radiweste, li ewran dinihêre, bêhn dide 
xwe, bi ser halê xwe de dikene, pê de diçe: 

“Çi bikim, dîn im!” 

Ji nişka ve, li derdora xwe difetile, li ser hev dibêje, ez dîn im, ez 
dîn im, dîna dile xwe me, dîna hiş û jîyana xwe me, hinek radiweste, 
li sûrê dinihêre, jê tê her dubare bike, bêje ez dîn im, dîneke dilê 
xwe me! 

Bi kêfê re, di wê meşa kurt û bi halê xwe de, kêlîkekê huzna “çûyînê” 
tê wê; "çû' 


d 


çû'yîn"di jîyan, edebîyat, stranên kurdî de hem sernav bûye, 
hem îfade, sir û raz... Ji koçkirinên civakî heya keçên çûne li gund û 
û dildaran bûye. Ji gera lehengên çîrçîrokan heya çûyîna leşkerîyê, 
çûyîna welatên dereke û xerîb, ji çûyînên çîyê, li çûyîyên şer heya 
neçariyên terka eşqê... Û çûyîna mirinê! 

Li rêyên gund bûye şahid, wesayît li pey badanaşê, bi tevgerekê 
çawa xwe ji herîyê xilas kirine. Wê tevgera ji nişka ve tîne hişê xwe. 


Bîra xwe dixe, carna, minminî an jî fîkandinek meriv dihêle li hewa 
û li rewşa bê ji gelek şîyîr, çîrok û romanan xweştir e, heger bi wî 
halî re destpêkek, sehneyek were ber çavên meriv û bişirînên ji 
hêviyê li meriv şîrîn bin kêf kêfa meriv e! Xwe bi xwe dibêje: 
“Aniha, dîsa, dîsa wexta wî halî ye!” 

Di zarokaniyê de, ji bo sîparîş, xwestekên jê hatî kirin ji bîr neke, 
gotinên jê re hatî gotin, wekî gotinên stranekê bin, heta çûye ciyê 
xwe min minî ye! Li ser hev, wekî stranekê biminmin e, dibêje: 
“Aniha, dîsa, dîsa wexta wî halî ye!” 

Ne dûr, şevek du şev beriya wê wextê, li pey temaşekirina fîlmekê, 
sehneyekê di hişê xwe de sêwirîye, hewesê ew girtiye, sehnê bijî, 
rabûye, bimeşe, bi fikîn be, gotinek du gotinan, biminmine ji bo 
rojek ji rojên bi şilî! 

Bêhnek kûr, yeka din, yeka din... Gavên wê bêhtir bi lez, candar 
dibin. Nêzikahî li robarê efsûnî dike. 

Rengê daran, renge ewran û rengê Dîcleyê li hev hatîne. Erd hêşîn 
dike. Li kulîlkên dara behîvê dinihêre, dibêje, çi xweş e hûn dihêlin 
meriv ji we hez bikin! Li gotina xwe û li halê xwe dibişire. 

Li bîstiyek darê dilop xuya dikin, li bendê dimîne heya ew dilop 
mezin bibin û ji bistîyê darê de bikevin erdê. Di wê navberê de, 
dilopan dijmêre. Wê kêliyê her bi xeyal û bi hîs e, ew ê kesek xeyalî 
bihata, stuyê wê maç bikira, bi destê wê bigirta û bimeşiyana. Bi 
halê xwe, bi xeyalên xwe ên dînanî dikene, li hev zêde dike; ew ê 
heya peravê Dîcleyê biçûna, xwe biavêtana ava Dîcleyê, di nav avê 
de, wê xwe bi sînga wî kesî ve bişidanda, xeyal ne ji bo hiş, mîna bo 
bedenê jî bibe enerjiya kêliyan, hîsek xweş tê wê. 

Hebek dara bîyê, gewdê wê di nav avê de, di jor de jî gulîyên darê 
piçek şîn bûne. Hinek gulîyê darê xwe berdane nav avê. Pêlê avê 
diçin û tên. Guliyê darê dişibin şeh. Li bin wan guliyan ê bi lêvên 
hev biketana! 

Xwe li jîyaneke bi sir û bi sêhr a li zemanê berê hîs dike ku li wir 
kes hesab ji jinê napirse,.. Di wê jîyana bi sir de, bi erzû ye! 
Bixwebawerbûn û hêza Keybanû Vaştîya rindik, a bedew dijî, li gorî 
gotî û berhemên nivîskî, keyê zemanekî xeber şandîye da keybanû 


Vaştî biçe cem wî, Vaştî ji qasidan re gotiye, ez nayêm! Dengê Vaştî, 
Keybanuya bakurîyên çîyayî, bûye mîna birûskek ji birûskên biharê, 
gotiye, na! 

Jîna dixwaze bi wê hêz û taqetê karibe bijî, carna ji mêr û “keyên” 
vî zemanî re, bêje, na! 

Jîna li benê mor û sipî ê li destê xwe girêdayî dinihêre. Fanêreyê 
hêşînê tarî û rengê kesk ê tarî ên giyayên li dora darê li hev dikin. 
Berstûka gömlegê sipî li hêlekê maye di bin berstûka fanêre de. 
Kêlîkekê hîs dike ku Dîcle malzarok e, ew di wê malzarokê de ye. 
Rûdine. Baweriyek tê Jînayê bê ew jî dikare çîrokekê li çîrokên 
Dîcleyê zêde bike. Hest, xeyal û dunya xwe a nava xwe kontrol nake, 
ji xwendin, bihîstin û gotinên bêy serûber ên dihatin hiş, bi wan re 
mijûl e. 

Xwe bi xwe gotinên ji hiş hatî, di hiş de mayî dibêje: 

-Çemê pîroz, ji çîyê û berfê. Ji gelî, kevir û daran, deng, hez, hêz, 
eşq û çîrokan dibir deşt û berîyan. Çemê pîroz. Dildayî û evîndar. 
Mêrxas, mêldar û mêrkuj. Bawerî, çîrok û destan, efsane, deng û 
dengbêj... 

Şayîrên zimanê lîrîk bikardianîn, zen dikir Dîcle wexta digihije wî 
bajarî û di ber sûrê re derbas dibe, birc, sûr û Hewsel sirên xwe, 
çîrok, eşq û evînên wî bajarî tevlî dengê Dîcleyê dikin. Dîcle çîrokan 
dibe, li Şingalê ji Êzidiyên cilspî û cinetî re vedibêje, pey re berbelav 
dibe li wî alî dunyayê! 

Jîna wekî çîrokekê ji ber bike, her dixwest agahiyên bihîstî, ên wê 
lê zêde dikirin, ji xwe re vebêje, ger wê kêlîyê li mal ba ê biçûya 
hemberî neynikê, mîna ji civatekê re vebêje, wê vegota. A ku wê 
kêlîyê dike belkî ne vegotin e, xwe bi xwe tiştan di hiş de dibe û 
tîne: 

“Pêxember Danyal li ser wî esasî bo Dîcleyê, rê û dirb kifş kirine da 
ku Dîcle xisarê nede feqîr û mexdûran. Hiş û dilê min xalîçe ne, 
hezkirin hubra rengîn e; kî hazir be, kî karibe bila lê resim, rê û dirb, 
çîrok, dunyayên derewîn û mekanan xan bike! Herçî xisar e, bila 
bêxem bin, wêrek bin.” 


Wekî xwe neçar bibîne tiştinan bêje li wî cîwarî, a rast ji Dîcleyê re. 
Pê de diçe: 

“Dîcle çîrok e, yên dijîn û dixwînin li çîrokên Dîcleyê zêde dikin, li 
gorî dil û hişê xwe, bo herikîna dilê xwe, rê û dirban xêz dikin, bi 
hubrê... “ 

Kêlîkekê, qalibên wekî, av ronahî ye, sûr sir e, hevîn hêvî ye, di hişê 
wê de diçin û tên. Bêhn dide xwe. Gotinên beriya çend rojan ji 
hevaleke xwe re gotiye bi bîra xwe dixe, xwe bi xwe dibêje, li 
zemanê berê, hest û hestîyarî, eşq û bengîtî û azadî mexsed bûye, 
di dema niha de, hest, eşq û azadî li pêş in, xwe ji mehnên kûr û 
zêde hestiyar bike.” 

Hîsek xweş dijî, naxwaze terka wir bike. Li qeraxê çem rûdine. 
Zarok têne ber çavên wê, zarokên di lîskê de ne. Destê xwe dibe 
ser zikê xwe, hewes dike zewicîba, bi hemle bima. Dîcleyê dişibîne 
malzarokê. Mîna ji dil were, çîrokeke ji zarokaniyê de, li wir bijî, 
Dîcle wê çîrokê bi xwe re bibe! 

Ne min dîtîye ne hûn bawer bikin. Dibêjin, di zarokaniyê de, li gund, 
jinek bi hemle dimire, meytê jinikê li ser tenaşoyê bûye. Wexta 
meytê jinikê tê şûştin, hinan dengê girîna dergûşê bihîstîne. Jîna 
we kêlîyê li pêş xênî bûye, bi axaftina jinan re, Jîna guh lê kirîye ku 
dengê girîyê bibihîze. Hay jê tunebûye, dêya wê, paş ve dest 
avêtîye gijika porê wê, jê re gotîye, zû bazde mal, çi îşê te heye li 
vir! 

-Dengê waqîniya zarokê dibihîzim! Gotîye û bazdaye! 

Sekna diya xwe a li cinazê wekî derfet dîtîye, çûye lîstik bilîze, ku 
çûye mal, dê lê xistîye bê çima pir dereng maye! 

Jîna nizanibûye, heqîqeten wê kêlîyê dergûş di malzaroka dê de 
digirî an na, dengê girîya dergûşekê bihîstiye ku pir şibandiye 
dengê girîna xwe! Waqe waqa dergûşê û awayê lêxistinên dê ên 
dema zarokaniyê ku lîstik bûye sebeb dê lêxe, wê kêlîkê awayê 
herikîna Dîcleyê wê hestiyar dike. Dixwaze heman dengî bibihîze, 
pê de diçe, biserdikeve, mîna dengê girîyên zarokekê ji Dîcleyê 
were! Radibe, li dora xwe diçe û tê; çavên wê girtîne, tenaşoyek li 


pêşberî wê ye, li ser tenaşoyê meytê jineke mirî, dengê dergûşekê 
tê ji meytê jinikê. Wekî sê kes li wir bin dijî; ew, dêyek mirî, 
dergûşek sax a di malzaroka dê de! 

Deng dibihîze! 

Ji nişka ve, kir qêrîn: 

“ Dergûş sax e, dergûşê nexin bin erdê! 

Wexta bi xwe ve tê, lê hay dibe xwêdana sar bi ser ketî ye. Bi nav 
çantê bi rengê sipî û hêşînê tarî dikeve, hewl dide neynikê derxîne 
û li rengê wechê xwe binihêre; rengê mor û hêşîn. Wexta jinika mirî 
veşartine Jîna çûye mal, neynik di nav qatên lihêfa kesk de nedîtiye, 
ew bi nav malê ketîye, malê serobino kirîye; hemî nivîn li erde! 
Tirsa lêxistina dê ji bîr kirîye, hew xwestîye wê kêlîyê rengê tirsa ji 
mirina dêyek mirî û dergûşek sax a li wechê xwe bibîne, Jîna li pey 
lêxistina dê her carê di neynikê de li xwe nihêrîye, xwe wekî kesek, 
dîmena xwe a di neynikê de wekî kesek din dîtîye û hewl daye kesa 
di neynikê de teselî bike! 

Di kêlîyên xemgîn, bi tirs û fikar de neynika çante objeyek hawarê 
ye li xwe binihêre û bikeve rewşa transeke xwetedawîkirinê an jî 
kêf û xweşîya xwe bi kenê şîrîn bide der, di neynikê de! Heta neçar 
nema ti carî ew neynik bo kêlîyên normal ên sûs û miqatebûna li 
bedenê bikarnedianî! 

Neynikê derdixe. Rengek wisa lê wechê wê ye nedikarî ne jî 
dixwest şîrove bike. Ji dilan tê, çante bide alîyek, bi tevî cil û kincan 
xwe biavêje nav avê, pey re li qerax, li bin koka darekê li cîyê bi herî 
bigevize, biçe malê, rewşa xwe nîşanê dêya xwe bide û bêje, ez ji 
lîskê têm! 

Gotinên dê ên di zarokaniyê de ên li pey lêxistinê di guhê wê de 
olan didin: 

“Kuremêrê! Mîna Mêran e! Ger mêr buya welatek nikaribû bi wê! 
Tu bikujî ew dîsa bi a xwe ye, li halê wê binhêre xwe dîsa ji herîyê 
xistîye çi halî!” 

Baran nabare. Reng û bêhna erdê xweş e. Li ber kokek darê 
dîmenek ne xweş li ber çavên wê dikeve; dîmena ji qirş û qalan, 
parçeyek naylona zere, kefek ecêb xofê dixe dilê wê; xwe hîs dike 


rojek çilê havînê ye, di zarokanîyê de li peravê çemek li nav zinar, 
kevir û deviyan diherikîye, tirsa candarek tirsnak ji nav wê dîmenê 
derê wê ji wir bi dûr dixe. 

Jîna Dîcleyê, zarokaniyê dihêle li pey xwe. Di rê de, li pey e gotinên 
berîya wê wextê gotî bi çîrokek efsaneyî a sêwirî temam bike, a 
hişê xwe kêm nehêle: 

“Çîrokên xirabîyê, ên zulmê, ên eşq û hezkirinên têkçûyî, ên 
bêmirazî û bêhêvîtiyê, li bajarek li bin Dîcleyê mane, ne kes ji wî 
bajarî dikare derkeve ne jî kes dikare biçe wî bajarî, kî biêşe, an ker 
dibe, an gêj dibe an jî ji saw û tirsa wan çîrokan dimire. Her kes xêr 
û bereketa Dîcleyê tîne hişê xwe, eşq û destanan. Cîyê bi eşq û bi 
bereket, şer û pevçûn, kuştin jî pir bûne. Li xelîçeyên şer û 
pevçûnan navê împeratorî, êl û eşîr, dewlet, bawerî, destan û 
efsaneyan her hatine nivîsîn û reşkirin.” 

Heya ber sûrê diçe. Li ber sûrê, di desê wê de çend ta nêrgêz hene. 
Li alî Hewselê, li dîwarê sûrê ê hinek hilweşîyayî dinihêre, serê xwe 
bilind dike li bircê dinihêre, mereq dike kîjan dildayî û dildar li wir 
meşîyane, hev hembêz kirine, hevudu ramûsane, ji hev re gotinên 
xweşik gotine! 

Xwe wekî barbareke demên kevnar a bi hukum, bi hezkirin bi eşq 
û bi şehwet hîs û xeyal dike; li ser hespek hêşînboz e, bi halan û bi 
xezeb li qada şerek bêeman şûr dikişîne, ji nişka ve çavên wê bi 
zilamek bejnbilind, bi navpî, çavên têra xwe biteys dikevin, wî kesî, 
li bin şûrê xwe dibîne, reng û bêhna xwîna di şerde û xwîna di 
tamarên wê de, wê kêliyê, bi awayek cuda diherike, şûr li wî zilamî 
nakişîne, peya dibe, destê wî zilamî girê dide, wî li hespek din siwar 
dike, ji qada şerê li ber qedandinê ye dûr dikeve, zilam dibe gelîyekî 
ku robarek wekî robarê Dîcle lê diherike, cilên zilam jê dike, bi ser 
wî dikeve, fersendê nade zilam, di pevşadbûnê de, wexta dengê 
wê ê şehwetê li zinar olan dide û xwe ji ser zilam dide alîyekî, li 
asîman dinihêre, hîv li asîman e! 

Zilam di wî halî de wêrekiyê tîne xwe, li bedena wê a şilfîtazî 
dinihêre; rengesmera vekirî. Çerm xwezayî. Bê pûrt. Por reş, reşê 
birqokî û dirêj, li nava piştê dikeve heta ser qorikê wê tê. Bejna wê 


mîna bazin; navmilê wê hinek fireh, nav zirav, qurek top, û bi şikil, 
çong wekî stûna lihevhatî, dest û ling nerm, stû hinek dirêj, gerden 
xas, li herdu alîyê piştê du xalên piçûk, çav reşê girover, biruh û 
bijang reş, enih fireh, poz bilind, hinarikên wê gilover, lêv bi goşt, 
diran mîna birincê qerejdaxê, memik bi şikil û zindî, serê memikan 
qehweyî. 

Radibe, li zilam dinihêre, bi dudilî dimîne, ji nişka ve şûr li zilam 
dikişîne û dibêje, lîsk nivî bimîne dawî bi jan e! 

Jîna bi xwe ve tê, mîna li fîlmekê temaşe kiribe, lîstikvaneke 
meşhûr a wê fîlmê be, hesta heyranîyê a li hemberî xwe tê wê. Bi 
we hest û kêfxweşîyê re bi meş e, dengê mirovên li bircê pêşî bi wê 
wekî hêwirze tê, ew wê hêwirzeyê wekî durişmeyên girseyekê 
dihesibîne ku di wî şerî de bo lehengiya wê diavêjin! Zêde dom 
nake. Bêhnek kûr dide xwe. Ji dil tê destê xwe bibe ser memikan, 
bêqerar dimîne, wekî destê xwe biavêje çepilê çante, bi serê tilîya 
mezin a destê rastê li memikê dide. 

Hinek dimeşe, xwe bi xwe dibêje, jîyan e! 

Ji ku tê hişê wê ew jî nizane, dîyalogek di navbera kalemêr û 
ciwanek cahil de bi bîr tîne, lawik gotiye: 

-Eva çi ye, aha ye! 

Kalemêr pirsîye: 

-Çi çî ye, aha ye? 

-Heyat, heyra, heyat! 

Kalemêr gotîye: 

-Min di devê te û heyatê de şûşto! 

Bi teredud e ka ji çante neynikê derxîne, li halê wechê xwe ê bi 
meqyeja tenik binihêre, sorahiyê hukum li rengê esmer kirîye an 
na! 

Nîşe: Ev roman romana nivîskar a dawî ye di sala 2023 an d eji nav 
Weşanên Peywendê derketîye. 


Cihan Roj, di sala 1993 an de dest bi nivîsandina bi zimanê Kurdî dike. Di 
heman salê de helbest û çîrokên wî têne weşandin. Di salên du hezarî de ew 
hinek termên matematigö diafirine û ji Enstituya Kurdî re bi rê dike. Ew xebat 
di sala du hezar û şeşan de di Azadiya Welat de tê weşandin. Nivîskar ji sala 
1993 yan heya sala 1997 an li Mêrdînê, li sendikaya kedkarên qada 
perwerdehiyê, wekî sekreterê perwerdehiyê rêveberî dike. Di sala du hezar û 
yekî de, bi pêşniyara wî, li Îzmîrê, “Konferansa Nivîskaran” tê lidarxisitin. Li dû 
konferansö, ew gerar digire û bi tenê bi edebiyatö re mijûl dibe. 

Heta niha, 10 roman, 5 helbest, yek ji wan bi Tirkî û yek ji çîrokên bijare bi 
tevahi 5 kitêbên çîrokan bi tevahî 21 berhemên Cihan Roj hatine weşandin. 
Romana bi navê "Perde" di Tirkî de bi navê "Mahrum" hatiye wergerandin. 
Pirtüka wî ya yekem a helbestan di sala 2002an de hat weşandin. Li gelek 
rojname, kovar û malperên bi Kurdi ji karwaniyön ceribin&n xwe yön edebiyata 
söwirini û ji xwendinönn xwe yön pövajoyan, derheq edebiyata Kurd de gotar 
nivîsîne. "Edebiyata Modern a Kurdi", ji bo çarçoveya 15 hefteyî, her hefte di 
Radyoya Rûdawê de, di bernama "Wêjevan"ê de bûye mijar. 

Bi tevî pirtûkek di derheqê Cîgerxwîn de hatiye weşandin, di pirtüka bi navê 
“Kawayö Min” de û di pirtüka kurteçîrokan a ji hêla Şaredariya Amedê ve 
hatiye çapkirin de ew jî yek ji niviskaran bû. 

Di destpöka romana wi a bi navê "Perde" de, wisa hatîye nivîsîn: "Em bi 
zimqnê xwe li xeyalên xwe digerin, bi xeyalên xwe li zimanê xwe digerin.” 
Berhem: 

1.Ratika (Helbest) - weşanön Sî sibat 2002 

2.Meyman (Çîrok) - Weşanên Lis 2006 

3.Agil diçe sewda dimine (Helbest) - Weşanên Do 2008 

4.Deriye çirokê (Çîrok) - Weşanên Do 2008 

5.Meşa Moriyan (Roman) - Weşanen Evrensel 2011 

6.Perde (Roman) - Weşanên Na 2012 

7.Sehne (Çîrok) - Weşanên YNKD 2013 

8.Serköş (Roman) - Weşanön J&J 2014 

9. Gitara Bê Töl - Weşanön Do 2009, Weşanön J&J 2014 

10.Hurcahil (Roman) - Weşanön J&J 2015 

11.Reş (Roman) - Weşanön J&J 2015 

12.Av û Berf (helbestên bijare)-Weşanön J&J 2018 

13.Mala Baz(Roman)-Weşanön J&J 2018 

14.Şeşagil (Roman)-Weşanön Lis 2021 

15. Armonikaya Höşin(Roman), Weşanên Peywend, 2023 

16. Edebiyata Modern A Kurdi,(pexşanivis),Weşanön Peywend, 2023 

17. Şayir û Defter(helbest), Weşanên Peywend 2023 


18. Asê, (helbest), Weşanên Peywend, 2023 

19. 7 Av 7 Agir û 7 Derî ,(roman), Weşanên Peywend, 2023 

20. Dema Kulîlkan, hemî çîrok, Weşanên Peywend, 2023 

Nîşe: Di sala 2023 yan de, bi minasebeta 30 salîya nivîskariya Cihan Roj 
Weşanên Peywendê hemî berhemên wî weşandin. 


Ronî Stêrk 
PORÊ SPÎ 


Dayika min li gora temenê xwe hinekî pîrtir xuya dike. Ew di nav 
karê rojane de gelekî diweste; di nav xem û derdan û di bin barê 
jîyanê de betilîye. Jîyana kambax di rûyê wê de şopên xwe bi 
awayek dîtbar hiştiye; qurmîçokên rûyê wê mîna ku ji mirovan re 
behsa dem û çaxên berê vebêje dipeyivin. Çavên wê yên ji xezalan 
bi nêrînên xemxur xemilî ne. Lê porê wê mîna yê keçikeke hivdeh 
salî be, gir û spehî ye. Tenê tiştek bala her kesên ku wê nas dikin 
dikişîne, porê wê spî ye: spî wek berfê. 

Ez ji porê dayika xwe gelekî hez dikim. Hingî ez jê hez dikim, ez porê 
wê dihûnim û dikim du gulî. Hingî ez gelek caran dixwazim porê wê 
bihûnim ew carinan xwe aciz dike, lê dema ez destê xwe diavêjim 
stûyê wê û wê maç dikim, ew razî dibe. Rojekê min dîsa pesnê porê 
wê û xweşikbûna porê wê da, gelekî kêfa wê hat û ji min re got: 

- Keça min dema ez ciwan bûm porê min ji niha hîn xweşiktir, reş, 
wek tarîya şevê bû; mirov fedî dikir lê binêrîya. Di nav gund û eşîrê 
de her kesî behsa xweşikbûna porê min dikir, lê mixabin ew pir zû 
spî bû. Ne ku ez pîr bûm û dûre porê min spî bû haaa; na keça min, 
mixabin na. Ew ji derd û qehrên vê dinyayê, hîna di ciwanîya min 
de spî bû û bû wek pembo. 

Dema dêya min behsa porê xwe dikir, ez wek zarokek ku li 
çîrokbêjekê ya di nav çîrokan de bêhsa tiştên bi efsûnî bike bûm. 
Min, di nav mital û miraqan de, bi baldarî li wê guhdarî dikir. Dêya 
min ji nêrînên min fêm kiribû ku ez bi meraq li hêvîya gotinên wê 
me û li wê guhdarî dikim. Serê xwe daxist ber xwe, bi xemgînî 
berdewam kir: 

-Wek tu jî zanî, ez sêwî mezin bûm. Min di zaroktîya xwe de gelek 
rojên ne xweş dîtin. Di vê dinyayê de ez û xalê te Bilind, em tenê 
bûn. Xalê te Bilind her tiştê min bû, stara min û wateya jîyana min 
bû. Min ji wî gelekî hez dikir. 

Ew demekê bêdeng sekinî, çavên wê tijî hêsir bûbûn; serê xwe 
rakir li min nêrî, di nav hêsirên wê de bişîrinek peyda bû; ew kenîya: 


- Lê min ji porê xwe jî hez dikir. Ez carinan bi seetan bi porê xwe 
mijûl dibûm û min şeh dikir. Dema em mezin bûn, wek ku te jî dît 
û tê bîra te jî xalê te Bilind çû leşkerîyê. Lê xalê te li leşkerîyê qet 
ne rehet bû; ew her dem bi tirs û fikar bû û digot: “ev erebên 
bêbext û xêrnexwaz ew ê rojekê min li wir, li leşkerîyê bikujin an jî 
min bidin kuştin.” 

Ji çavên dêya min êdî hêsir mîna dilopên baranê digindirîn ser 
hinarikên rûyê wê. Wê bi kelegorî berdewam kir: 

- Lê me ji ku zanîbû wê tofan û bablîsokek li ser serê me rabe keça 
min. Rojekê seet 11ê berî nîvro xeberek ji me re hat, gotin ku birayê 
min li Rebîa ji alîyê erebên tundrew ve hatiye kuştin. Lê ya balkêş, 
ew çar leşker bi hev re bûn û di nav wan de tenê xalê te kurdê êzdî 
bû, her sê hebên din erebên sune bûn. Li gora ku fermî tê gotin 
erhabîyên ereb (terorîst) kemînek danîne û êrîşî leşkeran kirine. Li 
wir, di wê êrîşê de xalê tê bi deh derbên guleyan hatiye kuştin. Li 
dû êrîşê jî kujerên wî revîyane. Lê tişta em xistin nav fikar û 
ramanan ew e ku tiştek bi her sê leşkerên ereb nehatibû! Tê gotin 
ew her sê leşkerên ereb bi wan terorîstan re qet şer jî nekirine, ew 
revîyane. 

Dêya min bêhneke kûr kişand; bi qozîya desmala ku li serê xwe 
gerandibû çavên xwe ziha kir: 

- Çaxa min ev bûyer bihîst ez gelekî girîyam keça min. Min li xwe 
xist, min kirasên xwe çirand. Kezeba min diperitî, dara çinara min 
şikestibû. 

Dema dêya min behs dikir, min hinek zor da xwe û bûyer anî ber 
çavên xwe. Rast e, wek xewnekê be jî tê bîra min; dayika min li dû 
şehîdbûna xalê min girîyabû, li xwe xistibû û gulîyên porê xwe di 
ser guhên xwe re qusandibû. Ji ber ku gulîyên dayika min qusîyabû, 
min jî rahiştibû meqesê û yên xwe qusandibû. Li dû vê bûyerê, piştî 
çend hefteyan, dema dayika min rojekê desmala xwe ji serê xwe 
derxist, me dît ku porê wê spî bûye, spî wek berfê. dêya min digot 
ji ber mirina xalê te û ji qehrê porê min spî bû. 

Lê min fêm nedikir û min xwe bi xwe digot. Çilo dikare porê yekê ji 
derd û qehran spî bibe? 


-De rabin, zû! 

-Bavo ez ditirsim. 

-Negrî keça yabo, ez li vir im. De zû ecele bikin! 

-Yadê ma em ê van tiştan çawa bi xwe re bibin? 

Cih tune ye, wan bavêje! 

-Erê keçik rast dibeje, tene tiştên girîng bînin! Dirav û telefonên 
destan ji bîr nekin! 

-Yabo, ez ditirsim! 

-Rahêje destê xûşka xwe Hêvîyê, li cem hev bin û tu jî netirs! Ez li 
vir im. 

-De zû, ecele bikin. Wa kamyon jî hat, heta ji we tê û cih hebe 
xeradên xwarinê, lihêf û doşegan bavêjin ser kamyonê. Em nizanin 
bê em ê heta kengî li çîyê bimînin. 

Bavê min ditirsîya. Ev cara ewilî bû ku min didît ew ditirse. Ew li ber 
kamyonê sekinîbû, telefon di destê wî de û bi tirs dipeyivî. Dema 
ew bi telefonê dipeyivî pirsên wî li dû hev dihatin: 

-Alo Xelîl, erê em hazir in. Em ê niha bidin rê. Hûn li ku derê ne? Te 
got çi? DAIŞ nêzîkî gundê we bûne? Hûn bi selamet in? Baş e, mala 
Xwedê ava û destê Tawisê Melek li ser serê we be. 

Bi bihîstina silametîya wan, hinekî dilê wî û her wiha dilê me jî xweş 
bûbû, lê ev kêfa wî zêde dom nekir. 

- Te got ji mala kê? Ji Mala Cango. Çend kesan bi xwe re birine? Na 
deng ji mala Hemo nayê, min çend caran telefon da wan, lê 
telefona wan girtî ye. Belê min çend caran telefon da mala Elî jî, lê 
ew jî ranahêjin telefonên xwe. Belê, belê ez li her sê numarên wan 
jî gerîyam. Temam em ê niha bidin rê, erê ber bi çîyê. De baş e. 
Xwedê û Tawisê Melek bi we re be. 

Birayê min ê mezin Xwedêda li dû ku alav û hewcêdarîyên me yên 
pêwîst li ser kamyonê bi cih kir û girê da; bi lez xwe ji ser wê avête 
xwarê û li kamyonê siwar bû. Ew ji betilandin û lezandinê di nav 
xwêdanê de mabû. Fanêrê wî yê tenik ji xwêdanê şil bûbû û bi laşê 
wî ve dizeliqî. Dema wî trimbêl şixuland, kesên ku hîna li derve bûn 
bi lez û di nav xirecirekê de bazdan pişt kamyonê, da ku lê siwar 
bibin. Ez jî hîna li derve bûm û min li derdora xwe dinêrî. Her tişt ji 


min re wek filîmekî xuya dikir. Dema her kes hewl dida li kamyonê 
siwar bibin, dengê xûşka min Hêvî, ez ji nav filîm derxistim û anîm 
ber devê derîyê me yê malê: 

-Hinarê tu li çi digerî? De zû were li trimbêlê siwar be! Em ê bidin 
rê. 

Belê bi dengê xûşka xwe ez ji nav filîm derketim û vegerîyam nav 
civatê û mîna dînekê min bazda pişt kamyonê. Min destên xwe 
avêt girtikê kamyonê û xwest ez lê siwar bibim, lê min dikir û 
nedikir nikarîbû lingên xwe bilind bikira. Li dû çend hewldanan ez 
bi zor û hezar zehmetîyan û alîkarîya keçmeta xwe Berfînê li 
trimbêlê siwar bûm. Dema xwişka min Hêvî hay ji vê rewşa min bû, 
bi dizî di guhê min de kir pistînî û ji min pirsî: 

-Xêr e? Qey tu nexweş ketî, bi janka jinan ketî? Serê mehê hat? 
Min dizanî ku di rewşên wisa de, ango dema keç û jin gelekî ditirsin 
bi janka jinan dikevin, bi gotinek din serê mehan wan tê. Lê ya min 
ne ew bû. Min got: 

- Na, ez ne nexweş im û ez bi janka jinan jî neketime. Tenê min ji 
tirsa gelek kinc li xwe kirin. Dema Xwedê neke û kûçikên DAIŞîyan 
me bigrin, bila nikaribin destên xwe bidine min, loma min di bin 
kirasê xwe de sê pantor li ser hevdu li xwe kirin. Lê vêca jî ez 
nikarim baş gavên xwe biavêjim û bimeşim. 

Dema ez dipeyivîm Hêvî bi awayekî matmayî li min dinêrî. Çavên 
wê, wek ku ecêbek dîtibe vekirîbû û demekê bêdeng, ziq li min nêrî, 
dûre serê xwe bi her du alîyan ve hejand û got: 

- Hinarê ma tu dîn bûyî? Tu bîst û sê salî yî. Di nav me de xwişka 
me ya mezin tu yî. Hinekî bifikire. Ma ew ê pantor te çawa ji wan 
kûçikbavan biparêzin? 

Min mîna zarokek biçûk a ku xeletîyek kiribe, serê xwe daxist ber 
xwe û tiştek negot. Ma min ê çi bigota. Min jî nizanîbû, bê ez dîn 
bûme yan na... Min li dora xwe nêrî, keç û jin, me hemû destmal 
avêtibûn ser serê xwe. Hinik ji me bi desmala xwe rûyê xwe jî 
girtibûn, xwe veşartibûn, da ku kes wan nas neke û nizanibin ku ew 
keç û jin in, kî ne û çilo ne. 


Ez nizanim çima, lê bavê min nexwest li pêşîya kamyonê li kêleka 
şifêr rûnê; beravajî ew jî hat li paş kamyonê ket nav me. Xwedêda 
trimbêl bi lez dajot, lê di rê de bi sedan kes, peya di destên wan de 
çend tiştên sivik, bi gavên lez dimeşîyan û ev yek jî dibû sedema 
trimbêl hêdî biçe. Gelek kes xwe diavêtin ber kamyona me û bi girî 
û nalîn ji me dixwestin em wan jî bi xwe re bibin. Qêrîna keç û 
zarokan guhên me diçirand. Lê ma me karîbû çi bikira? Em belkî 
120 kes, pêlihevdukirî li trimbêlê siwar bûbûn. Cihek be jî ji kesekî 
din re nemabû. Kamyona me tijî bû. Tenê li pêşîya kamyonê, li 
kêleka şifêr heft kes siwar bûbûn. Ev yek, ango ku me nikaribû 
kesekî din ên li ser rê dimeşîyan bi xwe re bibin dilê me dişewitand; 
em hemû digirîyan. Em him li halê xwe û him jî bi halê wan 
derbederên li ser rê, bêçarê û perîşan dimeşîyan, digirîyan. 
Telefon ji destê bavên min nediket. Her ku xeberek ne baş dibihîst, 
bêdeng hêsrên çavên wî digindirîn: 

-Alo, ma mala Zoro çilo ne? Te got çi DAIŞ girtiye ser Gundê Koço? 
Hemû mêr kuştine? Jin û zarok bi xwe re birine? 

Dema dengê bavê min hat me, qêrîn bi me ket. Hemû keç û jin 
dikirin hawar. Di nav axîn û hawaran de trimbêla me diçû. Wext 
hîna sibê zû bû, dema em derketin rê. Di vê roja Tebaxê de hîna 
germahîya dijwar serdestîya xwe nîşanî me nedabû. Hîna germ 
bêhn li me nediçikand, lê dîsa jî germ bû. Û ez di nav her sê 
pantorên ku li min bûn di di nav xwêdanê de mabûm. Li dû demekê 
em bi zor ketin rêya Adîka, ber bi alîyê sêrêya ku alîyek dizivirî 
Çîyayê Şengalê û alîyek jî diçû ber bi Duhokê ve. Me dil hebû dîsa 
xwe biavêjin bextê Çîyayê Şengalê. Ew çîyayê qedîm û kevnar ku di 
dîrokê de gelek caran bûbû stargeha me û em ji ferman û 
tevkujîyan parastibûn, rizgar kiribûn. Me yê xwe îro dîsa bisparta 
wî û ew ê em himbêz bikirina. Ew ê axa xwe ji me re bikira doşeg, 
kevirên xwe balîf û erdê wê jî bibûya xwarina me. 

hatina telefonê wechê wî tal bû, çavên wî vebûn xof û tirsa di rûyê 
wî de hebû, zêdetir bû. Min baş fêm nedikir bê wî çi digot. Wî destê 
xwe li ser trimbêlê, alîyê şifêr xist û bi qêrîn gazî birayê min kir: 


- Xwedêda hela hêdî be, bisekine û li min guhdarî bike. 

Xwedêda pêl firên kir û trimbêl sekinand. Cixareya ku ji tûtina 
Kersê ji xwe re pêçabû di nav tilîyên wî de ji trimbêlê daket û hat li 
alîyê bavê min sekinî. Gulpek ji cixara xwe kişand û berda hewa, li 
bavê min nêrî. 

Bavê min hinek bi kelecan û ecele dipeyivî: 

- Dibêjin li qibletê DAIŞîyan êrîşek dijwar anîne ser gel û gelek mirî 
hene, gelek kes jî bi xwe re birine. Rêya ku diçe çîyê jî di destê wan 
de ye, rê niha girtî ye. Li gora tê gotin rêyên Xanesorê, Barê, Sinûnê, 
Derê Şilo, rêya Guhbel, Dola, Borik hema bêje hemû rê di bin 
kontrola wan de ne û Çîyayê Şengalê dorpêç kirine. Niha tenê rêya 
Dugirê ku li ser Rebîa diçe Duhokê vekirî maye. Kesên ku niha ji ser 
çîyê tên jî dixwazin vê rêyê bi kar bînin, da karibin biçin cihên ewlê 
yên di bin kontrola Herema Kurdistanê de ne. 

Dema me gotinên bavê min bihîstin, saw û tirsa di dilên me de 
mestir bû. Em keç û jin ditirsîyan û digirîyan. Xwedêda bi bihîstina 
van agahdarîyan gelekî aciz bûbû. Ji cixareya xwe gulpek din kişand 
û bera hewa da, di ber xwe de tiştinan got ku me tam fêm nekiribû. 
Ez di wê bawerîyê de me wî dîsa nifir kiribûn. Xwedêda mîna ku 
bersiva wî di bêrîka wî de be ji bavê min re got: 

-Em çi bikin yabo? Sê rê li pêşîya me hene. Yan em ê hemû 
xetereyan bînin ber çavên xwe û dewam bikin biçin Çîyayê Şengalê, 
yan em ê ji sêrêyê ber bi alîyê Duhokê ve herin û yan jî em ê paş ve 
vegerin. 

Berî ku bavê min tiştekî bêje, min bi xwe nikarî û di nav girî de 
bersiv da: 

-Ma em ê çawa vegerin? Ez bimrim jî ez venagerim. Ger rêya 
Şengalê girtî be, tenê rêyek li pêşîya me dimîne. Duhok! Em ê biçin 
Duhokê. Ma... 

Hîna peyva min xelas nebûbû, bavê min got: 

- Hinarê rast dibeje Xwedêda, berê trimbêlê bide rêya Duhokê. 
Belê me biryara xwe dabû; em diçûn Duhokê. Ji çavên bavê min 
hêsir digindirîn, lê wî ber xwe dida ku bi deng negrî. Em jî digirîyan. 
Em bi wî re û ji dêvla wî digirîyan. Her ku trimbêl di rê de diçû min 


li dû xwe dinêrî. Min didît; her ku trimbêl diçû em ji erd û warên 
xwe dûr diketin. Em ji xwe û ji jîyana xwe dûr diketin. 

Êdî bûbû nîvro. Di vê meha tebaxê ya kambax de, germahî xwe tam 
nîşanî me dida û bêhn li me diçikand. Toza ku trimbêl li dû xwe 
dihişt, carinan diket hundir kamyonê û dibû sedema kuxîna me. Em 
diçûn. Çi li hêvîya me ye? Ne dîyar e. Em ber bi nizanî û nedîyarîyê 
ve diçûn. 

Di rê de êdî karwanek çêbûbû. Karwanê me ji trimbêl û peyayan 
bû û her ku diçû mestir dibû. Me bênavber agahîyên nebaş 
dibihîstin. Filan kes wenda ye. Ew jî ketine destên DAIŞê. Me ji ber 
van xeberên ne xweş nikarî êdî xwarin jî bixwara. Her kes digirîya. 
Yên ku ji tirsa DAIŞ baz didan û direvîyan, hemû bi alîyekî diketin. 
Ji min re jî telefon li ser telefonan ji mirovên me dihatin û digotin 
em bi selametî ne, lê wan digotin em êdî li van derena namînin; 
em ê biçin Fransa yan Almanya. Hinik behsa Amerika, Awûstralya 
dikirin û hinekan digotin em ê biçin Tirkîyê û ji wir jî herin Awrûpa. 
Her kesî digot êdî em hew karin, em ê ji vir biçin. Û em digirîyan. 
Em bi zor û zehmetîyan diçûn. Di rê de kesên ku trimbêlên wan 
hebûn kêm bûn. Xelkê hejar û belengaz bi lez û bez, hinek ji wan 
pêxwas direvîyan. Ji alîyê din ve jî hin kamyon dihatin û diçûn ber 
bi alîyê gundê me ve. Ew kamyonên ereban yên ku ji Rebîa dihatin, 
bûn. Me dizanî ew diçûn gundên me û malên me ji xwe re 
dikişandin. Ew dema di ber me de berbas dibûn, bi kenekî qirêj li 
me dinêrîn; em gelekî ditirsîyan. Em ditirsîyan ku ew bên ser me. 
Em heta gihîştin nêzikî Rebîa çend saet dom kir ez nizanim. Lê em 
gelekî betilîbûn; em tî û birçî bûn. Li Rebîa jî karwanek çêbûbû; 
hemû mal û warên xwe dihiştin û ji wir direvîyan ber bi Duhokê. 
Me jî rêwitîya xwe berdewam dikir, di rê de em nêzikî 20 saetan 
man heta em gihîştin Duhokê. Ji ber germ, toz û xwêdana ku li ser 
me ziwa bûbû bêhna ne xweş ji me dihat. Ez nizanim bê ev çend 
saet bû ku me di vê havîna kambax de xwe neşûştibû. 

Gava em gihîştin Duhokê hîna jî tirsa mirinê li ser me bû. Me bi 
rêya telefonê û medya û tora civakî dibihîst û didît, bê DAIŞ çilo êriş 
dikir û çi tanî serê gelê me. Agahdarîya nuh jî ew bû ku DAIŞ niha 


berê xwe daye “Herema Kurdistanê." Ez difikirîm û hezar tirs û pirs 
di serê min de derbas dibûn. Vêca ger ew bên Duhokê em ê berê 
xwe bidin ku derê? Ez ditirsîyam, em ditirsîyan! 

Her kes li hevdu, li nas, xizm û merivên xwe dipirsîn. Me hemûyan 
hevdu wenda kiribû. Ne cîran, ne meriv, ne metik, ne xal, ne heval; 
kesî me nemabûn. Em hemû belav û tar û mar bûbûn. Me terka 
malên xwe, mal û warên kal û bavên xwe kiribû û xerabtirîn tişt jî 
ew e ku, DAIŞî ketibûn nav hemû malan û talan dikirin. Pîrozgeh û 
mezelên me hildiweşandin, xera dikirin. Gelek keç û jin û zar wek 
xenîmet û mal bi xwe re dibirin. Û her tiştî bi ayetên ji Quranê û li 
ser navê Îslamê dikirin. Bi qêrîna Allahûekber dikirin... 

Ferman bû. Ev fermana çenda bû ez nizanim. Li gora mezin û 
rûspîyên me dibêjin ev Fermana 74an bû. Ez niha difikirim ma çi 
ferq dike bê ev çendîn Ferman be! Ma ne em niha dimirin. Ma ne 
ez a niha dimirim, ez ne tenêcarekê ez 74 caran bi êşa xwe, êşa te, 
bi êşa me dimirim. 

Li Duhokê berê em li “Hola Xêr û Şer e“ de man. Ev hol ji alîyê 
xêrxwazê Elî Êzdîn ve hatibû çêkirin û li vir gelek alîkarî didan xelkê 
ku dihatin. Di destpêkê de em nêzikî sêsed mirov bûn, lê li dû çend 
rojan hejmara me bûbû bi hezaran û cih tunebû ku mirov li wir razê. 
Bi hezaran kes li derve di rewşeke gelek dijwar de diman. Em li 
welatê xwe Kurdistanê bûbûn pênaber. Gelo mînakek din li rûwê 
erdê heye ku gelek di welatê xwe de pêneber be? Piştî du mehan 
ji bona me, ji şengalîyan re kampek li Xanikê çêkirin û em jî çûn wê 
kampê. Ji bona ku nifûsa malbata me gelek bû, em pazdeh kes bûn, 
li wir du kon dan me. Ew qas girî û qehr em gelekî êşandibûn. Ev 
du meh in desmalek li serên me keç û jinan bû, me li neynikê li xwe 
nenêrîbû. 

Em hîna nuh ketibûn kampê û em hino hino bi cih dibûn. Xwişka 
min Hêvî ji nifşekê ricifî û bêhiş ket. Ez nêzikî wê bûm û bazdam 
cem wê. Min serê wê danî ser çonga xwe û bi destê xwe hinek av 
li rûyê we kir. Li dû çend deqeyan gava wê çavên xwe vekir, wek ku 
xwîn ketibin çavên wê wisa sor bûbûn. Wê telefona xwe ji bêrîka 
xwe derxist dirêjî min kir û bi saw û xofeke mezin got: 


- Li telefona min binêre. 

Dema min li telefona wê nêrî, nava min qetîya, hindik mabû ez ji 
tirsa bimirama. Ji numera Meyan, ku hevala Hêvîyê ye lê ez jî wê 
pir baş nas dikim, sûretik hatibû şandin. Di sûretê de çar zilamên 
DAIŞî rih û porên wan tevlihev û nedişibîyan mirovan, li dora 
Meyanê bûn. Yek ji wan bi her du milên wê girtibû, her duyên din 
destên xwe avêtibûn bedena wê û dikenîyan. Yek ji wan jî bi porên 
Meyanê girtibû û serê wê ber bi kamera ve bilind kiribû. Ji çav û 
nêrînên Meyanê tirsa mirinê dixuya: 

- Hinarê, xwakê Meyan ketiye destên wan. Sûret û vîdyoyên wê ji 
me, ji hevalên wê keçikan re dişînin û dibêjin dora we ye. 

Hêvî ji tirsa diricifî û dema dipeyivî wek ku lal bûbe, zimanê wê di 
devê wê de baş nedigerîya, hevokên wê bêpîvan derdiketin: 

- Xwakê ew ê me jî bigrin. Em ê jî têkevin destên wan. Were, berî 
ku em bên girtin em xwe bikujin, wê gavê ew nikarin tiştekî bi me 
bikin. 

Min Hêvî bi hêz himbêz kir: 

-Na Hêvî metirse em nakevin destên wan. Ez soz didim te em 
nakevin destên wan. 

Mala wan ava be, Kurdên vê derê, yên Duhokê ji me re gelekî baş 
bûn. Êşa me wek êşa xwe didîtin û wisa jî nêzikî me dibûn. Xelk 
tiştên wek xwarin, zerzewat û hewcêdarîyên rojane ji me re dianîn. 
Di nav wan xwarin û vexwarinan de zeyt jî hebû. Dema min çav li 
zeyta zeytûnê kir jîyana me ya li Şengalê hat bîra min. Zeyt ji bo me 
gelêkî girîng bû. Ew ne tenê ji bo çêkirina xwarinê pêwistîyek me 
bû; me zeyt ji bo pêxistina çira li parestgeh û pîrozgehan de, wek li 
Laliş, jî bi kar dianîn. Taybetmendîyek din a zêytê jî ew bû ku ew 
her wiha dermanê porê me bû. Em keçik ji bo porê me qewîntir 
bibe, me ew gurz bi gurz zeyt dikir. 

Ev demek bû ku me xwe neşûştibû; dema derfeta me çêbû ku em 
karin xwe bişon, ez di nav kêf û qehrê de diçûm û dihatim. Ji alîyekî 
ez kêfxweş bûm ji ber li dû ew qas rojan min ê xwe bişûşta û ji 
gemar û bêhna genî xelas bibûma; lê ji alîyê din jî dema keç û jinên 


di destên wan DAIŞîyan de nedihat bîra min, min qet nedixwest ez 
xwe bişom. 

Rojekê em her sê xwişk, ez, Hêvî û Dîlan di bin kon de rûniştibûn. 
Xwişka min a ji min biçûktir Dîlan got: 

-Porên me di bin van desmalan de xera bûn, Ev çend roj in me serê 
xwe neşûştiye. Werin em wek rojên berê li Şengalê zeytê li porên 
xwe bikin û dûre jî bişon. 

Me bi dilxweşî pêşnîyara wê pejirand û gotina xwe kir yek ku em bi 
rêzê herin serê xwe bişon. Ji ber ku ez xwişka mezin bûm, berê ez 
çûm serşokê. Min rahişt zeytê bera ser sênîyê da û min rahişt 
neynikê. Li dû ew qas rojan min ê cara pêşî li neynikê li xwe binêrîya. 
Min destmal ji serê xwe derxist û porên xwe her car bisko bisko 
çêkirin. Dema min rahişt neynikê û tê de li porên xwe nêrî wextî 
dilê min bisekinîya! Êz çi bibînim! Hemû porên min spî bûbûn. 

Ji wê rojê de min dayika xwe fêm kir, ku erê ji qehran por spî dibin. 

Nîşan Bamenî 
EZ, EZ BIM, YAN DARDEST BIM? 


Li ser textikekê hedîqeyê zanîngehê yê roniştîye xwarê û her du 
destên xwe yên havêtîne kupê xwe yê qehwê. Serê wî ji hiziran yê 
bûye trafîkeka asê ji pirsyaran û nizanit dê çawan rêyekê bînit da 
derbazî layê bersivan bibit. Tenê yê bo xwe dibêjit; erê gelo ma ne 
seyr e, ev bajare bi rojê nvistî ye û bi şevê hişyar e. Erê ma gotineka 
me ya mezinan nabêjt; “Axiftina şevê û roja nabite yek”. Anko bi 
şevê axiftinekê dikit û bi rojê "ne ew sîk e û ne ew bazar". Baş e, 
eger wesan bit, pa dê çawan karê şev û roja yek bit. 

Bi rastî bi nêrîneka srûştî, tenduristî û zansitî jî bit, divêt roj bo karî 
û şev jî bo bêhinvedanê û xewê bit. Ji xwe her wesan e jî, eger ne, 
pa çawan karker, pale, cutyar û rêncberên me sehara spêdê ji xewê 
radibûn û berev îş û karên xwe ve diçûn û tarîya mexreb jî 
vedigerane malên xwe. Piştî bêhinvedanê, xwarinê, vexwarinê û 
pîçeka suhbeta dunyayê şevxweşî li hev du dikir û dikiftine ser 
cihên xwe. Xeweka têr û tesel dikir û spêdê zû digel bangê melayî 
weke kewê robad ji xewê radibûn. Kar û kukê xwe dikir û qebixwazî 
ji kar û xebatê dixwast û her yekî rêya karê xwe digirt û jiyana xwe 
bi destên xwe heldibijart û berhemê xwe yê xumalî û xweha enya 
xwe dixwar. Anko her takekesekî serbixweyeka xwe hebû. Her çi 
nebit biryar li ser jiyana xwe dida û nedibû dardestê çi kesan. 

Lê evroke pirsyar ew e, piştî me cihê şev û rojan pêk gohrrîn û jiyan 
berovajî kirî, em berhemê kê dixwen û ji kîve têt û kî sûdî jê 
werdigrit? Baş e, ma em nuke nabêjin; eve dunyaya pêşkeftinê ye. 
Eger wesan bit. Pa ka berhemên me çi ne? Yan jî bêy ku em 
têbigehin ka pêşkeftin û teknolocya çi ye û çawan çêdibit, weke 
"hewara li dûv gurgî" di dûv re dibezîn û dikeyne mal û milkê xwe. 
Erê ma dunya hemî ya şaş e û em dirust in. Ma heta kengî em dê 
tiştan berûvajî keyn û veşêrîn, yan jî em dê kengî pirsyarekê ji xwe 
kin, ka me çi kirye, û çi bikin, û boçî? 

Bi her awayekî bit veşartina rastîyan û berûvajîkirina jiyanê, tê 
wateya çêkirina mirovekê netendurist û ne di cihê xwe da. Anko 


avakirina civakeka nezan, paşvero, çavlêker, bêwate, bêbinema û 
bênaverok e. 

Helbet mirov neşêt civakekê bi tevayî nezan û paşvemayî li qelem 
bidit. Eger wesan bit, dibit ku ew civak di paşerojeka nêzîk da 
nemînit. Çêdibit sîstema desthelatdar karîgeryeka mezin li ser 
paşkeftin û pêşkeftna civakê hebit. Lê hemberî wê takekes pirr 
giring e. Dema em dibêjin pêşkeftin, anko ez wek kes dişêm çend 
xwe ava bikim, dikarim çend xwe azad bibînim, dişêm çend 
derbirrînê ji bîr û bawerên xwe bikim, çawan biryarê li ser jiyana 
xwe bidim, çawan cihê xwe di civakê da bikim, min çi kesayetîyek 
hebit û çend pak û dadwer bim beramberî wijdan û civaka xwe. 

Bi rastî eve hemî û gelek karekterên din yên kesûkî cihê pirsyarê ne. 
Paşî li demjimêra xwe nêrî û bi dengekê bilind bo xwe got; bû 
direng, ez dê vê pirsyarê bo xwe, bo her takekesekê di civaka me 
da hêlim. 

- Yarvînayê jî hêdîka li pişt wî got; erê ew çi pirsyare dê bo me hêlî. 
- Ew jî yekser rabûve û got; waw, tu kengî hatî. 

- Min pirsyarek ji te kir, te bersiva min neda. 

- Pirsyar ew e, ez, ez bim, yan dardest bim? Bes evê nuke bihêle, 
çîroka wê ya dirêje. Xwezî nuke me zanîngeha xwe xilas kiriba û 
bawernameyên xwe wergirtiban, da ez û tu gehiştbayne wê jivana 
me daye êk û du. 

- Anko tu hind hez ji min dikey. 

- Were da biçîn, dê nuke semînarên me destipê kin. Ev pirsyare ji 
ya din dirêjtr e. Heta ez dimirim bo te bêjim, ez çend hez ji te 
dikim ... Xilas nabit. 

- Baş e, da biçîn, bes tu û Xudê eve hal e. Her çende em yên li 
qonaxa zanîngehê jî, lê ji ber der û dûra xwe, em neşên destên êk 
û du jî bigrin. 

Êdî hêdîka ketine rê, lê bi ser û sîma û bişkurîneka geş ve, berev 
holên semînaran ve çûn. Weke ku wan xolekên kurt, xweşyeka 
hindî jiyanê demdirêj daye wan. 


Pêşbirka min û qederê 


Mîro weke ku derzîkeka bencê lêday, piştî xwarina firavînê ku îprax 
û avemasteka bi sibit û pîvazterk bû, li ber bayê splêtê dikeve xewê 
û dilepte heta berberkê bangê mexreb dinivit. Dengê telefonekê 
wî hişyar dikit, lê temedîya xewê çavên wî bernardit û nizanit 
telefona kê bû. Piştî pênc xolekan baştir hişyar dibit û hişên wî têne 
serî û ji xwe re dibêjit; ez bawer dikim dengê telefonekê dihat, 
neku ya min bit. Lêdinêrit, aha, bi heyecan ve dibêjit; seydayê 
Cengîs e, telefona min kirî. Yekser telefonê bo dikit. Çawan seyda 
telefonê vedikit, hêş negotyê helu, wî bersiv da, bibûre seyda, 
bawer bike min hay ji telefona te nebû. 

- Xem nakit, tu dê kengî gehîye vêre. 

- Ez dê nuke bi rê kevim, hema demê hatina rêkê texmîn bike ez 
yê li def te. 

- Gelek Baş e, ez li benda te me li cihê me yê her car. 

- Temam min zanî, efe ez hatim. 

- Dayika wî jî dibêjitê; kurê min ma eve dê dunya xirab bit heker 
tu çaya xwe vexwey paşî biçî. Ma dê çi key vê lez û bezê. Aha eve 
xuşka te ça îna, vexwe û paşî herre. 

- Supas dadê, ez dê li wêrê vexwem. 

- Xuşka wî jî got; dadê hema bihêle ew seydayê xwe yê Cengîs bi 
min û te nadit. 

- Cengîs kî ye? Keça min. 

- Dê paşî bo te bêjim. 

- Wî jî got; xuşka min ya delal hema nuke bo bêje. Bêhna te nahêt 
eger tu xwêya xwe nekeye hemî graran. 

- Bes eve grara min e, birayê delal. 

Êdî li ber dergehî pêlava xwe kirê û guhê xwe nedayê kî çi dibêjit, 
dergehê hewşê li pişt xwe girt û silfek li tirimbêlê da û panzîn givaşt 
û bi hajûtneka lezgîn kete cadê û li îşka pişt xanî zivrî û berzebû. 

- Baş e, Yarvîna dayika xwe, te bo min negot seydayê Cengîs kî ye? 
- Henaseka kûr helkêşa û got: Dayî tu jî dizanî û babê min jî dizanit, 
salekê piştî min zanîngeh dest pê kirî, yekser min ya gutye hewe 


kurekê hey navê wî Candoz e. Ya ji min daxwaz kirî û hez dikit bihêt 
min bixwazit. Lê li ser daxwaza min ya xwe girtî heta em her du 
zanîngehê temam nekin ev kare çênabit. Û ev daxwaza min, gelek 
bi dilê wî jî bû. Eve zêdetrî mihekê ye me zanîngeh xilas kirî. Camêrî 
hêşta deng nekirye û li benda min e ku bersivekê bidemê da ku hûn 
rêya mala me bo veken û bihête daxwazîa min. 

Lê Mîroyê kurê te kun di guhên min vekirin ku ez şî bi seydayê wî 
yê Cengîs bikim, yê ku deh salan ji min mezintir. Û boçî birayê min 
vê pêkolê dikit? Ji ber ku, kabira berpirsekê mezin e, di hizbê û 
hikometê da. Tu çi dixwazî dê bo te kit. Te xanî bivêt, tirimbêl, zêr, 
pare û hema te çi divêt bêje! 

Lê ya ji wê jî bêrêztir, min hêşta bo kesê negotye, eve cara êkê ye 
ez bo te dibêjim, seydayê wî bi rêya hindek kesan çend caran gefên 
li Candozî kirîn da ku min bo wî bihêlit. Bawer bike wî ji xwe 
negritîye wî behsî bo min bikit û min jî neînaye ser rûyê xwe. 

Eve ye seydayî Cengîs, yê ku divêt min bi pare û gefan razî bikit. Eve 
jî bo min nexeme ew çi ye, çende û çi dikit. Lê pareyî çavên li birayê 
min tarî kirîn û hez dikit weke wan xwe zengîn bikit. Bi rastî, ez 
gelek ditirsim xwe tûşî belayekê bikit û jê dernekevit. Te dît, her 
nezanî em çi dibêjînê, hema xwe li dergehî da û çû. Bawer nakit ka 
dê kengî gehîte def seydayê Cengîs. 

- Erê bi Xudê keça min, dê bêjî "dê çine ser kaska gulol&". Û êkcar 
van êvarîyên bajarî rojek derbaz nabit heker hindek xweşyên xelkê 
nebine nexweşî. Dê bêjî dilê min yê şehdeyê didit, dê tiştek bi serî 
hêt. 

Di nav heysûbeysa bajarî ra li ser cadeya giştî rê tête girtin. Wekî 
şilxa mêşa hingvînî mirov kom dibine ser hev û her yek hewl didit 
cihê xwe di nav wê qerisukanê re bikit û biçite pêşîyê û bibînit ka 
çi çêbûye. Bi zorê polîs û embolansan xwe di nav gêleşûka mirovan 
re gehande cihê rûdanê. 

Baca vê êvarê jî rûdaneka diltezîn qedera hindek kesan diguhirit û 
her tiştî serûbin dikit. Ji alyekî ve zîndan û ji alyekê din jî ve, 
nexweşxaneya tengavîyan dibite cihên pirsyara û lêkolînan. Yek têt 
û yek diçit. Kes nizanit biryar dê çi bit. Lê diyar e dê biryareka 


nexêrê bit, ji ber ku dibêjin ew kesê birye nexweşxaneyê jiyana xwe 
ya ji dest day. 


Bersivek û gelek pirsyar 


Piştî salên zanîngehê bi dumahîk hatîn û baskên derçûyan firake 
bûyn û berev xewn û xeyalên qonaxeka din ve firîn. Her yek ji wan 
bi keyifxweşîyeka mezin û baştirîn bawername di berîkê da pişta 
xwe didit dergehên zanîngehê û berev avakirin û kesayetîyeka 
bixwebawer ve diçit. 

Candoz ew xortê jîr û jêhatî û xwedan bejin û bal û stîlekê li hev 
guncayî bi hîvîya gehiştina xewna paşerojê xatra xwe ji Yarvînayê 
dixwazit. Herwesan li hev dikin ku bi rêya navnîşana wê mayla 
taybet tenê bi wan her du kan ve peywendîyên xwe berdewam 
bikin. 

Baş e, ez nuke çi bikim. Eve sê roj e, bersiva min nadit. Tu bêjî tiştek 
bi serê wê hatbit, yan jî te'dayek lê hatbite kirin. Lê ez dizanim ew 
ne ew kesayetî ye ku kesek bikarit zorîyê lê bikit. Ez hîvîdar im çi 
tiştên nexweş bi serê wê nehatibin. Ya baştir ew e, ez çi maylên din 
bo vrênekem heta tiştekî jê nezanim. 

Ez dizanim, eve ji duhî were dayika min jî pê dihesit ez yê xembar 
im, lê seyr e, pirsyara min nakit. Ez bawer dikim weke her car Jînê 
ya bo dayika min gotî û wê jî ya gehandîye guhên babê min. Bes 
xwe pê naîne derê. Lê ya baştir ew e, ku bizanin da paşî gelek 
pirsyar ji min nehênekirin. Nuke ya qenc ew e, ez telefoneka Diloy 
bikim û bêhnekê ji mal derkevim. 

Dilo siyar be eve du sê roj e, ev bajare gelek yê bêhinteng bûy, min 
divêt bêhnekê jê dûr kevim. Baş e, kîve biçîn? Ez jî nizanim! Heta ji 
qerebalxa bjarî derketîn û piştî çarêkeka dî ya tirimbêlhajûtnê, bêy 
ku henasa peyvekê ji devê Candozê derkevit ji bendava li pişta 
gelyê Duhokê derbaz dibin û li wan berûk û betenên li hindavî avê 
mlên xwe dayne êk, li bin darekê tirimbêla xwe park dikit û 
derdikevine derê. Candoz berezîvekê tenk radikit û li ser royê avê 
vedipeşînit. Paşî li dûr xwe dizivirit û bi wan çavên ji peyvên xemê 
pengîyayn li Diloy dinêrit. 

Dilo bawer bike dînatîya te ya berî şeş hevt salan hemî ya dihête 
pêş çavên min. Ez çendê gunehbar bûm hemberî te. Te weke 


nexweşekê mirinê derdê xwe bo min digot û ez tênedigehiştim. 
Min nedizanî hestên te di agrê evîna Rewneqê da dikelin û 
dibuhijin. Te gelek behsê wê bo min dikir, lê ez nedişiyam beşdarî 
hestên te bibim û anehîyekê bideme te. Ya li bîra min te hay ji xwe 
nebû, heta agrê cigarê gehiştye her du tiblên te û sotîn, te şnîka 
cigare ji nav tiblên xwe berda û havêt. Weke şêtekê nesax û 
bêxweyî û bêxwedan hewyana te li erdekî nedihat. Min dizanî tu 
ne ew Diloy yê berê, lê min nedizanî dê çawan wan hestên te yên 
birîndar derman kim. Lê piştî ez jî ketîme davên evîna Yarvînayê û 
bi taybet van hersê rojên dumahîkê, min şnî zanî êşana ruhê çend 
ya dijwar e. Bi rastî jî dema ruh diêşit êdî mirovî hay ji birînên 
cesteyî û bedenî namînit. 

Her çawan bit, ka tu nuke bes bêje min, tu çawan bêy Rewneqê 
dişêy hosan bijî. Ewa bi şev û roj te sitran û helbist bo divehandin 
û kêlîkeka bi tnê jî ji ser hizirên te nedçû. Li ser wî halî jî ra, hîngê 
min gelek caran yarî jî bi te dikirin û li ser dilê te dreqsîm. Min 
digote te, mala te xo dumahîka dunyayê nîne te hosan xwe dîn kirî. 
Lê bi rastî jî ji dumahîka dunyayê nexweştr e. 

Baş e, Candoz nuke te em înayne vêre da kulên dilê min derêj key 
yan yên xwe. Ez û Rewneq, em du evîndarên hêşta biçîk û bêeqil 
bûyn. Lewma xwendan jî û Rewneq jî çûn, lê dîsan jî bawer bike ez 
nepeşêman im. Her ji wê rojê û heta ez dimirim jî, ez bi saya evîna 
we dijîm, ji ber ku evîna wê dunyayeka din pêşkêşî min kir, cuda ji 
hemî dunyayan. 

Bîra te dihêt dema me şnî dest bi dibistana amadeyî kirî. Hêşta ber 
kepê min reş nebibû, hema bêje taze av di min gerya bû û negerya 
bû. Ez weke snêleyekê xwîn germ, bûme har û dîn û evîndarê 
Rewneqê. Ne bi şev, ne bi roj min hay ji dunyayê nebû. Lewma eve 
bi serê me hat. Derdê min nebes xwedina min e, derdê mezin ew 
e, ew bi kutek û zorê daşî. 

Lê tu û Yarvîna du evîndarên bieqil in. We hezkirin, zanîngeh û eqil 
pêkve bi rê ve birin. Ez baş têdigehim ku eve sê çar roj e, bersiva te 
neday. Rast e, bo evîneka paqij û ji dil gelek ya bizehmet e. Lê di 
heman dem da gelek ya bi sanahî ye jî, ji ber ku evîneka hosan ne 


sê çar rojan yan jî salan, belko hemî jiyana xo dê li bendê mînî. Ez 
dizanim dê gelek astengî û deravên bi zehmetir û bêçareserî kevine 
rê ya we, lê bo evîneka aqilane û du evîndarên bêhinfirhe û 
xwedan wireyeka mukum û bihêz dumahîk her serkeftin û gehiştin 
e. 

Candoz bi hîvî û bawerîyeka germ, Diloy himbêz dikit û hêzeka 
mezin jê werdigrit. Bi girnijîn û çavên ji rondikan pengîyay li Diloy 
dinêrit û dibêjitê: 

Dilo bawer bike hevalînyeka wek ya te ya paqij û bi bawerî, hindî 
evîneka paqij û aqilane ya mezin û xweş e. Bi rastî jî pirsiyarkirin ji 
mirovekê bi serbor bi qasî çareserîya dixtorekê xwedan 
bawername ye. Ez gelek bextewer im ku min hevalekê weke te yê 
hey. Rast e, te Rewneq ji dest da, lê te ruha evînî û mezinahîya wê 
qazanc kirin. Bi rastî jî yê di evînê negehit di vê dunyayê jî nagehit. 
Ka were da her yek ji me evîna xwe bihêlit di dilê xwe da û da biçîn 
wê xwaringeha li hindavî bendavê, şîveka xweş bixweyn û pîçekê 
kul û kovanên xwe sivik bikeyn. 

Li qulaçekeka veder ya xwaringehê, li ber mêzeya xwarinê roj 
hêdîhêdî xatra xwe dixwazit û çavên wê berze dibin, lê hêşta davên 
tîrojkên wê kezî û biskên xwe li serê wan berûk û betenan divehînin. 
Bayê hîn yê bendavê û germatya şevên havînê dibine seqayekê 
romansî û xeyalên evîndaran diçînin. 

Piştî xwarina kebabeka bitam û nanekê germ, digel şînkatî û 
tirşîyekî xwemalî, Candoz û Dilo digel xwarin û vexwarina qehwe û 
şirînahyê xwe, hîrde suhbetên evîndarîyê û bîrhatinên wan û 
kenyekê nerm berdewam dikin û xwe ji bîr ve dikin. Lê dengê 
sîgnaleka biçûk ji mubayla Candozî, wan hişyar dikit û dîsan 
vedigerînine ser suhbeta rojê. 

Dilo bibûre, eve mayleka Yarvînayê bo min hat. Guhê xwe bidê! 
Dembaş Candozê min Bibûre ez neşiyam bersiva te di demê wê da 
bidim. Malbata me di rewşeka geleka nexweş da ye, lê rewş ji 
mirinê jî girantir bit tu hergîz ji bîra min naçî û di dilê min da yî. 
Tenê bo zanîn, birayê min Mîro yê tûşî rûdaneka tirimbêlê bûy, her 
çende nesûçên wî ne jî, lê yê di rûdanê da jiyana xwe ji dest dayî 


kurê axayekê mezin e û xwedan 'eşîret in. Tu dizanî axa û 'eşîret jî 
çawan hizir dikin. Nuke birayê min di zîndanê da ye, lê dîsan jî 
jiyana wî di metirsîyê da ye. Bi kurtî em nizanin dê rewş çi lê hêt û 
dumahî gehîte kuderê. Ji ber vê yekê jî ez hîvîdar im bersiva min 
nedey û bêhna xwe li min firhekey. Heta ez peywendîyekê bi te 
nekem çi tiştan bo min virê nekey. 

Hîvdar im tu û malbat hemî dibaş bin û çavê te maçî dikim û tu dilê 
min î û çi caran jê dernakevî. Bi hîvîya çareseryê û rojên xweş 
vegerne ve. 

Evîndara te Yarvîna. 

Bêhneka dirêj bêdengîyê mêza wan dapûş kir û gêleşûkeka hiziran 
di serê wan da azirya. Lê Diloy bi çend peyvekan dergehê wê 
bêdengyê şkand û got: Çi kesayetîyeka hêja ye. Xwezî hemî 
evîndaran ev kesaytîye hebaya. Heta deravên ji mirinê jî girantir 
nikarin wê bçemînin. Te xudawenda xwe pîroz bit hevalê Candoz. 
Bawer bike çi babeyilsik û reşeba neşên belgekê bi tenê jî ji evîna 
we bihejînin. 

Çavên Candozî bûne bendav ji rondikan û weke sûlaveka nerm bi 
ser rûyên wî da hatine xwarê. Lê hêz û bawerîya evîna wê wireya 
wî mukomtir lêkir û sind bi evîna wê xwar ku ji bilî wê, keseka din 
tevlî jiyana wî nebit. 

Bi xemgînyeka mezin, lê bi bawerîyeka mezintir kursîkên 
û aram li tirimbêla xwe swar bûn û bi hajûtneka nerm û rehet, 
berev mal ve bi rî ketin. 

Êdî Candozî bi henaseka frehtir û bi dilekê prrî suza evînîyê ji Diloy 
re got: Dilo can bi rastî jî evro derkeftna digel te ya xêrê bû. Te 
hêzek û bawerîyeka din ya mezin da min. Bi taybet jî hatina mayla 
Yarvînayê, her çende kuzîrka sotina peyvên wê yên birîndar hêtîna 
agrî li ser dilê min hilkir, lê ya ji her tiştî mezintir peyvên wê yên 
evîndar, ne bes bûne hêvênê dilê min, belko ruha min jî digel xwe 
meyand. 


Ji bilî vê jî peyama di navbera rêzikên mayla wê da, serê wê gululka 
alozî kire di destê min da û dumahîka wê jî bo min şilûve kir. Û ya 
ji hemîyan giringtir, bijardeya biryar û bersivan bo min hêlan. 


Nîşan Bameni Sala 1965ê li Bamenê ji dayik bûye. 

Xwendina xwe ya seretqyê û navinci li Bamerinê û peymangerha pîşesazî li 
bajarö Duhokê bi dumahî înaye. 

Her ji jiyê xwe yê şazde sali tevlî siyasetê bûye û pênc salan jî pêşmerge bûye. 
Piştî koça miliyonî, berev welatön yekêtîya sovyêtî ve diçit û du salan 
rojnamevqnîyê dixwînit. Lê ji ber egerên nesaxiyekö temam nakit û berev 
welatön rojava ve diçit. Li welatê Swêd akinci dibit û xwendina 
perwerdekarîyê bi dumahi diînit û bo maweyê 23 salan e, wek mamostqyekî, 
waneyön zimanö kurdî dibêjit û berdewam e. 

Berhemên çapkirî: 

Sal 2005 "Eşga te di şevreşê da" helbest, pîtên latînî. 

Sal 2010 "Eve alfaböya min e, 1-3" perwerde, pîtên latînî. 

Sal 2016 "Ziman û babet 4-6" perwerde, pîtên latînî. 

Sal 2019 "Ziman û babet 7-9" perwerde, pîtên latînî. 

Sal 2019 "Vinzax" roman, bi her du pîtên arami û latînî. 

Sal 2023 "Gulek û hzar birîn" helbest, pîtên aramî. 


Sidqî Hirorî 
EZ Û DELAL / LI SER RÊYA EVÎNÊ 


Min nezanî ka ez çawa ji malê derketim. Ez gelek bi heyecan bûm. 
Ez wekî xortekê gelek şermîn yê ku xwe ji nişkan ve dîtî neçar ku li 
hember gelek xelkî rabiweste û biaxive lêhatibûm. Lemzeyên dilê 
min zêde dibûn, destên min cil, pirç û tesrîha min rast dikirin. Hezar 
hizr û malxulyan û pirsiyar di rêya ber bi trênê ve, di serê min de 
vecemhan serêk. Çawa na û ez dê bêhneka din gehiştibam mirada 
xwe, min dê şoxa dilê xwe ji nêzîk ve bidîta û ez dê bi tenê bi wê re 
rûniştibam. 

Ez di wan gavan de dildarekê rastîn bûm, ez mîna Memoyî şeydayê 
Zîna xwe bûm. Hest û laşê min wekî ciwanekê di jiyê sinêliyê de 
bûn û min nedizanî ka ew ji bo yên temaşayî min dikir, ji rûxsarê 
min ve diyar bû yan na, lê ya ji min ve haya hemî dinyayê ji wê 
hestpêkirin û civana min ya li gel Delalê hebû. Ji wê gava wê tê de 
telefona min kirî û xwestî ez û ew hev bibînin, ez niqoyê 
hestpêkirineka pir lezetbar ya evîndaran bûbûm. 

Ez li ser dereceyên xweliv dadiketim jêr, bo bin erdî, ber bi metroyê, 
da ku li trênê siwar bibim û ber bi navenda Stokholmê biçim. Piştî 
pênc deqîqeyan trêna min hat û ez lê siwar bûm. Her cara ez li 
trênê siwar dibûm pirtûkek ji bo xwendinê jî bi min re bû, lê ne wê 
carê. Min gelek hez ji xwendina di trênê de dikir, lê ez wê rojê û wê 
gavê ne yê xwendinê bûm. Hişên min berbelave bûn û Delalê ez bi 
hemî ve dagîr kiribûm. Wê, êdî di dilê min de, di nav hest û nestên 
min de cihekê herî delal, nazik û mezin girtibû. 

Tiştekê xerîb bû, li gel hindê ku min dizanî ku Delalê du mêr kiribûn 
û wê ji mêrê yekê du keç jî hebûn û ew bîjin bû, min hez ji wê kir. 
Ez zilamekê 41 salî bûm û min hêj jin neînabû. Ne bes ew, lê ez hêj 
bi çi jinekê re raneketibûm. Ya rast ez di wan gavan de pir têhniyê 
Ez di trênê de li hember keç û kurekê ciwan rûniştim. Dibe ku jiyên 
wan di navbera hejde û nazde salan de bûn. Kur ji rûxsarî ve diyar 
bû ku swêdî bû û keç jî mîna swêdiyên nû, belkî di eslê xwe de ji 


rojhilatî, belkî jî kurd yan tirk yan ereb bû. Ew herdu bi swêdî 
diaxiftin û haya wan ji derdora xwe û qerebalixa xelkî nebû. Lêvên 
wan hevûdu dimijand, te digot ew bi tena serê xwe di odyekê de 
ne û kes wan nabîne. Min mêze kir ku swêdiyan, yên ku min ji şiklî 
bi swêdî yan ewrûpî nas kirin, temaşayî wan herduyan û wê reftara 
wan nedikir, herwekî wan bi hindê nedixwest azadiya wan her du 
ciwanan têk bidin û nedixwest mayê xwe di tiştekê ne yê xwe de 
bikin. Lê çavên hinên din yên wek min rojhilatî yan efrîqî bûn ji wê 
kiryara wan her du cihêlan venedibûn. Hizra min ket ser wê ka gelo 
çima ew weha bûn û wan çavên xwe ji ser wê lêvmijandina wan 
her du xortan ranedikirin! Gelo ew reftar ji kêmsekskirinê dihat yan 
ji neazadiya di wî warî de ya di nav civakên me yên rojhilatî de heyî 
dihat yan jî pirs pirsa kulturên cuda ye û çawa mirov hêv dike his û 
hezkirinên kesên din? Min wê gavê hizir dikir heger kur û keçekê li 
bajarekê rojhilatê misilman weha hevûdu di nav xelkî de 
ramûsandiba û mijandiba, kêm tişt hezar tif û lanet, heger ne kevir 
û qutan û kuştin dê pê ketiban û kî dzane dê wan bi navê Xudê û 
namûsşûştinê çi înaba serê wan. 

- Merheba kekê Rêber. 

Li gel wî dengê bi berguhên min ketî destek ji pişt ve ket ser milê 
min yê rastê. Ez lê zivirîm, temaşa dikim hevalê min Hawrê bû. 
Hawrê wekî hemşehriyên xwe yên ji Silêmaniyê zimanşirîn û 
sohbetxweş bû. Min ew di kampeka penaberan, di destpêka hatina 
xwe de bo Swêdê nas kir. Em çendekê pev re çûn kursa hînbûna 
swêdiyê. Hîngê wî digot min: Kuro Rêber bi Xudê tu çi caran hînî 
swêdiyê nabî, belkî heger tu jineka swêdî bînî yan zimanê xwe 
bisojî, encax tu karibî wekî swêdiyan biaxivî. 

- Ha Rêber tu û swêdî çawan in, wî weha got û keniya, piştî ku min 
silav lê vegerandî û destê wî yê dirêjkirî ber min bi destê xwe yê 
rastê şidandî. 

- Wey Hawrê ev tu li kîve yî? Ev çend sal in me hevûdu nedîtî! 

- Ma bira em çi bikin. Jiyana vê derê weha ye. Mirov di navbera kar, 
jin, zarok û mijûlahiyên navmalê de berze dibe û wext bi zêrî jî bi 
dest mirovî nakeve ku hema kêm tişt mirov hinek hevalên xwe 


bibîne. Te dît mirovî wextekî li welatî, yan jî rasttir mirovê mêr li 
welatê me piştî karî li cihekî yan çayxaneyekê hevalên xwe didîtin 
û wextê xwe pev re xweş radiborand. 

- Hawrê ji axiftinê diyar dibe ku te jin jî înaye û zarokên te jî hene! 

- Erê bira sê keçên min jî hene. 

- Bes keç! Bê kur? 

- Bira li vî welatê sar hind ji me çêdibe. Babê min bes kur hebûn, 
em heft bira bûn û ha min bes keç hene. Lo, feriq nake, zaro çi keç 
û çi kur bin li ber dayûbaban wekî hev şirîn in. 

- Keko, min bi henek got, xwe jinên vê derê ji zilaman jî qayimtir û 
zîrektir in. Ma ne şêr şêr e çi jin e çi mêr e? Tu dizanî li vî welatî 
zarok çi keç û çi kur bin gelek û gelek heta hejde bîst saliyê bi 
dayûbaban re dimînin û paşî rêya xwe vediwijêrin û jiyana xwe 
hildibijêrin. 

- Erê bira heke ew carûbaran hizra me û telefona me jî bikin baş e. 
Bibore Rêber ez neçar im li vê derê peyar bibim. De kerem bike bi 
min re em biçin mal cem me. Wî weha got demê trên rawestiya û 
wî xwestî jê derbikeve. 

- Ne spas kekê Hawrê, karê min heye. 

- Ê de baş e, bila bo careka din be. Bi xatra te. 

Min xatra xwe jê xwest û Hawrê wekî birûsiyekê ji ber çavên min 
di nav heşameta xelkî de wenda bû. Min ne telefon û ne jî 
navnîşana Hawrêyî hebûn û ne jî wî yên min û weha me ji nişkan 
ve îmkana hindê hebû ku me peywendiyên xwe nû bikirana, lê vê 
carê jî ez û Hawrê ji hev qut bûn. Trên livî û dengê gîtarekê hat û 
paşî dengê stranbêjekî. Zilamekê nêzîkî sih saliyê, pordirêj û porreş, 
bi cilên bêserûber û kumek li ser serî li nêzîkî deriyekê girtî yê trênê 
rawestiyabû û gîtara wî di destên wî de, wî hem stiran digotin û 
hem li gîtara xwe dixist. Wî stiran bi ingilîzî digotin. Paşî kumê xwe 
dirêjî ber xelkî kir bo ku pereyan jê re bixin tê de. Xwe dengê wî 
xweş bû, lê diyar bû ew jî kesekê mîna min bêşans bû. Belkî wî bi 
wî awayî pere xirve dikirin bo ku bikare buhayê çêkirina kasêteka 
xwe ya stiranan berhev bike. Ez jî yê ku xwe bi nivîskarekê baş 
dizanî neçar bûm biçim li postexaneyê kar bikim da hem debara 


xwe bikim û hem jî hinek pereyan bidim serhev û paşî pê pirtûkên 
xwe çap bikim. Rewşa me kurdan weha ye, dewleta me nîne ku tê 
de kitêbên me bên çap kirin û firotin û em bi pereyên firotina wan 
bijîn û bişên pê bêhtir binivîsin. Xwe stiranbêjên kurd yên baş kêm 
tişt hinek pere li dawet, şahî û minasebetan bi dest xwe dixistin, lê 
me nivîskaran ew jî nebû. 

Yek rawestgeh mabû ku ez ji trênê dabikevim û biçim Şirîna vî 
Ferhadî bibînim. Min di serê xwe de weha çêkiribû ku ez li cihê ku 
biçim destê wê, ez dê wê hembêz bikim, da wê ji nêzîk ve his bikim, 
da bizanim ka dê reaksiyona wê li ser hindê çawa be û ka ew jî 
temet min hez ji min dike, ka çawa ez sotiyê wê me, ew jî weha 
sotiya min e. Trên rawestiya û ez yê ku lemzeyên dilê wî pirtir dibûn 
û eniya wî xuhdayî lê hatibû, ji trênê daketim. Li ser dereceyên 
xweliv bilindî silal bûm. 

Min di dilê xwe de digot xwe: “Xudêwo hema ez li ber wê têk neçim 
û şerma xwe nebim. Hema ez, ev mêrê êxsîr, ku bo cara yekê di jiyê 
xwe de diçe civaneka evîndariyê li gel jinekê, di vê îmtîhana xwe ya 
yekê de binnekeve”. Delal bi çîroka xwe ve hat berçavên min. 
Keçeka diyarbekirî pir ji dil hez ji kurekî dike û bê razîbûna malbata 
xwe şû pê dike. Kur ji Delalê re diyar dike ku ew siyasetê ji bo 
bidestveînana mafên kurdan dike û mîtên tirkî bela xwe jê venakin 
û ew ji ber hindê neçar e ji Tirkiyeyê bireve berî ku bihêt girtin. 
Weha Memo, mêrê Delalê, wê bi zikê aviz ve dihêle û wenda dibe. 
Piştî du salan Delal bi alîkariya birayên xwe navnîşan û telefona 
mêrê xwe peyda dike. Ew li Swêdê bicih bûbû. Li bin givaştinên 
Delalê û birayên wê ew, wê û keça wê diîne Swêdê û wê keça duyê 
jî ji wî dibe. Lê mêr di evîna xwe de bo Delalê fêlbaz bû. Wî gelek 
yarên xwe hebûn û ew reftarên xerab li gel Delalê dike û tadarî û 
destidrêjîyê li wê dike û wê neçar dike ku dev ji wî berbide. Ew şû 
bi yekê din dike û dawiya wê şûkirinê jî berdan bû. Mêrê yekê 
belafiroş bû û berdewam dixwest Delalê biêşîne. Delalê li ber xwe 
da û nexwest serê xwe bo wê zordariyê biçemîne. 

Bi qasî ku vî dîmenî Delal di çavên min de mezin dikir, wî herweha 
ez hinek di qulaçên tarî yên nava min de ditirsandim. Jineka bi du 


zilaman re di jiyana jinûmêriyê de serneketî û xwediya du keçên 
mezin dê li gel min çawa be. Ez heta ber derê qehwexaneyê di wan 
hizran de bûm. Gelo şansa min, mêrê sêyê dê bi Delalê re çawa be? 
Gelo îmkan heye ku ew xwe bisteh bike û piştî wê ya wan herdu 
mêran înaye serê wê, ew mêrekê sêyê jî bike? Keçên wê dê çawa 
bi min re reftar bikin? 


Sidqî Hirorî di sala 1956ê de li gundê Hirorê li başûrê Kurdistanê ji dayik bûye. 
Xwendina destpêkê, navincî û amadeyi li bajêrê Mûsilê timam kiriye. Ew di 
salön 1984ê û 1985ê de endamê desteya niviskarön Radyoya Dengê 
Kurdistana Îraqê û bêjerê wê bû. Rojnamevanî li zaningeha Warso li Polonyayê 
(1986 - 1992) xwend û master tê de wergirt. Ew ji sala 1992yê ve li 
Stockholmê akinci ye. Wî bi navê Sidqî Ebdilqadir û Rastî Hirorî jî berhem 
weşandine. 

Pirtûkên nivîskarî: 

1. Dîmenek ji çiroka jiyana min, yek çîrok, çapxaneya Xebat, 1985. 

2. Momkekq nevemirî, çar kurteçîrok, 1986, Tehran 

3. Çend hozanekön nenavkiri, helbest, 1986, Tehran 

4. Qereç û dilber, helbest, 1989, Warşo (Polonyo). 

5. Kurê Zinarê serbilind, roman, çopa yekem weşanxaneya Nûdem, 1996, 
Stockholm. 

6. Evîn û şewat, roman, çapa yekem weşanxaneya Nûdem, 1998, Nûdem, 
Stockholm. 

7. Ez û Delal (Min bi tenê nehêlin), roman, çopa yekem weşanxaneya Doz, 
2007, Stembol. 

8. Ez û Delal (Li ser rêya evînê), roman, çopa yekem weşanxaneya Nalbend 
2017, Dihok. 

9. Serpêhatîyên jyana min, nivîsîna İsmet Şerîf Wanlî, weşanxaneya Rûpelê, 
2014. Wergerq ji erebî Sidqî Hirorî û Newzad Hirorî. 


Yaqob Tilermenî 
HELBESTVANA ŞAŞWAZ! 


helbestvanê got, “tu nikarî çîrokek fena helbestekê binivîsî,” 
çîroknûsî got, “tu bi çi dahkê wiha dibêjî,” mirov digot qey wî 
yarmetî ji awirên li ser deqê dixwest. 

ji heman awiran re got, “ma çîrokên min ne helbest in tu dibêjî?” 
bi bengîtî, bi hêviya wergirtina bersiveke erênî li helbestvanê nihêrî. 
helbestvanê got, “ne helbest in jixwe...” 

ew likumand li xiramên ku hêvî lê têk diçûn, daxwaza wî ya erênî 
bi erdê de teqand. 

çîroknûsî got, “çima mirov li hemberî hevdu ew qasî bextreş in? 
çima dema ku dest pê dike dawî li xerabiyan nayê?” 

çavên wî yên nûtikî û mîna du morîkên birqonekî, hesta girînê 
arasteyî awirên xwînêr dikir. 

ji heman awiran re got, “qey bêjeya xerabiyê mê ye ku ew qasî zêde 
dibe? qey dilsoziya di navbera du hezkiriyan de li hemana ye ku 
yekser veguhere xerabiyê?” 

wî serê xwe çemand, ziq li serê pêçiyên lingên xwe nihêrî. bi zorê 
xwe girt ji bo ku negirî. 


min dît, di helbesta yannis ritsos de bû. 

destê êvarî trênek nîgar dikir, wênesaz. 

dema ku fargona taliyê ji kaxizê vediqetiya û bi tena serê xwe diçû 
barxaneyê, wênesaz jî di wê fargonê de bû. 

ez di çêja mirra de ji çîrokê vediqetiyam: pêşîn tehl, bi dû re şîrîn. 
tu dibêjî, tu jî ne di vê çîroka min de yî helbestvana bextxweş? 


1 helbestvana şaşwaz: navê helbesta yannis ritsos. 


çîroknûsê matmayî* 


rojek ji roja bihara pêşîn. 

destê esir. 

hewayeke hênik. ezman li ber barînê. 

kar û şixulê ku ji zivistanê ve em li bendê, hîna jî nehatiye hawarê. 
ez û ew li kargehê rûniştine. 

-ez- çîroknûs û -ew- helbestvan. 

diponijin bi ser tûrikên xwe de. 

di destê min de helbesteke wê. di destê wê de çîrokeke min. 
dinoşînin piyalên şeraba helesor. 

ji nişkê ve tîrêjên biriqtavekê di bergeha çavan de. 

awirên ji çar çavan li hêla derî. 

zilamek. porincikî. belawela. rîh bihostekê tev li por. 

hat û li ber derazînka kargehê rûnişt. 

di serî de awirek firand min. bi lavayî. 

paşiyê li hundirê çavên wê nihêrî. bi gefxwarî. 

wî li wê, min li wî nihêrî. 

di qiraxa çakêtê wî yê riziyayî re, serê şûşeyek şeraba porxingalî. 
helbestvan rabû. şûşeya ji ser maseyê rakir. piyala li ser sêpêyê 
dagirt. bi gavên safoyî gihîşt ber derazînkê. 

wî serê şûşeya şeraba xwe firkand. porê xingalî mist da. 

min jî û wê jî, di wateya “pere tune ye” de her du destên xwe ji hev 
vekir û ew hewaleyî xwedê kir. 

bişirî. diranên wî yên zêrînî xuya bûn. 

rabû ser xwe. gef li xwedê xwar. 

xofekê em rapêçandin. 

lîreyek hesinî avêt hundirê kargehê. 

lîre gindirî, çend fetil dan xwe, weke serxweşekî li dora xwe zivirî, 
li ser panahiya xwe ket erdê, çend çaran perpitî û mir. 

ew bi gavên borgesî ji ber kargeha me bi dûr ket... 


tekamûla rojê? 


ji sih û çar kulîlkên roboskê re... 

serê sibê,,, du çêlkew,,, li ser dîwêr,,, di navbera wan de du bihost 
û nîv valahiyek,,, li pêşberî hevdu diviçviçin,,,,,,,,, şor dikin xweşiya 
destê sibê,,, di navbera wan de bêrîkirina dêyeke birûreş û zarokekî 
tezegihîştî yê li dûrahistanê,,,,,,,,, 

guliyên dara leymûnê di nermebayê de bi incikên hev digirin,,, 
kulîlkên beravêtî bi ser çêlkewan de dibarin,,, kulîlkên qurmiçî 
kovana çiyagerên di biharê de devê wan li ser axê,,,,,,,,, 

destê nivro,,, du şop zelq,,, li ser dîwêr,, bi qandî du dendikên 
belek ên şebeşan nifir li nîsanê dibarinin,,,,,,,,, tîrojk û biriqtav 
bêçine ji bo her du tovan,,, guliyên leymûnê xwe li hev ranakişînin,,, 
dîsa jî didomînin barîna kulîlkên bêhnxweş,,,,,,,,, 

erdnîgariya rojhilêt xwîn dibe,,, peqilkên biharê yên xwînî diherike 
bi ser erda nalebar de,,, xwîn dinizile demsalê,,, dinya dinale ji ber 
awazên topan,,, erd dinale,,, ax dinale,,,,,,,,, 

ber destê esir,,, du çêlikên pisikan,,, li ser dîwêr,,, lepûşkan davêjin 
zelqa çêlkewan,,, lîstikek zarokî dest pê dike li şûna ajalan,,, barîna 
kulîlkan mihricanek e ji bo her du afrêdan,,,,,,,,, 

komek zarok,,, di destên wan de ben,,, di lingên wan de potîn,,, bi 
repürep ber bi mihricanê de dibezin,,, rasiparda xwe ji mezinên 
xwe wergirtine,, dê nehêlin xweza bi xwe şa bibe,,,,,,,,, 
daristanek,,, li dûrahistanê,,, lava dike ku baranek bi ser şewata wê 
de bibare,,, xweda bêdeng,,,,,,,,, 

dahnê êvarî,,, du termên pisîkan,,, di benan de li dûv zarokan 
dikişkişin,,, di nava lepûşkan de zelqa çêlkewan,,,,,,,,, 

li ser erdnîgariya rojavayê,,, lîstikek nû ye ruhsitendina canliberan,,, 
kujerên nû ne zarokên cihani,,,,,,,,, baranek bi derengî be jî bi ser 
rijik, bizot û kokên şewitî yên daristanê de dibarin,,, lê xemilîner bi 
derengî bergiriyê dikin,,,,,,,,, 


2Ji pirtûka Metamorfoz, Weşanên Na, Izmir. 2013. 


nîvê şevê,,, du reşemirov,,, li ber dîwêr,,, temaşe dikin li pisîkên li 
ben xistî,,, li bizavên zarokên xwe yên ku dest ji wan girtine 
diheyirin,,, awirên wan mirî,,, 

zîpikek bi ser de dibare,,, şût û rût dike guliyên dara leymûnê,,, 
dibin du bizotên sor her du çavên nepen,,, û aravekê dibarînin bi 
ser diwörde,,,,,,,,, xweza kelogirî dibe,,,,,,,,, xweda tune dibe,,,,,,,,, 
xwe ditefe,,,,,,,,, 


Yaqob TILERMENÎ, di sala 1972'yan de, li Qosera Mêrdînê ji dayik bûye. 
Dibistana seretayi, navîn û berhevî li Qoserê xwendiye. Li Zaningeha Dîcleyê, 
Fakulteya Perwerdehiyê, Beşa Fizîkê qedandiye. Ji sala 1995'an heta taliya 
sala 1998'an li bajarö İstanbul6 Mamostetiya Fîzîkê kiriye. Pênc salan li Qoserê 
Mamostetiya Fen Bilgisiyö kiriye. Di Gulana sala 2002'yan de ligel deh 
mamosteyan û endazyareki, bi bahaneya “xebatên perwerdekirina kurdi” 
hatiye girtin, mehekê di Girtîgeha Mêrdînê de maye û şeş mehan ji kar dür 
hatiye xistin. Pişti serbestmayin û rizgarbûna Dadgeha Ewlekariya Dewletê 
(DGM) li kar& xwe vegeriyaye û ji hêla Walîtiya Mêrdînê ve sirgûnî bajarö 
Yozgatö bûye. Weke sirgûn sê salan li gundekî bi ser navçeya bi navê Çekerek 
a bi ser bajarö Yozgatö ve maye. Di sala 2017'an de ji teref pergala Turkîyeyê 
ve ji mamostetiyö hatiye derxistin. Ji ber ku gef lê hatine xwarin, welatö xwe 
terikandiye û li Ewropayö bûye penaber. Niha bi hevjîna xwe Dilber Hêma û 
keçên xwe Şarezin û Yezda re li welat& Swîsreyê dijîn. 

Nivîs û çîrokên Tilermenî ji sala 1997'an û vir ve di kovarên bi navê Jiyana 
Rewşen, Pelin, Kevan, Nüdem, Hiwa, Rewşen-name, pöveka özgür Gündem- 
Ekgündem, Rojnameyön Azadiya Welat, Özgür Politika û Xwebûn, Dünyanın 
Öyküsü, 14 Şubat Dünyanın Öyküsü, Tiroj, Notos, Kovara W ü Destar de hatine 
weşandin. 

Tilermenî heta niha pênc pirtûkên kurteçirokan ên bi navên Eşbazi, Bermeglüb, 
Ferhenga Sirgûnê, Metamorfoz û Pizdank û pênc romanên bi navên Kitim, 
Qerebafon, Bavfileh, SERGOtina Calvino û Hêlange û du pirtûkên zarokan ên 
bi navên Kulîlkên Apê Mûsa û Kermöşa Gerok dane çapkirin. Pirtûkek bi navê 
Salnameya Çîrokên Kurdî yên 2012-2013-2014'an amade kiriye. Şanonameya 
wî ya bi navê Danişina Zimanekî di “Yekemîn Pêşbazîya Nivisandina Lîstikên 
Şanoya Kurdî” ya Şaredarîya Bajarê Mezin a Amedê de xelata duyemînîyê 
wergirtiye (2012). 

Helbestên Şükrü Erbaş ji tirkî lige! Dilber Hêma bi navê Cam û Kevir, helbestên 
Hicri İzgören ji tirkî ligel Lal Laleş bi navê Böbaran, û desteyeke çîrokên 
çîroknûs Özcan Karabulut ji tirkî bi navê Rojda, romana Sırrı Ayhan bi navê 
Dansa Berber, Romana Fatma Köl bi navê Aso, romana Semih Gümüş bi navê 
Tenêtî Dişibe Kö, pöşaniya Agota Kristof ji Fransî bi navê Nexwende û 
şanonameya M. Cevdet Anday bi navê Yön Di Hundir De, şanonameya Eşber 
Yağmurdereli bi navê Düvpişk, wergerandine zimanê kurdi. Yaqob Tilermenî 
şanoname û senaryo ji nivîsandine û derhöneriya kurtefîlmê bi navê Meznün 
kiriye. 


Yaqob Tilermenî weke rêzepirtûkên Kermêşq Gerok ku ji çîrokên pedagojiki yên 
zarokan pêk tên, ji wan çar pirtûk qedandine û ew wergerandine zimanê 
Fransî jî. Her wiha bi zimanê Fransî şanoname û senaryo nivîsandine. Pirtûkek 
rêbera zimên bi zimanên Kurdî û Fransî amade kiriye. 


Şoreş Reşî 
SIWARIYÊN SERSOR 


Hîvê, mîna bûka bi xemla spî, paytexta mirîtîya dulên Sor Qadir, 
Abûbostan a di nava şevreşê de cîh bi cîh ronî dikir, siya xaniyên 
bilind dida ser kolanên genc lê dilîzînî û manzereyeke reş û spî 
xuliqandibû. Keç û gencên taxê, bi kelecan, dengên bilind, şên û şa, 
ji wê kolanê dimeşîn ya din û carna heke-heka wan di nava bajêr 
de deng vedida. Yek ji xortên di nava lîstîkê de, ji nûşkava pişt ve 
keçikek girt û destên xwe dan ser çavên wê. Keçikê bi zax, naz, 
dilşadî û rûkenî je pirsî: 

”Tu Cafer î?” Xort bi serî lêvan û bi dengê xwe yî kalind kirî 
bersivand: 

”Naaa” Wekî ku ketina hembeza xort xaşiya keçikê çûbê û bixwazê 
wê wextê dirêj bike, dîsa pirsî: 

"WE çaxê tu Mîrza yî?” Wî dîsa got: 

”Na, te nizanî!” Bi gotina wî re bereber lîstîkvanê qam dirêj, ji nava 
şevreşê derket hat û bi çengê wî girt, ew bihêz li pişta wî lûx kir û 
deng biserxist... Dengekî hestî û kirtik hate bihîstin. Genc bi 
hawareka li hemî kolanên Abûbostanê olan didî qîrî. Dengê berz li 
dîwarên xaniyan ket, vegerî û berê xwe da walahîya bervê hîvê ya 
dor bi stêrkan xemilî û li êzman bi tîrêjên wan ve zora hev birin... 
Hevalên li dora wan, bi çavên xof tê de li çengê hevalê wan î pê de 
deristî nêrîn û di cîhê xwe de mixbûn sekinîn. Hemî kesên li vê taxê 
dijîn vegerîn û li cîhê hawar je hatî mêzekirin. Gencê ku çengê xwe 
hatî badan, bi êşeke mezin, ew bêlîv kire nava lepê xwe yî din, bi 
gîrî û fîganê di nava kolanan de winda bû. Gencên ku verişkonî 
dilîstinî dawî li lîstikê anîn û hemî bêdeng belav bûn. Xortê 
bejndirêj jî seri di ber de, bi keçika li kêlekê ve ber bi qesra li keleka 
çem ve çûn. Keçikê bi çavên hestirkan dibarînin, dengekî hêrs û 
nefret tê de û mista xwe şidadî berê xwe da rêhavalê xwe û bi ser 
de çirî: 


”Te çima werga kir? Ha, te çima milê Mansûr şikand?” Bersîvek 
negirt û bi awayekî hîn berztir dîsa got: ”Ez naxwazim tu carekê din 
bi min re bilîzî! Te bihîst? Naxwaaaaziiimmm!” û bazda çû. 

Roja din, danê sibê. 

Gencê ku êvara çûyî çeng hatî badan, ew pêçabû, bi kêjîyekê 
avêtibû stûyê xwe û pê ve girêdabû. Bi mêrekî kal ve li ber deriyê 
qesra mîrêmîran sekinîbûn. Zêrêvanan ew birin dîwana mîrêmîran. 
Mîr li ser dîwana bilind, di nava pandîyên dest li ser şûran de 
rûniştîbû; bi rûkenî got: 

“Bi xêr hatî Cuma, gilî û gazincên te çine?” Mêrik: 

“Di nav xêrê de bî, temen dirêj bî mîrê min” got. Ji ber kelecana 
girtî û gewrîya zûha bûyî kêlîyekê sekinî, destên wî wekî bixwazin 
derdê wî bînin ziman hewil dan tiştekî bêjin, laşê wî hêjî, paşê dîsa 
berdewam kir: ”Doh êvarê birazîyê te Mîrşan, enîşka Mansûrê min 
şikandiyê û kiriyê ardan!” Bi vê nûçê re mîrêmîran ji cîhê rûniştî 
hêza xwe kir ku rabe, laşê xwe rastkir, bi awayekî cidî: 

“Çi?! Çima?” pirsî. 

“Ew ê êvarê verişkonî/çavgirtonek dîlîstine, Mansûrê min çavên 
keça me Banû yê girtine, ew jî bi vê yekê hêrs ketiye û milê telayî 
min î bi tenê yî şikandiye!” 

“Ecêb e ku Banû yê ji min re qala bûyereke wisa nekir. Karekî pir 
xerawî kiriye. Baş e, tu dixwazî em mahkemê vekin û ew tazmînatê 
bidin?” 

“Na mîrê min, ez tenê dixwazim hûn wî temê bikin ku careke din 
nêzikî Mansûrê min î tenê nebe.” 

Mîr ji cîhê xwe rabû, hat ber Mansûr, destê xwe bi şewqat di serê 
wî da û pirsî: 

“Têşê?” 

“Pir ne, doh pir êşîyabû.” 

“Temam kûrê min, ez ê bi wî re deng bikim ku bila careke din li te 
nexê. Cuma tu meraqan neke ez ê bi wî û bi Weled Xan re gep bikim. 
Bila ji te re mîyekê jî wek heqê êşê bişînin.” 

“Mal ava mîrê min, sîya te ji ser serê me kêm nebe!” got û ji dîwanê 
derketin der. 


Mîrêmîran, di jûra qesra dulên Sor Qadir ya mûhteşem de bêdeng 
rûniştibû; di nava mûtaleyên kûr de li der temaşe dikir. Bi dengê 
bilûra ji dûr dihatî re, hêdî hêdî dest bi seri hekandinê kir. Ahengekî 
dirêj î bi êş li nava mêjîyê mirovan diket û xûyakirin dida ku ew ji 
nava dilekî birîndar, zîz û xêmgîn derdikeve. Hinekê guhê xwe da 
ser, piştre ew mirovê bi heybet, wekî bitirse ku bi pirsa wî re 
ahengê qut bibe, hêdîka: 

”Xatûn va dengî bilûrê ji ku tê, kî lêdixe vê çaxê?” pirsî. Jina mîna 
hîva li ezman dibiriqî, dora xwe ronî dikî, lêv û çavên xwe serûbin 
hev kirin, nivqerfî û bi tinaz got: 

”Nizanim ji ku tê lê ew Xofo ye mîro, Xofo! Wekî din vê çaxê kî yê li 
bilûrê bixe? Kî dizane vê çaxê Xofo di kijan kendalî de ye...” 

”Xofo kî ye xatûn can?” 

”Wîîî tu jî, çima tu nizanî ku ew navê Mîrşanê ku çengê xelkê 
dişkenî ye...” 

”Na, min nedizanî; dizanî çi? Pêşîyê me gotiyê kuçikî xwedîye xwe 
kevir kirî xelkê ji dû de kevir bike! Di cîh de nabînim ku tu vî navî li 
Mîrşan dikî û hêvîdar im careke din dubare nebe!” 

”Rast e, bibexşîne.” 

”Hiih, çiqes bi êş û xemgînî jî lêdixe!” Serê xwe dîsa pêş de û paş 
de hekand, çavên xwe berdan kenara çemê Cîhanê. 

Oda lê rûniştî mîna `neynika Perî Qiza` di çîrokan li ve herêmê 
dihatî qal kirin bû; dikarîbû hemî bajar bibîne. Dîwarê wê yek 
dihate alî bajêr, yek jî dihat alî çem. Di herduyan de pêd pêda 
pencerên baniyên xwe gilower û dirêj hebûn. Necaran, li ser dara 
gûzê ya li dora hemî pencereyan, çînên şêr, xezal, werdek û gulan 
neqişandibûn. Rûyê dêr, bi tirêjên ronahîyê mîna eynikekê 
dibiriqîn. Li dîwarê odê yî di nava avahîyê de, tam di nava tifal de, 
mertalekî gilover î ji hesin, rojeke pêtî li dorê di navê de hatibû 
daliqandin. Li alîyê wî yê rastê, şûrêkî dudevî, desti ji hestî wek serê 
şêrekî hatî çêkirin hebû. Li aliyê çepê yê mertal jî; bivirekî şer î 


devxwar ku dev hatî sûandin û dibirqî hebû. Ref û pencereyên 
(dolap) kirinî nava dîwaran hemî ji dara gûzê bûn û çînê gulan li ser 
neqişandibûn. 

Li pişt serê mîr destkirekî ji rengê şîn, sor, spî lidar xistibûn. Ew zirav 
û dirêj bû. Li dora wî, çînê `tilî` yê yî bi rengê sor, firdolê, mîna pelên 
tavê digerî. Bi rû wî de, bervê navê, `çarnîk` ên şînê ketinî navahev 
dirêj dibûn. Di nava wan de jî, çar çînên `bişko` hebûn. Bişko di şiklê 
saeta qûmê de bûn ku rabirdûya wê heta ola Zerdeştî diçû...Her 
qûncikekî xalîçê jî, tûmek ji biskên keçika ew hûnandî hebû. Li vî 
warî, ew kevneşopiyeke kevn bû, her keçika tevn dikirî, ji porê xwe 
biskek dikirê qûncikên xaliçê ku bexte wê vebibe... Li heman dîwarî, 
di navbera her pencereyekê de du dutarên seri bi toqazên rengîn 
hatibûn darda kirin. 

Avahî wisa hatibû çêkiribûn ku nivîyê odeyên li jorê, an tebexa 
duyem, ji dîwarên xanî derdiketin der. Çerçewa tebaxa jor ji ya bin 
firehtirbû. Ji alî der de, her qûncikekî qata duyem, ji bin de bi darên 
çînê serêşêran li ser hatibû destek kirin. Di odeyeke wiha de 
rûniştin, hestên ku mirov nivî li ezman, nivî jî li ser ava hêmin 
diherikî rûdinê, didan. Dengê ava li kelekê yê melûl melûl diherîkî 
aramiyek, kêfek, bextewerîyek û hêzek dida derûniya mirov. 
Westîbûna rojê hemî ji laşê mirov digirt û bi xwe re dibir. 
Pencereyên herdu aliyan, rê didan ku mirov hemî bajêr, kesên li alî 
din î çem re terin û tên bibîne. Di wê kêlîyê de çend siwarîyên bi 
rimên dirêj û mertalên mezin, bi lez derbas bûn lê wan bala wî qet 
nekşandin. Piştre kereke li pêşîya karwanekê xûya bû. Avirên xwe 
berdan ser tevgera wan û şopand. Di heman demê de binçeng û 
sînga wî ji xururê tiji bûn. Xwe bi xwe got: `Ew rind e, karwan daîm 
ji derda tên paytextê dewleta min û tîcaretê dikin. Ew dewlemendî 
û nişana mezinahiya min e! Bila werin!` Dajoyê li ser kerê, bi werisê 
di serê hêştir girêdayî qenter dikşand û di rewşeke westiyayî de bi 
rêya xwe de diçûn. Deweyên qentera dirêj, hemî bi barbûn. Têrên 
mezin ên li ser hergûcan mîna zebaşan perçiftîbûn û li ser herdu 
aliyên wan jî kodên textinîyên mezin dabûn ser piştê yên bêzar û 
bêziman. Li pişt wan, hêstirên bi barên giran dihatin lê bar xema 


wan jî nebû û bi tevgerên zinde dimeşîn. Li wal walîyên karwanê 
çend eskerên bi şûr û mertal jî hebûn. Hêştiran, di bin barê giran 
de, simên xwe nerm û aram didan ser axê û bi rîya xwe de diçûn. 
Piştî qenter derbas bû, hinekê jî teleşa êvarê ya xelkê Abûbostanê 
şopand; her neferekî tûrek di dest de an heqîwek li ser mil, ber bi 
wî alî, vî alî de dimeşîn û dixwestin di zûtirîn wextê de bigehêjin 
malên xwe. 

û-bostan dane ser. Çi xweş! Bi rastî jî vira cîhê av û bostana ye ku 
layiqî navê xwe...Lê dulên Osmanî kirinê Elbîstan. Wekî ku navê me 
yî dulên Sor Qadiran ye kirinî Dulkadîrogullari û nave ku kalên me 
li ava Cîhanê kirî wan a kiriyê Ceyhan! Zahmete ku mirov wan a 
fêhm bike, çima nava digûherin nizanim`. 

Mîndera tiji herî ya ku li ser rûniştî, nivîyê laşê wî kişandibû nava 
xwe û nedihîşt ku ew bi alîyekî de bilive. Di bin herdu milên wî de 
balgiyên ji pirtûkên çûkan hatî avandin hebûn û bi wan wêsaniya 
xwe derdixist. Hinekê bi ser milê xwe yî çepê de zêde kurifîbû. Keca 
zerê ku li dor kûmê sor pêçayî, berjor rakiribû û heniya wî ya mîna 
hîva şevê ronahî belav dikir. Seri bi ser sînga wî de ketibû û qet 
nedilivî. Qamikên çavan hema hema hatibûn girtin û spîkê wan 
xûya nedikirin. Çermê rûyan hatibû rakişandin, ketibû binê bîrêke 
kûr û xûya dikir ku ew ne li vir bû... 

Jina wî ya ku li hember rûniştî, çend caran serê xwe rakir, bi çavên 
evîn jê difûrî lê mêzekir lê tu nîşanê nêzikbûnê jê negirtin. Jineke 
rûspî bû, ewqes spî bû ku dikarî jê şîr û neynik biqarîya. Pozbiçûk, 
çavpahn, dêmpahn, geptiji, lêvsor û rû bêqerçimonik bû. Di nava 
wê de lêvên sor û tiji ye mîna pelikên sorgulan xwe nîşan didan. 
Bijangên dirêj hema hema digeheştin ser birûyan û çavên gir ên 
zeytûnî bi evîneke kûr temaşê dikirin. Carna bi ser tiliyên xwe ên 
zirav û dirêj ku eselat jê dibarî û bi ser gûstirkên xwe de mêze dikir. 
Carna jî ji ber bêhntengîyê tiliyên xwe diguviştin û dîsa awirên xwe 
dizivirandin ser mîr. Mîr, mîna peykelekî wiha rûniştibû. Jinik 
hinekê li ser rünişkandina wî ya masum û rastîya wî hizirî 
`şervanekî bê tirs, gurdê, wêrek, şêrêkî cengan bû ew lê çawa 


dikarîbû wiha mîna zarokekî xûya bike? Heger biriyên wî yên 
gîheştinî hev û çera wî ya xofê didî ser mirovan nebûya tê bigota 
qey zarokekî bîna şîr ji dev teyî rûniştiyê...` Xatûnê cara dawî serê 
xwe rakir, li nava çavên wî mêzekir û bi dengekî aram: 

"Al& Şahsûwar, tu çi ketî binê bîra kûr?” Pirsî. Mîr, mina ku bişengize, 
serê xwe ji nûşkava rakir, şaşmayî, bi çavên vekirî, bê hemdî xwe 
got: 

”Can!?” 

”Min pirsî ku tu çima ewqas kûr dihizirî? Xêre te?” Al wekî ji xew 
rabe, hinekî hewil da ku zinde bibe; tengilê xwe gûhartin, serê xwe 
zivirand alî jinikê, sivik bişirî û bi şêweyekî aram: 

”Her cara ku te bangî min dikir, te digot `dilo` lê vê êvarê te careke 
got mîr û vê care jî bi navê min gazî kir; xêre?” pirsî. 

”Çerê bikim, te hêrsê min rakir! Ji berêvara dirêj de gotinek bi devê 
te neket. Sewa wê min bi wî awayî bangî te kir.” Mîr serê xwe 
hekand û got: 

”Erê erê, tu heqî! Lê ez çawa bikim Sêvê Xatûn, ez nehizirim kî yê 
bihizire? Ji alîkî de dora me bi dijminan hatiye pêçan, ji alîkî de jî 
zend û êlên me yên ku heryek seriyekî xwe bi aliyekî de dikşinin 
hene. Ew nakevin bin sîvanekê û ji alîkî de jî rewşa malê ez kirime 
nava fikaran. Weyna hîs dikim ku barekî giran li ser milên min heye; 
hewil didim jê re çareseriyan peyda bikim. Ji qawekê talê yekê 
dikim, dixwazim ji wan re rêyeke navîn bibînim ku gel û dewleta 
dulên Sor Qadir xisaretê nebîne...” Sêvê xanima ku wekî ji barê 
mêrê xwe haydar, seri di ber de, mahçûp, bi dengekî zîz bûyî: 

”Ji rewşa malê mebesta te ew e ku min lawikek nedaye te?” pirsî. 
Al, kenî û serê xwe bakir û vê re jî: 

”Na, na! Te jî mesele di kuva derxist! Te keçikeka bi sed mêran da 
min, bese! Ya din, ez bi dilê xwe bi te re zewicîm û ne poşman im. 
Evîna te besê min e. Kurik nebin jî, wê bi tu text û tacan nadim! Ji 
xwe çar lawên min berê hene, bese; ez ê lawikên pir çirbikim? 
Ramûsaneke Banûyê ya ji dil besî deh lawikan e. Na, mesele ne ew 
e; mesele pirbûna lawikan e! Ez hinekî jî li ser bapîr û malbata me 
hizirîm. Ji kalê min Qerece bigre heta bavê min, dema yek tê ser 


text, ya Memlûk ya jî kurên Osmanî dikevin kivela ya birayekî, ya 
kûrekî, ya jî apêkî wî û li dij yê din derdixin. Dijmin me bihev didin 
kuştin. Heger rojekê tiştek bê serê min, ditirsim ku kurên min jî 
têkevin rewşa apanên xwe... Ji malê mebesta min ew bû.” got. 
”Ere, çima wan a çend salan berê apê te Abdurrezaq û pismamên 
te li hember te dernexistin.” 

”Mixabin, dîroka vê malbetê ji vana tiji ye...” 

”Lê ji bîrneke ku tu mîrêmîra yî, xelkê me navê `Dilpola` tirkan navê 
"Heykeli Turkmen' li te kirine... Xanê dewletake bi qudret, xwedî 
arteşeke bihêz, binav û dengî...” 

”Ji bîrnekiriye; balam, rastîyek jî heye ku dora me ji alî guran ve 
hatiyê pêçan. Meriv nizane sibê çi yê bibe. Binêr! Kalê me Qerecê, 
li Qehîrê, ereban bi lêdanê kuştin. Sêvlî ye Qerecê dîsa bi 
nemerdanê kuştin. Melîk Aslanê Silêmen dîsa wan a di camîyê de 
şehîd kirin. Xelkê me dibêjê `Şahbûdaq birayê xwe daye kuştin`. 
Bavê min ji ber wan xwe davêje pişt Fatîh ê osmanî. Memlûk apê 
wî Rûstem li hember wî derdixin. Ji bo ku bavê min ji holê rakin, 
osmanî bi Memlûkan ve hevkarî kirin û ew li Kahîrê bi şûr kirin du 
alî!” Bi “Ax ax!” re li jinûyên xwe xist û berdewam kir: ”Bi rojan 
qalkirinê ne dujminatî, ne nemerangî (îxanet), ne jî hevnegirtina vê 
malbatê teva nabe! Ez jî niha di nava vê çelqilotikê de me...” 

”Ji bo vê bû ku xezûrê min î cîh bihûşt, tim digot `êlên me mîna 
hevîrî ji cê ne, hevidû nagrin û kilorê xelkê di rûn de dikin!” 
”Haaa, mesele ji xwe ew e! Yên li rexê Sûrîyê bûnê dardestê 
Memlûkan. Yên li bakûr û rojava xwe avêtine bextê osmaniyan. 
Hinek çûne mala Şah Îsmaîl ava dikin. Yên rojhilat ketine bin emra 
Hesenê Dirêj ê ku kurd qir kirinî... Em jî niha di nava van de mane. 
Li jor mêzekî simbel, li jêr mêzekî rûn e...” 

”Dîsa jî ewqes reşbîn nebe dilo; ji bajarê Êcer (Yozgatê) bigre heta 
Amedê tu xwêdî welatekî bê serî û bê bin î. Tu xanê mîrîtîya ku li 
giyana xwe? Hinek wêsanîya xwe hilgire, rihet be, dixwazî ez 
qolincên te mistim?” Mîr kenî, vê re jî şabû, tiliya xwe dirêjî wê kir: 
”Binêr, te vê carê got dilo!” 


”Ere, lê tu niha deng dikî.” 

”Na xanim, destên te neêşin, pirsgirêk ne qolinc in...” got û disa 
kete nava bêdengîye. Wekî hinek wî bikşînin nava qûncikekî tarî, 
serê wî dîsa berjêr bû. Sêvê. 


Şoreş Reşî di sala 1961'an de li gundê Sêvikq (Bildûx) giredayî geza Cihanbeyli 
ya Qonyayê hate dinê. Di sala 1983'an de li Enqerê Üniversita Gazî beşa 
têkiliyên navnetewî tevq kir. Di sala 1989'an de çû Swêdê û hîn jî li Stockholmê 
dijî. 

Heta niha yek bi Tirkî (Palme, PKK ve Gladio), heşt jî bi Kurmancî, neh pirtûkên 
wî yên bi pirqnî lêkolîn in nivîsiye. Di derxistina kovarq Veger de pêşengî kir; di 
kovara Avaşin û gelek rojnameyan de nivîsên wî hatin weşandin. Demeke dirêj 
berpirsiyartiya rojnameya Azadiya Welat ya li Skandînavyayê kir. 

Demekê di meclîsa jêr a Wezereta Kar ya Swêdê de wek encûmen kar kir. Gelek 
sal in ku di rêvebiriya Înstîtuya Kurd ya li Stockholmê de cih digre. İro endamê 
meclisq wilayeta Stockholmê û di belediya Skârholmen ya Stockholmê ya jêr 
de encumen e. 

Berhemên nivîskar ên din: 

1. Palme, PKK ve Gladio (lêkolîn-tirkî) 

2. Ji Anatoliya Navîn Serpöhatiyön Dîrokî (lêkolîn) 

3. Diroka Kurdên Koçber — I (lêkolîn) 

4. Diroka Kurdên Koçber-l! (lêkolîn) 

5. Hawar (Roman) 

6. Yarani (Pêkenok) 

7. Dîroka Ela Sövikan (lêkolîn) 

8. Stran û Awazên Anatoliya Navin-(Lökolin) 

9. Heco (Roman) 

10. Diroka öla Sewöda 

11. Diroka Canbegan 

12. Diroka Kurdên Xelxal& 

13. Çoko (Roman) 

14. Çirokên Anatoliya, Xorasan û Semsûrê 

15. Roviyê Boç bi zengil (Zurok-PKAN) 

16. Siwariyön Sersor (roman) 


Lokman Polat 
HECÎYÊ NESINETKIRÎ 


Hecî Emîn mirovekî dewlemend bû. Rewşa wî ya aborî pir başbû, 
kaçaxî dikir û dirafan didan serhev. Di qeza kû ew têda rûdinîşt 
çend kesên din jî wekî Hecî bi rîya qaçaxîyê da dewlemend bûbûn. 
Gava 12'ê îlona 1980'da sazumana eskerî hat ser hukum di wê qezê 
de hema bêje ji her malê şoreşgerek hat girtin û ew avitin zîndanan. 
Lê tenê şoreşger ne, hin kesên qaçaxcî jî nasîbê xwe jê sitandin û 
ew jî hatin girtin. Ew jî avêtin zîndanan û îskence bi wan kirin. 
Hukma Askerî qaçaxçî jî xwe re tehlîke didiyan. Lewra digotin van 
qaçaxcîyan çek difroşin şoreşgerên cudaxwaz. 

Di malê Hecî Emîn da jî tiştên qaçax hatibûn girtin û li ser vê yekê 
Hecî Emîn jî girtin. Bi wî îskence kirin da kû ew îtraf bike ku malê 
qaçax ji kê standîye û difroşê kê. 

Polîsan çavê Hecî Emîn bi qirişekê potik girêda, û ew daxistin 
îskencexanê. Heta kû ew birin îskencexanê di rê de têr û tijî lêxistin. 
Di îskencexanê da polîsan Hecî Emîn tazî kirin kû ceyranê bidin laşê 
wî. Polîsan mêze kirin kû Hecî Emîn ne sinetkîrî ye. Polîsekî ji hevalê 
xwe yên din re got: “Ev sekbava sinetkirî nîne, eva Ermenî ye.” Û 
ketin ser Hecî Emîn, lêxe ha lêxe. Hecî Emîn ji ber lêdanê taqet 
nekir û ji xwe va çû. Piştra ew hanîn û ava sar lêkirin. Paşê dîsa ew 
rakirin û polîs jê pirsî: 

“De bêje ma tu Ermenî an na?” 

—Heci Emîn: “Na, wella ez Ermenî nînim.” 

-Polîs: “Jibo çi tu hetanî nuha sinet nebû?” 

-Hecî Emîn: “Ez di picûkîya xwe da pir tirsok bûm, ji sinetkirinê 
ditirsîyam. Jibo vê yekê ez sinet nebûm.” 

-Polîs: “Tu derewan dikî. Jibo tirsê nîne. Tu ermenî loma tu sinet 
nebû.” 

Polîsan bawerîya xwe bi Hecî Emîn nanî û dîsa dest bi îşkencê kirin 
û têra xwe li wî xistin. Qîrîn û nalîna Hecî Emîn diçû erd û ezman. 
Hecî Emîn dît ku çare tune; polîsên, dê wî bikujin. Tu çare nema, ji 


wan ra got: “Bisekinin, li min nexin, ezê ji we ra bêjim çira ez sinet 
nebûme.” 

-Polis sekinîn û gotin; “ka de bêje. 

-Hecî Emîn: “Elhemdûlîllah, ez jî wekî we misiliman im. Bavê min, 
dîya min, hemû malbata min misiliman in. Ez bi xwe pir 
dewlemend im û ez carek jî çûme hecê. Ma gelo mirovên Ermenî 
qet diçin hecê? Na. Sedema nesinet bûyûna min vîya ye: Ez gava ji 
dîya xwe bûme, bi terefa xwedê ve ez sinetkîrî bûme. Ji vî tiştî ra 
dibêjin “sineta nebî Mihemed.” 

Ser van gotinên Hecî Emîn, polîs hinekî şas man, li hev mêze kirin 
û polîsekî got ka em li postê penîsê wî mêze bikin. Li postê penîsê 
Hecî Emîn mêze kirin, na xêr sinetkirî nîne. Dîsa li Hecî Emîn xistin 
û gotin “tu derewan dikî, dixwazî me bixapînî.” 

Ev bûbû çent seat kû polîsan bi Hecî Emîn îşkence dikirin. Dev û 
pozê wî tijî wxîn bûbû. Her derê laşê wî dêşîya. Piştî ku polîsan têra 
xwe li xistin ew girtin birin avêtin odek din. Hecî Emîn, çav girtî di 
odê da li erdê dirêj bûbû. Di odê da çend kesên din jî ku îşkence 
ditîbûn hebûn, û ew jî dinalîyan. Lê ji wan kesî nediwêrî bû dengê 
xwe bilind derxe. Bi tenê ji xwe ra dinalîyan. Hecî jî, ji ber êşa laşê 
xwe deyax nekir û dest bi hawar û qîrînê kir. Bi dengekî bilind 
diqîrîya. 

Ji wan kesên din yekî, ji Hecî Emîn ra got: “De megrî, ger tu weha 
bi dengê bilind bigrî, dê bên te dîsa bibin û li te îşkence bikin.” 
-Yekê din got: “Tu qey mêr nînî! Mirov li ber dijmin nagrî.” 

-Yê sîsîyan got: “Megrî! kêfa dijmin li me xweş meke. Tu çiqas bigrî, 
yê hîn zêde li te bixin.” 

Ser van gotinan êdî Hecî Emîn qîrîn û hawara xwe birî, edî nema 
digrî. 

Demek şunda ew kesên ku di wê odê da bûn, çend car bi der û dor 
birin îşkencexanê û dîsa anîn avêtin wêre. Gava ew di anîn hemû jî 
wek mirîyan bûn. Lê deng ji wan dernediket, qîrîn û zarîn nedikirin. 
Hecî Emîn jî çend car birin xistin bin îşkencê û anîn. Hecî Emîn edî 
wek berê hawar û qîrîn nedikir. Lewra, ji wan kesên din cesaret girti 


bû. Ji xwe ra digo, ew çawan berxwe didin ez jî wek wan li berxwe 
bidim. 

Ji wê şûnda polîsan kirin, nekrin nekarî bûn ji devê Hecî Emîn îfade 
bigrin û tiştan pê bidin qebûl kirin. Polîsan Ermenitî jî nekani bûn 
bi wî bidin qebûl kirin. çiqas lêxistin, îşkence pê kirin jî bê fêde bû. 
Hecî digot: “malê qacax malê min nîne û ez Ermenî jî nînim.” 

Piştî ku polîsan bi Hecî Emîn îşkence dikirin û ew di avitin odê, Hecî 
Emîn li ser rewşa xwe pir difikirî. Polîsan, yê pir ne ji bo malê 
qacaxîyê, ê pirtir ji bo Ermenitîyê li wî dixistin. Hecî, ji xwe şaş û 
ecêp mabû kû polîs ewqes neyarê Ermeniyan bûn. 

Hecî Emîn difikirî, radikir û dadianî, û di dilê xwe da digot: 

“Ez misiliman im lê, ez hewqas neyarê Ermeniyan nînim. Ev polîs, 
navê misilimanîyê li xwe dinin lê bê xwedên in, bê wujdan in, 
kafirê mezin ew in. 

piçûkîya Hecî dihat bîrê. Di zarokîya xwe da, ew û zarokek Ermenî 
kû navê wî Nubar bû, hevalê hev bûn. Ji hev pir hez dikirin, qedr û 
qîmet didan hevdu. Li kûçan bi hevra dilîyîztin. Bi hevra diçûn 
baxçan û fêkî di anîn. Diçûn rezan tirî di anîn. Malbata wî û malbata 
Nubar kû hemû Ermenî bûn dostê hevdu bûn. Ji hev ra digotin 
“kîrîv”. 

Di Qeza Hecî Emîn da tenê Ermenî xwedîye huner(senat) bûn. Das, 
çakuç, kedûn,qedum û biviran wan çedikirin. Gundîyên dora qezê 
di hatin mehsek ji wan dikirîyan û pê diçûn ji çîya çilo jêdikirin. Ker, 
qatir û hespên gundîyan nal dikirin. Tim û tim feyda wan digişt gelê 
qezê û gundîyan. Ermeniyan tu car zirar û zîyan nedabûn gel. Di 
qeza wan da Ermenî û Kurd wek biran û xuçkan bi hev ra dijîyan. 
Hecî Emîn di van fikr û mitalan da bû, dît ku derîyê odê vebû. Dîsa 
ew girtin û birin îşkencexanê û lêdan. 

-Polîsan got: “ me pir meewiqîne, bêje tu Ermenî an na?” 

-Hecî Emîn bi carekê ra got: “Na. Ez Ermenî nînim. Ez Kurd im û 
misiliman im.” 

Polîsan got: “Kurd tune, tirk hene li vir, gere tu bêjî ez tirk im.” 
Hecî Emîn bersîva wan da û got: “Ez bi tirkî baş nizan im û ez tirk jî 
nînim. De ka tu karê we tune liminxin. 


Polîsan mêze kirin kû Hecî Emîn nayê rê. Hemû tewrên îşkence bi 
wî kirin, lê fêde nekir. Ew girtin nava xwe û birin avitin zîndanê kû 
tijî gû û pîsîtî bû. 

Demek şunda dîsa Hecî Emîn birin û ew avêtin nava gola gûvê û bi 
pînan li serê wî xistin heya laşê wî daxistin binê gûvê. Hindik mabû 
ku Hecî Emîn di nav berma gûvê da bixeniqe. 

Ew îşkenca gola gûvê jî tu fêde nekir. Vê carê polîsan gotin emê 
rapaşa(tecawiz) te bikin. Polîsekî pantorê xwe ji xwe danî penîsê 
xwe derxist û xwe da pey quna Hecî Emîn. Wan dixwest bi vî awayî 
Hecî Emîn bitirsînin û wî bînin rê. 

Hecî Emîn bi rastî jî tirsîya, û pêra jî kir qêrîn û xwe ji pêş polîs wêva 
avit û bi dengekî bilind kir qêrîn bi ser wan, têr û tîjî xeber li wan 
da û got: 

“Hûn dixwezin rapaşa min bikin, hûn çiqes rezîl û bê namusin. 
Navê rûsan derketîye, lê hûn ji wan moskofan jî xiraptirin. Xwezî 
em di bin destên gavuran da bana, lê di bin destê we da nabana. 
Hûn qurbana gavuran bin.” 

Ser van gotin û xeberên Hecî Emîn polîsan dîsa dest pê kirin û lê 
xistin. Polîsek ji hundir derket, çu hema mişkek mirî anî û ji Hecî 
Emîn ra got; “vaya mişkekî mirî ye, divê tu wî buxwî.” Bi dîtina mişk 
va mehda Hecî li hev ket, xwe bi zorê digirt. Lê dîsa jî, ji wan ra got: 
“Hûn min bikujin jî ez mişkê mirî naxwim.” 

Polîsek bi herdu destan devê Hecî Emîn ji hev vekir û yên din jî 
mişkê mirî kutan devê wî û ber bi alîyê qirika wî da dewsandin. 
Mehda Hecî Emîn gotir nekir, lihevket û vereşîya. 

Polîsan ew sosreta giran hanîbûn serê Hecî Emîn, ew ji însanetîyê 
derxistibûn. Hecî Emîn bi nîv mirîtî birin avêtin zîndanê. Kesên kû 
di wê zîndanê da bûn bi Hecî ra mijûl bûn; hinek dil dan ber û gotin 
meraq meke, henekî din berxwe bide. 

Hecî Emîn heşê xwe top kir û ji wan ra got: 

“Êdî ewqas dibe, taqetê min neman, pîsîtî û sosreta kû li tuderan 
nedîtî bû anîn serê mîn; heya mişkê mirî jî bi min dan xwartinê.” 
Yekê got: “Ev wehşîtî ye, merikan bi vê kirnê hovîtîya (barbariya) 
xwe didin îspat kirin.” 


Hecî Emîn got: “ Heta nûha limin dixistin, digotin; bêje “ez Ermenî 
me”, min got ez Ermenî nînim, Kurd im. öcar dibêjin, Kurd tune, 
divê tu bêjî ez tirk im. Qeda û bela wana ez ketime pê” 

Yêkî din ji wana got: “îcar şoventîya wan dest pê kir. Ji xwe ji me 
hemûyan ra dibêjin, bêjin em kurd nînin, em tirk in.” 

-Yê sîsîyan got: “Di şoventîyê da tu kes nagihije tirkan. Lê şoventîya 
wan jî wek wan tewş û mewşo ye. Mesele Ereb jî şovenin, lê ji 
milletê din ra nabêjin hûn jî ereb in. Ereb ji xwe ra dibêjin, em 
“kawm-ûl necip”in. Yanî milletekî esîlin. Ji bo vê jî, ji kurdan ra 
dibêjin hûn ereb nînin, hûn ekrad in(kurd in). Lê tirk ji bo ku 
milletekî esîl nîne û herhal xwe esîl jî nabînin, ji hemû milletên ku 
li tirkîye dijîn ra, ji kurdan ra, ji lazan ra, ji çerkezan ra, ji boşnak û 
arnawidan re, werhasil ji hemûyan ra dibêjin hûn tirk in.” 

—Heci Emîn: “Xorto, ez ji te ra rastîyê bêjim. Tirk jî asîl nînin, erebê 
qûn bi gû jî esîl nînin. Erebê Iraqê jî li kurdan pir zilmê dikin. Ez 
carek tenê çûm hecê û min ereb di nêzda nas kir. Li ser vê min hedî 
tobe kir, nema carekî din diçim hecê.” 

Her roj bi lêdan û îşkence çil (40) rojên Hecî Emîn li cem polîs 
derbas bû. Ew derxistin dadgehê(mahkeme) û tewqîf kirin û birin 
kirin girtîxanê. Li wê dere girtîyên sîyasî pir bûn, çend kes jî qacaxcî 
di nav wan da hebûn. Ew kesên sîyasî di nav xwe da “komûn” 
çêkiribûn, hemû tiştên xwe tev dikirin û tev dixwarin. Hecî Emîn 
jî di nav wan da bû. 

Di nav wan kesê sîyasî da ebûqatek hebû; ew jî di salê Hecî Emîn 
da bû. Yên din piranîya wan xort bûn. Hecî Emîn bi ciwanan ra pir 
nedida û nedistand. Lê navbina wî û abûqat pir xweş bû. Hecî Emîn 
lêdan û îşkenca ku dîtibû ji xortan û abûqat ra qalkiri bû. 

Rojek Hecî çû li cem abûqat rûnişt û jê ra got: 

“Tu mirovekî zana yî. Ka ji min ra kerema xwe hinekî qala van 
ermenîyan bike. Gelo van ermînîyan çi bi serê tirkan hanîye, bi wan 
çi kirine ku tirk ewqas neyarê(dijminê) ermenîyan in?” 

Abûqat bersîva wî da û got: “Hecî, bi rastî jî ermenîyan tu tişt bi 
tirkan nekirî ye. Bileqis, tirkan bi wan xirabî kirine. Li wan zilm û 
tehde kirine. Di sala 1916'an da ermenî qir kirine, ji mîlyonekî 


zêdetir ermenî kuştin e. Gunê ermenîyan ew bû ku ola(dîn) wan 
cuda bû. Tu zanî, ermenî xiristîyan in, pexemberê wan Muhamed 
nîne, îsa ye. Ya duduyan jî, ji bo ku ew ne tirk bûn, milletekî din 
bûn.” 

Hecî Emîn got: “xwedê tirkan bîstîne, bi misilimanîya wan va. Di 
nav xirîstîyanan da jî misiliman hene, çira ew misilimanan nakujin. 
Tirk, ji Rûsan jî xirabtirin. Di nav welatê Rûs da, di Qafkasyê da bi 
milyonan misilman hene, rûsan ewna nekuştin.” 

Abûqat bersîva wî da û got: “Belê, wan nekuşt, lê tirk dikujin. Di 
aslê xwe da çavê tirkan di ax û welatê ermeniyan da bû. Ji bo ku 
axa wan di bin nîrê xwe da bihêlin, wan ermenî kuştin û qirkirin.” 
Hecî Emîn gote abûqat: “ Min bibore, ez hinek tiştan meraq dikime 
û dixwezim ji te pirs bikim. Ez zana nînim. Min dibistan nexwand. 
Gelo tu karî kerema xwe bi kurtayî tene behsî dîroka ermeniyan 
bikî.” 

-Abûqat got: “Hecî, li ser dîroka ermeniyan, ez usa ji te ra îzah 
bikim. Kêmasîyên me şoreşgerên kurd yêk jî ev bû ku, em li ser 
pirsa ermeniyan nesekîn in û li ser wan me tu lêkolîn çê nekir. Me 
kovar û rojname derdixistin, me behsa hemû dinyayê(cîhanê) dikir; 
li ser Efrîqîyan, Latîn Emerîqîyan nivis dinivîsandin, lêkolîn çê 
dikirin, lê me li ser ermeniyan tiştek nenivîsand. Me di her hêjmara 
kovara xwe da behsî fîlîstînîyan dikir, lê me behsa ermeniyan, 
asuriyan, suryaniyan, çerkezan nedikir. Ji bo vê yêkê ez bi xwe li ser 
dîroka ermeniyan pir tişt nizanim. Lê qasî kû ez dizanim; kurd, 
ermenî, faris û afqanî miletên birane, kokê wan yêke, aryan in, 
yanê arî ne,” 

—Heci Emîn got: “De başe ku em û ermenî miletekî bira ne û kokê 
me jî yeke, îcar, êdî li zora min naçe ku min ji bo ermeniyan ewqas 
lêdanî dît.” 

Hecî Emîn li ser vê axaftina xwe bi abûqat ra êdî êşa laşê xwe jî, ji 
bîr kiribû. Rabû ser xwe û xatir ji abûqat xwest. Û bi dilekî pak çû 
ser cîhê xwe, li ser nivîna xwe direj ket. 


Lokman Polat di sala 1956an de, li Licê - navçeya Diyarbekirê- hatiye dinyayê. 
Ew çend car hatiye girtin û berdan. Di dawî de di giyaba wî de deh sal û nîv 
ceza dane pê. Wî beriya sala 1980yî li welat belavokên siyasi û nûçeyên siyasi 
dinivîsand. Ji bo ku ceza xwaribû û neyê girtin di sala 1984an de ew çûye 
Swêdê. Li Swêdê dest bi nivîsîna kurteçirokan kir e. Kurteçîrokên wî di 
rojnameya ”Roja Welat” û “Kurdistan Press”ê de hatin weşandin. “Roja Welat” 
li Almanyayê derdiket û “Kurdistan Press” li Swêdê derdiket. Gelek 
kurteçîrokên wî jî di rojname û kovarên cure yên kurdan de hatine weşandin. 
Di rojnamq hefteyî “Roj” ê de û di kovara ”Hêviya Gel” û “Vatan Guneşî” de 
gotarên siyasi dinivîsand û serxwebûna Kurdistanê, pêwîstiya dewletbûnê 
diparast. 
Hetani niha 45 pirtûkên wi û 4 pirtûkên wergerê derketine. Pirtûkên wi 14 
roman û 11 pirtûkên kurteçîrokan û 1 pirtûka helbestane ku hatine weşandin. 
16 pırtûkên dın ji vegotın û lêkolîn in. Du pirtûkên wî jî bi tirkî ne. 3 romanên 
wî ji kurdî li tirkî hatine wergerandin. Lokman Polat ji bo zarokan jî 4 pirtûk 
wergerqndiye kurdî û di nav weşanên Helwestê de weşandiye. 
Lokman Polat kovara kulturî û literaturi HELWESTê jî weşand. 12 hejmarên 
kovarê derketin. Paşê ji bi navê 'RONİ' hejmarek kovareke çandi, edebi weşand. 
Wî bi navê “Robin”, “Kodnav Vîyan” û “Parola Operqsyonê -gırtına Saddam —” 
sö rözeromanön kelecanê/macerayê nivîsiye û weşandiye. Ev hersê roman di 
nav weşqnên Veng”, li Amedê, “Doz” li Stenbolê û ”Helwest” li Stockholmê 
hatine weşandin. 
Wî bi navê bîst romanên kurdî, çil romanên kurdî û pêncî romanên kurdî sê 
pirtûkên danasin, nirxandin û şîroveya romanên kurdî kiriye û weşandiye. Di 
nav niviskarön kurd de ê ku herî pir li ser romanên kurdî nivîsiye Lokman Polat 
e. Wî derbarê 200 romanên kurdî de nivîs nivîsiye û wek 4 pirtûk weşandiye. 
Ew niha lêkolîna xwe a li ser romanên kurdî û herweha çîroknivîserî û 
romanniviseriya xwe didomîne. 
Lokman Polat di destpöka damezrandina Komela Niviskarön Kurd de cîh 
girtiye û buye endam. Ew endamê PEN- İnternasyonal û Yekîtiya Niviskarön 
Swêdê ye jî. Lokman Polat xwediyê weşanxaneya Helwest - Çanda Nûjen e û 
berpirsiyarê kovara Helwestê ye. Lêbelê kovara HELWEST weşana xwe dqye 
rawestandin. Di nav romannivîserên kurd de wek hejmar herî pir wî romanên 
kurdî nivîsiye. 14 romanên wî hatine weşandin, 2 roman jî li ber çopê ne. 4 
romqnên wî jî wek dosya ji bo çopê amade ne. Heger ew jî werine weşandinê 
dibe 20 romanên wî ên kurdî. 3 romanên wî li tirkî hatine wergerandin. 
Weşqnên Helwest 


BERHEMÊN LOKMAN POLAT YÊN ÇAPKIRÎ : 


Roman û kurteroman 

1— Kewa Mari— Polat, Lokman - Weşanên Helwest — Stockholm- Sala 1998 
2 — Filozof— Polat, Lokman - Weşanên Helwest / Stockholm / 2000 

3- Rojnamevan / Polat, Lokman — Weşqnên Pêrî / Stenbol / 2003 

4 — Robin / Polat, Lokman — Weşanân Veng / Diyarbekir / 2004 

5 — Hawar û Qêrîn / Polat, Lokman - Weşanön Helwest / Stockholm /1996 

6 — Nürheyata Licî / Polat, Lokman — Weşanön Doz / Stenbol / 2005 

7 — Kodnav Viyan / Polat, Lokman — Weşanön Helwest û Doz / Stenbol / 2006 
8- Parola Operasyonê - Girtina Saddam / Polat, Lokman — Weşanên Helwest 
/ Stenbol / 2008 

9 — Trajediya Evîndaran / Polat, Lokman — Weşanön Nas / Stenbol / 2013 

10 — Paradis - Xweşiya heft rojan / Polat, Lokman — Weşanên Peywend / Wan 
/ 2020 

11 — Kaniya Stockholmê / Polat, Lokman - Weşanên Helwest / Stockholm / 
2001 

12 — Sylvia — Koleya bazirganên Jinfiroş — Polat, Lokman — Weşanön Ar / 
Stenbol /2017 

13 — Palmyra'ya Bedew / Weşanön Na / İzmir / 2021 

14 — Lögerina Pilota isroili/..........2022 

Kurteçirok/novel 

1 — Evin û Jiyan — Polat, Lokman — Weşanên Çanda Nûjen / Stockholm /1991 
2 — Bayê azadiyö / Polat, Lokman — Weşanön Pêrî / Stenbol /1993 

3- Mörxas / Polat, Lokman — Weşanön Helwest / Stockholm / 1996 

4 - Jin û Zindan / Polat, Lokman - Weşanön Helwest / Stockholm / 1995 

5 — Evindar — Bi pêşgotina Mehmed Uzun / Polat, Lokman — Weşanön Helwest 
/ Stockholm / 1996 

6 - Xwîn û hêstirên çavan / Polat Lokman - Weşanön Helwest / 
Stockholm/1995 

7- Ey Şehid, Hey Hebûn - Polat, Lokman -Weşqnên Helwest / 1997 

8 — Gulîzar / Polat, Lokman - Weşqnên Doz / Stenbol / 2004 

9- Çîrokên Rengin / Polat, Lokman — Weşanön Helwest/ Doz / 2008 

10- Girîna Kurdi o /Polat, Lokman — Weşanên Helwest / Stockholm / 2012 
Helbest 

1- Helbestên Sirgüniyö / Polat, Lokman — Weşanön Veng / Diyarbekir / 2005 
2 / Sersebil / Kaniya Cennetê / weşanên Bernamegeh / 2020 Amed. 

Lökolin / Nirxandin 

1-Ji nav edebiyata Cîhanê / Polat, Lokman — Helwest / Stockholm / 1998 
2-Ji nav edebiyata Swêdê / Polat, Lokman - Helwest / Stockholm / 1997 

3 — Bandora edebiyatö / Polat, Lokman — Helwest / Stockholm / 2003 


4 - Bîst romanên kurdî / Polat, Lokman - Helwest / Stockholm / 2004 

5 — Pêncî romanên kurdi / Polat, Lokman — Weşnên Ar / Stenbol / 2014 

6 — Rewşa romana kurdi / Polat, Lokman — Weşanên Çandname / Batman/ 
20018 

7- Efsaneya Şahmaran / Polat, Lokman — Weşqnên Pêrî / Stenbul/ 1995 

8— Westay& peyv û hevokan Shakespeare / Polat, Lokman - Weşanên Helwest 
/ Stockholm / 2002 

9 — Danasîna Kovarên Kurdi — Polat, Lokman — Jîna Nü / Stockholm — 1999 
10- Çil Romanên Kurdi / 2019 weşanön Sitav / Wan 

Yön tirki 

1 — Barbar Kasırgasi — Kısa Öyküler — Polat, Lokman — Weşanön Hêviya Gel / 
Stockholm / 1989 

2 — Baş eğmeyen bir Kürt devrimcisi — Zeki Adsiz / / Polat, Lokman — Weşanên 
Heviya Gel / Stockholm / 1990 

3 — Mari Kekligim — Roman / Polat, Lokman - Weşanên Helwest / Stockholm 
/ 1999 

4 - Kürdistanda Özgürlüğün Şafağı - Urfan Alpaslanin anisina — Polat, 
Lokman — Weşanên Hêviya Gel — 1992 — Stockholm. 

5 —Lice Izdirabi / Anlati / Polat, Lokman / Helwest / 2011 

4 pirtûkên wergerê. 

Hemû 45 pirtûk. 


Hesen Huseyîn Denîz 
JÎJO Û JÎJÊ 


Germahiya havînê nû dest pê kiribû. Taveke xweş tîrêjên xwe dabû 
ser rezê gund. Pelên mêwan şîn dibiriqîn. Di navbera pelan de 
goşiyên zexm ên tirî diyar dikirin. Tirî nû berete dibû; şêrînî di libên 
xwe de kom dikir. 

Malbata Jîjo li nav vî rezî, di quleke binerd de dijiya. Jîjo par ji dayik 
bûbû û hîn zarok bû. 

Dayika Jîjo jineke zere ya lihevhatî bû. Cîranan bi navê “Yadê Jîjo” 
bang lê dikirin. Jineke jêhatî û destvekirî bû. 

Bavê Jijo yekî henûn bû. Ji bo vê cîranan bi navê “îjko” bang lê 
dikirin. 

Yadê Jîjo û Jîjko ev çend sal in di nav vî rezî de dijiyan. Ev rezê bapîr 
û dapîrên wan bû û gelekî bi jiyana xwe dilxweş bûn. 

Lê rojekê klofîrekî maran peyda bû û li serê wan bû qeda. Klofîr, 
marekî reş î girs î dirêj bû. Mar xwe li bin mêwên tirî vedişart û 
dema çêlîkên jîjoyan dihatin, wî ew dadiqurtandin. 

Ji bo vê gelek malbatên jîjoyan ji nav wî rezî mala xwe bar kiribûn 
û berê xwe dabûn koçberiyê. 

Lê Yadê Jîjo digot: 

- “Ev xaka dê û bavên me ye, em nikarin dev jê berdin û bikevin ser 
riya koçberiyê.” 

Jîjko bêdeng dima, lê di dilê xwe de dixwest mala xwe bar bike û ji 
ber Klofîr baz de. 

Lêbelê dema Yadê Jîjo awirên tûj lê vedidan, serê xwe vedikişand 
bin stiriyên xwe û xwe bêdeng dikir. 

Jîjo kurê tenê yê wan bû. Xwişk û birayên wî, hîn ew jidayik nebûbû, 
ji aliyê Klofîr ve hatibûn xwarin. Ji ber vê yekê Yadê Jîjo digot: 

- “Jîjo, delalê min. Tu bi tenê serê xwe neçe bin mêwên tirî.” 

Jîjo hîn Klofîr nedîtibû û pir mereq dikir vî neyarî binase. Dema dibû 
êvar, diket himbêza dayika xwe û dipirsî: 

- “Dayê, ka ji min re qala xwişk û birayên min bike. Klofîr tiştekî 
çawa ye? Ew çawa daqurtandin, ji min re bibêje.” 


Wê demê kela girî diket çavên Yadê Jîjo û dest bi vegotinê dikir: 

- “Jîjoyê min, ev rez qasî tê bîra min ê me ye. Dê û bavê min û yên 
wan tev em li vê derê dijiyan. 

“Tiriyê vî rezî pir şêrîn û xweş e. Tirî têra me tevan dikir. 

“Dema tirî distewiya, em tev li bin mêwan kom dibûn, bapîr 
dapîrên me ji bo me çîrok digotin. Em zarok tev dileyistin 
dibeziyan. 

“Pişt re me libên tirî diweşand erdê û xwe li ser digindirand. Libên 
tirî tev di stiriyên me radibûn. Dema yekî bidîta wê bigota qey 
goşiyeke tirî dimeşe. Wiha li ser pişta me tije tirî, em dihatin malê. 
Em pir dilxweş dibûn. 

“Rojekê wiha ez derketibûm bigerim û hinekî dûr çûbûm. Rojên 
keçîniya min bûn. Dinya germ bû û xwîna min jî dikeliya. 

“Di wê kêliyê de, li bin mêwekê çavê min li jîjoyekî ket. Jîjoyekî 
ciwan û sore bû. Min ew berê li nav rez qet nedîtibû. 

“Dema wî pêjna min kir, li xwe zîvirî û çavên min li çavên wî ketin. 
Awirên wî hişê min ji serê min bir û bû gurme gurma dilê min. Wê 
rojê em heta êvarî li cem hev man. Wî ji bo min serpêhatiya xwe 
vegot. Rojekê mirovên xwedî hesinê bi deng hatibûn û rezê wan 
tev cot kiribûn. Gelek jin, zilam û zarokên jîjoyan, di bin lingên wan 
hesinan de perçiqîbûn û qulên wan bi serê wan de xera bûbûn. 
Jîjoyên filitîbûn, her yek bi cihekî ve terikîbûn. Dilê min bi halê wî 
şewitîbû. Êvarî em bi hev re hatin malê. Min serpêhatiya wî ji dê û 
bavê xwe re got. Ew jî gelekî pê êşiyan û dayika min got: 

- “Bila li vê derê li cem me bimîne. Rezê me mezin e û têra zikê wî 
jî tirî heye.” 

“Em tev kêfxweş bûn. Dayika min têgihîştibû ku min dil berdaye wî. 
Çend rojeke din daweta me çêkirin û em li bin siya mêwan zewicîn. 
Berî te, sê zarokên me çêbûn. Jiyana me pir xweş bû û dilê cîranan 
tev dibijiya rewşa me. 

“Rojekê xwişk û birayên te derketibûn ji xwe re bigerin û bileyizin. 
Dawiya havînê bû. Dema miştaxeyan bû. Ez û bavê te derketibûn 
nav rez û me bi piştiyan tirî dikişand malê; ji bo em payîz û zivistanê 
bixwin. 

“Êvarî dema em hatin malê, min nêrî kes di qulê de nîn e. Zarok ti 
caran ewçendî dereng nediman. Min ji cîranan pirs kir; hayê wan jî 
ji zarokan tine bû. 

“Qurçinî bi dilê min ket û min ji bavê te re got: 

- “Jîjko, rebeno! Zarok nexuyane! Rabe, em li wan bigerin.” 

“Ez û bavê te, em bi nav rez ketin û li xwişk û birayên te geriyan. 
Heta sibê xew neket çavên me. Lê me kes nedît! 

“Sibê cîran tev bi me hisiyan û ew jî li zarokan geriyan. Lê ti şop ne 
diyar bûn. 

“Ez bi dilşewatî hatim malê û min rondik barandin. Ji kula dilê min 
re stiriyên min tev spî bûn û çilmisîn. 

“Bavê te her digot: “Çi nabe, emê wan bibînin.” 

“Lê min dizanî ku qedayek bi serê wan de hatiye û em belengaz 
hiştine. 

“Du roj di wê navberê re derbas bûn. Vê carê her du zaroyên xaltiya 
te winda bûn. Dîsa em jîjo tev derketin nav mêwan û li zarokan 
geriyan. Lê vê carê jî, me ti şop nedîtin! “Êdî kesekî ji me nediwêrî 
zarokên xwe derxîne derve. Em tev ketibûn nav tirs û xovê. 

“Ya din a rojê, mirov hatin nav rez, tirî biçinin. Ez li bin siya mêwekê 
rûniştîbûm, dîsa bi halê xwe digiriyam; xwişk û birayên te qet ji bîra 
min nediçûn. Kêliyekê qîjewîjek ji nav rez bilind bû. Zarokên 
mirovan qîr didan û direviyan. Dê û bavên wan di hawara wan de 
hatin. Min serê xwe ji bin mêwê derxistibû û temaşe dikir. 
“Marekî reş î dirêj ji ber wan reviya û ket nav şkêrên li derdora rez. 
Mirov bi pey ketin, lê nikarîn ew bigirtana. Zarokên xwe dan pişta 
xwe û ji wir dûr ketin. Êdî ez têgihiştim ku qesasê xwişk û birayên 
te ew klofîrê maran bû! 

“Wek min, cîranan jî marê reş dîtibûn û tev kezebqetyayî bûbûn. 
Tevan digot: 

- “Êdî li vê derê, ji me re jiyan nemaye!” 

“Yek bi yek mala xwe bar kirin û ji rez derketin. Dawî ez û bavê te 
man. Bavê te jî pir li ber xwe da ku em birevin, biçin. Lê dilê min 
dest neda ez terka xaka dê û bavê xwe bikim. 


“Pişt re ez ducanî bûm û tu çêbû. Min navê te danî JÎjo’. Ji bo tu 
karibî tola xwişk, bira û kurxaltiyên xwe bistînî, min ev nav li te kir. 
Lê niha tu zarok î. Divê tu mezin bibî û stiriyên xwe tûj û xurt bikî...” 
Jîjo di himbêza dayika xwe de di xew re çûbû. Dayika wî bi hêdîka 
serê bêvila xwe bi serê bêvila wî ve firkand û wê jî, çavên xwe li 
xewê girt. 


Çend rojek di navberê re derbas bûn. Êdî tirî baş gihiştibû. Dilê Jîjo 
pir dixwest biçe nav rez û kêliyekê bigere. Sibehê li ber dayika xwe 
geriya û got: 

- “Dayê, min jî bi xwe re bibe nav rez. Ez tenê, li malê aciz dibim.” 
Yadê Jîjo nedixwest Jîjo derxîne derve. Dizanî ku marê reş î klofîr 
pêjna wî bikira, wê kêliyê wê ji nav şkêran derketa û ew 
daqurtanda. Bêvila xwe bi bêvila kurê xwe ve firkand û bi lêvkenî 
got: 

- “Berxê min, Jîjoyê min; gava em tirî kom bikin, tê li wir tenê bimînî. 
Ne baş e. Rojekê ku em vala bimînin, ezê te bibim û ji xwe re têr 
bigere, bilîze.” 

Lê Jîjo bi biryar bû ku biçe. Bi heter li ber dayika xwe geriya û dawî 
dilê Yadê Jîjo dest neda dilê wî bişkîne. Di navbera dê û bavê xwe 
de ji qulê derket û her sê li pey hev meşiyan nav rez. 

Dema hatin nav rez, rawestiyan û Yadê Jîjo got: 

- “Jîjokê min; tu li vê derê rûnê û bi cihekî ve neçe. Ez û bavê te, 
emê tirî biçinin. Bila bala te her li ser derdora te be. Ger te tiştekî 
xerîb dît, bi lez wer cem me.” 

Jîjo bi serê xwe pejirand û çû bin mêwê. Rabû ser her du lingên 
xwe yên paşî û bi yên pêşî çend libên tirî weşandin erdê. Libeke ji 
wan avêt devê xwe û temaşeyî derûdora xwe kir. 

Dayik û bavê wî çûbûn bin mêwa li kêleka wî û wan jî tirî ji goşiyan 
diweşandin. Tava rojê hêdî hêdî bilind dibû û germahiyeke nerme 
digirt ser rez. Jîjo libên tirî digindirand û ji xwe re bi wan dilîst, dilê 
xwe xweş dikir. 


Kêliyekê dengekî xerîb li ber guhên wî ket. Bala xwe ji lîstikê 
vekişand û da ser deng. Dilê wî qurmiçî û gotina dayika wî hat bîra 
wî. Bi lez ji bin mêwê derket û berê xwe da bin mêwa dê û bavê wî 
li binê ne. 

Bi wê kêliyê re, Yadê Jîjo û Jîjko jî, dengê xerîb bihîstibûn û ji bin 
mêwê derketibûn. Lê hîn negihîştibûn cem Jîjo, klofîrê mar ket 
navbera wan û ew ji hev qut kirin. Jîjo li milekî ma û dê û bavê wî 
jî, li milekî man. 

Jîjo cara yekem marek didît. Pir mereq kiribû, neyarê xwe binase. 
Lê qet guman ne dikir, ewçendî mezin û kirêt be. Laşê mar zêde 
şayik bû û qet stiriyek tenê jî li ser tine bû. Lê zimanê wî pir dirêj û 
diranên wî jî tûj bûn. Jîjo nema dizanî çi bikira! Wiha di cihê xwe 
de zîq mabû. 

Klofîr bi tisînî rabû ser dûvê xwe û devê xwe ji hev vekir. Hilma xwe 
ya germ î jehrînî fûrand ser ruyê Jîjo û xwe gij kir ku wî daqurtîne. 
Lê bi carekê re ruyê mar tirş bû û xwe li hev pêça. 

Yadê Jîjo xwe kiribû gilokeke stirî û li nav çavên mar dabû. Canê 
mar şewitîbû û xwe paş de dabû. 

Yadê Jîjo ketibû erdê û Klofîr li derûdorê dizîvirî. Jîjko li paş mar 
rawestiyabû û xwe kiribû gilokeke stirî. Mar li derfetekê digeriya ku 
tola jana laşê xwe ji Yadê Jîjo hilîne. 

Yadê Jîjo careke din xwe kişand nav stiriyên xwe û xwe gij kir ser 
laşê mar. 

Laşê mar ewçendî stûr û çermhişk bû, careke din gindirî erdê û laşê 
we bêtir êşiya. Jîjko dit ku halê Yadê Jîjo ne baş e. Wêr hat wî û xwe 
gij kir ser laşê mar. Mar dûvek lê da û ew jî gindirand erdê. 

Di wê kêliyê de, Yadê Jîjo derfet dît ku xwe nêzî Jîjo bike û bi lez di 
guhê wî de got: 

- “Jîjoyê min, bi lez baz bide, biçe qulê. Emê mar mijûl bikin. De 
berxê min, zû!” 

Jîjo bi gotina dayika xwe kir û berê xwe da malê. Dê û bavê wî ketin 
navbera wî û mar, nehiştin ku mar xwe bigihîne wî. Lê mar birçî bû 
û bi ser de birîndar bûbû, bêtir har bûbû. Qeda xwe ji wan 


venedikir û bi dûvê xwe li nav çavên wan dida. Êdî Yadê Jîjo wiha 
bêhal ketibû ku nema dikarî serê xwe bikişanda bin stiriyên xwe! 
Wê êvarê Jîjo li qula xwe bi tenê serê xwe raza. Ne dayika wî, ne jî 
bavê wî nehatin malê. Bi şev heta sibê xewnên ne baş dît û her bi 
Klofîr re şer kir. Sibehê dema çavê xwe ji xewê vekir, dît ku dê û 
bavê wî hîn jî nehatine! Dilê wî qurmiçî û rondik herikîn ber 
mijankên çavên wî. 

Serê xwe ji qulê derxist û li derûdora xwe guhdarî kir. Ti deng ji 
derdorê jî nedihat! Bi hêdî, derket derve. Tavê nû tîrêjên xwe dirêjî 
nav rez kiribû. Çend gavan bi pêş de meşiya. Li derûdora xwe 
temaşe kir. Li kêleka mêwekê reşahiyek li ber çavên wî ket. Got qey 
Klofîr e û xov ket dilê wî. Lê bala xwe dayê ku reşahî nalive! 

Hinekî ber bi reşahiyê ve çû. Kêmek mabû dilê wî rawestiya! 

Dayik û bavê wî li wê derê di nav xwînê de dirêjkirî bûn. Di cihê xwe 
de rûnişt û rondik ji her du çavan barandin erdê. Êdî sêwî û tenê 
mabû! 


Jîjo hefteyekê ji qula xwe derneket û şîna dayik û bavê xwe kişand. 
Ewçendî giriyabû, rondik di çavên wî de nemabûn. Laşê wî zeyif 
bûbû û bêhîlet mabû. 

Piştî hefteyekê hat ser hişê xwe, rabû ser xwe û derket derve. Çû 
ser gora dayik û bavê xwe. Li ber kêla Yadê Jîjo û Jîjko rûnişt. 
Kêliyekê hesreta xwe borand. 

Dilê wî diperitî û kezeba wî dişewitî. Di hundirê xwe de hîn jî 
digiriya, lê rondik nemabûn ku ji çavên wî werin xwarê. 

Dixwest gorê bikole, Yadê Jîjo derxe, serê xwe deyne ser himbêza 
wê û germahiya dilê wê bibihîse. Dixwest biqîre, bibêje: 

- “Dayê, bavo; rabin! Ezê bi tenê serê xwe, çi bikim li vî cih û warî?! 
Rabin, min tenê nehêlin!” 

Lê êdî dengê wî jî nema derdiket. Gotinên dayika wî dihatin bîra wî 
û bêtir xemgînî dibû, hêrsa wî bilind dibû. 

Dayika wî gotibû: 

- “Min navê te dani Jîjo’, ji bo ku tu karibî tola xwişk, bira 
kurxaltiyên xwe bistînî. Lê niha tu zarok î. Divê tu mezin bibî 
stiriyên xwe tûj û xurt bikî.” 

- “Ez soz didim dayê, ez soz didim bavo! Ezê tola we jî, tola xwişk û 
birayên xwe jî, ya kurxaltiyên xwe jî û ya tevahiya jîjoyan jî ji Klofîrê 
kirêt û bê stirî hilînim.” 

Jîjo piştî vê sozdayînê serê xwe danî ser axa li ser gora Yadê Jîjo û 
rondikeke hûr ji nav mijankên wî daket jêrê. Êdî dilê wî mayîna li 
wir hew radikir. 

Berê xwe da malê û vegeriya qula xwe. Lê di qulê de jî, rehet nekir. 
Li her alî bîranînên wî û Yadê Jîjo dihatin ber çavên wî. 

Serê xwe kişand bin stiriyên xwe û xwest xwe ji bîranîn û xeyalan 
dûr bixe. Lê, Yadê Jîjo hat xewna wî û laşê wê tev di nav xwînê de 
bû. Ber bi Jîjo ve dihat û digot: 

-“Jîjoyê min bi lez bireve, biçe qulê; ezê te biparêzim.” 

Di ber xwe de kêliyekê ponijî. Dikarî çi bike, bi ku derê ve biçe? Gelo 
wê çawa hîn biba, stiriyên xwe tîj û xurt bike? Dayika wî gotibû, 
“Divê tu mezin bibî”. Lê çawa dikarî xwe mezin bike? Wê kengî 
mezin bibaya? 

Diviya biça cihekî karibe bersiva van pirsan tevan bibîne û hîn bibe. 
Wê şevê, bi van ramanan geh di xew de, geh bi xeyalan, bi kotekî li 
xwe kir sibe. Bi berbanga sibê re rabû ser xwe. Qurûqafên li hundir 
tev komî ser hev kirin. 

Derket derve û bi lingên xwe ax avêt ber devê qulê. Deriyê qula 
koçber. 

Demekê ji rez dûr ket. Kela girî di qirika wî de bû. Qet nedixwest li 
pey xwe binêre. Dizanî ku çavê wî li cih û warê dê û bavê wî bikeve, 
dilê wî rê nade biçe; wê kabên wî sist bibin û vegere. 

Lê wêr da xwe û got: 

- “Waro! Warê dê û bavê min o! Heta ez te ji marê kirêt ê klofîr 
rizgar nekim, ez venagerim ser xaka te!” 


Daristan û rêkên mirovan derbas kir. Di nav şînatiyan re, di ser 
rêkên qîr re, di şivêrêkan re derbas bû. Ew gelekî diwestiya, lê bi 
biryar bû rêka xwe bidomîne. 

Dawiya havînê bû û dinya pir germ bû. Avzêyeke biçûk derket 
pêşiya wî. Daket kêleka wê û têr av vexwar. Av derbas kir û laşê 
xwe hênik kir. 

Wê demê, nû bi birçîbûna zikê xwe hisiya. Ev çend roj bûn tiştek 
nexwaribû. 

Rêka xwe domand û meşiya. Kêliyekê şûnre, di nav rezekî re derbas 
bû. Lê tiriyê rez tev hatibû çinîn û tenê keşmûl mabûn. 

Hinekî geriya û dawî li cihekî li bin mêweke mezin xilseke tiriyê 
ketiye erdê dît. Libên tirî çilmisî bûn, lê hîn av di wan de hebû. Li 
ber xilsa tirî rûnişt û dest bi xwarinê kir. 

Piştî xwarinê, giraniyekê xwe da ser laşê wî. Riyeke dirêj hatibû û 
germê, ew di nav xwêdanê de hiştibû. Kêliyeke din, wê roj çûba 
ava û reş ketiba erdê. 

Jîjo ji bo karibe careke din vegere warê xwe, dixwest bi roj bimeşe, 
da rêkê binase. Ji bo vê, li bin mêwê ax rast kir û serê xwe kişand 
bin stiriyên xwe; çavên xwe li xewê girt. Dema heyv derket, ew ji 
mêj ve di xew re çûbû. 


Jîjo çend rojan wiha meşiya. Li her derê rez, hatibûn çinîn û cih bi 
cih li miştaxeyên tirî rast dihat. Êdî li nava rezan nikarî zikê xwe têr 
bikira. 

Her diçû rêka wî zahmetir dibû. Girekî bilind derketibû pêşya wî û 
diviya êdî ber bi jorê ve bimeşiya. 

Piştî sê rojên din, Jîjo girê bilind hilkişiya. Dema bi serê gir ket, 
bayekî hênîk ew himbêz kir. Li jêra xwe nerî û çavên xwe firkand. 
Di dilê xwe de digot qey xewnê dibîne. Lê bi firkandina çavên xwe, 
têgihîşt ku tiştê dibîne rast e! 

Rezekî bê serûber li ber çavên wî dirêj dibû û mêwên wê di bin 
goşiyan de bi kotekî li ser xwe radiwestiyan. Av bi devê wî ket û 
xwe berda nav rez. Bi lingên xwe yên pêş goşiyek weşand erdê û li 
ber rûnişt. Tirî têrav û şêrîn bû. Ev çend roj bûn tiriyekî wiha 
nexwaribû. 

Piştî têr xwar, kêliyekê li nav rez geriya. Lê bi kîjan alî ve diçû, 
nedigihişt dawiya rez. Êdî ji gerê westiyabû. Roj ber bi êvarî ve diçû. 
Li bin mêweke mezin rawestiya. Bi lepûşkên xwe erd rast kir û xwe 
dirêj kir. 

Hewayeke hênik ji çiyayên bilind ên pêşberî rez dihat û stiriyên laşê 
wî diricifandin. 

Dawî serê xwe kişand bin stiriyên xwe, xwe kir gilokeke stirî û 
mijankên xwe birin ser hev. Bîneke din di xew de bû û Yadê Jîjo bi 
serê bêvila xwe, serê bêvila wî difirkand; jê re serpêhatiya xwişk û 
birayên wî digot. 

Sibehê, Jîjo dereng ji xew rabû. Dema serê xwe ji bin stiriyên xwe 
derxist, baqekî tîrêjên tavê, êrîşî nav çavên wî kir. Çavên wî 
qurmiçîn û demekê derûdora xwe nedît. 

Dawî çavê xwe firkand û hînî ronahiyê bû. Xwest ji bin mêwê 
derkeve. Lê hîn gavek neavêtibû, di cih de rawestiya. Gelo hîn di 
xew de bû yan xeyal didît!? 

Çavê xwe careke din firkand. Ne xewn bû û ne jî xeyal bû. Jîjoyeke 
zera zêrînî li pêşberê wî rawestiyabû û lê temaşe dikir. Çermê ruyê 


wê ewçendî tenik bû, tîrêjên rojê tê re derbas dibûn û xwîna laşê 
wê tev dibiriqand. Mijankên wê dirêj û qulipandîbûn. Çavên wê 
diterisîn û lêvên wê jî ji tiriyê mezrone şêrîntir û şile dikeniyan. 

Di cih de agirek ji lingên Jîjo heta serê bêvila wî bilind bûbû. Dilê wî 
wiha lê dida, dikir, di bin stiriyên laşê wî re bipîjiqe. Ev cara yekê bû 
jîjoyeke wiha ciwan û spehî didît. Nema dizanî çi bike. Di cihê xwe 
de zîq ma û lêvên wî li hev herbilîn. Xwest biaxive, lê gotin ji devê 
wî derneket. Êdî hiş di serê wî de nemabû. Dawî xwe komî ser hev 
kir û silav da jîjoya spehî. 

- “Rojbaş, jîjê xan! Ez westiyabûm, li nav rezê we şevê din razam. 
Hêvîdar im hûn ne xeyidîbin!” 

Jîjoya ciwan û spehî ji cihê xwe liviya û devê xwe li ken vekir û got: 
- “Rojbaş, mîrza jîjo! Tu bi xêr hatî. Em çima bixeyidin?! Rez têrî me 
jî heye, têrî te jî heye. Tirî tiriyê me jîjoyan e, kî were ser seran û 
ser çavan, cihê wî li cem me heye.” 

Jîjo, bi bihîstina vê pêşwaziyê dilrehet bû. Bi rojan bi rê ve hatibû û 
zêde westiyabû. Lê dawî ev westandina wî lê hêja bû. Ber bi jîjoya 
spehî ve gaveke din meşiya û bi dengekî şermokî got: 

- “Navê min Jîjo ye. Ya yê te?” 

Jîjoya spehî, xwe nêzî wî kir û bi dengekî şilêlî yê ku nava Jîjo 
ricifand, bersiv da û got: 

- “Yê min jî, Jîjê ye. Xuya ye tu ji riyeke dûr têyî. Ger tu bixwazî, em 
biçin mala me. Li wir, dê, bav, xwişk û birayên min hene. Tu dikarî 
li cem me bimînî û bîna xwe vedî. Bi rê de jî, ji min re, serpêhatiya 
xwe bibêje.” 

Jîjo bi vê vexwandinê pir dilxweş bû. Ji xwe wî jî, di dilê xwe de 
digot; 

“Xwezî dev ji min bernede û neçe!” Ji bo wê bi coş û rêzdarî, 
vexwandina Jîjê pejirand. 

Her duyan mil dan hev û ber bi çavkaniya tîrêjên rojê ve meşiyan. 

Jîjo, dest bi çîroka serpêhatiya xwe kir. Ji naskirin û daweta dayik û 
bavê xwe dest pê kir, heta hatina Marê Klofîr, windabûna xwişk û 
birayên wî, ya kurxaltiyên wî, rasthatina wî û Marê Klofîr, şerê dayik 


û bavê wî bi Klofîr re, çûna xwe ya qulê, dîtina cenazeyên wan di 
nav xwînê de tev, yek bi yek ji hevala xwe ya nû re vegot. 

Jîjê, bi serpêhatiya Jîjo ewçendî xemgînî bû, çavên wê tije rondik 
bûbûn. Ger di wê kêliyê de negihîştina malê, wê li bin mêwekê 
rûnişta û têr bigiriya. Lê bi giriyê xwe, nedixwest kul û kedera 
hevalê xwe yê ji xerîbiyê hatiye bilind bike. Dawî got: 

- “Va ye, em gihîştin malê. Wê malbata me pir dilxweş bibe, bi 
dîtina te.” 

Bi rastî jî, malbata Jîjê, pir bi dilgermî Jîjo pêşwazî kirin. Xwişk û 
birayên Jîjê jî ne kêmî wê bedew û spehî bûn. Bavê Jîjê, jîjoyekî 
zexm î navsere bû. Lê dayika wê, bi ser dayika Jîjo ve diçû û hîn li 
ser xwe bû. 

Xwarina nîvro bi hev re xwarin û Jîjê serpêhatiya Jîjo, ji malbata 
xwe re vegot. Malbat tev bi vê serpêhatiyê xemgînî bûn. Dawî, 
bavê Jîjê xwe nêzî Jîjo kir û got: 

- “Ez pir xemgîn bûm ku Klofîr qira malbata te aniye! Mar ji roja 
heyî heta îro neyartiya me dikin. Ez pir li ber we ketim. Ger tu 
bixwazî, tu dikarî li mala me bimînî. Ev der warekî ewle ye. Em 
gelek malbatên jîjoyan li nav vî rezî dijîn. Mar zû bi zû nikarin xwe 
nêzî me bikin. Ger tu bimînî, emê pir dilxweş bibin. 

Jîjê, bi vê dilgermiya bavê xwe pir dilşa û serbilind bû. Awirên xwe 
berdan ser ruyê Jîjo yê siya xemgîniyê ketiye ser û di dilê xwe de 
digot: “Xwezî bipejirîne û neçe.” 

Lê derdê Jîjo cuda bû. Ew, ji bo armancekê, derketibû ser vê rêka 
xerîbiyê. Ji bavê Jîjê re spasî kir û got: 

- “Ez pir dilşa me, bi dîtina we û dilgermiya we. Min dixwest li cem 
we bimînim, lê min soz daye dê û bavê xwe ku ez vegerim, tola wan 
ji Klofîr hilînim. Ji bo wê, ez li jîjoyekî jîr û zana digerim, da min hînî 
parastina ji maran bike, stiriyên min tûj û xurt bike.” 

Bavê Jîjê serê xwe berda ber xwe û ponijî. Dayika Jîjê kelogirî bûbû 
û zarok tev bêdeng mabûn. 

Jîjê dikir bigirî û bi awirên berger, li dê û bavê xwe dinêrî ku 
çareseriyekê ji derdê Jîjo re bibînin. 

Dayika Jîjê got: 


“Divê tu çareyekê, ji vî mêvanê me yî ji xerîbiyê hatiye re bibînî. Ew 
hîn zaro ye, em nikarin wî bi tenê serê wî bihêlin!” 

Jîjê got: 

- “Rast e bavo! Ez jî dixwazim tu alîkariyê bidî mîrza Jîjo. Ez 
naxwazim ji cem me biçe!” 

Bavê Jîjê serê xwe hejand û ponijandina xwe bi dawî kir. Li nav 
çavên Jîjo nêrî û got: 

- “Tenê, destbirakê min Sîxur, dikare te hînî parastinê bike. Ew 
jîjoyekî pir jîr û zana ye. Li gelek rezan geriyaye û bi gelek maran re 
pev çûye. Xaka ew li ser be, mar nikarin xwe nêzî wir bikin. 

Ez bawer im, ewê niha li Geliyê jêr be. Ger tu li Gelî bipirsî, wê şanî 
te bidin.” 

Jîjê, bê sebir axaftina bavê xwe birî û got: 

- “Bavo, ew nenasê vê xakê ye; wê çawa tenê biçe!? Destûr bide, 
ez jî pê re biçim.” 

- “Tu hîn biçûk î xezala min, tu nikarî biçî!” 

Jîjê, kelogirî bû û got: 

- “Jîjo jî di temenê min de ye; lê bi tenê serê xwe ji Xakên Germ 
hatiye. Ez van deran dinasim. Gelî jî dinasim. Rê bide, ez jî pê re 
biçim.” 

Dê û bavê Jîjê têgihîştin ku keça wan û mêvanê xerîb dil berdane 
hev. Rojeke dereng, rojeke zû ev yek her li pêşiya wan bû. Dawî 
bavê Jîjê biryara xwe diyar kir û got: 

- “Baş e, Jîjêya min; li gor tu ewçendî dixwazî, oxira we ya xêrê be. 
Her rojekê tê ji malê biçî, qe ne bila çûna te bi dilê te be. Lê ger li 
vegere hûn rêka xwe bi me bixin, emê zêde dilxweş bibin.” 

Jîjê, bi vê biryarê pir dilrehet û dilşa bû. Çû cem bavê xwe û bi serê 
bêvila xwe, serê bêvila wî firkand, spasiyên xwe pêşkêş kir. 

Jîjo jî, bi vê biryarê pir dilxweş bû. Xatir ji dê, bav, xwişk û birayên 
Jîjê xwest. Jîjê yek bi yek xwişk û birayên xwe bi serê bêvila xwe 
himbêz kir, ramûsanek da dayika xwe û her du heval ji qulê 
derketin, berê xwe dan Gelî. 

Wê êvarê her du evîndar, li bin mêwekê bîna xwe vedan. Ji bo hev, 
tirî weşandin û bi hev re xwarin. Her du jî pir dilxweş bûn û ji nêrîna 


li hev têr nedibûn. Dawî stiriyên xwe gihandin hev, serê xwe 
kişandin bin stiriyên xwe û ketin xewê. 

Roja din, ji sibehê heta êvarî meşiyan. Tenê nîvro, li bin siya darekê, 
bîna xwe vedan. Êdî, rez li pey wan mabû. Darên fêkî û erdên 
cotkirî li pêşiya wan rêz dibûn. Ji dûr ve, xuşîniya ava Gelî dihat. 

Bi derketina heyvê re nêzî Gelî bûn û bayekî hênik ew pêşwazî kirin. 
Çûn bin dareke sevan û zikê xwe têr kirin. Pişt re ax rast kirin û li 
hêviya sibê man. Heta derengiya şevê ji hev re peyivîn. 

Jîjê qala malbata xwe û jiyana xwe kir. Jîjo ji axaftinê zêdetir, 
guhdarî dikir û dixwest hevala xwe ya nû binase; ji ber ku ne tenê 
hevala wî ya nû, ya destpêkê jî bû. Berê qet derfet çênebûbû bi 
jîjoyekê re hevaltiyê bike. 

Bi berbangê re, ji xew rabûn û daketin kêleka çem, nav zeviyan. 
Gelek jîjo hatibûn ser avê û xwe dişuştin. Jîjê, silav li wan kir û xwe 
bi wan da nasandin. Jîjoyên Gelî, bi dîtina Jîjê dilxweş bûn, ji ber ku 
navûdengê xweşikbûna wê li tevahiya Gelî belav bûbû. 

Herkesî mereq dikir ku carekê wê bibîne. Ji bo vê tev hatin 
bixêrhatinê û pirsa dê , bav û cîranên wê kirin. 

Dawî, sedema serlêdana Jîjê pirsîn. 

Jîjê, serpêhatiya Jîjo ji wan re bi kinayî vegot û pirsa destbirakê 
bavê xwe Sîxurê jîr û zana kir. 

Jîjoyên amade tev, bi bihîstina serpêhatiya Jîjo êşiyan û sersaxî jê 
re xwestin. Jîjoyekî soreyê ciwan derket pêş û got: 

- “Ez bi serpêhatiya te gelekî xemgîn bûm! Sîxurê hûn dipirsin, li 
jêra Gelî dimîne. Ez cihê wî dinasim. Ger, hûn xizmeta min 
bipejirînin, wê ji min re bibe serbilindiyek.” 

Jîjê û Jîjo pir dilşa bûn. Xatirê xwe ji jîjoyên din xwestin û dan pey 
jîjoyê sore. Dema ji girseya jîjoyan dûr ketin, rêberê wan dest bi 
axaftinê kir û got: 

- “Navê min “îjosoro” ye. Mala me, nêzî vir e. Lê ez herdem digerim 
û gelek caran diçim cem Mamoste Sîxur. Ew gelekî jîr û zana ye. 
Ciwaniya xwe tev, bi gerê derbas kiriye. Xakên Germ, Xakên Sar tev 
dinase. Wî çav li gelek maran jî tirsandiye! Dema pêjna wî li gelî 
were, marek tenê jî, newêre derkeve derve. Ew herdem dersa 


xweparastina ji maran dide jîjoyên ciwan. Ji bo vê, herdem mala wî 
dagirtî ye. Ez bawer im, bi dîtina we, wê pir dilşa bibe.” 

Di nav zeviyên pûngê re derbas bûn û li bin darên gwîzan 
rawestiyan. Jîjosoro got: 

- “Hûn li bin vê darê bîna xwe vedin. Ezê saloxê bigihînim Mamoste 
Sîxur û vegerim.” 

Jîjosoro berê xwe da nav zeviya dirîreşkan û ji ber çavan winda bû. 
Kêliyeke ne dereng dema vegeriya, çavên Jîjê û Jîjo li nav serê wan 
beloq vebûn! 

Jîjoyekî girs î, bilind û bi stiriyên xwe yên stûr î dirêj, bi Jîjosoro re 
ji nav dirîreşkan derketibû! Bi xov û rêz ji cihê xwe liviyan û xwestin 
Sîxur pêşwazî bikin. Lê Sîxur keniya û ber bi wan ve meşiya û got: 
- “Qet xwe aciz mekin, li cihê xwe rûnin, bîna xwe vedin. Jîjosoro, 
serpêhatiya te ji min re got. Ez warê te dinasim û min serpêhatiya 
te berê jî bihîstibû. Ez pir li ber malbata te ketim.” 

Sîxur, nêzî Jîjo bû û bi serê bêvila xwe, serê bêvila wî firkand, 
bixêrhatin lê kir. 

Piştre serê bêvila Jîjê jî firkand û got: 

- “Tu jî keça destbirakê min î. Rewşa dê û bavê te çawa ye?” 

- “Gelekî baş e, Mamê Sîxur, bavê min silavên xwe ji bo te rêkirin. 
Wê ew jî bihata; lê edî pîr bûye û zêde nameşe.” 

- “Ez, bavê te xweş dinasim. Hînî rehetiyê bûye! Ka bila marek 
bikeve pey wî, bê çawa dibeze, ezê bibînim!” 

Tev keniyan û Sîxur da pêş, yên din dan pey wî û di nav dirîreşkan 
re derbasî mala wî bûn. Li ber derî, çend jîjoyên ciwan, ên keç û 
xort ew pêşwazî kirin. 

Tevan jî, serpêhatiya Jîjo bihîstibûn û xemgîniya xwe diyar dikirin. 
Dilê Jîjo pir rehet bûbû ku hatibû cem van jîjoyên delal. 

Wê êvarê heta derengiya şevê, Jîjo, çîroka serpêhatiya xwe û 
malbata xwe vegot. Sîxur û jijoyên amade tev, lê guhdarî kirin. 


xk k 


Jîjo û Jîjê wê Payiz û Zivistanê, li cem Sîxur man û tev li şagirtên wî 
bûn. Sîxur her roj ji wan re serpêhatiyên di navbera jîjo û maran de 
vedigot û ew hînî rêkên xweparastina ji maran dikirin. Wî digot: 

- “Ger hûn ji xwe bawer bin, ku zora mar bibin, xwe gijî ser dûvê wî 
bikin, diranên xwe di goştê laşê wî re derbas kin û serê xwe bikşînin 
bin stiriyên xwe. Wê demê mar, ji bo xwe bifilitîne, wê li ber xwe 
bide û xwe bi her alî ve bilivîne. Dema wiha bi harîtî xwe bilivîne jî, 
we her stiriyên we, di laşê wî rabin û heta bêhal bikeve, wê xwîn jê 
were. Dema mar bêhal ket jî, êdî hûn dikarin serê xwe derxin û dest 
bi xwarinê bikin. Lê ji bîr nekin, jehra mar wê zirarê bide laşê we. 
Ji bo hûn zirarê nebînin, divê hûn nêçîra xwe bikişînin ber tûmekî 
gûrîzê û pê re bixwin. 

Mamoste Sîxur her roj derseke di vî warî de dida şagirtên xwe. Jîjo 
û Jîjê her gotina Sîxur ji xwe re digirtin û di hişê xwe de dinivîsîn. 
Bi hatina Biharê re, Mamosta Sîxur da pêşiya şagirtên xwe û ew 
birin nêçîra maran. 

Qederekê ji Gelî dûr ketin û li nav mêrgekê li du marên zexm rast 
hatin. Mar, dema çav li Sîxur û jîjoyan ketin, kezebqetyayî bûn û 
dan revê. Lê jîjoyan tev wek bazinekî, dor li maran pêçan û rê 
nedan ku birevin. 

Sîxur derket pêş û bang li Jîjo û Jîjê kir û got: 

- “Êdî dema hînbûna pêkanînê ye. Ger hûn bi xwe bawer bin, werin 
û ezmûna xwe bidin. Ger hûn bi ser kevin, hûnê karibin berê xwe 
bidin warê dê û bavan û tola xwe bistînin.” 

Her du maran pişta xwe dabûn hev û ketibûn rewşa parastinê. 
Dema dîtin, sîxur şerê wan nake, hinekî bîna wan hat der. Li her du 
jîjoyên ciwan nêrîn û di dilê xwe de gotin: 

“Wê ev zarok bi me karibin! Emê di gijek& de wan daqurtînin û 
stiriyên wan verişin.” 

Jîjo û Jîjê meşiyan navenda mêrgê. Her yek, li hember marekî 
rawestiyan û awirên xwe, dirêjî awirên maran kirin. Marên Zer, bi 
dilxweşiya nêçîreke erzan xwe bilind kirin û devê xwe ji hev vekirin 
û wek tîrekê xwe gij kirin ser çavên jîjoyan. 


Lê şûna goştê nerme, baqek stirî hat ber devê maran û dev û lêvên 
wan di nav xwînê de man. Mar bi hêrs, paşde vekişiyan. 

Her du jîjo bûbûn du gilokên stiriyan û li erdê digindirîn. Dema ji 
maran dûr ketin, dîsa serê xwe derxistin derve. 

Canê maran şewitîbû û pir li ber xwe ketibûn. Dema, xwîn bi lêvên 
xwe ve dîtin, har bûn û careke din xwe gijî ser çavên jîjoyan kirin. 
Lê dîsa stiriyên wek sîxan tûj û rep di dev û lêvên wan re çûn û 
xwînê di goştê wan î nerme re avêt derve. 

Kêliyeke din êdî hal di maran de nemabû. Çavên wan li revê bûn, 
lê rê nedidîtin birevin jî. Ji êşa canê xwe û xwîna ji devê wan 
diherikî, nikarîn devê xwe vekin û li erdê dirêjkirî digeviziyan. 

Jîjê û Jîjo, têgihîştin ku mar ji hal de ketine. Ji paş de, xwe nêzî 
maran kirin û xwe avêtin ser dûvê wan. Diranên xwe yên tûj di 
goştê dûvê maran re derbas kirin û bi lez serê xwe kişandin bin 
stiriyên xwe. 

Her du mar bi ketina xefkê, hişê wan ji serê wana çû û dan xwe ku 
dûvê xwe bifilitînin. Xwe rakirin jorê û li vî milî û li wî milî dan. Her 
xwe livandin bêtir stirî di laşên wan rabûn û êdî hew dikarîn xwe 
bilivînin jî. Kêliyeke din bê hal û bê can li erdê dirêj bûn. 

Jîjê û Jîjo di nav wîze wîza jijoyan de serê xwe ji bin stiriyên xwe 
derxistin, û diranên xwe ji goştê maran vekişandin. 

Jîjo tev bi dilşahî li cihê xwe, xwe hildiavêtin. Sîxur bi serbilindahî li 
wan temaşe dikir. 

Jîjo û Jîjê hatin cem mamosteyê xwe û Sîxur bi serê bêvila xwe, ew 
yek bi yek pîroz kirin. Şagirt tev bi rêzê hatin û pîroziyên xwe diyar 
kirin. 

Pişt re, tev bi hev re vegeriyan mala Sîxur. 

Piştî bînvedanê, Sîxur bang li Jîjo û Jîjê kir û got: 

- “Êdî hûn bi ku ve diçin, hûn azad in. Tiştên ez hînî we bikim, hûn 
tevî hîn bûne. Ew hêz û zanebûn bi we re çêbûye, ku hûn karibin 
xwe biparêzin û tola dê, bav, xwişk û birayên xwe hilînin. Oxira we 
ya xêrê be!” 


Jîjo û Jîjê kelogirî bûn. Ev salek e li hêviya vê rojê bûn; lê ewçendî 
hînî mamosteyê xwe û şagirtan bûbûn, dilê wan nedigirt dest ji 
wan berdin! 

Bes Jîjo, hîn soza dabû dê û bavê xwe ji bîr nekiribû û kela wî ya li 
hember Marê Klofîr bilindtir bûbû. Bi rondikên çavan bêvila xwe bi 
ya mamosteyê xwe ve firkand û xatirê xwe jê xwest 

Hevalên wan ên şagirt tev li ber derî rêz bûbûn. Yek bi yek, xatirê 
xwe ji wan jî xwestin û cardin di nav dirîreşkan re, bi rêbertiya 
Jîjosoro vegeriyan ser rêka xwe. 

Li kêleka Gelî xatirê xwe ji Jîjosoro jî xwestin û berê xwe dan rezê 
malbata Jîjê li navê dijiya. 

Derengiya şevê gihîştin malê. Ji bo malbatê ji xew hişyar nekin, 
şevder man. 

Bi berbangê re malbata Jîjê hişyar bûn û her du li ber derî dîtin. 
Xwe kiribûn du gilokên stiriyan û pal dabûn hev. Dê, bav û zarok 
tev ew bi dilxweşî pêşwazî kirin. 

Jîjo û Jîjê, heta berete ket tirî, li mala Jîjê man. Dayika Jîjê ji Jîjo re 
digot: 

- “Niha ji mêj ve Marê Klofîr ji nav warê we çûye û ti mirovên te jî 
li wê derê nemane. A baş, tu jî li cem me bimîne. Emê cîranan 
tevan kom kin û dawetekê ji bo te û Jîjê çêkin. Ev rez mezin e û wê 
têrî we û zaroyên we jî bike.” 

Bavê Jîjê jî, ev gotin dipejirand û digot: 

- “Dayika Jîjê rast diaxive. Hûn dibînin lingekî min li vir, yek li gorê 
ye! Ma hûne min di vî halî de bihêlin û bi ku ve biçin?! Li vir bimînin 
û dest bi jiyaneke nû bikin. Ev rez, warekî ewle ye. Hûn li vê derê 
qet birçî û tengezar nabin.” 

Lê Jîjo, bi biryar bû. Ewçendî zor û zahmetî, ji bo rojeke wiha dabû 
ber çavên xwe. Agirê tolhildanê xwîna laşê wî dikeland û nikarî li 
cihê xwe raweste. Dawî berê xwe da Jîjê û got: 

- “Hevala min, te gelek ked di ber min de da û alîkarî bi min kir. Lê 
niha, dema veqetînê ye. Divê ez biçim warê dê û bavê xwe. Pêwîst 
e ez, tola xwişk û birayên xwe ji Klofîrê kirêt hilînim. Ger tu destûra 
min bidî, ezê bi rê kevim.” 


Wê êvarê heta sibê, Jîjê, di bin stiriyên xwe de, rondik barandin 
hinava dilê xwe. Çawa dikarî destûra Jîjoyê xwe bide ku ji cem dûr 
bikeve, biçe!? Ew êdî wek goşt û neynûkê bûbûn parçeyek ji laşê 
hev. Bi hev re şa dibûn, bi hev re diêşiyan! Gelo, dikarîn terka hev 
bikin û her yek bi serê xwe bijîn!? 

Cara yekê ji dayik û bavê xwe dixeyidî, ku nedihiştin ew jî bi Jîjoyê 
delal re biçe Xakên Germînî... 

Bi berbanga sibê re, malbata jîjoyan tev ji xewê çavên xwe vekirin 
û pê re dîtin, ku Jîjê ne di qulê de ye! 

Tev derketin der ve û li Jîjê geriyan. Lê ew, li ti deran diyar nedikir. 
Xemgîniyek ket ser malbata Jîjê. Lê tiştek ji dest wan nedihat. 

Piştî xwarina nîvro, Jîjo xatirê xwe ji malbatê xwest û derket ser rê. 
Dil bi kul û xemgîn bû. Gelo çi bi serê Jîjê de hatibû? Ewçendî hînî 
hev bûbûn, ku nedikarî bêyî wê bijiya. 

Di dilê xwe de biryar dabû, piştî tolhildanê, vegere vê derê û pê re 
bizewice! Lê niha nediyar bûbû. Xwezî ev hêvî û biryara di dilê xwe 
de jê re gotiba! 

Ji dilxemgînî, kabên Jîjo kar nedikirin û bê dilê xwe gavên xwe bi 
erdê re dixirikandin. 

Bi tarîka êvarê re gihîşt navsera Girê Bilind. Êdî rez li dawiya wî 
mabû. Warê dê û bavê wî li jêr, ji dûr ve di nav xumamê de diterisî. 
Ji bo bi çavên rojê li warê jê derketibû binêre, biryar da, ku wê şevê 
li navsera gir derbas bike. 

Jîjo çû bin kursekî deviyê û pal da erdê. Zêde westiyabû, lê xew 
nediket çavên wî. Hişê wî her li ser Jîjê bû û pir mereq dikir, bê çi 
bi serê wê de hatiye! 

Bi berbanga sibê re, rabû ser xwe. Hat ser lata raserî Xakên Germ 
û li jêr temaşe kir. Di nav mija berbangê de, warê dê û bavê wî diyar 
dikir. Bîranînên wî hil bûn û keser ketin ser dilê wî. 

Kêliyekê temaşe kir şûn re, ji bo biçe ser rêkê, li pey xwe zîvirî û di 
we kêliyê de, di cih de zîq ma! Bû gurme gurma dilê wî û dîsa lêvên 
wî, li hev herbilîn. 

Jîjê, bi hemû zerbûn û tenikbûna çermê laşê xwe, di nav tîrêjên 
rojê de wek gilokeke hevrîşimê zêrîn li ber wî radiwestiya! Wek roja 


destpêkê ew dîtibû, wiha xweşik, spehî û ciwan bû! Jîjo, ji dilşadiyê 
lal bûbû û tenê bi lêvkenî, li evîna xwe temaşe dikir. 

Dîsa Jîjê, bi dengê xwe yê nerme ku hişê Jîjo ji serê wî dibir û 
stiriyên laşê wî tev diricifandin, dest bi axaftinê kir û got: 

- “Min xwe ji malê vedizî û ez berî te hatim ser rêka te. Min dil daye 
te û ji bo vê, cihê min, li cem te ye. Dijminê te, dijminê min e; warê 
te, warê min e!” 

Xwe nêzî evîndarê xwe kir û serê bêvila xwe gihand serê bêvila wî. 
Xwîn di laşê Jîjo de dîn û har bû, kir ku bipîjiqe derve. Bi firkandina 
bêvila wê, spasiya xwe ji Jîjê re diyar kir û her du evîndaran mil dan 
hev, berê xwe dan Xakên Germ ... 


. APA A e 


Dibistana seretayi û navendî li Ser&kaniyö ya Ruhayê xwend. Zaroktiya wi li vir 
derbas bü. Dibistana Ziraetö li Sitenbolê xwend. Pişti dibistan bi dawi ani bi 
erka Teknisyentiya Ziraetö hat Gercewsê lê pişti hatina Cüntaya 126 Îlonê li 
wir hat girtin. Qasî 8 salan di Zindana Leşkerî ya Diyarbekirê de ma. Bi 
îşkenceyên tên zanin re rü bi rü ma. Di sala 1988an de ji zîndanê derket û 
derbasî warên têkoşîna azadiyö bü. Heta sala 1997an birindarbüna xwe li wir 
ma, piştre bi tiama dermankirin& derbasi rojhilat û başûrê Kurdistanö bü û 
heri dawî di sala 2007an de hat Swîsreyê. 

Li Swîsreyê dest bi xebatön zimanê kurdi kir. Li gelek kantonan kursên ziman ji 
bo zarok, ciwan û mezinan vekirin, hîndekariya kurdi li vir da fermikirin û 
nivisina 21 pirtükön hindekariya kurdi bi ser xist. 

Heta niha ji bili pirtûkên hîndekariyê bi dehan pirtûkên wek roman, çîrok û 
helbest nivîsîne û çîrokên zarokkan wergerandiye kurdî. 

Hesen Huseyîn Denîz jiyana xwe daye ser xebatên kurdî û van xebatên xwe bi 
awayeki dildarî û berdewamî hin jî bi rê ve dibe. Ew endamê Komeleya 
Hindekariya Kurdi, yê Instîtuta Kurdî-Swîsre û yö Pena Kurd e. 

Pirtûkên wi yên heta niha hatine çapkirin ev in: 

Hêvî Her Dem Heye -I - Roman 

Hêvî Her Dem Heye -II - Roman 

Ro û Zê - Çîrok 

Mirovê Bê Derd - Çîrok 

Canê Hez dike - Çîrok 

Serpêhqtiyên Penaberiyê - Çîrok 

Pêkenokên gelêrî - Pêkenok 

Berxo Ajqlqn Dinase - çîrok 

Rönişana Zimanê Kurdî - Rêziman û rastnivis 

Pêngava Yekem - Hîndekarî 

Alfabeya Kurdî -Hindekari 

Pîjo û Pîjê - Fabl 

Can Huseyin - Biyografi — 

Huseyin Can — Biyografi — 

Helbesta Bi Dawi Nebüye — Helbest 

Werger — Masiyö Büka Barane -fabl 

21 Pirtükön Hindekariya Kurdi 

Asta Beri Xwendegehe 2 Pirtûk 

Asta Jêrîn 6 Pirtûk (Pola 1-2-3) 

Asta Navin 6 Pirtük (Pola 4-5-6) 

Asta jorin 6 pirtük (Pola 7-8-9) 


Kurdî wek Zimanê Duyem 1 Pirtûk 

Ji nû ve amadekirin û çapkirina pirtûkên Huseyîn Denîz 
Ji Çîrok û Çîvanokên Kurdan -çîrok 

Ji Nav Ajalan — fabl bi kurdî-almanî, fransî, ingilîzî 
Gotinên Pêşiyên Kurdan 


Helbest 


Serkan Birûsk 
PIROZA CELENG 


Dema ku 

kulîlkên xwîna te 

ji çavê min 

şahdeya pevçûnê werdigirtin 

û li ber bayê destmala azadîkêşan 
sitrana jîyanê dirêstin 

ber bi dawîya kanîya xemherk ve 
dikelîyam. 


Dema ku 

Pîroza rengîn û şengîn 

di şal û şapên serdemê de 
xwe li çira dîroka te dida 

li kolanên behcok û ricfok 
ji buxçika zimanê Zînê 
herza min dipijiqî 

bircên talanê. 


Dema ku 

pêçeka te 

li ber mirinê tengezar dibû 

û li valahîya zemîna darbesta te 
şîna soza te li ba dibû 


Dema tu 

hebûnek bêgerestêrk bûyî 
di devê tivinga erdê de 
mêkewa sîng Cûdî bûyî 

di xefka ezmên de 


Dema tu 

di bin potina Derya Reş de 
tovê dîroka navçeman bûyî 
di kefa destê Anadolîyê de 
rojek serjêkirî bûyî 


Ez 

Ji xeftanê dapîra xwe 
çavekî hilkirî 

Ji carîka dîya xwe 
şînokek ziman rakirî 

Ji hêrza bavê xwe 
navtêdanek silkirî 

Ji xanîkên zaroktîya xwe 
kevirekî hûrkirî bûm 

Lê ji peymana azadîya xwe 
sozek nelierdê ketibûm. 


GUNDO! 
- ji bo bîranîna çarhezar gundên şewitî - 


Gundo! 

Dema agir berdabûn gîyanê te 
dêrabûn xwelîya kevirê kerr 

bi ser erda ter de 

di navbera min û te de 

gelek zevîyên bi sînor raxistîbûn 


Gundo! 

nameya şewitî 

bi tîpên ji agir 

bi bêhna pîşo 

bi şîrqînîya bagera mirinê 
li hinarkên hinarên te 
nûçe berda ser dilê min 


Gundo! 

Dema min bihîst 

Felcê avêt bîranînên zaroktîyê 
Agir kete pêçekê 

Di nav wan pêtan de 
Bîranînên heft bavan şewitîn 


Gundo! 

Çi dibe rûyê xwe ji min banede 
Guhan li min bidêre 

Dema agir berdabûn bi ava te 
kevcalekê bi dilê min girtibû 
Qurequra beqa di mejîyê min de 
dengê atomê fetisandibû. 


Bawer bike gundo 

ez li wir bûm, li ser Tahta Berqê 
raserî newalê, miqabilî dehlê 
Kanîya kalo hêrz difûrîya 

Çîyayê Omerîya bi carekê dihejîya 


Gundo! 

Pîrikê ez hewar kiribûm 

Destê xwe dirêjî min kiribû 
Qemçek ax danîbû kefa destên min 
Çend dilop jî hêsirên xwe 

hevîrek sor sitrabû 

Pêre jî kişîyabû 

bi agir re firîyabû 

Mîna aştîyeke dilbiar 

Vedabû li katê jîyana bêbihar 


Gundo! 

hertişt dişewitî lê ez na... 
çirûskek pekîyabû xewnê 
harkiribû hêminîya xerîbîyê 


Gundo! 

Li serê xirban 

raserê berîyê bûm. 

Min xwe berdabû 

Ketibûm ser erda rejî 
marîna bizina kejî 

Çîxeçîxê kewên bejî 
Hewtehewta seyên kedî 
dîroka roja şênîyên te nivîsî 


Gundo 
Wexta qêrîn, orîn û qirçên 


tevlîhev dibûn jî li wir bûm 

Ne ku min nedibihîst qêrîna te 
Ne dişewitîm bi feryada te 
Min bi hewarî hewar kir 
Raxist ezman ber pîyê te 
Çavên agir rijand 

kefa destê xewna te 

Bidehfa bagerê 

pêlda hewara roja te 


Lo Gundo 

biserê te li wir bûm 

li ser xirbeyê Dêra Dêrkurk paldayî bûm 
pirtuka dîroka talanê dixwend 
biçingînîya şûrê Îskender veciniqîm 
xwîn di min de gerîyabû 

Gundo ez li wir bûm.. 

Gundo ez li wir im.. 

Gundo ez ê li wir bim... 


DILEKÎ ZER 


Dîwar 
Ronî 
Wêneya daleqandî 


Pencereya vekirî 
Bayê şevê tîne 
Odê 


Mase, kursî, pênûs û kaxiz 
Helbestek serxweş dize 
Ji hestên payizî 


Sîha bêrîya me 
Dilê evîna xwe 

Li ber çirayê dikuje 
Bîranînên xwe 

Ji dîwar diçinim. 


Bêhna xwe 

Ji tengîyê re dihêlim 

Şevê bi ronahîyê dikujim 

Qurta dawî ji berbangê vedixum 

Bi serê xwe rojê pêdixim 

Nameya te di sobeya dil de dişewitînim 
Pêtên evîna me dîwar dialêsin 


Dîwar 
Wêne 
Ez 

Û tarî... 


MALÊN HÊRAYÎ 


Ji bo dûrî nebe pizika li ser ziman, 
tazî nebe ruh ji xeftanê çiyan 
bimijin ji liba tirî xweşiya gerdûnî 
ava kiribûn wan mal. 


Her koşeyeke wê çîrokek 

germ dibû civat bi peyvên dilan 

belav dibû ji dîwaran awaza bilûr û fîqan. 
Xalîçe ji nûra çavan dineqişandin dîwar 
bi germiya dilê keçan. 


Ta çavtengiyê dista xwe keland bi kînê 
stêra xuricî fûriya bi temenên perpitî û peritî 
vegeriya pelpayîz li dilê axa şewitî. 


Tîtikên hêviya şikestî, digel hesin û beton 
di bin tanqan de vediguherîn sergoyên bîranînan. 


Ferman e dayê, bavo ferman e 
Aşê hêrana bajarên me li dar e 
Camî kirine kevan, minare tîr e 
dibarînin li me xezeba dêran e. 


Rê bi kuştinê bendkirî veger 
bi mirinê asêkirî 

du destên ber bi jor ve vekirî 
di dawa ezmên de jêkirî. 


AŞTÎKONÊ HELBESTÊ 


Em bi dijwariya xwîna evînê çêdibûn 

ê sirên dêbavan bi rêngê xwêdanê di damaran re 
diherikî jiyanê 

laşên me ber bi gerestêrkên nediyar ve firiyan 

û êdî em di dergûşên xwe de nema hil dihatin. 


Dem ji şanikên temenî diherikî 
ziman giran û hey giran digeriya 
dîsa jî me xwe li hêviya zimanê dayikê digirt 


Dijwarî helbestê diwelidîne, helbest aştiyê dihûne 
li binya konê helbestê yê mijtaştî 

bi serhişkiya zimanî 

li qada şer ê pişaftinî 

em ava dikin çeperên berxwedanî. 


Serkan Birûsk Li gundê Serêkanî (Çalê) yê li herêma Omeriyan çêbûye. Ji ber 
welatperweriya malbata xwe ew hê di zaroktiya xwe de bi êşên berxwedana 
kurdbûnê dihise. Her wisq jî, zaroktiya wî di nava malbateke fireh a bi civat û 
şevbihêrkên çandî, civakî û çîrokbêjiyê de derbas dibe. Birûsk, li Nis&bina 
Mêrdînê dest bi dibistana seretayi dike û li Gundê Xarsê yê Mûşê diqedîne. 
Piştî dibistana lîseyê ew li bajar6 Îzmîrê dest bi xwendina zanîngeha çandiniyê 
beşa mîmariya peyzqjê dike. Lê piştî sinifa duyem ji ber sedemên siyasi dest ji 
dibistanö berdide. 

Birûsk sala 1992an derdikeve derveyî welêt. Ew sê salan li Almanyayê dimîne, 
piştre derbasî Swêdê dibe. Birûsk li Stockholmê bi cî dibe û heta niha jî li vi 
bajarî dijî. Birûsk li Stockholmê bi awayeki çalak beşdarî xebatên çandî, 
rojnamevqnî û rewşenbîriyê dibe. Li Instutiya Kurd li Stockholmê, salön dirêj 
wekî endam û rêveber xizmetê dike. Di heman demê de di kovarên wekî 
“Avaşin” û “Nûdem”ê de helbest, çîrok û wergerên xwe belav dike. Her wisa jî, 
nivîs û berhemên Birûsk di gelek rojname û kovarên înternetî de jî belav bûne. 
Di ber xebatön xwe yên nivîskqriyê re Birûsk gelek bernameyên Telefiziyonê 
yên nigaşi û belgeyî li ser wêje û navdarên kurd amade û pêşkêş kirine. Her 
wisq jî, wî gelek fîlm û belgefîlm wergerandine kurdî û bi dengê xwe di 
televîzyonên kurdî de dublaj kirine. Birûsk, ji destoöka salên 2000î û pê de 
endamê Sendika Rojnamevaniyö ya Swêdê ye. Herwisa jî, ew endamê PENa 
Kurd û berpirsiyarê Komîteya Swêdê ya navenda PENa kurd jî ye. 

Pirtûkên wî: 

- Awurên Bi Hêvî, helbest, Weşanên Rewşenê, çapa yekem, Berlîn, 1999. 

- Xem Vedixum Bi Tasa Sor Ji Demê, helbest, Weşanên Medyayê, çapa yekem, 
Stockholm, 2000. 

- Peyvên Êşmij, Weşqnên Nûdemê, helbest, çapa yekem, Stockholm, 2004. 

- Mextel, Weşanên APECê, helbest-pexşan, çapa yekem, Stockholm, 2006. 

- Sê Terîş, Roman, çapa yekem, Stockholm, 2007. 

- Evîna Bêcirekî, roman, Weşqnên Lîsê. Amed, 2015 

- Xwezî, roman, Weşqnên Lîsê, Amed, 2016 

- Çarî, çîrok, Weşanên Kurdiska Pedagogiska Centrum, Stockholm, 2015 

- Çarî, pirtâka xebatê, Weşanön Kurdiska Pedagogiska Centrum, Stockholm, 
2015 

- DuJiyanYek Jan, Roman, Ronya-KurdPed, Wan, 2022. 

- Şîna Mêkewê, Helbest, weşanön Belki, Amed, 2023. 

Wergerön wi: 

- Pelle û Moa, Kerstin Johansson, ji swêdî, wêjeya zarokan, Stokholm, 2000. 

- Madiken, Astrid Lindgren, ji swêdî, wêjeya zarokan, Stockholm, 2002 


- Ciwanên Îro, Per Nilsson, roman, ji swêdî, Weşanên Nûdemê, Stockholm, 
2002. 

- Kulilkvedana Gezgezkê, Harry Martinson, roman, ji Swêdî, Weşanön Lîsê. 
Amed, 2009. 

- Gureqûm, Åsa Lind, wêjeya zarokan, ji swêdî, Weşqnên Lîsê, Amed, 2009. 

- Şahînşahê Portekîzê, Selma Lagerlöf, roman, ji swêdî, Weşanên Lîsê, Amed, 
2009. 

- Warê Êvarê, Per Lagerkvist, helbest, ji swêdî, Weşanön Instîtuya Kurdî 
Stocholm, 2012 


Îrfan Amîda 
SÊ STÊRKÊN SONDXWARÎ 


Ez ê îşev çîroka ku min xwe tê de veşartiye vebêjim. Wê sê sî li 
xwediyên xwe bilikumin. Wê sê stêrk sond bixwun ku wan ez 
nedîtime. Wê pîrikek, berî ku stêrkên konan daxin, li ber siya wan 
di sikratê de be. Wê bêjeyên ku nediwêrî bigota biwelidîne. Û wê 
neviya wê pîriktiyê bike jê re. Wê erd biqelişe 
Û ez ê dengê xwe bispêrim wê bo rûyê min kevn nebe 
Ez ê îşev çîroka ku min xwe tê de veşartiye vebêjim. Wê çar çilk li 
qeraxa çemekî biqerimin. Wê şoreşek serê zarokên xwe bipelîne. 
Wê qasidek yekem car xayîntiyê bitamijîne. Wê kêrek bide dû 
qesasê xwe. 
Û ez ê navê xwe biguherînim 
Ez ê îşev çîroka ku min xwe tê de veşartiye vebêjim. Wê kewek 
hêkên kul i ser kurk ketiye binikilîne. Ji ber ayeteke ku bi şaşî 
şandiye, wê xezeb têkeve çavên Xwedê. Bûkek wê xwe bi xêliya 
xwe bixeniqîne di êvareke nemêr de. Bayek wê bêhna xwe veke li 
besteke bişop. 
Û ez ê dev ji evîneke din jî bedrim. 
Ez ê îşev çîroka ku min xwe tê de veşartiye vebêjim. Wê sîluetek li 
kolaneke mişext bê darizandin bi zagonên beriya zayînê. Wê 
bêjeyên zincîrkirî nifiran bikin li hunermendekî pandomime. Bi 
guman wê peykerek bi Kurdî bibişire li bajarekî Kurdistanê. Bajar 
wê bi qasî min biperoşe. Wê şeytan xayîs bibe. 
Û ez ê ji ber xwe fedî bikim 
Îşev wê çîrokek min ji nav xwe biavêje. Helbestvanek wê 
epîgrafekê ji xwe bixe li zikakekê. Wê sê siyên zindî bilikumin li 
xwediyên xwe yên mirî. Wê sê stêrk sond bixwun ku wan ez 
nedîtime. Wê zarokekî sêwî telqînê jiber bike. Dê wensa xwe bi 
dengê wî yê şikestî bînim. 
Û ez ê li bajarekî bêguneh bê guneh xwe bimirînim. 

(Ji Şopa Neşuştî. r.9-10) 


ZAREMYA 


Ez Zaremya 

Bizmika zimanê min zengiya 

Û zeng firidî ji keviya lêvên min 

Min dît. 

Di çêja peyvên hêwişandî de.. 

Min tamijand bi zimanê zivrikî 

Ranên xewlaneya hişê ferhengê qolinc girt 
Min dît 

Û mezin bûm ji nişan ve 

Êdî di devê min de hilnehat ziman 

Zimanê li şêmûgê yê şeva bêpenah 

Ji paxila diya min xewn xuricîn zengeloka min 
Tamzilindar 

Min dît 

Firidî pêsîra diya min ji biskên berbangê 

Ji şîr vebûm ji nişkan ve 

Ranên xewlaneya hişê şevê qolinc girt 

Min dît 

Û biçûk bûm ji nişkan ve 

Êdî di devê min de hilnehat pêsîra diya min 
Awiqîn mar 

Danegeriyan xewnên xwêdayî 

Kirasriziyayî û kulek 

Di kefa destê min de 

Min dît 

Ava zikê xwe vexwar mar 

Bi cizbê ket cuzûyên bextê bavê min 

Min dît 

Û mezin bûm nişkan ve 

Êdî di kirasê bavê min de hilnehat laşê min. 
Sênga lêvên qelaçî yên nûxuriya min 

Di xurîniyeke xewle de talan bû 


Min dît 

Tofan bû 

Û miriyên beriya tofanê 

Di dexlê bêbext-an 

Giriyê bêwext-an 

Xencerên bêtext-an de riziyan 

Min dît 

Û pêrgî rûyê êgir hatim ji nişkan ve 
Êdî ji bîr ve nebûm li tu mişextan 
(ji Zaremya beşa yekemin.r.7-10) 


KERBÊN KAL 


Min dît kewek firiya 

Ji destê lêwik 

Lewik xwe nema girt 

Kefa peqpeqokeke peşkeke biharê kuliya 
Her kes çû 

Ez mam 

Qaşo 

Wê ji kerbên xwe yên kal pêvtir tişt nebirbiwa 
Her ku xilmaş dibim 

Li sariya buxa paceyên min 

Veger xwe didin 

Qevzek derya ye vîn 

Sîmûrg ji êvar de razaye lê 

Li taldeyan 

Û birek kewên kedî 

Peqpeqokên tavên biharê dinikilînin 
Dişibim bareşekî qop 

Çûnan dipeçim 

Hew baran bû lê 

Dilop bi dilop Dikevajt qermîçokên bê 
Û li xewleyê 

Xirboqiyên nikilên kewên bêdê 
Hew baran bû lê 

Û dihat Devê min mişt siravk 

Min dît kerb firiya 

Ji destê lêwik 

Min nema xwe girt 

Her kes ma 

Ez çûm 

Qaşo 

Ji xezeba bê ez ê li wir bimirama 


PENCEREYA DAWÎN 


tişteke nû ya vebêjim tune 

xwe li birînên kevn bigir û wer 

xwe li dîwaran bigir mesela 

li kolanan 

mijankên te li striyên stêrkek xewarî aliqî ger 
şevê ji mewîjkên xwe dawerivin û wer 

birîn ji birîndar kûrtir şopê dihêle 

herî dereng kolan kevn dibin li her bajarî 

bêhn dikeve xwê 

av dizenge 

hinava meytan û hinava malan bi qasî hev dirizin 
tu xwe li kolanê bigir û wer 

piştî pencereya dawîn jî paçîn bû 

tarî û arî 

metirs 

çavgirtî 

hê hertişt li şûna xwe ye 

hê dagirker serkeftî ye mesela 

min sê caran axreşandî kir rûyê xwe 

li cihê herî xewle 

min dizanî talde ne paxil e 

tu kes ji tu kesî re ne talde 

gotinên vequrmiçî jî dikirin tu rûyê min vebêjî 
hemû çîrok êvaran dinizilîn kolanan xwedê giravî 
berî ku roj here ava newêrim ji tu kolanan hez bikim 
tenê ji barana li ser qelavîskan 

lê tu berî min ji kolanan hez bik 

hezkirinek na lê welatek ji kolanekê pêk tê lewra 
çelapêkek bêwext diderize li kul-ek-ê 

dengê wê ji meytê qeşayê tê 

lê hê jî sarinc alavek e tenê 

sosret e 


piştî kuştina li kolanekê min dît jî dikarim ji te hez 
bikim 

heger ne gemara agirê derengê şevê bûma 

yê di quncikeke malan de pêçayî 

min ê ji te re bigota 

dikim berî te ji kolanan hez bikim 

dikim berî te xwe bi ser çîrokekê de xûz bikim 
bêhna xîzê ji devê min tê 

bêhna kuliyên berfê 

peyvên beriya welatekî afirîne xizêz xizêzî vedimirin 
dengê te ji deriyê derve vedigere 

bifikir ez dikaribüm derketima kolanan 

berî dengê te ji deriyê derve vegere 

bifikir min dikarîbû hişekî xesandî bibexşanda nîveka 
kolanê 

xwas 

zirav in kalanên kolanan 

bifikir ziravê kîjan kolanê biqetiya 

min dikarîbû çîrokên zilindar daqurtanda 

bifikir kirî min karîbûya ji hin peyvan hez bikira 
bifikir diya min devê kwîzê peyvên sîravkirî vedike 
bifikir diya herkesî dikare ji paxila xwe şevan derxe 
kul-în-ê ji kuliyên berfê vedize 

ne rê ye 

dê ye 

tu çîrok naqedin li kolanan 

piştî deriyê derve yê hemû hewşan 

dibe ku biqurmiçe bav ji keviya hin peyvan 

hinek quncik dişibin dengê bavan li hemû malan 
hemû quncik ji kêlîkên dêyan diweşin li hinek 
kolanan 

zemanê dibe temenê zarokan diqefile hin caran 
xwedê giravî bextê hespan berî yê mirovan nizilî ye li 
gor hemû olan 


nizanim çend caran min axreşandî kiriye serçavên 
xwe 

arî jî hê alav e li van deran 

aliyê sar ê pizota bin ariyê 

hemû deng di ser koncalan re naqevize 

carinan serkeftin têra neyaran nake 

belkî jî ji ber vê ye hin ji me ji hin têkçûnan hez dikin 
ya na belkî min jî ji çûnan hez bikira bêyî ku ji rêyan 
hez bikim 

berî ku dengê te û bêhna bavan liqayî hev bihatina di 
ariyê de 

bifikir yên ku ji hin têkçûnan hez dikin 

her tiştên ku hîn bûne ji nû ve hîn dibin 

çîrokan 

dîrokê 

alavan 

ariyê 

belkî jî ji ber vê 

min bi çavên xwe dît meyt velîst 

belkî jî kolanê 

ne sawîn e 

sor sebxa xwe vedide 

berf û neft hevreng e 

bext û neft hevreng e 

te divê berî kolanan ji min hez bik 

yên heman kuştî dîtine li heman kolanê nikarin hez 
bikin ji hev 

lê dibin çîrokek 

dox bi qasî dev disincire 

ji ariyê danawerive awir 

jixwe kengî hêviya xwe bi zivistanê girêdim 

sor diterike li ser berfê 

ji berêvkê dibe şev li hemû hewşan 

hinek ranazên 


hin beyanî danagerin hinek deriyan 

cotek êş ferek hêvî ser bi ser e li hin deran 
bifikir ez dibêm sor tenê rengek e 

sor dibahne li hemû rengan 

kî berê xwe bide çûnê 

ez rûdinêm ji nû ve qala têkçûnê dikim 

û li hêviyê dimînim 

ku bi serkeftinê qayil bibe neyar 

bifikir ez dibêm mevşen tenê alavek e 
bifikir ez dibêm pêkan e 

herkes dikare ji kuçeyê li kolanê binêre 
bifikir bila kolan nêr be 

û min dil bijandibe çûnê kêlîkekê 

xewle sor 

arî sar 

bav dox 

dê hê jî derbasnebûye ji şêmûkê 

û bifikir sarinc hê alavek e tenê 

tol nifire li stukura me nivişt 

bifikir me dev ji hezkirna têkçûnan berdaye mesela 
û em dikarin berî kolanan ji hev hez bikin 
tu pencere venabin kolanan 

tenê derî 

ji kengî ve tu pencere venabin kolanan nizanim 
nema tê bîra tu kesî 

ji taqan dadikevin 

ji deriyan vedigerin temen 

ev tê bîra herkesî 

bi hev re dinizilin kujer û kuştî 

diçim têm avê bêhn dikim 

ji wextê ku hinek quncik dişibin min li hundur 
weku min şev mişt vekişandibe ji kolanê 
hundur tîr 

hinek peyv bûne kevir 


hinek dever sor 

arî peyvek e bi şewb e 

carinan xwe bi xwe wateya kêvir ji hemû peyvan bêrî 
dikim 

sosret e piştî kuştina li kolanan jî dikarim ji te hez 
bikim 


HEYVA KWÎR 


Şevan pelê berûyan bêziman in 

Taldeya deviyan 

Ji cerga ku min bihîst 

Hêviya xwe ji xaçerêkan birî 

Tu û heyva kwîr çavên xwe ji teyisîna cîhokan re 
digirin 

Bi kêrî miçiqîna çav nayê av 

Fikra ku hez-dikî ziving bi ziving 

Bîr bi bîr li aliyê rûyê min ê biêş venişe 

Fikra ku her kurdistanek bi çelê Kurdistanekê bikeve 
Dike ku vegerim şevê 

Şevê 

Ta û derziyê 

Ta bi derziyê 

Nizanim kê li ku hiştiye galgal 

Nizanim hetanî kuderê 

Tê bê qey berê herkesî dengê xwe bir 

Çavên xwe ji tiştên eşkere re digirin tu û nîvê şevê 
Tiştên didomin aliyê herî bêkêr e yê dîrokê 

Tiştên dimînin bi kêrî hevokek ji şemiyê bê 
dawerivandin nayê 

Tu kesî bawer nedikir ku pelên hewran bêziman bin 
şevan 

Cerga ku giran giran ber bi dengê mayî ve çûm min 
bihîst 

Tê bê qey qet ne li ser bala çivîkan bû talana tu 
Kurdistanê 

Xewle aliyê herî ewle ye yê peyvê 

Peyva ku nakeve tayê 

Hemtayê dengê bîrê ye 

Bêdengî jî vedikişe ji kolanê 


Tu û çiyayên ku mizgînxêrk ji wan hez dikin çavên 
xwe digirin 

Ji bêzimaniya pelê berûyan re 

Salixê didin pîrika min gotiye 

Kuliyan zimanê vî kurikî xwariye 

Balkêş e qet ne li ser bala çivîkan e dagirkirin 

Fatma Savci 
BANG LI MIN DIKÎ JI WÊ DÛRGEHÊ 


Ka Şemalkê rohnî bikim, 

Ava tirî di sarincê de bimeyînim, da te dîse gulvedana êvarê 
bibinim. 

Li ber pala çiyê bihêle wê xewnerihana me bi hev re xwîndayî 
Nermebayek î bi şaxên Spîndarê bang li min dikî ji wê dûrgehê, 
Ku derziyeke hûr bî, her berbang welatekî Herîrî kêl bi kêl ji min 
re ava dikî 

Heke rûbarek bî, min li ser milên xwe yên şîrgerm siwar dikî 

Da ku bi derengî bigihê deryayê bi wê kûrahiya nava min şa dibî. 


Wextê sergiraniyê di bendewariya kûjer de hilat 

Ev heft heyam in bi bêrîkirin, li beyabanan baran dibare 

Xwe ji ber nifiran bide alî, min koçkên şevê bi dengbêjan dagirtin 
Bi Şapikê şîn bide ser rê... 


Tu dibînî vêga dilopa avê me ya ji zîvê Midyadê nizilî 

Kirasê min î ji lehiyekê fesilandî di eşqek dilmayî de rizî, 

Birînek im hêjî, dibê ku hew bêm dirûn. 

Min bêriya bezê kiriye, wî hespê boz ji xalîçeyê verişine 

Fecreke din veda bi vê strana dêrîn, ka wî kûlavî ji ber heyvê bide 
alî 

Ziravê xelkê hêjî neqetya ye, reşmalkên wan li deştê vedayî ne û 
agirê perestgehan dadayî. 


Mirin şûnwara xencereke tazî ye, ev sedsalek e li min dinêre 
Kî zane şîrîka wê stêrka rijiyayî me, yan keliheke kavil li morana 
dîroka mê... 


EV NE ÇIYAYÊ DAWIYE KU JI TE DIMÎNIM 


Ka ez şopên xwînê binuxmînim, simên hespê kuştî li nav firazeyên 
beyar man e, 

Beharek wê bê tovê me qirnek berê çandî wê bibizire 

Ez ê nanê cehî bifiridînim ser diaya xwe û xêrê li darên tî bikim 
Bihesibîne ku zozan neşewitîn, gom li dûr neman e, 

pelên Tuyê û ramûsana min deyn e ser birîna xwe 

Zeman hişmendek e bi sebr e, helbet rojekê wê miradê me li hev 
bê. 


Xwe ji mirinê vedize, 

Ev ne çiyayê dawiye ku ji te dimînim, mexeyide. 
Vaye sibehê jî çav kilkirin 

Ez ê li geliyê balindeyan li bendî te bim. 


KOFIYA GUL Û RÊŞÎK 


Piştî şîna şeveke dirêj, zingila saetê min ji sibeha xûnavî re şiyar 
dike. 

Çima çarçoveyeke berteng e êdî kevala rûyê min lê ? 

Li bin devê xencerê bim çi ye, an darê tivingê? 

Bi bîrmendiya qedîm ya şahjinên çiyayî serwext bûm 

Di êşê de bi tenê bim jî wensa min hêjî bi êgir tê, 

Bawerim bi wê ava diherike ber darên fisteqan 

Wê peyva kurdî ya qedexe ku min di rehên çiyayê berûyan re 
Derbasî himêza evîneke henûn dike. 


Kê zanî ez ji welatê qewmekî kûbar im 

Li şevzengiya zilmê de ji bêgavî şervan 

Mêrga qurnefîla goristanên wê, di mexzenan de di me ye xwîn... 
Ka kî şiyar e ji bilî min û birînê? 

Ho jinên bi Kofiyên gul û rêşîk! Stûnên wê xewna şîn ya ji şûşê! 
Xwediyên ala reş dîsa bi ser me de digrin, 

Em ê spî girêdin heya mirinê, 

hay ji ûçkên kirasên xwe yên rengîn hebin da em di şikestinê de, 
wan wek du baskên fireh ji firîna xwe re vedin. 


DENG 


Weriyan kulîlkên behîvan li wê girava şînê, 

Kesî tola evînê jidil nehilanî 

Heyf e, wê destana qedîm di xemê de nalorînim, 
Balindeyeke şînê ezmanî ye ev dil bi gazinan nawestînim 
Soza jinên berê ye hatiye dayin, ji wê çîrokbêja gerok re 
Ez ê li ti şevên dildariyê venemirim. 

Eger gihiştin be dawî bihûşteke kêm 

Çûyin be firîneke bilindtir e jibîr neke. 


Bila bi girî nebûrin çavên te stêrikên zîvî bi daran ve şîn nayên. 
Belkî li Sîpanê, bi berfa keviyê re bikevim xewa sedsalekê 

Eger vegerim berfin. 

Yan çirayek bim li ber gola Wanê, bendewara wî dildarê rêwiyê 
şevê, 

Dê bihar şad bimînin di bîra min de 

Û dengê te ew berbanga di rûbarî de dihile... 


DERIZÎNA ŞÛŞÊ 


Li ber dergehekî dûr, şevekê min dît stêrika sibê ji xewneka tehl 
şemitî ber pêpelûka derencê. 

Dengê derizîna şûşê hat ji nîgara dîwêr ya perestgehê li 
Hemedanê. 

Şewta dilê siwariyekî bû li wê çîroka min jê hez dikir olan dida. 
Wî qeşengî qala hesinkerê esîl kiribû ji min re, wexta agir di paşila 
xwe de kedî kir û çiyayek ji şadiya bindestên wê demê re lêkir. 
Keça sergovenda roja nû bûm, min zanî. 

Wî miriyên ciwan hejmartin ji min re, tariya şevan, dirêjiya rojan. 
Çavên wî yên reş jibîr nakim. Xwîn şêrîn bû, kenê wî di bîra min 
de ma. 

Ew ji wî karwanî bû, hogirên bagerê, di wê navtenga demê de, 
xwe li rêçikek şîn dabûn û pirtikên eyloyan kiribûn bin serê xwe. 
Ne agir kwîr kiribûn, ne peyv ko. 

Piştî wî min hew dilhişt pifî çirayê bikim, êgir vemirînim li ber 
perperîkan. 

Min bi hewarî şibakeyên şîn li ber tariyê girtin û heyv kir berpal ji 
rêwiyên şewq û peyvê re. Bi van destên ku rez xitim kirine, min 
nanê kilor bi hêl û gijmîj avêt ber teyr û tilûran. 

Min digot, qey ava çemekî hêl im, wexta di newaleke teng re 
diborim, li laşê xwe nahilim, her ku li kendalekî dikevim li xewna 
birîndarekê hildiçenim. Bermayiya kuştiya me, têgihiştim. 

Wexta guldanka ferfûrî şîna beybûnê gerand li Kurdistan û çîroka 
qesra kavil belav kir li nav derwêşan, car din ketim pey şopa 
gotinê. 

Li welatê min ê talankirî, li ber xirbeyên Girnewas, kaniya dawî 
hîna ne miçiqî ye. Li bin sîya sifirneyekê cêrek tije av e. Dîrok 
sifreya serdestan e, min zanî. 

Serwexta zemanê vê xakê ki ye? 


Ew bîrmendên pêşmala xwe tije ronkayî li ku man? Destên kîjan 
xweşnivisan vala man ji bo dîroka nû? 

Piştî ewqasî hawar min ji bêdengiyê bawer kir. Dibê ku hebûna 
min yan li vê stêrikê silaveke li ser piyan e. û rê... 


Fatma Savci, di sala 1974 an de li Mêrdînê, li bakur6 Kurdistanê ji dayik bû. 
Di ciwaniya xwe de bü aktivist, li hember dagirkerî û zilma dewleta tirk, ji bo 
çand, ziman ü mafön kurdan tevi tekoşina azadiya Kurdistanö bü. Di 1992 an 
de, ji bo roman û çalakiyên xwe yön siyasi hate girtin. Ji bo di dadgehê de bi 
zimanê kurdi yö qedexe qxivî û parastina doza gel û azadiyö kir cezeyeki giran 
wergirt. Di dawiya 2003 an de ji zindanê derket. 

Li girtîgehê wê nivîsandina helbestan domand û nivîsên wê gihiştin kovar û 
rojnameyên kurdî ku li derve dihatin çapkirin. Wê nivîsên xwe yê bi zimanê 
qedexe li ser pelkên cigarê dinivîsîn bo bikare wan veşêre û bişîne derve. Piştî 
ku ew ji girtîgehê derket pirtûkên wê yên helbest, pexşan û çirokan hatin 
çapkirin. Ew dema ji girtîgehê derket, wek rojnameger di rojname, kovarên 
civakî û wêjeyî de xebitî. Ji bo hin kanalön televizyonên kurdi dokumenterên 
çandî û civakî çêkirin. Wek endama İnstituya kurdî ya Stembolê li tax&n 
koçberên kurd dersên kurdi da zarok û mezinan. 

Fatma Savci piştî ji zindanê derket jî wek aktivistekö di derbarê wêje, ziman, 
çand û hünera kurdî ya di bin zilm û çewsandina dagirker û desthilatdaran de 
qxivî û beşdarî gelek konferens û semîneran bû. 

Fatma niha li Swêdê dijî, ew bi berdewamî dinivîse. Li dibistanê wek 
mamosteya zimanê kurdî-swêdî kar dike. 

Heya niha heşt berhemön Fatma hatine çapkirin. 

Suat Baran 
ELEM E 


çavên leylegan li ser pêlekanan nixte û tofan 

li dor keştiyeke nûwaze ber bi çiyayan 

wan xemginiya behrê diajot bi ser min de 

dîlana bizinan şerjê dikirin li ber gunehên mirovan. 


ka kê ji me vê kêliyê rondikan bibarîne 

ka kê ji me bawer bike ji xwedayan, ji xwedayên derewan 
ka kê berê xwe bide tenêtiya ezmanan 

ka kê binale ji ber êşa hevalan, zar û zêçan. 


elem e gotin 

elem e dinya 

elem e xewn 

em nema dimirin 

nema zanin mirin navê kijan rastiyê ye. 


dîsa payîz e, rê û rêwîtî xwe aşkere dikin 

dîsa ewrekî nûzayî ye, em çavê xwe pê kor dikin 
xemla hespan, xemla kuştinan nema dimînin 

di şaneşîna behra pênirdiz de. 


keriyek pez dibînim dimirim li ser vê pirsê 

zarokekî hûrik li ber destê min wê kengî bike qêrîn 

yekî hov yekî nezan, yekî jixwedênetirsî bi demança xwe 
laşê wî dikir pirtî pirtî di şeveke şeş salî de 

wê guman nedikir, diqêriya her kuştin hezkirinek bû 

her pêpeskirin abûra cîhanê bû 

her hembêz nîşaneya dilovaniyeke xwedayî bû 

her maçek ji zeviya orta gund bû 

her destdanîn navê xwedê, guhê pêxember bû. 


lê birîn li ser birînan xwe mezin dikin 

zarok li ser êşên ji dest xelkê hilberî, 

wê bêjin dûre, çendî qerekter çendî rastî ye 
qelem û sancûyên ji zikê mêjî zayî. 


dişimite 


yê şimitî maçek bû, ne ziman 

yê ku dibarî li ser zeviyên kerr û lal, 

li ser zeviyên vegera me, 

şevekê 

wexta ez lê giriyam 

wexta min xwe tê de rehet kir û coşiyam. 


ax perridankên derewîn, guh bidêrin! 
kundên xwînrijandî pirsa min kirin 

serê sibê, hingura êvarê 

ka em ê kengî koka xirbeyan biqelînin 
yên sergoya winda, yên mala bavê min, 
ku keçikên xama di paxala min de dimêjin û hêdî hêdî mezin dibin 
mîna sorgeweziya ezmanan 

mezin dibin 

mîna dara bîhokê 

mezin dibin 

heta derengiya jimartinê 

mezin dibin 

heta balgiyên fîstana bûkaniyê. 


lê axirî ez mişt giryan im û dienirim îşev 

ji ber ku kalikê min î guremêr ji hişê xwe çû 
li ber qeraxa dara heyva çardeşevê 

keda xortaniya minê. 


tu rizgarî yî, 

ya ku her kes li bendê 

da biniqute ser dilê me û 

deyn bike bîranînên me 

ji bo bexşandina dewr û zemanên berê. 

wek kêliyêke şemildar a rüpoşan ku ne xema te tu li xwe bikî 


wek nehîniyeke arezûyên spîçolkî 
ya bilindahiyên agirpêketî ku te bi xwe şanî me dayî. 


n Aoyrdpa n TaywLEvn 


sê sal bû laşê wî qerisî, nav cemedan 

rih bû xezalok bi pîqayeke leşkerî 

derzî didan di milê wî dayik mir hingê 

rê û aşvan winda, nav toz û ewran 

çiyayan biryara mirinê dane, nema mezin dibin nav çavan. 


êdî kes nayê rûnanê, li dora êgir li dora giryanê 

gundî nizanin li ku çal kirin gofretan, li pişt lodê beresran 
ezman rondikan digirî li ber bextê derêdergehan û bavan 
nizane kes nizane, êş çi babelûsk e di orta gund de 

bi hemî jinên zarotiyê ên zindî, bi hemî mêrên mirî ên naşîtiyê. 


bihêle bila rastî bi min qise bike 


têra xwe qahîm e ezîtî, em 
xwe bi xwe, ku nayêne danîn li nav qafesan 
tim û dayîm 


sosin îşev li ser hev distrên, direqisin li ser şîna me 

ji bo tiştên çûyî, winda 

gotinên rebenwarî yên dilê me dibetilînin li ser rêya xwekuştinê 
li ser rêya nînbûnê 


ax karxezalê, karxezalê, karxezala çarmixkirî! 

xwîna min a şêrîn zora ava şevên xortaniya min bir, 
bihêle bila rastî bi min qise bike 

ji ber termê ku westiya, ji ber rihê ku têra xwe vala û hazir e 
avika mêraniyê berde nava kolanên tênetiyê, 

lê binêr çendî li me dimeyzînin, 

ezman çendî kevirên agirîn dibarînin 

bi ser serê me de 

çendî dirijînin ava kolana xortaniya me, 

êdî nabînim çawa 

bi ser serê me de digindirîne 

ser serê me 

yê naletên vê rûzemînê 

mîrata vê mirovahiya lawirane 


bêhneke genî ji cinetê 


deriyên xwe dadan û razan, lê min xem e 
ka gundê jor dikeve kijan alî 

ka mêvanekî mirî kengî şiyar dibe 

li ku derê av diçike, xew diherime - 


digotin: 

gelek tirsiyan ji barana helaw û goştê kewan 
hingê xirabiyekê venişt li ser çiyayan 
hawirdora bîbîkên çavan: 

dengvedana îşkeftên ronak bes olan dide 
gulek dibişkivî li orta awêneyan 

bêhna şimalê difûriya ji qeraxa çemekî 
çemê mîrata îranê; qîza rezo, dayka naşî. 


em hemî ketine rêwîtiyeke çardehrojan 

me dixwest binivin li quntara bajarekî terkedinya 

lê gur û hirçên mala elbakof nehişt, em berdan nav xaniyekî hiloşî 
tê de termên bav û kalan tevde riziyan 

û bêhneke genî ji cinetê 

bû perçê xewnekê. 


hêvî li me asê, em jî di nav kavilekî serxweş de 
ax tahmek nema xwe pê bimalim 
xwe pê binixûmînim wê zivistana zemherî. 


dibînim, 

bi çavên serê xwe 

êdî milaket jî tenê ne 

ba jî nema guhê me difirkîne. 


Suat Baran, di sala 1986an de li Wanê hate dinyayê. Li Zanîngeha Stenbolê 
Ziman û Wöjeya Yünaniya Nûjen (2008) û li Zaningeha Yıldız Teknikê Hinkirina 
Zimanê Îngilîzî (2015) kuta kir, dûre li Zanîngeha Bilgiyê di beşa Cultural 
Studies de mastera xwe wergirt (2014) û nihq ji li Zaningeha Boğaziçiy& di 
beşa Edebiyata Tirki de doktoraya xwe dike. 


Miradê Miradan 
RADÎŞO 


| 

sê dar hene li ber sêdarê: hinar, hejîr, hirmî 
ji daran darhinar e, ji hinaran hinara radîşo 

ji ber him tirş e, him şîrîn, destê xwe jê meşo 
mîna evînê, mîna birînê, mîna jiyînê. 


(dest pê dikim bi navê evînê ) 


ewilî min divê kaxizek û çav li pişta te ye 
kêliya “pişka min dibe pişta te” 
naxwazim binivîsim, lew dil hulhulî ye, 
dixwazim biramîsim, lew dil delodîn e. 


II 

evîn qolinc e, xwe diavêje dil û mil 

illeh di qesta vê şiîrê de tu jî heyî, çavên te bi kil 
difikirim, dinivîsim mesele dîse tê ser lêvên te: 


ax ji lêvên te, av ji lêvên te 
di mista min de deqek, direfşa lêvên te 


di nava lêvên min de, zîl didin lêvên te. 


lêvên te şîregerm 
lêvên te radîşo 


firrinde karûbarê koça mezin dikin 
gelek çiya, gelek zerya li ber firra xwe dihêlin, 


tavilê berê xwe didin têhna porê te: 


îstgeha bihuştî ye porê te 


evîn berbisk e li porê te, 
vîn baskokirî ye l’nava porê te 


porê te zerketav 
porê te radîşo 


Î] 

birîn qolinc e, xwe diavêje dil û mil 

birîn ku ber bi başiyê ve diçe xwera wê şîrîn e 
lê çermê wê hîn zîz e 

birîn şîrîn e -ax çi nestêle ye 


lê belê xwera zêde dîse birîn e 
edap jê diniqute, ava wê tirş e 
çermê wê hey bi xwîn e 

birîn tirş e, -wax çi mîratek e 


IV 

jiyîn qolinc e, xwe diavêje dil û mil 
pêtala di dest mişexteki de ye dibeze 
asüde asüde diherike carinan 
carinan dijüne şev û roja te 


ko çi beji jiyin şirin e mirin mirari ye 
bo jiyînê tu ji tiştinan venagerî: 
-mina evînê, mina birînê 


V 
evin, di dil de narincok, 
tim li benda kişandina pimâ xwe ye 
birin, b'hebüne re dost, bi xwê û xweliyê nagele 
jiyîn, ji wexta ku dest pê kiriye ve evînek e 
ji wexta ku dest pe kiriye ve birinek e 


stêrka gelawêjê 


ez bêhiskek bêhis, digirim li dorhêla te semayê 
melisiye awirvedana şevê, guliyên darkenêrê 
bayê heyamê hawîrdor hilhilandiye 


kûrekûr diponije mêşhingivek li ser yeke din hingê 
diperise tejikek li malzaroka dê 
li baranan dieliqe şewla stêrka cemserê 


tavilê, agir rûyê xwe bi kilsa evînê spî dike 
û ala dahatûya şevên ji êgir dihejîne 
di navbera min û te de 


ez kuliyek kulîlkperwer, hildiperikim ser lêvên te 
dawa çirûskek ji kerbê te şewitî, dil bêvên im 
lê şerê te dikin çar çivîk li şaneşînên min 


bihisê stêrka gelawêjê! 
agir tagirê te ye, 
dibilêne lê lê strana gelawêjekê 


qetek asîman 


çavên xwe vekirin li rojê 
qetek asîman hat ji xoşewîstê 


mistek av çirpand rûyê xwe 
qetek asîman ji deryaya çav hat 


cilûberg bi narînî li xwe kirin 
qetek asîman çi xweşik li bejnê hat 


hinek nan xwar, firek av vexwar 
qetek asîman ji qirpikê hilat 


awirên ewreng li asîman asê hiştin 


qetek tav û 
dilop 


baran ji şiîrê hat. 


7 qet 7 fir 


qetek asîman, firek ba 
qetek ewr firek baran 
qetek nan firek agir 
qetek heyv firek ronî 
qetek roj firek zerketav 
qetek ax firek av 

qetek şiîr firek hêma 


qetek asîman, firek ba vexwar 
qetek ewr, firek baran biland 
qetek nan, firek agir pejand. 
qetek heyv, firek ronî virvirand 
qetek roj, firek zerketav pif kir 
qetek ax, firek av meyand 
qetek şiîr, firek hêma repisand. 


civîn 
şair û şiîr, aşiq û eşq 


li dora maseyekê civîn 
li hev nêrîn nêrîn... 


şair dilkete eşqê aşiq dilkete şiîrê 


daweşîn, 
dest dan hev 


berev asoyê ve meşîn 


Miradê Miradan di sala 1994an de li gundê Kertwênê yê bi ser Nisêbînê ve 
hate dinê. Li Zankoya Mêrsînê beşa civaknasiyê kuta kir. Mamosteyê felsefê 
ye. Di sala 2019an de bi dîwana xwe ya bi navê Radişo xelata yekemîniyê ya 
pêşbirka helbestê ya Arjen Ari wergirt. Di kovarên wekî Kund, Dilop û 
Temqşeyê de nivîsên wî yên derheqî sînemayê de weşiyane. Vöga ligel hevalên 
xwe di kovarên wekî Bar Helbest û LEWergerê de kar û barên edîtor û 
redqktoriyê dimeşîne. 


Rênas Jiyan 


BE 

(Kul 1) 
li min vegere 
kulê... 
roj berî rojeke kesk 
bi kulman 


êvaran ji min re bîne 

bi hembêzan bajaran 

ji min re bîne 

“yade” gotina ewilî a zarokan 
hejîran 

dîlanan 

newrozan... 


bê 

xerîbê 

çavên min bi zorê hînî çavên te bûbûn 
ji cerga tu bûyî rêwî, destan teriqîn 
xwîn misîn 

bêdengî har, barbar, zinar... 

şev di êşa law de xelîl birahîm (im) 

roj di êşa bav de simaîl (im) 

êvar qurban 


bê 

tikîtenê 

bê sî jî 

bi ferek dil 

bi teşqele 

bi kul 

di nav destên min de can bide 

naxwazim ji bilî min bila ti kes li ber te nekeve 


ez ê li ber te bikevim 

bi van keserên xwe yên qilêrî 

bi van çavên xwe yên bawî 

çendîn li benda hatina te me bi teresî 
bê... 

yan na 

wê xortanî ber bavê 


/her ku ez li awêneyan dinêrim 

rûyê te bi dizîka li wan tê xêzkirin 

mijan li wechê te mayînde kon vegirtine 
di rojên zelal û sibehên xunavîn de/ 


bikeve qeraxa rê 

û bide tengala bê 

û 

bê 

tagirtî 

ji rehên laşê xwe yên tijî “xwê” 

amede kirine min ji te re “benikên tayê” 


/sîluwetê te li ser pelên papîrusan dinivîsim 

di binçeng de bi xwe re digerînim 

te ji kesên nexwendî dipirsim 

geometriya gulê nizanin 

lê tu bi dev û lêv, stû û rû 

pêk tê ji senfoniyên çirçirkan ên nîvê şevên havînê/ 


bê... 

bi şiva bejna xwe 

li koza deriyê berxikên min xe 

ji mêj ve min xwe xweşik kiriye ji bo te 
ji bişkulên şil 

morîk rêz kirine min li gerdena xwe 


çeman 
ji kerban 

perikên avên xwe rûçikandin 

tu nehatî 

dilketî xurifîn 

tu nehatî 

dest avêtin namûsa hechecîkan 

tu cardin nehatî 

hejîrên te jê hez dikir, xwe xwarin 

tu dîsa nehatî 

ka te ji hechecîk û hejîran hez dikir, kulê?... 

ka te neynûka wan nedida bi malê dinê?... 
hesreteke helbestvanan hebû, ew jî qûnde bû! 
ax bê!... 

şev û roj li min hatine xezebê 

de haaa!... 

tuliküma? 


QESÎDA QEDEXE 


berxikên berdûş, 

zû ji dergûşên xwe bi dûr ketin 
di çardesaliya xwe de 

ji çekên çardederb çak hez kirin 
di bîst û çarsaliya xwe de 

-hê tayekî spî neketibû porê wan- 
mal şûr, 

talde cercûr, 

milk şikeft 

û gor şikart hilbijartin 

birayên min wisa xweşik mirin, 
wisa tehmStran mirin 

hûn bibînin 

hûn ê ji kêfan bimirin... 


heman ferxik, 

di ezmûna şerê qiloçan de xwe selmandin 
bûbûn beran 

mîmarên baranan 

gorên wan hatin vedan li navenda ewran 
simbêlê min îdam dibû, 

devê min tijî viyolîn 

lawijên biqasî şêraniya mewîjên babîlan min dinehwirandin 
firmêskan ezman dimeyand 

fêriz û firêz 

bi min re diîskiyan 

qebîleyên qulingan, 

li ser serê min seansên firê dikirin 

qudûm nedima ku serê xwe hildim 
berberoyên reqas stûşikestî dibûn 
distewiyan 

mijangên te yên qereçî 


guliyên te yên qarmeçî 
qelbê te yê qesra qaçaxçiyan kanî2... 


kanî... 
m i ç i q î n 


çavên te mexzenên şeraba sor 

nêrîn bi nêrîn vedixwim 

serxweş im 

qera min, qemera min, qedera min 

bi kabên çongên zarokên min bi qumarê dilîzin 
wechê xwe bi gîsinên cot biqelêşim bê fêde ye 
ezbenî zebanî 

gunehê min 

heta gorê hezkirin 


katedral û camî bûne cangorî 

rûpûşkirî ye pira selatê bi ya mala badê 
şeytan şehîd ketiye 

poem pelixî ye 

di bin simên hespên pêxwas de 

pêtal diperitin di tariyê de 

rajena min erdhej hildavê 

teqez terikandinek li dû ye 

giliyên xwe li guleyan dikim 

diya diyalogan delalê 

wext e 

keserên xwe yên te kesidandine bibêje 
pengûen li peravan baskvekirî 

duayên avê li ser min dixwînin 

ji micewherên mihacir gora beranan ava dikin 


yara li ser pûrta sînga min diçêriya 


sûsika nazenîn, 

êdî deyne kokteyla xwe ya kulîlkan 
wext e 

ji berxikên berdûş re 

qesîdeyeke qedexe 

ji piyanoyên miqedes lê dikeve 
hemû ba bombekirî ne 

balinde kespik in bi eniya bilûran ve 
û her ku navê hestê keser be 

şûrê me jê re serberjêr e 

wext e 

keserên xwe yên te kesidandine bibêje... 


DÊ Û LAW 


gava ez diçûm 

niviştek çêkiribû 

diya min 

ji bo min 

sê nanê firnê qewl kiribû 

ji bo ku bayê li ezmanan li min nexista 


lêvikên wê diricifîn 
çavikên wê diperpitîn 


ku ez vegeriyama 
wê sê rojan rojî bigirta 
di ber riya xwedê de 
WE sê nanê firnê belav bikira 
di ber riya şêx û ûcaxan de 
wê şîrê şêr ji min re bianiya 
di şîvê êvaran de 
we gulîsoreke porhinekirî bixwesta 
li gorî dilê xwe 
ez bizewicandama 


ne sê nanê firnê belav kir diya min 

ne sê rojan rojî girt 

ne gulîsoreke porhinekirî xwest li gorî dilê xwe 
û ne jî şîrê şêr anî di şîvê êvaran de 


ve-ne-ge-ri-yam 
li wir mam 


hêviyên wê di dil de 


bûn kulmek cîncoq 
şikestin û man 


porkura diya min 
li ser dika malê 
hîn li hêviya min e 
hîn... 


wê li wir por spî kir 
min li vir jîn spî kir 


JANYA 


xwedê û wext xelet hatiye xitimkirin 

naqosên dêran kerr 

minare kin 

doktrînên dekolte lixwekirî, evdal 

sarincên ji baranên derengmayî, derengbarî hatibûn 
damezirandin, bi derbeke neşterê ya dirinde şolî bûne... barûyên 
ji evînên nukleerî, di serdabên ji krîstalên rokoko hatibûn 
kemilandin, qîtik qîtikî bûne... ji xewnên bêxwedî xeyidîme, 
pekiyame û hatime janya, ji nalînên min re vokalîstiyê bike 

(ji qewmê pezkoviyan re xew heram e) 


peykerekî antîk, derizî û mîtolojîk im, nêm ji min dihere... li 
ezmanê hundirê min qaqlîbaz firînên kamîkazeyî li dar dixin... 
kovanên genimî li ber aşên êşan kêliyekê jî aş nabin, aj nabin, hûr 
dibin û hey hûr dibin... ji alfabêtan tîpek kêm dibe ku dimirim... 
weeeey waweylê janya, kezeba min dike di devê min re derkeve ji 
qehra..! 


çiqas evarên şînboz bihurîn û çûn ji keştiya xeyalan çirûskeke 
serzer peya nebû li peravên hestên min ên hestî û çermmayî... 
pêxemberekî sexte di nav kirasê xwe yê gewrîboz de bi derewan 
be jî dest dirêjî min nekir, ez venexwendim cemaeta xwe... 
ferîşteyeke fahîşe sîng venekir... maran jî ji kom û refên xwe ez 
aforoz dikirim... biqasî yezdanekî bêqûl tenê dimam... mezhebên 
şêx û mirîdên wê ez, min diafirandin di çarmîxan de, min her çavê 
xwe li destmalka bixwîn a destê weronîka digerand... bi îskeîskeke 
zengarî mîna guran tim dizûriyam, hosteyê dînîtiyê mam... goştê 
hov ji te ricifeke ruh divê, nêrîneke şêtiya şûran divê, ez heta 
qirikê nişteciyê tirbê... 

hilnayêm janya 

hilnayêm porkurê 

di tirban de hilnayêm ha!!! 


a li eniya te nivîsî ne qeder e, soneya serpêhatiya temenê min e... 
dengê min diêşe, wiha bi sewteke berz û peritî min dilê xwe têr 
rehet nekir li qîrîniya navê te... çirek şiîr didoşim ji ewrên spîboz ji 
bo çivîkên çavên te... xwezî janya min îmana te ya rewnaq 
bihebanda... xwezî berxê ji xeynî te bi ti fikaran min tehma hişê 
xwe xera nekira... bêxem min tu li suqlîka xwe bikira û sûk bi sûk 
bigeranda... di nav şaneşînên nêrgiz û nesrînan de min devê te 
bikira zindana zimanê xwe... 

lê xwedê û wext xelet hatiye xitimkirin 

ez hêmayeke heyama hawaran, 

di herban de nîşangeha riman 

serî gog, çav xar, zik çiriyayî 


fermo janya êdî tu dikarî xwe bikujî!... 


BIGIRÎ HIBRA PÊNÛSA MIN BIGIRÎ 


keşfa hêmayên esîl jî 

ne bes e êdî ji bo bextewariyê 

spîçolkî, bê ekl û eşqiya eşq 

di lîwanên rêya kadizan de dixurice, dixurife 
û xwe li biyanistana digire 

her spêde 

ez qam dikim xwîna qeşagirtî 

bigirî hibra pênûsa min, bigirî 


çêja baranên çilesrîn 

di devê min de 

lîtav 

pinpinîkên pola 

daqûl tên li ser lêvên min ên qeşa 
ji çiçikên hoste 

kedî dikim janên bêterbiye 


remildaran peyitand 

divê dê gelek bên kuştin li kurdistanan 
ka xencera xwe bîne celad 

li min biceribîne 

hezar carî 

bigirî hibra pênûsa min, nagirî 


kesa bengî wê bûm 

di kevalan de; mercan, lal disûtîne canan 

dengê mirinê ji bêdengiya min tê 

aya tu li ser min distrê operayên malwêran? 

di bin desthilatdariya împeratoriyên xezebperest de 


ez nuxwiriyê dîroka jinbî 
bigirî hibra pênûsa min, digirî 


Renas Jiyan di sala 1974an de li Qoserê ji dayik bû. Di zaroktiya wî de 
zimqnê wî qedexe bû. Dibistana seretqyî û navîn û lise li Qoserê, û zanîngeh li 
Amedê xwend. Dev ji karmendiya dewletê berda. Kovara Çirûsk derxist, 
weşanxaneya Belkî vekir, û ekola Çirûskîzmê ava kir. 
Pirtûkên wî: 
-Janyq (helbest) 1999 
- Koleksiyona Çirüskan Mexzena Xwînê (helbest) 2003 
- Di Tuwaletö De (şano) 2006 
- Ji Şevê Re Çend Têgehên Dera Hanê (ceribîn) 2008 
- Çirûskîzm: Li Ser Goşt û Agir û Hunerê Lêkolîneke 
Fenomenolojîk (teorî-felsefe) 2012 
- Diêşiya (helbest) 2013 
- Wêjeya Kurmanci: Pênûsên Çardederb (analiz) 2015 
— Spitama (roman) 2016 
— Ponijîn (ceribîn) 2016 
— Din ü Şin (helbest) 2016 
- Bacanên Pelçigi (roman) 2017 
- Stranên Sor Niviştön Mor (roman) 2018 
— Bina Petöxan Ji Hêsirên Min Tê (kurteçîrok) 2019 
— Berfwerin (helbest) 2020 
— Kavirön Anarşist (roman) 2021 
— Em Ketin Peyvê Me Xwe ji Bir Kir (hevpeyvîn) 2022 
— Evar İncas in Şev Kersele (helbest) 2023 


Ciwan Qado 
JI DENGÊ XWE ACIZ IM 


Heya bi stranên ku min ew dikojandin jî nema bi kêrî tiştekî tên 
Ez bi xelkê ketime, 

ji ber ku xelk vegirtin in 

Bêhna xurîniya wan ji kenê min tê. 

Ka, ji vê sibê de çi ji xwe re dinore qulpika qemîsê min? 

Ji hêviyê direvim, hêviya ku di cerika Pandora de kufnik girtiye. 
Xwedêyoo 

Evdalnoo 

Ma ne guneh e? 

yek navê van kevirên ji gurçikan derketî, bike roj! 

Ji dengê xwe aciz im 

Ji vê dema di siringê de hilandî 

Ji roniya di perdeyan de fetisî 

Ji sibehên mişt mekîneyên dagirtî bi hesin û robotên goştqert. 


Karkerên çavlixew bi xwendina şalûran re 
Libên axê dipîvin 

Çi guneh in, 

daran bi hesin sênc dikin. 


NAVÊ TE 


Navê te wek heywanekî birîndar 

Di şikefta devê min de dinale, 

Nale nalên wî şûna dengê min digre. 

Ji birînên wî hingivek tarî û merd diherike, 

Ji xweşîya wî dixwazim devê xwe biseyînim 
Heta ku sax bim hew vekim. 

Ji kêferata xwe nav û gotinan tevî dide ber xwe 
Û dixwe 

Peyvxur e, dermale ye lê destê min lê nagere 
Wî serjê bikim; 

Ew sawêrdana sert a zimanê min e 

Gwîzana min a ko ya çênî ye 

Ku ji bo gurandina mêşinîya mayî hilandiye. 


BAWERÎ 


Bawerîya min bi tiştekî nemaye 

û berî her tiştî bi min 

Ez niha çoleke vikîvala me 

wek sîsirkeke ji nişka va ronahî bê ser 

ber bi tarîya destbirak a hinavê xwe da vedikişim 
Nizanim dawîya min çi ye, 

ne jî bawerî çi ye! 

Jixwe her du jî ji bo min ne xem in. 

Di rojên herî xerab da, 

di rojên xweş û geş da 

tu caran nehisîyame ku bawerî dikare tiştekî biguhere 


Di rojên herî xerab da, 

di rojên xweş û geş da 

min tiştek ji tenahîya xwe dosttir û berdiltir nedît 
Ji wêrana di hundirê xwe da 

tiştek bisebirtir û nêzîktir nedît. 


TU CARÎ 


Ti carî bi tena serê xwe nema me 

Di hundirê min de çavên dewaran ên mêşin 
Û tijî êş û hêsir min dişopînin, 

Xwe nikarim ji ber wan bidim alî 

Û nikarim li wan jî binerim 

Bi hêsirên wan ên cemdî û tîr 

Hundirê xwe yê mişt qemûş dişom 

Dewl bi dûv dewlê de di hundirê xwe de 
Wer didim, 

Bi wan berran xwîna xwe ya zirz didim. 
Rehên min hênik dibin 

Guman Sayî û azad dibin; Hêsirên dewaran 
Êdî xwîna min e. 


ZIVISTANA 2012 AN 


Berfê jî nema wek berê ji ber xwe fedî kir. 

Ro li nîvroyê li ber çavên zarokan dibare 

Û kulîyên xwe bi hostayî bi ser zimanê êşê yî 

Çetelî yê zivir de 

Û di şewtara stiranên qereçîyên Jugoslavijayê ya berê de 
wer dide. 

Wek niha berî çend salan 

Di nîv şeveke zivistanî de, 

Ji şevbestekê şîyar bûm 

Di banê xênî de dilopan dirûtina qenewîça xwe 

Ya gêrok didûmandin 

Û li binî sênîk wek çavine tim vekirî û xure, Çavine 
hêsirguhêz... hêsirxur, diçurisîn. 

Kumek pûşîn ji mêrikê pozdirêj re 

Du berx û beytikek mirî ji lawikê yekling re 

Sêvek qehwerengî û hêwî ji sawa min re 

Û girêka di beştê navîn de Wek çavê ku di extîrê Muşterî de 
Ziq li çavên min dinêrî. 

Dawî ji kilamên çirçirkan ên çîyayî re tune ye 

Û rêya ber bi avdestxanê de 

Bi Gurê Manco û cinan riqufandî ye. 

Ji bo zarokekî wekî min xew cinet bû, cinet, 

Cinetek tê de zarok tevde bi Birincî û 

Heftokan dilîstin 

Û kengî li serê wan xistibana Di ava çem de dimîztin. 


Ciwan Qado helbestkar, niviskar û wêrgêr e. 
Sala 1980 ê li bajar& Amûdê yê Rojavaye Kurdistanö (Bakurê rojhilatê Sûrîyê) 
ji dayik bûye. Li Şamö û li Zankoya Perwerdeyê beşê Zanyarên derûnî 
xwendiye. 
Pênc berhemên wî yên helbestê hene: 
- "Marên Kor" 2003 Şam (bi dizî) 
- " Bi dizî din di dilê xwe de stra" 2008 Şam (bi dizî) 
- " Çavê ji xewê dereng mayi" 2018 Qamişlo, Weşanxaneya Hinar 
- " Çûkan zimanê min xwar" 2020 Kobanî, Weşanxaneya Ava 
- "Ne xema zendikên min e " 2022 Kobanî, Weşanxaneya Ava 
Ji dawîya sala 2010 an li Almaniyayê dijî. 


Yeqîn h 
XWEHA KATJIMÊRÊ 


bêxwê dixwînim, nûxuriyê destên te me. ey al bi destê min bigire, 
ey nebînahî, bigire deyne ser pelgê darberûyê da ku bibêjim ev 
birîn e, ev jî katjimêr. 

weku berxika berşîr bêje şivên: aha kêr, aha zengelork! 

min jî aha qelb û çav, û aha destên te -destên te duhêl; hêlek 
qeder e, ya din keder. 

qelb û çav; her yek di mistekê de, te kîjan divê, û kîjanî bikim 
kîjanê? 


birîn dixwe ji zemên; ev seretayek e. zeman jî nehwirîneke bêxwê 
ye ku xwe jî û xwê jî ji bîr kiriye li devê birînê. 

yek jê tu, ya mayî ez -ez birîn, tu zeman. 

û ayeteke dêrîn e ev ku bi: 

“ey evîn dil heliya, dil heliya, ar lê megewimîn/ ey yar, dîwanetî te 
tê gerand û dil te hêla dîn; te hêla dîn/ ey nefes, bes rivîn, xemên 
dil birevîn, xemên dil birevîn!” dest pê dike. 


xwehê, te divê çavan birijîne, lê dil menermijîne, pîs meke! veke 
dêrî, ey Hewaya ku min dest û dil li ber xezeba wê vekirî; zû bike, 
hû bike katjimêrê! 

ez elîfbêtka xwe vedikim, û dest pê dikim -bi navê te, li ber 
çirkeçirka katjimêrê; 

ev kelam wilo li devê min tê -wilo lê tê ev çîroka xubarî! 

navê te li devê zemên nayê. lew ez im ew birîna jibîrkirî, ku te dev 
kiriye devê wê! 


xweha xewnê 


av hilçinî, av hilçinî û dua bi rû ket. xewn zirav û dirêj bi ta vebû ji 
zarê te: 

“erê, erê. min dît, reşekî dest vedikir û digirt, vedikir û digirt; li 
pişt perdeyeke sor sor. 

siya wî bi erdê ve xwar bû. û kêliya ku qamrast bû, veguhezî 
derwêşekî ji nişkê ve; 

di dêst de erbaneyek. 

tilî hilhilîn li erbaneyê, lêvan kirin wêlewêl; hewika li peyvê aliyan. 
dikir ku tiştekî bi deng veke. lê weku peyv jibîr kiribe, tenê bi 
deng vekir û hew. 


Deng, peyv û lewlew... çilo bêjim, wilo nola ewran. erê, nola 
ewran li hev teqilîn. rû bi min vekir û awirekî henûn li min veda. 
serê xwe bi paş û pêş ve bir anî, bir anî û çav li min pistand. wê 
katê eyan bû, a wê kêlîkê niqutî dilê min ku wê ev xewn rast 
biqewime, erê! 

paşê rûdêhna min li mirêkekê teyisî, yan jî ma ew av bû? ez baş bi 
ruh nayinim. 

min av bi mist kir, xelekê lê veda û fireh bû, û fireh bû, û fireh bû. 
ez hew lê varqilîm ku guliyên min hûnayî ne. yeqîniya dil wêga bi 
min re hasilî, erê... êdî ez qenc û çê têgiham ku av zelal e, û ev 
çîrok ne bê domahîk e.” 

vexwe jê, weku tu ji dil vedixwî! û vê xewnê hew tu vebêje zirav 
zirav -xewn çi jî li xweşikiya te tê, peyv çi jî xweşik xweşik di devê 
te de hiltê. 

bi xêr bigerîne vê dawiyê -bi xêrê. xêr berbejna zarê te, tu berbêj 
-berbêja vê çîrokê û xweha vê xewnê. 


bide banga vî dilî. va ye min li vir kat kir; çîn çîn, bi serê peyva ku 
her xwariye ji koka zimên. 


vê xewnê neh caran, li destmala şevê bipêçe -xewn tu, tu xewna 


min a salan. peyvê neh caran li zimanê xwe bigerîne -peyv, ku 
mifteya vê xewnê. 


wê ev xewn rast biqewime, wê navê te li xewnê bigewime. 


xweha dengbêj 


çîrok dirêj e xwehê -ne ez, dengbêj wilo dibêje. 

min guh kutaye dêv! di zimên der bûye; bi lêlêyeke mişt kakûnî 
dest pê dike 

û tê bi waweyleke dawî lê dûr vedide. dil çilo ho vede li mistê, lap 
wilo. 


ez wilo dibêjim, lê dengbêj dûr naçe; radihêje Elîfbêtka xwe, 
vedike û bi navê gulê dest pê dike -ku gulbûna wê jî wextek bû! û 
ku sorê wê sorelaltir bû ji xwîna Boraq! 

lêv dirijin lê -lêv dimijin xwîna gulê: 

“wey gul, wey gul lêlê gula baranê/ hey sorê li devê birînê, hem li 
keviya zimanê/ na na, hey xwêya ku dil bijandî kezebê, û eman lê 
kirî demanê/ te dil birişt, te dil birişt; yeqîn te dil bi min ve nehişt, 
gidî heyranê." 


dil li “wê” ye, dîwan li bendê ye. wekî şêtekî, hatiye kelê. dengbêj 
e dibêje; 
çiya bi deştê ve digihêje li ser zar. Kêlim bi gulê kiriye, bêbazar. 


peyv wilo bi zimên ve tê -wekî destmala ku xwîn biniqutê! xwîn jê 
diniqute -beqem beqem e xwîna zimên. zer e ziman, her werzê 
pûş(û)per e: 

“hay jê hebe, kul e zimanê min, kuliyan rahiştê zemanekî -ew 
zeman, aniha di devê min de kerme! û guh bidêre vê zêmarê ku 
zemên her jê xwarî, ku ji mêj ve mar bûye li ser zarê min. 

min ziman bi kevir kir, min bi ya avê kir, ne gunehê min e ev; ev ji 
Adem ma, ma dev nekiribû devê Hewayê -an ew sêv bû?” dibêje. 


wilo xwehê... dengbêj, nola derwêşekî bêdestnimêj, wilo çêlî 
“valahiyê û dûrê” dike -rû lê atlasa sûrê. 


bûkaniyê bi xwîn 


bîşeng di şevê de maye 
por vedike bi derziyê periyek -ta li bê geriyaye 
baçemêlkê per bi avê dakiriye 


a li palê heyv e, ketiye temaşê 
şevreşkek, diqulibe li qelbekî 
li ser miriyekê dixwînin keriyek kund 


du cin tên ji şêwrê 

kurtepist in di devê çêm de 

çêlî bûkaniyekî bi xwîn dikin -bi serê zimên 
“ax û xwîn di hev gihane” dibêjin 

devê çêm bi xwîn e 

devê çêm du birîn e -bi serê zemên 


li bin bîşengê du mirîşo, xwînê bi avê dişon 


hû hû 
şev şêt in, ne bela me ye 


hû kirin mistê 

û de wê ho venedan li porê te baranan 
bar kirin ji bajêr 

ji jor û jêr, nexşeyek zuha ma û hew 


bivê nevê zinhar 

lê lêê yar, kefa dêst ji te re bora tozê 

bi taya bê ketine kîşwer, werza li bin darê 
dû dikin li dû baranan 

fîzefîz e, payîz e, lê vedilîzin pelg 


û de ha hîî, wa wîî 

şev e nebin jî baran 

li derdawê ez û tu lêvelêv 

ez î bertena te, bêna 

dev&'m bi d'awa paşilê 

li ser hêtan dirên derdixim 

ho dibim strînê -distrêm distrêm distrêm 
hû hû rana nedawî 

min fêr bike firrînê 


Yegin h. Ji Şemrexa Mêrdînê ye û li wir çêbûye. Malbata wî di salön “80yî de 
koçî Mêrsînê kir. 

Di “96'an de, li gel hevalekî xwe Koma Hemdem a muzîkê ava kir. 

Heman salö di avakirina NÇM şaxa Mêrsînê de cî girt û heta sala 2001ê kar û 
barên xwe yên hunerî li NÇM meşand. 

Di 2002qn de tevî 3 hevalên xwe dest bi derxistina kovara wêjeyî-hunerî 
Kevqnê kir. Weşana Kevanö sal û nîvekê ajot û 6 hejmar derçû. 

Di 2004an de tevî 2 hevalên xwe koma muzîkê Mahabad ava kir. 

Di sala 2010an de pirtûka wî ya helbestan Beytik ji nava weşanön Belkî û di 
2011ê de albuma Mahabad a bi navê Xelek ji Kom Muzîkê derçû. 

Ji 2008an ve ye nivîs û wergerên wî yên têvel di Diyarnameyê de diweşin. 

Di kovarên wekî Jiyana Rewşen, Kevan, W, Çirûsk, Hinar û gelekên din de 
helbestên wî derçûne. 

Di 2010an di juriya pöşbirka helbestê ya Huseyîn Çelebî de û di 2020an de di 
juriya Pêşbirkq Helbestê ya Arjen Arî de cî girt. 

Di 2018an de pirtûka wî ya duyem Elîfbêtk disa ji nava weşanön Belkî û di 
2019qn de jî albuma wî ya solo ya bi navê Nehberk ku ji 9 stranên Mihemed 
Şêxo pêk tê derçûn. 

Yeqîn h. di dawiya 2017an de ji ber zextên heyî neçar ma ku terkiwelat bibe û 
ji hingê ve li Cenevreya Swîsre biciwar e. li Zaningeha Cenevreyê du salan di 
beşa psîkolojiyê de berdewam kir û niha xwendekarê ziman û wöjeya fransî 
ye. Li paraleli vê, ji serê çend salan ve ye ji helbestkarön têvel ên 
fransi/fransinüs wergeran bo kurdî/kurmancî dike. 

Di sala 2022an de tevî 2 hevalên xwe dest bi deranina kovara wergera 
helbestê LEWergerê kir û halê hazir wekî wergêr û edîtorekî LEWergerê di vi 
karî de berdewam e. 

Di kurtejînenîgariya xwe ya di pirtüka xwe ya yekem Beytikê de dibêje: 

“Yegin h.“Kurdê Mêrsînê” ye -çendîn li Şemrexa Mêrdînê hatibe dinê jî! 
bêwelat û bênasname ye bavê Biyan Êvar; distrê û dinivîse -kêm û zêdeyê wilo 
dijî, ” 


Xizan Şilan 
DILBERA NAZDAR 


ez 
di xitimandina peyvên xwe 
ên sist û pist de 

eşqa xwe diyarî 

dilê te yê berketî dikim 

li perestgeha koşka giyanê te 
melodiya xwezgîniyê 
dilorînim 

ji çarguliyên porê te yê xumrî 
bêhna gulên biharê tê 

bi bayekî xerîb re 

li hinava canê min belav dibe 
di melûliya neynika awirên te de 
xwe dibînim 

tu 

bûyî bîranîneke 

ji tîrêja heyva çardehşevî 

di giyanê min yê newêrek de 
li ber pencera hilmgirtî 
evîndar û bendewarê te me 
xulamê koşka dilê te me 

di xemkêşiya helbesta 

gora dilê te de 

binax dibim 

ji pêta ramûsana lêvên sor 
şerbeta gerdeka şevên te 
vedixwim 

dil û kezeb 

di kelkela henasa gewriya te de 
hatin biraştin 

êdî bese were 


qêrîn û hawar 

di gewriyê min de 

fetisî 

dergûşa nava dilê min 

di bin lihêfa xewnên xwe de 
aşt bike 

westîbûna laşê bîranînan 

li ser doşega qefesa xwe 
vehesîne 

ji piyala dest û lepên serxweşan 
meya hesreta qolincên te 
dinoşim 

şewata agirê cotmemikên te 
di axîna maçên lêvên xwe de 
diguvişim û vedimirînim 
bêhna qurnefîlan 

ji navika te ya nazik û nermik 
difûre 

şewqa çira awirên xwe 

li dor bejn û bala te ya nazdar 
direqisînim 


ÇAVKANIYA HELBESTÊ 


tu 

heyîna min a jîndarî 

çavkaniya helbesta 

li ser lêvên pênûsa min î 
xweşbêhna gula baxçeya min î 
rengê xemla fîstanê te ya hevrîşimî 
di kefa mista xwe de 
vedişêrim 

min 

girnijîna li ser lêvên te 

di nasnameya gerdena xwe de 
kola 

riya xwe 

di pisûlaya sewdaya te de 
winda kir 

û berê xwe da oxira felekê 

ez 

mişextê melûliya çavên te me 
mehkûmê zîndanên xemzeya te me 
li dadgeha bejna te ya zirav 
têm darizandin 

di bijang û ebrûyên te de 
dilbirîndar im 

were 

bi lezeta zimanê xwe yê hingivî 
kul û birîna eşqa min bikewîne 
dilbera min 

berxa min 

yara min 

sorgula min 


KEMANA DIL 


ey kemana dilê melûl 

bi awaza têlên te yên zîz 

çiya û zozan bi gulên serkeftinê 
dixemilin 

miriyên goristanan 

di xewa aramiyê de 

vedihesin 

pêlên çeman 

bi xumexum zelal diherikin 
heyv di şadiya xwe de 

dibiriqe 

îskeîska giriyê zarokên bêxwedî 
aşt dibe 

bi awaza têlên te yên zîz 

keç û xortên delal 

govenda şervanên wêrek 
digerînin 

dengbêj di stranên bi şewat de 
sermest dibin 

ramûsanên eşqê 

ji xunava lêvên evîndaran 
dibarin 

peşkên baranê 

li çolistanên ziwa dibin bextewarî 
bi awaza têlên te yên zîz 
perdeya bêdengiya şevên reştarî 
vediçire 

giyanê xwedawendên pîroz 
deng vedidin 

çûkên berbangê 

ber bi azadiyê ve difirin 
ferişteyên baxçeya bihuştê 


meya kêfxweşiyê 

dinoşin 

bi awaza têlên te yên zîz 

çar demsal 

dibin bihara rengîn 

ji dara jînê hêviyên kesk 
dipişkivin 

bûkên serbixêlî 

kezîyên xwe 

bi morîyên nezerê dineqişînin 
agirê tendûra dayikên bermalî 
geş dibe 

cemeda hinavên belengezan 
dihele 

bi awaza têlên te yên zîz 

rûyê zarokên kenxweş 
dibişirin 

hungira êvarê şîrê hesretê 

di paşila xwe de 

dimeyîne 

germiya awaza te 

birînên sînga min 

dikewine 

dayika welatê rojê 

dergûşa şaristaniyê 

di malzaroka xwe de dihewîne 
bi awaza têlên te yên zîz 
hespê xeyalên min 

çargavkî ber bi armacê ve bazdide 
dîroka jankêş 

ji nav lepên talana zaliman 
difilite 


mij û toza ser laşê çaxên genî 
bi bayê hezkirinê 
berba dibin 


EZ WESTANDİM 


arzûyên 

li ber bayê felekê ketî 

dara bextewariya biharên 
pel weşandî 

qêrîna gewriya bedenên 
şewitî 

û stûyê mezlûmên 

bi kindira sêdarê ve 
daliqandî 

ez westandim 

hovitiya 

celadên serdeman 
êşkenceya zîndanên rûreş 
xwîna wek çemên melûl 
herikînî 

û bêhna cendekên ji kolanan 
difûre 

ez westandim 

cehaleta 

zimandirêjên xwenenas 
axa şaristaniya ku ji kezebê 
dinale 

sînga berbangên 

êş û keseran dikişîne 

û rondikên 

di korta çavên dayikan de 
cemidînî 

ez westandim 

zarokên li quncikên tenha 
sêwî mayî 

xeyalên saf û sefîl ku hatinî dizîn 
endîşeyên dahatûya nediyar 


û bêdengiya 
Cîhana ker û kor 
ez westandim 


agirpêta 

eşqa dilê sipîsar bûyî 
qedera 

kirasê xerîbiyê li bejna xwe 
pêçayî 


jana bêxewiya şevistanên payî 
û tirsa ketî zikê tava heyvê 

ez westandim 

kul û kederên laşê demsalên 
bêçare 

hêviyên bask şikestî 

keştiya giyanê li nav pêlên har 
asê mayî 

hêrs û nefsa mirovên hesûd 

û zilma çaxên genî 

ez westandim 

şîrheramên 

li baxê hezkirinê kemîn vedanî 
xençera di cîgerê wîjdanê re 
çûyî xwarê 

tenêtiya li nav qelebalixan 
dengvedana ramanên kûr 
giraniya barê tûrikê pirsên 
nependî 

û gera li pey bersivên 

di mêjiyê min de diçeliqin 

ez westandim 


RİNDİKA DATÇAYÊ ÖZLEM 


ez 

helbesta xwe ya dilzîzbûyî 

diyarî çavên te yên zeytûnî dikim 
li bêxewiya şevên tazî xeyala te 
dikim balîf 

germa henasa te dikim lihêf 
gelek caran bêdeng im 

di dewsa min de helbestên jankêş 
diaxifin 

li çolistanên qefesa te ya nermik 
serkêşê karwanên te me 

girtiyê birûyên te yên qeytanî me 
li xweşsohbeta şevbihêrkan 

qala spehiya te dikim 

çavbeleka Datçayê Özlem 

ez 

nobedarê ber deriyê eşqa te me 
di awirên te yên nûranî de 

dîl hatim girtin 

li nav agirê bêrîkirina te 

hinav li min peritîn 

hestiyên beden li min heliyan 
her gavê bi navê te sond 

dixwim 

li tunebûna te 

ez ketim rojiya mirinê 

ez ketim înziwaya tenêtiyê 

di hilma dûmanê cixara xwe de 
fetisim 

li nav axîn û nalînan kezeb û cîger 
li min peritîn 

tirseke hovane di dilê min de 


kon vegirtiye 

li çol û beyaran te ez kirim derwêşekî 
derbeder 

delala Datçayê Özlem 

keştiya min li peravên hesretkêşiya te 
asê ma 

li ber şewq û şemala rûkeniya te 
zindî dibim 

şev û rojên min 

bi xeyala pêrgî hatina te 
dibihûrin 

bêyî te 

çemên dilê xeydok berevajî 
diherikin 

pelên dara hêviyê 

li ber wîzîna bayê felekê berba bûn 
çirûskên finda odeya xemkêş 
vemirîn 

beytika asîmanê nava min 
şeveder ma 

giyanê sefîl bû kêla goristaneke 
bêxwedî 

li germa havîngehan 

diqefilim 

dicemidim 

diricifim 

hemû demsal ji min re bûn 
zivistan 

bextewariyê xatir ji min xwast 
rindika Datçayê Özlem 

ez ê 

li ber lingên te secadeya qedîfe 
raxim 

tayên porê te yên xumrî 


bi morî û mircanên zêrînî 
bineqişînim 

bi tasa gulgulî ji kaniya bihuşta te 
ava kewserê vexwim 

gulgenimên zeviya xwe 

li aşê bêrîkirina te 

bihêrim 

li ser te straneke evîndariyê 
bilorînim 

li dor bejna te ya fîdanî 

di mestbûna xwe de semahê 
bigerînim 

ez ê biçim secdeya evîna te ya efsûnî 
li nimêja serê sibehê duayên sebirê 
bixwînim 

ez ê 

bibim sergovendê şahî û dîlana te 
bejna û bala te bi fîstanê heftreng 
bixemilînim 

serê hemû bajaran li ber bedewiya te 
bitewînim 

xweşika Datçayê Özlem 

were 

movikên pişta xûz bûyî bi tiliyên narîn 
mizde bi xunava ramûsanên şewitî 
êşa birînên kûr bikewîne 

were 

bibe melhema arzûyên wêran bûyî 
bibe dermanê çokên ji qidûm de ketinî 
bibe şîfaya bêçaretiya jana zirav 
bedewa Datçayê Özlem 


min şerm kir 

min newêrî ku li deşta sînga te ya gewr 
hestên xwe yên tî û birçî 

biçêrînim û av bidim 


Xizan Şilan Ez li gundê Încovê/Cîhqnbeylî " Anatoliyanavin " ji dayik bûm. Min 
dibistana destpêkê li Încovê xilas kir û bi malbata xwe ve bar kir Konyayê û li 
wir lîse qedand. 

Ez niha li bajarê xerîbiyê, li Stockholmê jiyana xwe bi malbata xwe re li nav 
salön temenê wêran, kul û keseran û di hesretkêşiyê de berdewam dikim. 
Min hetq niha heşt berhemên xwe yên edebî derxistin: 

1-Xem û xeyal-helbest 

2-Acıların sokağı-hikaye 

3-Nameyek ji rinda min re-helbest 

4-Pöjnön laşö miri-helbest 

5-Axina singö gelişi-helbest 

6-Pêlên bayê felekö-helbest 

7-Paşilq şevan-helbest 

8-Albûmq jiyanê 


Azad Josef Erdem 
BEJNA ZIRAV 


Tîrêja keskesorê ye 
Li ser Şingal û Bagokê ye Bejna zirav li bin xul e Wekî terhikeke 
bêav maye 


Roj ji rojên biharê ye Bîst û yekê Adarê ye Bejna zirav serî daniye 
Wekî guleke bêav maye 


Kelekela havînê ye 

Wextê palehiyê ye 

Bejna zirav pehlewan e 

Berê wê li pey hevalan maye 


Payîz hatiye pelan zer kir Şevdervaniya şevder xweş kir Bejna 
zirav mehservan e Tiriyê wê pelçimî maye 


Guveguva zozana ye Çila îsal pir giran e Bejna zirav bêrîvan e Kerî 
çûye li rê maye 


Tîrmeha 1982 Qamîşlo 


HINARKÊ RÛKÊ SÊVASORÊ 


Hinarkê rûkê wê Wekî sêvekî sor e Porê wê yê nîvkejik Li hawirdor 
e Çavên wê dibirûse Şîn û reşbelek 


Li nav hev Çiqas lê dinêrim Dernaxim ji hev 

Li hawirdor 

Çavan bijangên bikil Evînê difiroşe 

Ji can û ji dil 

Porê wê yê nîv xelek Li ber li ba dibe Wekî pêlê deryayê Li hev 


radibe 


Nêrînên wê yên tûj Kêran li dil dixe Dil dîn û har dike Bi çolan dixe 
Çavên wê dilîzin Pir belaxwaz in Kêf û evînê 


Ji min dixwazin 


Sermaweza 1984 Stockholm 


CANÊ 


Wê reşê hilê canê heyranê Bixemilîne bejna xwe adar û gulanê 
Bilind bike dengê xwe 

Bang bike hawirdor 

bila bihele berfa dilê te 

Nebe derd û kûl tarî li ba te 


Dinya ye em yek car lê dibin mêvan Bizane qedir û qîmetê xwe li 
cîhan Bela bike gurz û gul 
Li ber çavên reş 


Bide hemû kesî bi kêf û bi geş 

Gotina xwe bêje, nexe zindanan Heyf e şerm e ji bo însanan 
Ew gotinên li ser lêvên sor 

Ne ji bo keleşan 

Ne ji bo dizan Ne ji bo hovan e 

Ew gotinên li ser lêvên sor Lêvên şahiyê ne 

Lêvên evînê ne 

Lêvên azadiyê ne 


Wan berde bi azadiyê Deriyeke bêbinî 
Bila biçin biçin û biçin Heta ku te dît 


Dinya ye 
Em yek car lê dibin mêvan 


Bizanibe qedir û qîmetê xwe li cîhan 


Stockholm, 1983 


HESPA MIN BIMEŞ 


Bimeş zû hespa min bimeş 

Dûr nêzîk sibe ye 

Tu rehwan ez siwarê te me 

Bû berbang çû stêrka sibê 

Dost û heval man li hêviya min Heyv winda dibe hêdî hêdî 


Zû zû bi çar gavan 
Zû zû min bigihîne wir 


Xwezî bi wan rojan 

Tev kêf û xweşî bû 

Bax û bexçe ji gula bû Evîn ji can û dila bû Mane xewn û hesreta 
min Zû zû min bigihîne wir 


Zû zû bi çar gavan 
Zû zû min bigihîne wir 


Emê hev bibînin 

Yan îro yan sibê 

Di demeke nêzîk de 

Yan li hewlêrê 

Yan li Mehebadê 

Yan li ser Kela Mêrdînê Yan li ber Dîcleyê 
Li bin Sûrên Diyarbekirê 


Zû hespa min bimeş 


NÎVÊ ÇILE 
Di nîvê çile de Barana biharê Xwêdana can Ji nav dil 


Ji kevçika dil diherike 

Çavreş di nav gul û çîçekan de Xemiliye 

Tîrêjan xwe berdaye nav mijê re Ji roka sibê mij ketiye tîrêjan 
Çiya di singê de 

Baran bi ser de hûr hûr dibare 

dil şaş bûye 

Di nîvê çile de bihar, havîn, payîz Baran, bêhna gul û çîçekan 
Xwêdana havînê 

Diherike ji can 

Ji dil, ji rih û çavan 


Ludvikq, Çileya 1990 


Azad Josef Erdem sala 1958ê li Barmana Stewrê ya Mêrdînê hatiye dinyayê. 
Dibistana seretayi li Barmanê, dibistana navîn û lîseyê li Mêrdînê xwend ku bi 
navê “Mardin Kız Öğretmen Okulu” ango “Lîseya Mamosteyan a Keçikan” 
dihate naskirin. Ji sala 1983yê ve li Swêdê dijî û demek e dirêj e ku li bajarö 
Borlangeyö jiyana xwe berdewam dike. Li Stockholm û Borlangeyö ji xwend. 
Piştre bi qasî salek û nîvê li ser Medya û Ragihandin&ö xwend. Saqlên dirêj in ku 
bi kar û barên siyaset, rojnamegerî, wergêrî, mamostetî û karön penaberiyö 
ve mijûl e. Josef Azad Erdem û Suzana Barmani dê û bavê sê zarokan in: Jiyan, 
Lorî û Arvîn. 


Mahsûm Nisêbînî 
HEBÛNA MIN ZIMANE 


xelata dayîka min 
ziman o zimanê min 
hebûne tim ji bo min 
ziman o zimanê min 


^ 


ziman kaniya jînê 
renge xaka evînê 
têkiliyan vedjînê 


nasnama gel û vîne 


çar kulîlkên warîne 
nirxên gelê Medîne 
welat bi wan xemlîne 
zaravayên kurdîne 


tîpên kurdî şîrînin 
fêrgehên serekînin 
a b c ne bixwînin 
ji dil em wan bijînin 


li darxin em li darxin 
cejna ziman li darxin 
henes netew gul şaxin 
çanda xwe em pêraxin 


xelata dayîka min 

ziman o zimanê min 
hebûne tim ji bo min 
ziman o zimanê min 


erda bi hewar 


eey dinya ya jînteqên 

raweste 
erdê te bi hewar 
û esîman 
êserên dilê bi tîr dibare 
jiyana ferfitî 
ji nav pençên reş bireve... 
zimanreşî dizûre 
hesûdî pîkolê dike 
zikê erda melûl 
şikêrên hestiya diqîre 
henesa gerdûnê diçike 
xwezaya rûpepik 
ji dûkêlên genî disincire 
eey hewar 
xweşikî û hezkirin binpê dibe 
çavsorîya reşikkor! 

raweste 
gîyan diricifin 
hisret û hêvî diponijin 
roxîna bajarên min û te 
li ser jana rûwê zarokan dinale 
ey dinya ya jînteqên! 

raweste 
perdelîstika sê girtikiyê biqete... 
xwîna laşê şevên te 
bi ser aramiya rojên min de dibijiqe 
tovikê kînê li ser rûwê te direşe 
ey cîhan! 
bese 

raweste 
bahoza mejîreşiyê 


raweste 
hişên bê maf 
seknên bê deng 
bilivin... 
û bi yek dilhêzî 
dingê jîna birîndar biqîrin 
dengê jîna birîndar... 


finde hemû cîhanî 


Ji keleha pîroz 
ji xaka Arînan 
lehengîdeng bilind dibe 
bi rûmet û bi hêvî 
pêl bi pêl dilîlîne 
li seranserî Cîhanê 
herkroniya xwe diçurise 
bi kelecaniya hêstsotîn 
govenda evînê diqîrim 
ji dilên melûl bîstîkên şîniyê diqurêfim 
çavên şaşekor bi bedêlstêrkan vedibin 
bi fipa lêhengên Kobanê 
rivînên dilbiqîr ditefin 
rondikherka çavên min 
lêv li ken jiyana min 
banga azadiya min 
Kobanê 
Kobana min 
tu rûmet û her canî 
finda hemû Cîhanî 
deng û rengên çeleng brûskan vedidin 
tevliva Koban û Şingala dilovan 
jînrêziyê hinbêz dike 
bi dilgermî baskên spî difîrîne 
li peyte me bi şev û roj 
tu jankêşî ez im dilsoj 
tu merqedî tîrêjeroj 
Kobanê 


Kobana min 
tu rûmet û her canî 
finda hemû Cîhanî 


di henesa azadigeran de 
hêzşewqa gelan digere 
li sernişûviya şîniyê aramî difûre 
bena kiryarên nirxkujan diroxe 
ji xapînokên xwe xwefiroşiyê vedidizin 
bi livreşiya xwe perda xeyalên qetî dalêsin 
tilmîzên mijokdar... 
giwêniyên berbayê Kobana rêngînin 
dil dikelin ji bo te ne 
ziman pesindarê te ne 
dest çepikên vîna te ne 
Kobanê 
Kobana min 
tu rûmet û her canî 
finda hemû Cîhanî 


nûsala pîroz 


pîroz be 

bayê nû salê tê 

û vaye hat... 

were 

bi ronahiya ramanê Zerdeşt 

û xweşikiya kiryarên Îsa were 

bi rakirina birînên axivandî were 
pîroza fitleger 

bi fira baskên spî 

û lêv li ken were 

bila hatina te 

bi liva saetên xwe 

herka xwînrêjiyê biçikîne 

bi gera roj û şevên xwe 

agirê dilê dayîkan bitefîne 

bi banga rengîniya mehên xwe 
aramî û aşitiyê li têkiliyan bineqişîne 
û bi xemlexêlka demsalên xwe 
vîna stêrkên cêhe çandan 

di erdejîna esîmanê azad de biçurisîne 
were... 

û bila... 

pîroza min 


roja hilatî 


roj di heyfa rûmetê de dijene 
agirê devgezok ditefîne 

şevên ker 

û rojên tevzînok barî 

li giyana min didin 

rewrewk ji xaka qirik tahl diqîrin 
bejna çiyayên dilovan 

tîrêjên rêroniyê radipêce 
kulîlkên rengîn 

di dilgermiyê de zîl didin 
çavkaniyên rojê 

geravgeniyê diçikîne 

têhna kelefûrî janwêranê diçilpê 
birûskên sar 

li kelzayîna weketê rojê vedidin 


Mahsüm Nisêbînî Di 01.01.1964 an de, li gundê Çalê yê ku girêdaye Nisêbînî 
ji dayik bûye. Nisêbînî ji sala 1978 ê û vir ve ye, di warên curecur ên tekoşina 
rojava û başûrê welêt bi salan maye û li van her sê cihên pîroz bi salan ji bo 
azadiya gelê kurd û hemû gelên bindest tökoşiyaye. Di vê oxirê de, gelek caran 
tê girtin û ew pir îşkenceyên giran dibîne. Ew ji ber xebatên xwe ên ji bo 
pêkanîna sîstemek demokratik, bi qasî sê salan di dindixaney& de maye. Ew 
hem li hindirê zîndanê û hem ji li derveyî zîndanê, hertim ji bo çarenüsa 
demokratik pêk were tevgeriya ye û têdikoşe. Helbestvan û niviskar Nisêbînî, 
ji sala 2004 an û vir ve ye, li dîyasporê dijî. 

Jan Jariya Jînê, helbest, Swed, 2006 

Tevnq Holejînê, helbest, Weşanxaneya Lîs, 2012 

Xunava Gulan, helbest, Weşanxaneya Lîs, 2012 

Kesera Negişi helbest Weşanxaneya Ar 2022 

Sêvq Bi Tîr, Çîrokên Gelêrî, Weşanxaneya Lis, 2012 

Porzêrîn û Hûtê Bahozö Çîrok û Serböhatiyön Jiyanê Weşanxaneya Rojava 
2023 


Dîlber Hêma 
MEDÛSA 


Xwîn dibe baran 
Dineqişe bi dilopan 
Çavên xezalê 

Xezal 

Li xweşikbûna xwe 
Mikur tê 


Xwîn dibe jahr 

Pê vedide 

Porê medûsayê 

Digirî sarinca bin erdê 


Xwîn dibe bahr 

Di xew(n)ên arî de 
Kevz digire 

Deqên dayikê 


Ji şevên bê kolan 

Sîlueta keçekê didize 
Xezala beza 

Û 

Ji bilî bêjeyên bêjî 
Namîne stêrk li asîmanan 


Dilên dil(ber)keçik 
Dipengize ji malên kavil 
Û 

Ji pêsîrên medûsayê 
Diherike xwirêza jiyanê 


Baran 


Li dû xwe dihêlê 
Xweşikbûna xwe 
Bar dike ji bajaran 


Jahr 
Xwe jahrdadayî dike 
Bi bargiraniya welatekî gulîsor 


Bahr 

Bi med-cezîra botanê 

Tewaf dike tirba mem û zînê 
Û dimiçiqe (bi hawar) 

Li xwînê dilikumim 

Helbesta qîzanî 

Di xwînê de dihêlim 

Û diherim... 


STRANA DEMA PORDIRÊJ 


Di dema kevnar de 

li jiyanên bextewar digeriyan 
hezkiriyên bêwar 

Ji bîr kiribûn 

hebûna rojbûyînên êşan 
Xapandinek bû 

tunebûna derengmayîna şevê 
Di bêkesiya zaroka nasyar de 
li navnîşanên xerîb digeriyan 


Ez û Bajar 

Di xeleka şevê de veşartîbû penaberiya me 
Bajêr xwe li avê digirt 

Min xwe li axê 

Di pêlên bahrê de 

peşbaziya me difirkand mirina keçekê 
Dem kintir dibû 

her ku porê zarokekî dirêj dibû 

Bi qasî miriyan bêhejmar bû 

hejmara çûyînên me 


Ez û Bajar 

Di jiyana lîstikvanekî de 
replîkên bêdengiyê bûn em 
Û peykerên ji heriyê bûn 

li ser dikan 

Axê xwe li min digirt 

Avê xwe li bajêr 

Li dû me nîvco diman 
hemû kulîlkên cîhanê 
Morî ji moristanên xwe dixeyîdin 
Bîranîna sûretan 


yextiyar dikir xweşikbûna jinan 


Ez û Bajar 

Di nameyekê de 

karkerê pênûsekê bûn em 
Û barê me jî giran dibû 

bi xeyalên nivîskarekî 
Xewê dabû serçavê me 

ji betilandina vê çîrokê 


Av û ax 

hêdî hêdî em ji hev vediqetandin 
Avê bi tofaniyekê bajar 

Axê jî bi mirinekê ez 

piştî ew qas bêjeyan 

em ji vê helbestê vediqetandin 


BI MIN RE BIJÎ 


Çav diqirpîne helbesta min 
Rêzikek ji helbesta Anna Ahmatovayê: 


“Payîz di navbera darkevotan re 
dikir piste pist û digot: Bi min re bimire!”* 


Rûpelên wendayî bi qasî temenê payîzê 
Zer li ser maseyê 

Şopên di berfê de 

Reş dixeniqîne çûyînan 

Lê bîranînên sipî 

Dadigire şûna şopan 


Bi wêneya rojê ve dizeliqe 
Xwekuştina masî 

Pênûs diperpite 

Kaxiz ber bi reşbûnê ve diçe 
Zimanê tenêtiyê 

Li dûv hezkiriyan tenê dimîne 


Dara pirtûkê di taldeya kuçeyan de 
Pel bi pel diweşe 

Ser bêdengiya kolanan 
Vediniciqim- 

Pelek jê dikeve destên min 

Bi xwendina rû(pel)an 

Bêriya dahatûyan dikim 

Dahatû kesk 

Di kefa destên min de 


Li odeyê rûpelên zer 
Hezkiriyên qerebalix 


Dara böpel 
Dahatûyên hürbüyi 


Helbesta min ji der ve rûyê xwe da 
Xumamiya paceya li hundir 


Bi temena helbesta Ahmatovayâ re bişirî û got: 


“Ligel temenê helbesta te yê 94 sali 
Bi min re bijî!” 


* Anna Ahmatova, Strana Hevdîtina Dawiyê, Rûpel: 13 


NAS/NA/ME 
Nas 


Di heyva rezberê de mabû 
bermahiya helbestekê. 

Li keleha jorîn, 

di nava qulên maran de, 

şîn hatibûn kincên rengneftî 
ên cesednasan. 


Na 


Serkêşiya jiyanê dikir 
dûrikên bixwînî 

û dibû strana herî dirêj. 
Na. 

Û digotin: 

Em ê nalenalên xwe 
her û her bizeliqînin 

bi wêneyan ve! 


Me 


Pendên wan 

em lewitandibûn 

bi pûngan. 

Me 

nasnameya xwe 

ji bin şikêran 

û ji qulên maran derdixist. 


OFELYAYA RÎMBAUDÎ 


Reviyam ji xelekan 

Û ji ricifînên dixanên reş. 
Poşmaniyên xeyalan jî bar kir 
Û ketin bîra pinpinîkan. 

Lê na, 

Na keçê, 

Ne ew qas hêsan e! 


Qetla qatilan; 

Ne tene yên ku postên sewalan digurin. 
Keştiyeke stêrk rabû; 

Lê berê xwe neda warê asmînan (zarokekê got: em 
dixwazin rojê bi stêrkan dagrin!) 

Bila biqelişe cîhan 

Û ew ava behrê niqutek be jî, 

Bila bighîje wê gerstêrkê 

Lê na, 

Na keçê, 

Ne ew qas hêsan e! 


Li ser palgeha Ofelyaya Rimbaudî rûniştim. 
Baskên xwe li hev xist, 

Gotinên wî. 

“Ezman, Evîn, Azadî, û ne xewn, Ey şeydayê sefîl” 
Perdeya çavên min çiriya 

Û çiriya 

Û çirandin. 

Ez hem kor bûm û hem jî min dît; 

Ev zayîna ditîneke nû bû. 

Li ser berfa spî sih û çar beden, 

Ji nû ve dicemidîm havînan û biharan. 


Dîlber Hâma li Qosera Mêrdînê hatiye dinê. Zanîngeha Anadoluyê, Fakulteya 
İktisadi, Beşa Birêveberiya Gelempêr qedandiye. Pirtüka wê ya yekem bi navê 
Medüsa (helbest, 2008) di nav weşanên Avestqyê de çap bûye. Bijarteyek ji 
helbestên Şükrü Erbaş bi navê Cam û Kevir (weşqnên Lîs, 2005) ligel Yaqob 
Tilermenî ji tirkî wergerqndiye kurdî. 

Şanonameya wê ya bi navê Dojeha Dante'yi sala 2012'an di “pêşbaziya 
nivisandina lîstikên şanoya kurdi ya duyemîn” a Şaredariya Bajarö Mezin a 
Amedê de xelata söyeminiyö wergirtiye û hatiye çapkirin. 

Şanonameya wê ya bi navê Marmarokan Bikujin sala 2014'an di “pöşbaziya 
nivisandina lîstikên şanoya kurdi ya çaremin” a Şaredariya Bajarê Mezin a 
Amedê de xelata duyeminiyö wergirtiye û hatiye çapkirin. 

Pirtüka helbestan a bi navê Nas-Na-Me, pirtüka çaremîn a Dilber Hâma ye û 
2015'an ji nav weşanön Avestayö derçüye. 

Nivîs, helbest û gotarön wê di gelek rojname û kovarên Kurdi de hatine 
weşandin. Helbesta wê Medüsa bûye stran (Ji teref muzîkjen Azad Karahan 
ve) û bûye kurtefîlm (Ji teref derhêner Fatma Çelik ve). 

Dîlber Hêma weke çalakgereke Kurd li bajar& Mersînê di qvakirina Kurdi-Dera 
Mersînê de cih girtiye, weke rêveber û heta girtina wê ji weke mamosteya 
zimên xebitiye. Her wiha di İştar Kadin Dernegi de tev li projeya «Ev Cihan a 
Min e» bûye, li tax&n Kurdan û Konên Aştîyê panel pêşkêş kirine. Wê 
perwerdeya taybet ji bo zarokan wergirtiye û herî dawi ji bo zarokan çiroka 
«Em Pengüweneön Serspi ne» nivîsandiye. Ew hê ji xebatön xwe ligel Enstituya 
Kurdi ya Swîsreyê berdewam dike. 


Heval Dilbihar 
BELGÊN JIYANÊ 
Kî dizane ku 
Di her kêliyê de çend belg diweşin 
Ji çiglön jiyanâ!.. 


Janân giran 

Kemin vedan li şahiyan 

Li ser sing& kenen kelogiri 
Gulên sor çilmisinin yek bi yek 
Li ber çavên bilbilên b&hâlin, 
Demsal tevlihev bün 

Her yekê xwe li qirika ya din da 
Ü salname betal bün 

Herku belgên jînê weşiyan 

Di valahiya demê de 

Ji çiqlên jiyanê, 

Mehan xwest xwe bidaliqînin 

Di sêpêyên rojan de, 

Roj xeyîdîn ji xwe 

Her ku bi bêbextiya demê hesiyan 
Û dem winda bû bê dem û wext 
Piştî tu çûyî... 


DI NEYNIKA XEYALÊN TE DE 


Piştî tu çûyî çend dil parçe parçe bûn 
Di neynika xeyalön te de!.. 


Din û gêj bûn li ber hilma bajariyên xwexapinok 
Ew bajarên ji xwe ewqas bawer û ewle 

Piştî tu çûyî, 

Sûk û bazar bê şal û şapik man 

Bê kiras û fistan, 

Kuçe û kolan bê evîndar man 

Bê zarokên ji pêşerojê hêvîdar 


Rêwî li hêviyê digeriyan 

Lê nedizanîn ew ketiye ser kîjan rê 
Û haya riyan ji rêwiyan nebû 

Barê wan gelek giran bû 

Nema dikarîn ragirin, 

Li hêviya kulmek berfê bûn 

Ku xwe pê binixêvin 

Û hinekî bêhna xwe pê vedin, 

Pir westiyabûn 

Û pir rûreş bûbûn 

Dixwestin rûyê xwe veşêrin ji her tiştî 


Diviyabû berfek bibariya 
Berfek 
Berfek ku hemû rê û rû paqij bikira!.. 


Diviyabû baranek bibariya 
Baranek 
Baranek ku hemû rê û rû bişûştana 


VENEGERIYAN 
Nizanim dê kengî vegerin?!.. 


Hinek çûn piştî tu çûyî 

Hinek neçûn, 

Hinekan nekarîn biçin 

Hinekan nekarîn nikarin biçin... 


Ên mayîn 

Qala mirî û goristanan dikir 
Serê êvareke bêdeng 

Lê ma kê dizanî 

Yên çûbûn dibihîsin an na?!.. 


Herçiqas li ber çavên mirovan 
Her tişt bûbû reşedojehek jî 
Her dilsojek bû dilsozek dîsa 

Li vî welatê bête 

Û her dilsozek bû dilsojek 

Di her dilsojiya xwe ya dilsoz de 
Piştî tu çûyî... 


Ên çûn venegeriyan piştî tu çûyî 

Yên neçûn ne xwe dîtin êdî 

Ne jî yên neçûyîn, 

Ên bêveger vegeriyan ên neçûyîn nedîtin, 

Ên çûyîn mirin 

Di hilma yên mayîn de 

Dema ku yên mayî bêhenase man, 

Ên mayîn ketin rehma axê 

Gava ku bihîstin ên çûyî ketine ber bayê demê 
Piştî tu çûyî... 


Çûn û neçûn bi hev re têk çûn piştî tu çûyî 


Hemû kesan xwe dispêrtin têkçûnê 
Her ku serketin dibû darê zulmê 

Di destê zordestan de 

Û êriş dibir ser xewn û xeyalên têkçûyî... 


Û ketibûn şînê stranên bêhozan... 


ŞÎNA STRANAN 
Ku strqn jî bikevin şînê 
Kî dê bo wan bistrê!?.. 


Deng melül bûn piştî tu çûyî 

Peyvan reş girêdan 

Li ser eniya hevokan 

Stranên bêhozan ketin şînê 

Li ser zimanê dilan 

Ji ber êş û birînên bêderman, 

Têlên tenbûran winda bûn 

Di ronahiya rojê de 

Li ber çavên hozanan, 

Pênûsan xwe di nava hibra xwe de xeniqandin 
Serê êvarekê 

Li meydaneke bêevîn, 

Helbest birîndar bûn 

Li kolanên bajarên li ber mirinê, 

Xwe avêtin ber bextê xeyalan 

Stranbêj û helbeskaran 

Di bihara umre xwe de 

Lê ma wan dê ji ku bizaniya 

Bayê demê ne bext hiştiye di xeyalan de 
Ne jî rehm û edalet!.. 


Hevokên evînê êtîm man 

Li ser singê hezkirinên sêwî, 

Her kes tenê bû 

Her der tenha, 

Bextewarî tenê xwexapandin bû 

Her ku rondik dibariyan ji çavên jînê, 
Nan bê tam bû 

Tam bê can 

Can bê giyan 


Giyan bê jiyan 
Jiyan bê nav û nişan 
Piştî tu çûyî... 


ÇÎROKA MIN 
Her çîrokek dîrokek e... 


Min çîroka xwe li nava avê nivîsî 

Av bi rengê te herikî, 

Min li ser şaxên daran vegot serpêhatiya xwe 
Şaxên daran bi rengê te bişkivîn, 

Min helbestên xwe dan ber bayê sibehê 

Ba bû bahoz û bager, bi rengê hilma te 

Û xwe berda dilê min piştî tu çûyî... 


Ez pêhesiyabûm ku parçeyek ji çîroka min bû 
Her tiştekî ku min vedigot 

Çîrokeke dûr û dirêj 

Çîrokeke bêsînor 

Çîrokeke her ku dihat vegotin dirêj dibû; 
Min behsa çi bikira ez jî diketim nav 
Min bixwesta jî nexwesta jî 

Bi rengê min dihat raçandin û honandin 
Wek min der diçû 

Bi dilê min diherikî 

Bêyî dilê min 

Û ez jî didam ber herikîna xwe... 


Ez dûr diketim ji çîroka xwe 

Û çîroka min dûr diket ji min 

Her ku min behsa xwe dikir bi zimanê peyvan 
Lê ez bi tiştekî hesiyabûm 

Ev dûrbûn dûrbîna dilê min bû, 

Her ku ez dûr diketim ji xwe 

Min di dûrbîna dûrbûna xwe de didît 

Her tiştê xwe... 


Dûrbûna min nêzîkiya min a herî nêzîkî min bû, 


Çi xerîb bû 
Her ku ez dûr diketim ji xwe 
Ez nêzîkî xwe dibûm... 


Tiştekî bala min kişandibû 

Di di dûrbîna dûrbûna min de 

Xwe bi rondikên egîdan xemilandibû çîroka min 

Ku her egîdek d(ç)îrokeke bêdawî bû li cihana min, 
Her rondikek ronahiyek li ser singê demê 

Her ronahiyek jiyanek 

Û her jiyanek gerdûnek... 


Heval Dilbihar di sala 1976an de li Kurdistanê, li bajarê Colemêrgê ji dayik 
bûye. Piştre bi malbatki koçî bajar& Wane kirine. 

Ji ber têkoşîn û xebatön xwe yön çalak ön kurdi, wêjeyî û politik hê di ciwantiya 
xwe de rasti gelek öriş ü işkenceyan hatiye. Di encama örişeke çekdari ya hözön 
dewleta tirk de birîndar dibe û di demên cuda de 5 caran tê girtin, bi tevahî ji 
15 salan zêdetir di zindanê de dimîne. 

Heta niha di gelek sazî û dezgehên ziman, çapemenî, çandî, wêjeyî û politik de 
xebat meşandine. Yek ji pêşeng û avakarö Tevgera Ziman û Perwerdehiya 
Kurdî ye. 

Di heman demê de helbestkar, niviskar, edîtor û bernamesaz e. Di gelek kovar 
û rojnameyan de nivîsên wî der çûne û gelek bernameyên tv.yê yên wêjeyî û 
çandî saz kirine. Hevgerîndeyê Weşana Giştî yê kovara Destar e. Di rojnameya 
kurdî Xwebûnê de jî guncikniviskariy& dike. Di heman demê de di rêveberiya 
giştî ya Penq Kurd de cih digire. 

Ji ber kar û xebatên xwe yên ziman û wêjeyî heta niha gelek xelat wergirtine. 
4 berhemên wî yên wêjeyî çop bûne. Ji Evîna Te Dilê Min Bû Jîngehq Evînê, Ji 
Evîna Te Ez Bûm Jînperest, Dem Bûye Xencereke Reş Ezîzam, Piştî Tu Çûyî. 
Gelek berhemên wî jî ji bo çopê tên qmadekirin. 


Ednan Dogan 
HELEPÇE 


Pêşî dengek hat, ji qîrîna dayika min bilindtir bû; guhên min 
ker bûn. 

Guhên min ker nebûbûna ez ê ber bi dengê dêya xwe ve 
biçûma. 

Nedimirim! 

Bavo bi destê min girt, 

destê min ji milê min qut bû û bi bavo re çû. 

Destê min qut nebûbûya ez ê bi bavo re biçûma. 
Nedimirim! 

Herî dawî çavên min hew dîtin 

û çokên min hew li min guhdar kirin. 

Her der qetran qetran bû! 

Çavên min bidîtana 

û çokên min li min guhdar bikirana min ê bida pey şûna yên 
din. 

Nedimirim! 

Lê ma ne jixwe xelasî nemabû, em hemû miribûn. 

Ez, dayê, bavo û yên din..! 

Û HER DER BÊHNA SÊVAN BÛ... 


NEWROZ 


Ez ê hîna çend bedenan bişewitênim, 
bi agirê te 

û 

çend dehaqan gêr bikim di newrozan de... 
Çiyayên bênewal agir in 

û 

newalên bêbinî tijî Dehaq in û 
her roj NEWROZ e! 


EZ..! 


Welat! Car din va behar hat û demsala wenda ez im/ 
Cejn e, îd e, kêf û seyran; li xerîbistanê ez im/ 

Gelo veger wê tune be her sirgun û mişext ez im/ 
Her kesek bi yar û dost e, va tenê me bêkes im ez/ 


Dizanim tu jî dinalî; baskşikestî, brîndar î/ 

Ez mam asê li vî warî, va ez diçim ber bi kalî/ 

Gelo heye te bibînim? Bila ser çavan hejarî/ 

Her kesek li bax û seyran, yê gerden bi xwêsî me ez/ 


Xwezka dîsa min bidîta berbang û yek şeva talî/ 
Dost û minhub li derdorê, li vî alî w li wî alî/ 
Bayê nesîm ji çiyan ve bêhna gulçîçekan tanî/ 
Bila ecel li ser çavan, li ser darbest mirî bam ez/ 


TU NEHATÎ 


Parêzvan im va li ser xaka xwe me/ 
Car şehîd im li asîmanê xwe me/ 
Ketim rêyan va ye têm ber bi te ve/ 
De ka were azadî tu nehatî/ 


Êsîr ketim va ez li benda te me/ 
Bi hêvî me ev çav li rêya te ne/ 
Dişewitim ez bi hesreta te me/ 
De ka were ey hêvî tu nehatî/ 


Rêheval im va li ser soza xwe me/ 
Canfeda me ez lawê gelê xwe me/ 
Deşt û newal li ser çiyayên xwe me/ 
Bendewar im ey aştî tu nehatî/ 


Qurban im ez qurban im ez ez qurban/ 
Ketim rêkan veger nine ez heyran/ 
Can idim ez can didim ez bê westan/ 
Qelen xwîn e ez dizanim ey WETEN 


NAMÛS 


Namûs û ar axa welat e, bizane ey nefer! 
Ger te nebe al û parastin, tu dibî derbeder. 
Tov î li ser peyarêyan te nîne hêz û mefer. 
Serberjêr î, piştkûz î tu, bêhûde yî bêmexel! 


Ednan Dogan di sala 1964 an de li bakurê kurdistan6 bajar& Mêrdîn navçeya 
Nisêbînê li gundê Wêsîkê ku îroj bi navê (kuçeya Abdilgadirpaşa tê 
dinasin)hatiye dinê. Dibistana xwe ya seretayi li gund qedand û li Nisêbînê 
dibistana xwe berdewam kir. 

Ednan Bi eslê xwe ji gundê Dörikfan& kû girêdayî Kerrcosê ye. Ji hinek 
sebeban nikarîbû zanîngehê bi xwîne. 

Di sala 1981 an de di temenê biçûkahî ya xwe de dest bi karê ticaretê dike û 
di sala 1983 an de dema li kargeha xwe bû, ji qlîyê leşkeran ve ji ber kû 
alikariya siyesetvan û şoşgeran kiribû tê girtin. Di vê girtina xwe de, li (tabur) 
baregaha leşkerî ya Nisêbînê bi Qatilê kurdan Velî Küçük re ru bi ru tê û dû 
hefteyan di vê baregah a Nisêbînê ya leşgerî de êşkencê dibîne. Di pey 2 
hefteyan de tê berdan. Ev girtina wî bandorekê li ser dike. Di pey girtina xwe 
de Karê siyasi kû her çendî ne gelekî bi zanebûn be jî, lê ji bo xatir& mirovên 
xwe dikir, êdî bi zanebûneke netewî dike. Ednan her tim nêzî tevgera 
azadixwaz e û di nav lökolaniyekö deye. Hetanî sala 1991 an, bi van hestan 
ew jî bi ber pêla tevgera azadixwaz, di rîya xwe de berdewam dike. Di 1991 
carekedin bi êşkencê re rû bi rû dimîne û ber bi zîndana Amedê ve diçe, lê 
demeke gelekî kin dimîne û bi şertê kû li derve bê darizandin tê berdan. 
Ednan helbesta xwe ya yekem di 14 saliya xwe de di nîvisêne û hetani sala 
1990 an helbestên xwe bi tirkî û li ser zor û zahmetiya evîndarî û hejariya der 
û dorê di nîvisênê. 

Lê gelek helbestên Ednan di dema kû tê girtin ji aliy& malbatö ve di nav 
pirtûkên wî de ji bo kû ne kevin destên polisan de têne şewitandin. 

Ednan di sala 1992 an de weke gelek kesên kû ji ber dagirkerön kurdistanê 
mişext dibin, vê carê berê xwe dide xerîbîyê û pêşî li Mersînê bajarö tirkan û 
di pey de jî li Swêd ê bi cîh dibe. Ji sala 1993 an hetanî nuhq li Swêd jiyana 
xwe berdewam dike. 
ji demq ku hatiye Swêd, hetqnî nûhq li derveyî velat, di nav gelek beşên xebatê 
komaleyi de weke şano, çand, civakî û hûnerî de cihê xwe digre. 

Helbestên Ednan li ser medya civakî bi dengê wî têne guhdar kirin. Ednan ji 
bilî helbest, tekstên stiranan jî, li gelek ozananan belav kirine û tekstên wi bi 
awazön hûnermendan ji qlîyê gel ve têne guhdar kirin. 

Ednan li swêd dibistana bilind ya ekonomîyê ya şerîkê (şirketê) di gadine û di 
nexweşxqnê ya İökolaniyö de di karö plan û butçe yê de kar dike. 


Yehya Omerî 
QESÎDEYEK JI BO BÎRA TE 


ti zarokên min nema ku neketin wan bîran 
bese li van deran ji yusivê kenan meke behs. 


şivan kuştin bêrî belav bû, îşlikek bû çar perçe 
rahêje çekên xwe û ji wan gur û wawîkan meke behs. 


hemû gulan di biharan de xwe bi ser çiyayan re çilmisandin 
rûnê û ji wan bilbilan re ji vê bêhnê meke behs. 


leyla û mazlumên min hene çiya û welatan bilind dikin bi lîlîyên 
xwe 
ji kerema xwe re ji che û jaenne d`arc an meke behs. 


dengbêjên min jî hene li kendelan evdal in xanî û feqî ne 
temam ji homeros, shakespeare û hafiz an meke behs. 


ey yê ku bi devê çiya û bi ramûsanên deştên xwe nizane 
huş be! ji wan sîng û berân metropolên biyanan meke behs. 


KEVIRÊN KU BERÊ XWE DANE AXIRIYA KELAMÊ 


piçûkê bira me ez, gula civata, hebim çi ye nebim çi 
diçim wê xewna dûr a çîroka te lê ji bîr bûye 
barê min piştek bîranîn 

dimeşim li jor min dengê betonan 

dikan û mixazeyên ku tengasiyê belav dikin 
li tenişta min siya hesinî ya aciziya şûm 
pêjna erdhejan tê ji gavên min 

ez gihîştim qonaxa dawiyê lê nebû 

hebûn nehejiya û nehedimî mirin 

li kû deynim vî barî 

bavêjim kû van gunehan 

aciziya min hesin 

û ev hesinên ji mayîna dirêj bi gazin in 
ditengijin, yê min jî 

bi demê re zingar digirin destên min 

zanim êdî bi kêrî gulê nayên destên min 


bi rojan rê û rê hatim 

hatim li ser keviran bêjim 

li deşta wan keviran min dît 

jin tevî keziyên xwe diçûn 

mêr tevî hêrsa xwe ya dêrîn 

ji keviran bû keserên wan 

dil dikirin bigihêjin hatina duyem 

dê li wira xweda hembêz bikirana 

bo ku çend hezar kêlîk in tenê maye 

dê destê wî maç bikirana 

bo ku ji bilî xwe dil nedaye sûretê ti kesî 
lê belê negihîştin wê hatina çak 

sêvên wan ji bihuştê qewirî 

û kesirî marê wan bi guhertina wî kirasî 
û bo min jimartina kevirên wan ma 


û dikim wan bikim peykerên xemê 


bo bejna xemê ne hemû 

dema wan dibînim dipirsim hema 

çima em ne kevir in 

li nav tiştên sor dijîn em 

goştê me genî û sor 

dibînim bi tiştên sor û şîn naêşim êdî 
zanim êdî kevir ji min nermtir in 

ji min dilovantir in kurmên hevalên eyubî 
zanim 

ziwa bûye huba min a xeşîm 

êdî şert e dilê xwe bi kevirekî dûr çal bikim 


BEDEWIYA KU BAJAR DIHERIKE TEMAŞA WÊ 


jineke din nîne ku sor û şîn di emrê bedewiya wê de bin 
nîne jineke din ku ba û baran xemla wê bin 

bo wê hebin erdên fireh û darên biber 

lê belê êdî nayê xwestin ew sewta şox li ser rûpelên bejî 
li wan biharên tenik 

ewên tev de pêk hatine ji hibr û ponijînên rebît 

dîsa te dibînim 

li wira her tişt bi te re dimeşe 

diherike temaşa te bajar 

bajar, evîndarê te yê navsere 

ji te re diçîne dengên rengo rengo 

sermerselê dengê piltan û pûngê 

û pê re siya rihanê 

û pê re tovê vîna serhildêr a her destên te yên beybûnî viyaye 


bi bişirîneke te vedibin binefş 

tiştên xweş di bîrê de şax didin pê re 

çiku li awirê te aliqiye dem û şikestine pirsên lewçe 
ku ew tenê bi kêrî pûçkirina bêdengiyê tên 
û li wira mezin bûye valahî 

kûrahî bilind û belkî lûtkeyeke hênik be 

li wê kolanê û li erşê xwedê 

sor û şîn du nîşanên te ne 

du pirtûk in 

tim awirên te dixwînin 

yek destên te yên ferîşte 

ya din meşa te ya tofan e 


va eşkere dikim bila bizanin: xwîna te nas e û gevez 
rêya tê cem te fireh û şayik 

tenêtiya bajêr a herî zêde li şeqam 

û parkên mezin xwe dide der 


tê jûra te ya mezeloqî da te girê bide 

bi wêneyên rojên xalî û tarî 

ew jûra ku rojname û bîranîn lê nayên xwendin 
av lê nayê nivîsîn û dîwarê wê kartû nabe 

êdî ji xwe re dibêjim wiha meyaye giyanê wê 
destên wê kesk in ji kevza bengîtiya hezarsalî 
belê çiku min ew li dîwarên tenha ên şikeftan dît 
ji wê siya ku her li wira dibiriqe hîn bûm 

kesk li derve ye û hêlek wê şîn û şahî ye hêla din 


paşê dibêm rûnê li binê darekê 

sermerselê bila ew darhejîr be 

tê de bereketa şabûnê hebe bila 

rojên keçperî û çemên bedewiyê li wir in 

li cem wan bimîne 

pel bi pel hezkirina xwe ya bo darhejîra kubar bihûne 
da çivîk ji wê hest bi giyanê ji pelê teniktir e bikin 

da werin li ser xewnên te venişin, xewnên te 

ewên pêk tên ji firîna sût 

ji kilamên ku keysa me li jînê tînin 


DESTÊN KU JI XEWN Û KENDALAN PEKIYANE 


destên kesk tên xewna min destên kesk ji kendalan 
diyar e tî bûne kevir, va ye diçim sewta avê dixwînim 


bêguman pêl e ev, xwe ji ber dike li bin bîrê, dibînim 
li malê li qunca bêriyê digerim û valahiyê dixwînim 


ji pelê dîrokê dizanim, kulîlk bi tenê awir bû berê 
mirêk dikevin, dişkên ewr, radibim belavbûnê dixwînim 


ez ê li vira bim, heke tu ew bişirîna serê sibê bî 
piştî her bayê sibê li tenişta darê, sûretê yarê dixwînim 


ayat û mucîzat in her derên te her derên te 
baweriya agir û çiyê, kufrê û îmanê ji serî dixwînim 


bêdengî li kolanê tê qewartin, xwe bi mijê dipêçe rabirdû 
şalûl tên bo maçeke fêris, bi baskê wan lîsa te dixwînim 


êvaran her tu bûy ya bi perên evîndar şilêr û beybûnan nivîsî 
bi çavên evîndar û bi zanyariya şêt tim bîna te dixwînim 


A 


XEZELEK BO BIRÎNA LI DÛRÎYÊ 


Bi wê Qur'anê, vi wê Qur'anê 
Ji te pirr hez dikim bi wê Qur'anê. 


Tu sûreyeke ku kêm hatiye fêmkirin ji wê Qur'anê 
Ji ber wê, haya kesî ji bedewiya te nebûye bi vê Qur'anê. 


Ji bo tu kes çavên te çavînî bekin bi wê Qur'anê 
Devgirêdana li nêrînên xelkê dixim bi ayetên vê Qur'anê. 


Gava ku rûyê te dikeve şevên min bi wê Qur'anê 

Radibim navê te radimîsin û li eniya xwe dikim li şûna vê Qur'anê. 
Dibêjin ku tu xurrifî yî û derketîyî ji dînê wê Qur'anê 

Ç'bkim dîn û îman tu yî bi vê Qur'anê. 


Yehya Omerî di sala 1993an de li gundekî Mêrdîna bakurê kurdistan& 
jidayikbüye. Berhema wî ya ewil bi Anatomiya Demsalön Zer e ku di sala 
2015an de bi gezenckirina xelata pöşbirka helbestö ya Arjen Ari re çap bü. 
Nörgiza li Defterê Bişkivi berhema wi ya duyem e, berhem di 2021an de çap 
bü. Yehya niha li îzmîrê dijî û ligel çend hevalön xwe yön şa'ir kovareka 
helbestö derdixe. 


M.Çiya Mazî 
BELKÎ 


belkî hebikek dil bim û bêm serdana te 

di tofana teyrokî de 

hewce nake bi libasên rîs min pêşwazî bikî tu 
bi ricif û rikrikîn 

ji tirsa tayê 

halawek germ ê bigire bedena min ji bo te 
lewre mişt şîr û şekir e dil 

dinya nikare pê 

ku bi mizicîna te re bibe yek ew hawar 
belkî baran bibariya wê demê 

li ser kulma destên me 

di xelaya kêfê de 

li ber çemê ku tu li bendî min 

di nava pûş û lêmiştên bi bê kil dibin 

û wawîk melodiyan rêz dikin bi hev re 


belkî hêviya hezkirina te em biparastana 
ji birûskên enteriyên heftkêl û heftserî 
û belkî me çem derbas bikira 

bi keleka ku navê te li ser 

dema tav bisekiniya car bi car li ava 
û... tew 

belkî jî tune bim ji bo te 

ji min bê hay 

û ne li ber çemê xeyala min bî tu 

belkî dibêjim 

belkî tu ne cismek bî li wir 

û li tu derên din bendeyê min 

û min hiş berdabe 

heyhaaat ! 


EM 


belkî jî îskeîskên axê em bi hişê xwe ve anîn 

ji bin rûbarên binhişiyê 

di şevbuhêrkên kenkenî de 

belkî leylanan em kil kirin 

û ji tava qemirî parastin 

bi reqsa sê gav pêş de du gav paş de 

û lîrandinên berbûkên beledî 

ku li ser şopên pêgên wan ên kuçeyan kulîlk dibişkuvîn 
em herikîn ji bin siya zeytûnên kal û pîr 

belkî aynên sî û sisêyan 

û carinan digotin sî û çar peşkên xwîna sor û lal 
wêneyê hunera raperîna me bendeyan 

bi rengên xwe neqiş kirin 

belkî jî wan teyrên xerîbiyê 

xwe ji zinar û kelehan bera xwar dan 

bi baskên spî bûn teyrikên bihuştê 

û hatin xewnên me yî belek belekî car bi car 

li rojên me bûn mêvanên quncikên serê odeyan 
û bûn sebeb 

belkî jî ew rehên mêşeyên me yî mê 

şîn hatin piştî şapatên şewatan dîsa 


û bûn şax û awazên ûsibên binê hezazan 

an ew dengvedanên 

derbên berikên makîneyên mirinê 

ji sîngên terlanên eniyên xwe nedidan alî 
gihaştin heta bêvil û totikan 

û bûn guharên guhên me 

belkî jî bi bêhna keziyên ji kokê de kurkirî 
an ji şewqa zeriyên ku xwe kirin gorî 

ji guliyên hinekirî re 

em bi roniyê re rû bi rû man di berbangê de 


ji nedîtî û ji xam de 

em veciniqîn di şikefta heftbiran de 
tevî qitmîrên xwe 

û me derî vekir ji newroz û kamiliyan re 
zindî û çavvekirî 


BIRÇÎME CIZÎRÊ 


Ax Cizîra min 

Bila min tu nedîtibûya li berpalek Çarşeman 
Li ber siya kevirên reş û sipî bi 'çorikê” 

Ax têketa van çavên bêxew 

Bila nehata ew bozê rewan ji Muxrîban 
Nava dîlana Çemê Cihûyan 

Nexista tatêla mirin û hezkirinê Mem û Zîn 
Û Beko nexuliqiya ji vê axê 

Çi bibêjim jî nabe çareya bin baniyan 

Roj jî nikare vê lihêfa xwînî ji ser me hilîne. 
Jiyan tahma her tiştê kêmxwê 

Ji dêleva rijika hestiyên te 

Li ser zimanê min bi cîh dike 

Seqema ku dixwim jî 

Birçîbûna bê îman winda nake 

Li ber dîwarê kerpîçên te î parî parî 

Û makîneya li dor bedena min 

Traş dike dest û pê 

Difin, lêv û lebatên jê zêde 

Dê çi bihêle nizanim bikêr 

Û min çeng dike nava gotinên “ez tunebûma jî dibû” 
Axx... ! Eyyy Ax ! 

Ey axa reş û sor a Kurdistan ! 

Ey şîn û xwîn ! 

Ma te hê nasnekiriye Rustemên vî welatî? 
Egîd û mêrxasên ji bayê hineya destmalên 
Mestûre, Leyla û Arînên vî welatî afirîne 
Ma tu têr neşewitandiye ar û agirê vî dilî 
Aram be, sekan be, jîn be 

Bes e kulîlkekê bide me 


NAVBER 


Wan çavên te ez xwarim 
Tu şaş mayî ji peroşiya min 
Di bîst salên ku min taloq kiribû hezkirina xwe 
Ba neliviya bêyî te 
Bihêle ez wê heyfê hilînim 
Ecêb nebîne maçîkirina min 


GER 


Li tiştekî digerim di îskana xwe de 
Nizanim çi ye ew lê bi hêvî 

Li bendê me ku bêbêje ew 

Bi qurtekê re di qirikê de berjêr 

Wek bayê payîzî bi dengekî zîz 

Ezim ya tu lê digeri ey xweştivî û eziz 


Li bendî mam û mam û mam 
Şîn hatim bi av û meyê 

Ne ew hat ne ew bayê zîz 
Heyv û şûşeyê cot dibînim êdî 
Berbang gewr dike li gewrikê 
Tav bilind dibe 

Helbest hat nîvro 

Bi lerz tê êvar û tarî bi ser de 


Mam û mam û mam 

Tilîkên destan sêwî man li qiraxên lêvan 
Dike min bifetisîne ricifa reşê şevan 
Baaa... 

Reşêlan... 

Tarî û baran 

Ez û Xweda winda bûn ji hev 


Zû bibêje “hatim” zû ! 

Kêş im 

Nexweş im 

Serxweş im 

Bi miriyên goran re hêviyê jî cot dibînim êdî 


M.Çiya Mazi di sala 1960'î de li gundê Kufragö ya bi Şemrex a Mêrdînê ve 
girödayi ye hatiye dinyayê. Ew ji sala 1993'an û vir ve bi kurdi dinivîsîne. Ji wê 
salö û heta niha gelek helbest, kurteçîrok, zargotin û nivîsarên wi di 
rojnameyên wek Azadiya Welat, kovara Jiyana Rewsen, û gelek kovara û 
rojnameyên kurdî de hatine weşandin Herwiha di sala 1997 an, di pöşbazşiya 
çirokan a TUHAYDER ê de xelata yekemin, di sala 1997'an de pêşbaziya 
çirokan a NÇM (Navenda Çanda Mezopotamya) li Stenbolê bi çiroka "agir jî dîl 
bû" xelqtq teşvikê, di sala 1999'an de pêşbaziya NÇM ya çirokan de jî bi çiroka 
"Mistek jiyan dixwazim" xelata yekem stendiye. M.Çiya Mazî demekê di 
kargeriya Enstîtuya Kurdî ya Stenbolê de cîh girtiye. Çiya Mazi, 25 salan di 
kargehön mina Şaredariya Şemrexê û îdareya Herêmî ya Mêrdîn de wekî 
karmend û berpirsiyar xebitîye. Niha malnişîn e û giranî daye niviskariy& Mazi 
zewicî û du keç sê law 5 zarokên wî hene. 

Berhemên wî yên hatine weşandin: 

* Mistek jiyan (çirok, 2003). Weşanxaneya Sî, Stenbol. 

e Ferhenga Gotinên pêşiyan (2005). Weşanxaneya Elma, Stenbol. 

e Ferhenga Gotinên Pêşiyaqn(bi tîpên erebî, 2006). Weşanxaneya Spîrêz, Duhok. 
* Palüte (helbest, 2008).weşanxaneya Do, Stenbol) 

e Ahuzin (Muslum Yucel) (wergera helbestan, 2008). weşanxaneya Do, 
Stenbol. 

e Mijarön Mîqro(çirok, 2009). Weşanxaneya Do, Stenbol. 

* Bahol (Çirok,2011) Weşanxaneya Evrensel Stenbol. 

* Peyarek Çîrok, weşanxaneya Berbang 2013 Stenbol 

*Baxek Ji Folklora Kurdi-Ji derdora Mêrdîn, weşanxaneya Berbang 2014 
Stenbol. 

* Ez çüm ku Neçüm ku, nivisön ger ü geştö. weşanxaneya Berbang 2015 
Stenbol. 

* Baranen Çilesri, helbest, weşanxaneya Berbang, 2017 Stenbol. 

* Tebati, çirok, weşanxaneya Berbang, 2019, Stenbol. 

* Bayê Zewödiyan, helbest, Weşanxaneya Berbang, ,2019 Stenbol. 

* Esargeya Şömüge, helbest, Weşanxaneya Aryen, 2022 Ankara 


Hamit Geylani 
DOTMIR 


Xerabe ye qesra ware min 
Behejmar 
Buken keçını mevan kırıne. 


Xewna min ya bi pe karwanan keti 
Yezdane dilovan di dizane 

Ku hezkirinek çi qas dilşadi 

U di çiya u zinaran de destxeti. 


Demsalen qirna bıst u yekemin de esır im 
Zend u bend di kelemçeya jengı de 

Eşa heyverona nivşevi 

Jan xiste çiruska stera Şivanı. 


Dotmır! 

Rondiken çavan diherikin 
Nav sıng u beren te. 

Kilıl ser dest u bexte te. 


Di şevtariyek hur baranı de 

Qifle bişkene were Dotmıra min 
Delal! 

Tu yıkeser u bermaliya min, 
Çawen xwe berde nav çaven min. 


EVİNA REVOK 


Dilevın, bıra avleçik e 
Di giriye pepukan de xeniqi 
Jiyan, ser zıman zikmaki 
Kor, kerr,lal u zaroki. 
Şerm e qedexebuna bejeyen Kurdi 
Ser pelgenpayize dildizin e. 
Gulevin li nav leven sor diçilmisin 
Ez diji dizen dili neyar im 
Di denge bedengiya yêre de 
Tulemaran ez xwarim. 
Birin amın u te ya cudabune 
Weki guşina barana havine 
Wey | imin ketim nav nivine. 
M tu nizani şev u roj revok in 
Berbanga sibe were paşila min 
Avgon dilxwaziyek serxoş, 
Behra Wane doşeka min 
Çavbelek ji lihefa peren teyran 
Gelawej balife sebra min. 
Axx dil u kezaba soti! 

Hewar evina revok u negoti... 


JEHRA XENÇERE 


Sterek rijiya paşila şeve 
Şeva li min u te 

Reşt U tari. 

Li deşta Rihaye 

Baye xem u xiyale 

Pelg weşandin zer u şin 
Ber bisken qizen çavşin. 


İro çarenusa helbesta min 
Cihek bedeng u durçav 
Girava bede u bav 

Girti me jehra xençere 
Dermana kovana min 
Çengek ava Kewsere. 

Lı qiraxa ramanek zirav 

Ez bo te disotıim 

Kes nizane weki şima heliyam 
Xaka welat germa xwe dayi 
Rüye esmane sayi. 


Tu ji baran ı 

Dı keskesora heftreng de ye 
Govenda xort u zeriyan 
Bruskan deng vedaye 
Bangewaziya evin amin u te 
Lı ber çemen zozan u gundan 
Dılevinek coş de ye. 


QEREÇİ 


Car caran dibejine te 
“Roman” caran “Çingene” 
Car caran “BEGZADE”, 
Bawer bike çi deng u bej 
Tehma Qereçiye nadin 


Qereçiya reş u rugeş 

Eniya te deqdeqen reş 
Xizem di jenge de xeniqiye 
Diranen zerın di nav devı 
U li ser levan tilılı 


Kani kilçi u kildanen 
Xunava çaven te? 
Kani hineya poren te? 
Kane zirne u daholen 
Govenda min u te ? 


Tu Koçbera 

Deşt u zozanan 
Mejireşen reştari 
Nasnameya te reş kirin 


Kane mal u malbaten te? 
Kane renge te? 
Kane denge te? 


NIV TEBAX 


Di serpehatiya hebuna mın de 
Biryaren min 

Bi tişteki nehesibandin xwindar in. 
Di sedsalen tunebuna min de 
Dem u demsal şindar in. 


Hemi şivan u Berivan dizanin ku 
Ware gunde me Warbeybun'e 

Lorika dayika min 

Di kezebe de kelgiribuneke xemgin e. 


Nivtebaxa şox u şenga azad 
Dil diheline,dil ji germe havine 
Ve şevata evindari 

Tehne dide Çin u Maçine. 


Di deşt u çiyayenstrani de 
Egide benav siware hespe zin e 


Siruda kurebira dıle min 

Rez helbesten qeşayin e 

Deşt u xopan, çiya u zinar 

Dol u nihal, çem u sulav 

Behr u delav... 

Qonaxa bebextiyek navnetewi 
Girava bede u bebav 

Le bele dawiya hemi şevtariya 
Roni u roj e 

Roj, roja dilsoj e. 


Hamit Geylani, di sala 1947'an de li Urmiye ji dayik bu ye. Dibistana seretayı 
li gunde Şemzinane ye bı nave Deman,dibistana nevci u lise j ili Colemerge 
xwendiye. Pişt re ji Fakulteya Hukuke gedandiye.Di nava DDKO cih digire. Yek 
ji avakare DDKD'e u ye HEP'e ye.Parlementere BDP'e ye Berhema Geylanii,ya 
yekemin di sala 1976'an de bı nave “Yirmi Kurşunlu Yürek” çap bu (Heta niha 
çar çap kiriye) Pirtuka wi ya duyemin bi nave “Azad Nisan Yağmuru” di 
2004'an de çap bu u çapa xwe ya seyemin kir.Berhama wi ya seyemin bi Kurdi 
di sala 2010'an de bı nave “Ciwan Denge Bedengiye ne” der çu. 2014 an de; 
“Şemdinliden Gamışloya Dağ Sevdası”, 2019'an de “Kürt Mücadelesinin En 
geniş Damarı Şex Ubeydullah Nehri”, 2011'an de”Kürt Siyasetinde Yarım Asır 
Hamit Geylani”Berhemen wi hatine çapkırın. 


Roza Metîna 
AGIRÊ ÊTÛNÊ 


di nava xirecira esrek teng de 

wekî melodiya bilûrek xwe li xemsariyê danîbe 
pûç dibûn, 

şîretên ku bihust bi bihust 

li rûyê min diqelibîn û li min nedihatin rehmê 
qulingên bi baweşîna niviştên nêçirvanan 
roja koça xwe şaş kiribûn 

bi nikilên xwe, 

xebroşkên di tûrikê dayikên kitanspî de 

ji min re bi rê dikirin 

sondên li ber fediyê nediketin 

û li cênîka rûsariya min brûsk vedidan jî 

geş dikirin 

li deriyekî bêqufle digeriyam 

da ku cangiraniya min 

ji sibeha şerûdan re 

biba tiberk 

da ku lomeyên bêyom ên li min eyan dibûn 

li ser koka min rûneniştana. 


TILÎYA QEREQÛÇKÊ 


min ji xwe re sebrek neqişand 

ji xofa kêliyên bêmexsed dûr. 

ber bi pêlên sewta te ve beziyam 
bêyî ku haya min ji guliyên te 

yên şikestî hebe. 

tirsiyam, giriyam, qêriyam 

lê li bêdengiya xwe mikur nehatim. 
wekî şewateke bêar 

di dawa xwe de hilgirim 

gav bi gav ji paxila gunehên lewitî, 
reviyam! 

min xwe avêt dexlê bayê 

di nav porên te de dikir vîzevîz. 

û li ser tayên porê te 

min ji xwe re berojkek ava kir 

bi germahiya taveke xapînok 

min birînên xwe aş kir 

lê bîranînên şopa deqên êşa te 

li ser tilîya min a qereqûçkê 

mîna hêsirên li ber sanciya zayinê 
dîsa kom dibûn. 


RÎTMA KEVIRÊ SEBRÊ 


di kerika guhên min de rîtma kevirê sebrê, 

li tenişta bayê payizê 

bêhna çilo û maziyên bi gaziya mijangên min 

ên qusandî tên 

ji tamek mêxweş e 

şevbihêrkên di bin ronahiya heyvê de 

jixwe quretî tenê li bejna çarînan tê 

çarînên ji bo rûkeniya berbûyên rojê hatine nivîsandin 


KULÎLKÊN HINARÊN DÊRIKÊ 


bîranînên qêmîş nakim bînim ser zimanê xwe 
bi pîvokên mizgîniya biharê bi xelat dikim 

ji xofa ku diranên xwe dike paniya min, dûr 
di xetên rûyê tenêtiyê de 

pala xwe didim kevirekî 

li ber siya kulîlkên hinarên Dêrikê 

wê demê melayîket 

bi fîkandina bextewariya di dil de dişitile 
destên xwe li serê min datîne. 


BÊJINGA VEJÎNÊ 


dilê xwe nebijîne bêdengiya min a sar 

ya li ber guhekî ker dinale. 

ew di quncikên çar dîwaran de 

mizgîniya hêviyên te yên di bêjinga vejînê de 
tenê, bi çîrokeke sêwî hatiye hiştin, dide bihîstin. 
li kurtîlek nan bihesilim jî 

li xwe danaynim, bê dilê xwe 

bi bêdengiyek stûxwar 

temenê bextewariya te kin bikim. 

qesasên tenêtiyê be jî gotinên te 

nabim kefîlê risteyek 

ji ricifa sî û ronahiya findek li ber tefandinê 


Roza Metina li Gundê Fitnê yö Dörika Çiyayê Mazî ya Mêrdînê ji dayik bû. 
Dibistana seretayî, navîn û ya amadekariyö li Dêrikê qedand. Li Zaningeha 
Stenbolê û Dîcleyê Beşa Gihaştina Zarokan qedand. Li Zarok Tv'yê Bernameya 
Fêrgeh, li Stêrk Tv'yö Bernameya Nûjen pêşkêş kir. Li ser ekranên JIN Tv'yö 
Bernameya Teşiya Wöjeya pêşkêş kir. Niha di JIN TV'yê de bernameya Nîvend 
pêşkêş dike. Di 2016'an de bi çiroka xwe ya bi navö “Keziyên Ji Bêhnq Şitlên 
Rihanê” Xelata Festîvala Sêyemîn a Kurteçîrokên li Rojavayê Kurdistanê girt. 
Di 2017'qn de di 25'emîn Pöşbirka Çîrok û Helbestan a Huseyîn Çelebî de di 
beşa çîrokên Kurdî de bi çiroka xwe ya “Têkoşîna Tîpên Qedexe” xelata yekemîn 
girt. Di 2018'an de di 4'emîn Pöşbirka Çîrok, Helbest û Wênegiriyê ya Denîz 
Firat de di beşa çîrokên Kurdî de bi çiroka xwe ya “Mizgînxêrên Derbiharan' 
xelata yekemîn girt. Di 2019'an de di 8'emin Pöşbirka Çîrokan a Şerzan Kurt de 
di beşa çîrokên Kurdî de bi çiroka xwe ya “Guliyên Ji Böhna Şemamokan' xelata 
yekemîn girt. Di sala 2020'i de di Pöşbirka Çîrok, Helbest û Wönegiriyö ya 
Deniz Firat de di beşa çirok ü helbestö de juriti kir. 

Di röveberiya Komeleya Wöjekarön Kurd, Komeleya Rojnamegeran a Dicle ü 
Firatö û PENa Kurd de cihê xwe digire. Di heman demê de endama Koma 
Helbestö ya Amedö ye. Berdevka Platforma Rojnamegerön Jin a 
Mezopotamyayö ye. 

Niha li Amedê li Ajansa Jinê ya Nûçeyan ya JINNEWS'6 dixebite. 

Berhemên WE: 

Bilindahiy&n Xwedanwend (Helbest) - Weşanxaneya J&J-2014 

Hêviyên Dilazad (Helbest)-Weşanxaneya J&J-2015 

Sêgoşe û ÇargoşefÇiroka Zarokan)-Weşanxaneya Hîva 

Tiliya Qereqûçkê (Helbest)-Weşanxaneya J&J-2019 

Guliyên Ji Bêhna Şimamokan (Çîrok)- 2023 

Çîrokên Jinên Wöjekar-(Li ser navê Komeleya Wêjekqrên Kurd) 

Rabüna Berî li Gulberojan-(Antolojiya Çîrok û Helbestên di Zindanan de)-(Li ser 
navê PENq Kurd) 

(EnekTpOHCKH 43BOP| / (naBHu n ORroBOpHU ypeAHUK Aywan TojkoB. — ENeKTPOHCKU 
yaconnc, noce6Ho n3game. — 2004. bp. 0-1— - Beorpa 

(MapujaHe (peropaH 69): bankaHcKo KkbM)KEBHO ApYLUTBO, 2004 — 

VIHTepHeT rıpeTpa)»kııBau 

Hacı. ca Hac. ekpaHa. — Orımc n3Bopa gaHa 13. 06. 2006. — Hynru, npo6Hn 6poj ıı3aıııao 
24. HoBem6pa 2004. rogmHe 

